
MIRCIA DUMITRESCU 


Premii: 1969 - Premiul pentru grafică, 
Cracovia; 1969 - Premiul pentru grafică, Ugo 
da Carpi; 1970 - Premiul II pentru gravură în 
lemn, Banska Bistrica; 1970 - Premiul | pentru 
ilustrație - volumul lon Creangă, Povestiri, 
ediție în limba germană, xilogravură, Târgul 
Internaţional de Carte Leipzig; 1972 - Premiul | 
pentru ilustrație - volumul Ovidiu, Tristele și 
Ponticele, gravură în metal, Târgul 
International de Carte Leipzig; 1975 - Premiul 
Uniunii Artiştilor Plastici, pentru grafică; 1987 - 
Premiul „Cartea pentru Tineret” - volumul 
Ovidiu, Metamorfozele, desen tuş, București; 
1990 - Premiul | pentru ilustrație - volumul 
Krasco, Poezii, gravură în metal, Târgul de 
Carte Cluj-Napoca; 1992 - Premiul pentru 
grafică, Sobot; 2002 - Premiul national pentru 
constructia cărții, acordat de Ministerul Culturii 
și Cultelor; 2002 - Premiul naţional pentru carte 
- volumul lon Luca Caragiale, Teatru, ediție 
bilingvă, apărută sub egida UNESCO, decernat 
la Târgul Internaţional de Carte „Bookarest”; 
2003 - Premiul pentru frumusețea construcției 


Născut la 3 iulie 1941 în Căscioarele, Ilfov, 
fiul Bălașei (n. Dospina) și al lui Atanase 
Dumitrescu. Absolvent al Institutului de Arte 
Plastice „Nicolae Grigorescu”. Membru al Uniunii 
Artiștilor Plastici din România din 1969 și al 
Uniunii Gravorilor și Litografilor Maghiari, 
Budapesta, Ungaria, din 2006. 

Între 1993-2011 - profesor universitar titu- 
lar. În 2005 a colaborat cu Academia Română 
la proiectul lansat de Acad. Eugen Simion pen- 
tru salvarea manuscriselor eminesciene, pro- 
iect iniţiat de lorga, Perpessicius, Călinescu și 
Noica. Reproducerea manuscriselor lui Mihai 
Eminescu a devenit, în sfârșit, posibilă. In apri- 
lie 2013 a fost ales membru corespondent al 
Academiei Române, secția Arte, Arhitectură și 
Audiovizual. 


de carte - volumele bibliofile E.A. Poe, Corbul, 
decernat de Federaţia Internaţională a Cărţii, la 
Salonul Internaţional de Carte, Leipzig; 2003 - 
Premiul național pentru renașterea cărții biblio- 
file, decernat de Ministerul Culturii și Cultelor 
pentru ediţiile bibliofile Nichita Stănescu, Virgil 
Mazilescu, Emil Botta, Rilke, Novalis, Goethe, 
Hölderlin, editate de Biblioteca Bucureștilor, 
2002; 2003 - Premiul pentru artă plastică, 
decernat de Fundaţia „Nişte țărani”, Slătioara, 
jud. Vâlcea; 2005, 2011 - Premiul „Graficianul 
de carte al anului”, decernat de Asociaţia 
Publicaţiilor Literare și Editurilor din România, 
la Galele APLER; 2006 - Premiul „Anastasie 
Crimca”, pentru îmbogățirea patrimoniului cul- 
tural național, decernat de Fundaţia Academică 
„Petre Andrei”; 2006 - Premiul „Bogdan 
Petriceicu Hașdeu”, pentru viziunea grafică și 
tipografică a volumelor Manuscrisele Mihai 
Eminescu, acordat de Academia Română; 
2009 - Premiul „Radio România Cultural; 2009 
- Premiul pentru promovarea Operei lui Nichita 
Stănescu, Festivalul Internațional de poezie 


„Nichita Stănescu”, ediţia a XIII-a, Consiliul 
Județean Prahova; 2011 - Premiul de exce- 
lentă pe anul 2010, pentru calitatea creaţiei 
sale grafice și contribuţia la facsimilarea operei 
eminesciene, Fundaţia Naţională pentru Știință 
și Artă; 2012 - Premiul pentru „Opera omnia”, 
Festivalul Internaţional de poezie „Nichita 
Stănescu”, ediția a XVI-a, Consiliul Județean 
Prahova; 2016 - Premiul Juriului - UAP; 2017 - 
Diplomă pentru întreaga activitate artistică, 
UAP lași; 2016 - Premiul „Alexandru Căprariu - 
oameni în slujba cărţii” pentru contribuția 
originală în grafica de carte românească, la 
Festivalul Internaţional de Carte Transilvania; 
2017 - Diploma ex aequo, Ministerul Culturii și 
Identităţii Naţionale din România; 2019 - 
Marele Premiu al Uniunii Artiștilor Plastici din 
România; 2020 - „Premiul Naţional «Constantin 
Brâncuși» 2019, acordat de Centrul de 
Cercetare, documentare și promovare C. 
Brâncuși, ICR, Consiliul local Târgu Jiu. 


Medalii & distincţii 

2017 Honoris Causa al Universității 
„Ovidius” din Constanţa; 2015 Doctor Honoris 
Causa al Universităţii de Arte „George Enescu” 
din lași ; 2009 - Ordinul Meritul Cultural în grad 
de Cavaler, categoria „literatură” conferit de 
Președinția României; 2007 - Medalia jubiliară 
„Nicolae Bălcescu”, cu ocazia împlinirii a 155 
de ani de la moartea lui Nicolae Bălcescu, 
conferită de Comitetul de iniţiativă „Nicolae 
Bălcescu” Primăria Sectorului 2, București; 
2003 - Ordinul Meritul Cultural în grad de 
Cavaler, categoria „arte plastice”, conferit de 
Preşedinţia României; 2002 - Medalia „Mihail 
Eminescu 150 de ani”, conferit de Președinția 
României; 2002 - Medalia comemorativă „lon 
Heliade Rădulescu”, cu ocazia a „170 de ani 
de la înființarea Monitorului Oficial”, conferită 
de Regia Autonomă Monitorul Oficial S.A.; 
1999 - Ordinul „Szerencsepatk6”, conferit de 
Centrul Judeţean de Creaţie Lăzarea și de 
Consiliul Județean Harghita, pentru susţinerea 
și promovarea Taberei „Prietenia” din Lăzarea. 


Este adevărat, l-am cunoscut pe Mircia 
în atelierul lui Nichita. Acolo, în aparta- 
mentul prietenului meu, exista un atelier, 
în care veneau foarte mulți și puţini au 
învățat ceva. 

Când spun puţini au învăţat, vreau să 
spun că puțini au rămas cu ceea ce știau 
că trebuie să fie. 

A învăţa Înseamnă a te transforma. 
Mircia Dumitrescu ne oferă spectacolul 
unui om care intră în senectute cu o forță, 
cu o amploare a unui geniu neașteptat 
pentru el și pentru noi toți. 

În ultimii ani eu sunt bucuros și onorat 

de prietenia lui, și de câte ori ne vedem îl 
tracasez mereu cu întrebarea: 

Când va fi următoarea expoziție?. 

ÎI tracasam ca să n-o mai amâne, 

pentru că el era tentat mereu să o 
amâne. Acest artist are o anumită spaimă 
de deschidere, de etalare, care e o 
spaimă de el însuși, de fapt. 

Or, în cele din urmă, Mircia Dumitrescu 
s-a învins pe sine Însuși și ne prezintă 
spectacolul splendid al unei mari 
personalități, de care noi, 

scriitorii, suntem mândri. 


Nicolae Breban 


Discurs cu ocazia vernisajului expoziției 

Și eu am fost în grădina cea din Eden, 

organizat la Sala Theodor Pallady, Academia Română, 
București, 2016, extras din Contemporanul, anul XXVII, 
nr. 12 (777), decembrie 2016) 


Coperta 1 / Isus răstignit, sculptură în lemn de tei, 2007 — 
colecţie particulară 
Coperta 4 / Cina cea de taină, sculptură în lemn de tei, 2006 

PREMIUL NAȚIONAL „IACOB NEGRUZZI” 


Memoria 


„cea mai bună revistă literară” 


Cu ocazia 

„Zilelor Revistei 

Convorbiri Literare” ediţia a 
XXIV-a, desfășurate la lași 
în 17-18 septembrie 2020, 
juriul prestigioasei reviste 
ieșene a ales să acorde 
revistei Memoria 

Premiul Naţional 

„lacob Negruzzi” 

pentru cea mai bună 
revistă literară. 

Redăm în cele ce urmează 
discursul d-lui Cassian 
Maria Spiridon, directorul 
revistei Convorbiri Literare, 
la acordarea premiului, 
respectiv al d-lui 

Nicolae M. Constantinescu, 
directorul revistei Memoria, 
la primirea acestuia. 

PREMIUL NATIONAL 

„IACOB NEGRUZZI” 

peutru cca mai bună 
revistă culturală 


Director 
1 mmminn Maria _- 
m, 32 sa pm AAG pă 

«Premiul „lacob Negruzzi” pentru cea 
mai bună revistă literară în acest an revine 
revistei Memoria. De recapitulat că în 2017 
revista Familia, revistă cu doi ani mai 
bătrână decât Convorbiri Literare a primit 
premiul pentru cea mai bună revistă „lacob 
Negruzzi”, de asemenea revista Literatură 
și Artă de la Chișinău, a primit în 2018, iar 
în 2019 revista care a primit premiul „lacob 
Negruzzi” a fost revista România Literară. 

lată că în acest an premiul revine revis- 
tei Memoria, în memoria a tot ceea ce s-a 
întâmplat în lagărele concentraționare, în 
închisorile comuniste. Sunt amintiri extrem 
de dureroase, iar revista Memoria are o 
constantă preocupare de a aduce în atentia 
noastră aceste clipe dureroase. Directorul 
revistei este în prezent dl. Nicolae Constan- 
tinescu, care primește acest premiu în 
numele revistei Memoria.» 

Cassian Maria Spiridon 
* 


* * 


«Onorat Juriu 

al Revistei Convorbiri Literare, 

Stimate domnule 

Director Cassian Maria Spiridon 

Premiul National „lacob Negruzzi” acor- 
dat anul acesta revistei Memoria, consi- 
derată de domniile voastre drept cea mai 
bună revistă literară, mă onorează în calita- 
te de președinte al Fundaţiei Culturale 
Memoria și al revistei cu același nume, dar 
este totodată o răsplată postumă pentru 
Banu Rădulescu și Micaela Ghiţescu, pre- 
decesorii mei. 

Faptul că juriul revistei Convorbiri 
Literare, veche de 153 de ani, cu rădăcini 
adânci în istoria culturii noastre începând 
cu 1 martie 1867, a decis să acorde revistei 
noastre premiul care poartă numele unuia 
dintre întemeietorii și conducătorii revistei 


ieșene, deși noi nu avem decât 30 de ani 
de la apariţie, constituie pentru conducerea 
revistei Memoria o inestimabilă recunoaș- 
tere a unei munci grele, dureroase pe alo- 
curi, nerecunoscută și — în consecință — 
nesusținută de autoritățile care s-au perin- 
dat la conducerea tării din 1990 încoace. 

Aş vrea să fac o paralelă între vorbele 
pe care le-am auzit în 1959 în Amfiteatrul 
Facultăţii de Medicină din București și 
situația actuală a cunoașterii și mai ales 
recunoașterii crimelor făcute de condu- 
cătorii comuniști asupra poporului român. 
Atunci l-am auzit pe Willem Kolff, unul din- 
tre inventatorii rinichiului artificial, pentru 
care a și primit Premiul Nobel, spunând că 
în 1935, când şi-a început cercetările pen- 
tru dializa extrarenală și-a amintit de cuvin- 
tele scrise pe cortul lui Wilhelm de Orania 
conducătorul revoltei olandezilor contra 
spaniolilor: „Nu este nevoie de speranță ca 
să lucrezi și nici de succes ca să perseve- 
rezi”. Şi după 80 de ani, în 1648, Olanda și-a 
căpătat independenţa! Fiindcă, de fapt, 
speranța s-a transformat în credință, în dâr- 
zenie, în perseverență. 

Revista Memoria este o tribună a celor 
nedreptățiţi în perioada comunistă și odată 
cu creșterea numărului celor care vor arăta 
suferințele îndurate, va crește și se va dez- 
volta la generaţia tânără rezistenta la comu- 
nism, rezistența la dictatură, rezistența la 
corupție și imoralitate, rezistența la accepta- 
rea unor inculti în posturi de decizie sau a 
unor neaveniți puși „în capul trebii”. 

Așa să ne ajute Dumnezeu!» 


București, 9.09.2020 


Prof. dr. Nicolae M. Constantinescu 
M.o. al Academiei Oamenilor de Știință 
M.t. al Academiei de Stiinte Medicale 

NICOLAE M. CONSTANTINESCU 


Revista Memoria 
în peisajul cultural 


postdecembrist din România 


Începând cu ultimele zile ale lui decem- 
brie '89 dispariţia bruscă a cenzurii, a fricii, 
a dublului limbaj ne-a adus cu picioarele pe 
pământ dându-ne libertăţi la care nici nu ne 
mai gândeam că le vom mai avea: liberta- 
tea de a spune ceea ce gândim, libertatea 
de a ne putea întâlni, libertatea de a putea 
circula nestingheriți în afara tării. Am aflat 
în sfârșit ce se întâmplase „în spatele ușilor 
închise”, în lagăre și închisori, am aflat cru- 
zimi inimaginabile, zdrobiri de suflete, 
călcarea în picioare a demnităţii umane. 
Vergilius își începe Aeneis cu cuvintele „mă 
înfior povestind”, eu voi începe prezentarea 
mea cu vorbele „m-am înfiorat auzind 
relatările deţinuţilor politici” care fuseseră 
siliți/obligați/traumatizaţi la ieșirea din 
închisoare la un fel de silenzio stampa în 
legătură cu suferințele carcerale pe care le 
înduraseră. Și când după decembrie 1989, 
lumea a aflat ce grozăvii se petrecuseră în 
închisorile comuniste, s-a realizat că fără 
instituirea unei minime justiţii pentru faptele 
inumane întâmplate, libertatea pe care am 
căpătat-o devine șchioapă, inoperantă, iar 
noi ca natie nu ne putem recupera demni- 
tatea pe care o pierdusem în cea mai mare 
parte atunci când nu ripostasem în masă la 
nelegiuirile din primii ani ai dictaturii prole- 
tare (numele camuflat al dictaturii comunis- 
to-bolșevice). Fiindcă „să nu ne răzbunaţi” 

al lui Mircea Vulcănescu precizat în codul 
lui Hammurabi cu aproape 2000 de ani 
înainte de Hristos, care interzicea 
răzbunarea de sânge este una, dar scoate- 
rea din zona de decizie a torționarilor nu 
are nimic de-a face cu răzbunarea, ci este 
pur şi simplu un act de igienă socială. 
Lucrul acesta l-a dorit și punctul 8 din 
„Proclamaţia de la Timișoara”. Am fost însă 
martorii unor acţiuni în forță, grosolane, 
făcute cu scopul reintroducerii sentimentu- 
lui de teamă, al fricii fată de mijloacele 
coercitive ale stăpânirii instaurate după 
omorârea lui Ceaușescu. Nici un fel de 
păreri de rău pentru deceniile de minciună 
și teroare, la care s-a adăugat abjectul cult 
al personalităţii promovat de cei care 
slujiseră imperiul răului. 

După lovitura de stat din decembrie 
1989, în condiţiile în care justiția a fost 
mută și surdă și foștii torționari au devenit 
peste noapte prosperi oameni de afaceri, 
iată că însuși președintele tării, deci de la 
cel mai înalt nivel din stat, a cerut cu 
obstinație ca faptele îngrozitoare săvârșite 
asupra unor oameni pașnici să fie lăsate în 
grija istoricilor, nu a justiției. De altfel pe 
afișul lui electoral din 1992 era trecut sub 
numele lon Iliescu: un președinte pentru 
liniștea noastră. Dar făptașii actelor inuma- 
ne săvârșite înainte de 1989 se bazau și pe 


monstruoasa acţiune dusă timp de decenii 
de propaganda comunistă pentru crearea 
omului nou, căruia i s-a șters sau „modifi- 
cat” memoria. 

Eram la Techirghiol la tratament cu 
nămol la începutul anilor '90, când Regele 
a fost izgonit din tară. In jurul meu majorita- 
tea erau oameni bătrâni, care jubilau când 
au văzut știrea. l-am luat pe câtiva și i-am 
întrebat ce sentiment au avut în seara de 
30 decembrie 1947 la abdicarea Regelui. 
Răspunsul a fost cel așteptat de mine — 
toate familiile lor au fost triste, unii plân- 
geau, toți aveau sentimentul unei tragedii 
pentru poporul român. Ei, atunci de ce vă 
bucurati acuma? lar răspunsul a fost aiuri- 
tor: Păi, Regele a fugit din țară cu vagoane 
de aur și ne-a lăsat mai săraci decât eram. 
Minciuna asta o introdusese propaganda 
comunistă în mințile oamenilor, care igno- 
rau ce furturi imense din avuția noastră se 
săvârșiseră prin  Sovromlemn, prin 
Sovrompetrol, prin Sovromcuartit, ș.a., în 
schimb credeau minciuna sfruntată cu aurul 
regal. Trebuia începută o luptă cu amnezia, 
după spusele lui Alex Ștefănescu, o luptă cu 
dezinformarea, fiindcă marii vinovați nu au 
manifestat nici o intenție de regret, deci 
faptele lor trebuiau aduse la cunoștința 
publicului larg. 

Și așa a apărut revista Memoria, ca o 
reacție a tăcerii continue a autorităților, ca 
un omagiu postum adus celor care nu și-au 
negociat principiile de viață, ca un substitut 
al unor manuale de istorie contemporană 
șchioape, incomplete sau partizane. Aceas- 
tă muncă de restituire a memoriei s-a dove- 
dit a fi extrem de necesară fiindcă vremurile 
despre care se discută au încă repercusiuni 
asupra societăţii românești actuale. Astfel 
revista Memoria a făcut tot posibilul pentru 
a reconstitui adevărul istoric maltratat de 


Roller și asociaţii lui, oameni care nu 
simțeau și nu serveau prin scrierile lor 
România și pe români. Grupul țintă al mate- 
rialelor apărute în revista noastră îl re- 
prezintă tinerii, aflaţi în căutarea adevărului 
privind istoria contemporană, dar și istoricii 
și cercetătorii, ca și toți cei care doresc să 
lupte împotriva represiunii de orice fel. 

Vă daţi seama cât de nocivă și de 
pustiitoare pentru fiinta noastră națională a 
fost perioada de început a comunismului în 
România în care ne-am negat rădăcinile și 
pe înaintași. Ori, în aceste condiţii, revista 
Memoria a jucat rolul de manual de istorie, 
rol nu numai istoric, dar și etic, de 
rezistență la rău, într-un cuvânt cu virtuți 
tămăduitoare după expresia Ruxandrei 
Cesereanu. Revista Memoria nu este for 
juridic, ci instanță morală, fiind singura 
publicație periodică independentă, axată 
exclusiv pe restituirea trecutului comunist. 

Puterea instalată după 1990 în 
România a folosit toate mijloacele ca revis- 
ta să nu apară, de la molestări la interzice- 
rea oricărei sustineri financiare a ei. In 
seara zilei de 3 ianuarie 1991 la orele 19 
inițiatorul, redactorul și sufletul revistei — 
Banu Rădulescu - a fost atacat și bătut cu 
bestialitate în plină stradă. Numărul 4 al 
revistei, apărut în decembrie 1991, a fost 
scos în doar 580 de exemplare finanțate de 
Banu Rădulescu din salariul lui de bugetar; 
dintre acestea 120 au fost scrise de mână 
și fotocopiate de el. Salvarea a venit odată 
cu ideea lui de înființare a Fundatiei 
Culturale Memoria, fiindcă a permis, astfel, 
primirea unor donatii, majoritatea din 
străinătate, de la persoane care și-au dorit 
anonimatul, ca niște adevăraţi Mecena. Și 
așa Memoria a ajuns la al 113-lea număr, 
având aureola festivității de aniversare a 
numărului 100 la Ateneul Român, într-un 

entuziasm de nedescris. Deși revista a 
devenit din ce în ce mai căutată, suportul 
financiar care să permit apariția ei nu a 
putut susține ca tiraj mai mult de o mie de 
exemplare pentru fiecare număr. Mulţumim 
și pe această cale nu numai donatorilor, dar 
și întregului colectiv al redacției, precum și 
colaboratorilor pentru aportul lor benevol, 
în pofida absenței oricărei remunerări. Sin- 
gura şi marea lor satisfacţie a fost modul cum 
revista și-a câștigat un nume și un renume. 

Conducerea revistei asigurată alături de 
Banu Rădulescu de colegii Gheorghe 
Derevencu și lon Drescan a înmânat ștafe- 
ta Micaelei Ghiţescu, care s-a pus în slujba 
revistei cu trup și suflet păstrându-i aceste- 
ia rolul de instanță morală și nu de for juri- 
dic. Așa cum spune Marilena Rotaru, citito- 
rul este cel care optează după evaluarea 
faptelor relatate în paginile revistei, el devi- 
ne implicit adevăratul judecător al „istoriilor” 
trăite de români. Din păcate conducerea 
țării, Ministerul Culturii, au ignorat revista, 
așa cum s-au ignorat solicitările făcute în 
stradă de mulțimi de oameni, care sanc- 
ționau nedreptăţile în aplicarea actului de 
justiție, în combaterea și sancţionarea 
corupției. Pe bună dreptate Nikolai Berdiaev 
declara că puterea în stat nu are menirea 
de a transforma această lume într-un para- 
dis, dar are obligaţia de a o împiedica să 
devină un iad. Lipsa acestei obligații a făcut 
posibilă toată cohorta de acţiuni îndreptate 
împotriva unor oameni pașnici, de la mine- 
riade până la fatidica dată de 10 august 
2018, acțiuni înfăptuite de oameni dornici 
de răzbunare. Se pare că trecerea bruscă 
de la tovarășe milițian, la domnule polițist a 
fost metabolizată greu de torționarii de 
dinainte de 1989, rămași — unii — torționari 
și după 1990. 

Doina Jela remarca pe bună dreptate 


că nimic nu este mai prețios pentru o colec- 
tivitate traumatizată decât memoria. Orân- 
duirea comunistă a lăsat martiri, care trebu- 
iesc a fi cunoscuţi și așezați în panoplia cu 
bunuri ale naţiei. Corneliu Coposu declara 
în 1994 la Paris că regimul Dej este vinovat 
de asasinarea cu predilecție a elitei româ- 
nești din acele timpuri urmărită parcă cu 
lupa de „lunetiștii asasini”. Avem și astăzi o 
elită care trebuie protejată și pusă în 
pagină cu rol modelator asupra generației 
tinere. In 9 martie anul acesta, cu prilejul 
festivităților legate de sărbătorirea a 30 de 
ani ai revistei, trebuia să acordăm câte o 
Diplomă spre Neuitare unui număr de 9 
persoane din elita României de azi precum 
și la două colective angajate, care s-au dis- 
tins de-a lungul timpului prin modul cum 
s-au luptat pentru recuperarea și valorifica- 
rea trecutului recent: Octav Bjoza, Ana 
Blandiana, Lucia Hossu-Longin, Marilena 
Rotaru, Doru Radosav, Anatol Petrencu, 
Smaranda Vultur, Zoltân Rostâs, Corneliu 
Constantinescu, apoi Departamentului de 
Istorie Orală al Agenţiei de Presă Rador a 
Radio România și Asociaţiei Memorialul 
Revoluţiei 16-22 Decembrie 1989 din 
Timișoara. Din cauza pandemiei de 
Covid-19 acest lucru nu s-a putut întâmpla. 
In continuare rămâne o obligaţie a noastră 
să tinem deschise paginile revistei Memoria 
pentru și despre toți cei pe care-i con- 
siderăm puncte de reper în munca de recu- 
perare a istoriei țării noastre de după 1945. 

Activitatea noastă nu a rămas cantona- 
tă în rândul cititorilor noștri fideli, ci a deve- 
nit treptat un fenomen cultural integrat 
patrimoniului ideatic, imaterial al românilor. 
Fundaţia Culturală Memoria a fost organi- 
zatoare sau coorganizatoare a diverse 
colocvii și conferințe, iar prin filialele din teri- 
toriu a pregătit diverse manifestări culturale, 


artistice și civice. Ea este coorganizatoarea 
„Colocviilor de la Beclean”, a Simpozionului 
Internaţional „Experimentul Pitești - reedu- 
carea prin tortură”. Intre 2010-2011 Fundaţia 
a fost parte a proiectului „Memoria depor- 
tărilor din România”, corealizat în parteneriat 
cu Fundaţia Academia Civică prin interme- 
diul Programului „Europa pentru Cetăţeni” 
Acţiunea 4: Memoria Europeană Activă. Tot 
Fundaţia a editat în limba română și în limbi 
de circulaţie internațională o serie de lucrări 
ale unor personalități care au marcat cultura 
română. 

Principala activitate a Fundaţiei Cultura- 
le Memoria rămâne, însă, publicarea tri- 
mestrială a Memoria - revista gândirii ares- 
tate, care treptat a fost adoptată de români 
pentru rolul ei clarificator al unor fapte 
petrecute în familiile multora dintre noi, 
fapte care împărtășite în public și-au dimi- 
nuat nota de duritate, grozăvie și absurd. 
Bătrânul dicton egiptean „tăcerea e de aur” a 
fost schimbat după 1990 în „vorba e de aur”. 

Fără îndoială că revista a intrat rapid și 
sub ochii oamenilor de cultură din 
România, care au apreciat apariția ei la 
momentul potrivit, precum și conținutul 
tematic cerut de milioanele de români la 
vârsta maturității, care aveau informații 
vagi, trunchiate mai ales despre ce se 
petrecuse în primele decenii ale dictaturii 
comuniste în România. Mărturiile victimelor 
rămase în viață erau mai credibile decât 
orice analiză sofisticată a sus-amintitei 
perioade. Dezvoltarea în fostele țări comu- 
niste a departamentelor de istorie orală, 
similar cu cele din Institutele Shoah din 
Statele Unite a reprezentat și reprezintă o 
sursă neprețuită de informaţii pentru isto- 
rici. In anul 2000 am vizitat Shoah Institute 
din Los Angeles, coordonat de Steven 
Spielberg, care avea deja o videotecă cu 


55.000 de mărturii de la persoane care 
trecuseră prin Holocaust. „Misiunea 
noastră este să dezvoltăm empatia, înțele- 
gerea fenomenului și respectul fată de cei 
care au avut de suferit, prin intermediul 
mărturisirilor lor” declară promotorii Institu- 
tului, referindu-se la orice fel de opresiuni. 
Şi la noi a luat ființă, în 1998, această formă 
de cercetare istorico-socială patronată întâi 
de Memorialul Victimelor Comunismului și 
al Rezistenței de la Sighet și preluată și la 
Universitatea „Babeș Bolyai” din Cluj- 
Napoca sau de alte instituții. 

lată că după trei decenii de activitate 
susținută a revistei Memoria pentru recupe- 
rarea, pentru restituirea către popor a fap- 
telor indurate de semeni de-ai noștri care 
s-au opus bolșevizării țării, apoi transfor- 
mării ei într-o „țară a bunului plac”, a venit 
și o binemeritată recunoaștere. In ziua de 
18 septembrie a acestui an juriul prestigioa- 
sei reviste de cultură Convorbiri Literare a 
acordat revistei noastre Premiul „lacob 
Negruzzi”, considerând-o cea mai bună 
revistă de cultură din România acestui an. 
Distincția este mai mult decât onorantă și 
reprezintă, în primul rând, o binemeritată 
răsplată postumă pentru Banu Rădulescu 
și pentru Micaela Ghiţescu. Noi ceilalți nu 
suntem decât rotitele care fac funcțional 
angrenajul pornit şi pus la punct de ei. 

La începerea unui nou deceniu de acti- 
vitate al Memoriei doresc și sper ca roadele 
relatărilor din paginile ei să contribuie 
substanţial la formarea unei poziții demne 
la români, la crearea unei rezistențe la 
orice formă de opresiune, la un cult al 
înaintașilor. Termin cu îndemnul transmis 
nouă de Mihai Eminescu în urmă cu 139 de 
ani: „în tara noastră e de ajuns dacă se 
asigură înaintarea meritului și a muncii; e 
destul atât” (Timpul, 6 mai 1881). 

CORINA BACH 


Amintiri despre Memoria 
după 30 de ani de la nașterea ei 


(ERDF pepe 

Sehseanatul È 


gi, ebru èl Uniinii Sertiterilor 
şi al keociatiel Fogtilor Deținuți Politici din Rosinia, vă 
propun înființarea wal piblicații bilunare, cu titlul provizo- 
piu "Memoria al cieei coeținut să-l constituie valorificarea 
literaturii untvorralui concentraţiceatt din tară şi din întreaga 
hate, reconstituirea cu mițicace literare n preblene! detenției 
politica din Româna între 194% și 1989, 

Editorul poblicaţiei urasază a fi Uatunea Serii toeilor, 
tirajul anticipat este de 20.000 exeeplare, cu posibilități de 
creştere pe măaura asigurării desfacerii. Redacţia va fi 
tospusă dintr-un redacter=gat (pensionare indeenizaţie), 1 recre- 
tar gerarai de redacție şi dal redactori — ca perateal de tpecia- 
tate, plus corpul tehnic aferent, 

Hont ionis că există aprobarta Vinisterutui Culturii din 
16.05.1990, pentru spaţiul tipografie şi hirtie, far prohimaale 
de conțabilitate şi difuzare vor fi rezolvate de către serviciile 
specializate alo Valunii Seriitoritor. 


ka NL, 


Beime Trim ($ Wai ARo 
e 


Cine ar fi zis? Au trecut deja 30 de ani! 

Cu aceeași mirare am început, acum 10 
ani, articolul meu de aniversare a revistei. 
Pe atunci erau doar 20 de ani... cu atât mai 
mult mă bucur să repet fraza după 30 de 
ani de existență a revistei!!! 

Totodată trebuie să precizez că în acești 
ultimi 10 ani și 21 de ani de la dispariția tată- 
lui meu, redacţia revistei Memoria a suferit 

pierderea mai multor redactori și „capete”, 
ultima „lovitură” fiind dispariția din viață a 
doamnei Micaela Ghiţescu. 

Mărturisesc că la aflarea veștii mortii ei, 
pe lânga regretul adânc al pierderii unui om 
deosebit, s-a înfiripat și frica destrămării 
revistei Memoria... 

Ma bucur că, între timp, redacția revistei 
mi-a spulberat această frică, dovedind tena- 
citatea ei de continuitate și supraviețuire. 

Mulţumesc celor care se luptă cu forță 
în continuare, dovedind că entuziasmul 
tatălui meu existent de la începutul revistei, 
se continuă și în redacția de azi. 


Câteva gânduri și amintiri 

de la înființarea revistei Memoria 

Era decembrie 1989. Era în plină 
„Revoluție” când l-am auzit prima oară pe 
tata pomenind de un forum, cel mai bine o 
revistă, care să facă celor tineri cunoscut ce 
s-a întâmplat cu intelectualitatea română în 
timpul comunismului. 

De fapt cu multi ani înainte, spunea tata 
des: „generația mea, generaţie de studenţi 
la instalarea comunismului în România în 
1945, se stinge încet, încet, și generaţia ta, 
de tineri și studenţi din ziua de astăzi, nu au 
habar ce s-a petrecut în anii de instalare a 
comunismului. Nu pot nici măcar să-și 
închipuie ce au suferit tinerii și intelectualii 
din acea perioadă, doar pe motivul că ei 
gândeau altfel decât comuniștii!” 


Imediat după așa-zisa „Revolutie”, a 
început să ia forme concrete ideea lui tata 
de a creea un forum al „gândirii arestate”. 

Imi aduc bine aminte când mi-a spus ce 
vrea să facă, respectiv să creeze o revistă 
care are ca scop: „valorificarea literaturii 
universului concentraţional din tară și din 
întreaga lume, reconstituirea cu mijloace 
literare a problemei detenţiei politice din 
România între 1945 și 1989 — citat din 
„actul de naștere al revistei Memoria”. Eu, 
care aparțin unei generaţii „supuse”, 
obișnuită să-și țină gura, am spus: „imposi- 
bil, tata, ești un visător!” 

Și acum mă uit la acest „act de naștere 
al revistei Memoria şi mă rușinez de scep- 
ticismul meu de atunci. 

Noroc ca în lume mai există și „visători”! 

Și așa a început să ia viață revista: cu o 
cerere banală făcută de Banu Rădulescu 
către Uniunea Scriitorilor din România, la 
data de 17.05.1990, înregistrată cu nr. 
1282 și aprobată de președintele de atunci, 
Mircea Dinescu. 


» 


Dar lucrurile nu au mers de la început 
fără piedici. După multe greutăți financiare 
și organizatorice, a apărut primul număr al 
revistei, în noiembrie 1990. 

La scurt timp după aceasta, Banu 
Rădulescu a fost atacat pe stradă și bătut, 
în seara zilei de 3 ianuarie 1991 (orele 
19.00). Nu i s-a furat nimic. Dar a fost ame- 
nințat. Amenințările au continuat și telefonic 
(bineînțeles „anonim”). 

Era perioada când și scriitorul Petru 
Creţia, precum și câțiva ziariști, similar cu 
procedura aplicată lui tata, au fost pur și 
simplu bătuți pe stradă și amenintati. 

Aceste repetate agresiuni împotriva 
unui firav vlăstar de „ibertate”, au determi- 
nat o puternică reacţie din partea tineretu- 
lui, cu deosebire, care nu a ezitat să iasă 
pe stradă și să demonstreze împotriva 
acestor agresiuni. 

Protestele au ajuns până la Parlamentul 
de la Strassburg, care a luat atitudine, 
somând guvernul român să lămurească lu- 
crurile; abia atunci s-a sesizat guvernul. 


Protest organizat de PEN România, februarie 1991 

Printre actele rămase de la tata am găsit și 
o petiție de protest în același sens, semnată 
de mai mulți deputaţi ai Parlamentului euro- 
pean de la Bruxelles, din 28 februarie 1991. 

La scurt timp după toate aceste protes- 
te, primește Banu Rădulescu vizita unor 
șefi ai Poliției Române, care îl asigură (asi- 
gurare dată și în scris), că drepturile sale 
vor fi apărate. 

Adevărat. Amenințările telefonice au 
încetat la scurt timp după această vizită. 

Au apărut, însă, alte piedici, de data asta 
de natură financiară. Astfel, nr. 4 al revistei, 
apărut în decembrie 1991, scos într-un tiraj 
de 580 de exemplare, a fost scris de mână 
de tata și fotocopiat. Pentru mai mult nu mai 
erau bani. Banii Uniunii Scriitorilor din 
România. Așa cum scrie și pe coperta nr. 4, 
acesta „a fost plătit de redactorul-șef” — 
adică de tata — „din salariul lui de 15.200 lei 
impozabil” — pe atunci puțini bani. 


Noroc că tata a mai avut o idee salvatoa- 
re: înființarea Fundaţiei Culturale Memoria, 
care are ca principal scop susținerea prin 
donaţii a revistei Memoria, dar și realizarea 
altor proiecte. Astfel, în noiembrie 1991, 
Fundaţia Culturală Memoria a obținut sta- 
tutul de „personalitate juridică”. S-au creat 
astfel o multitudine de posibilităţi de a actio- 
na şi pe alte planuri (la rubrica din revistă 
intitulată „Memoria în prezent” sunt făcute 
cunoscute publicului activitățile organizate 
și finanțate de Fundatie, în mod regulat). 

Una din aceste activități, pentru care 
tata a investit „ultima” sa energie, dar care 
din păcate nu a fost nici până astăzi finali- 
zată, a fost realizarea „Memorialului Fortul 
13 Jilava”. Acest „Memorial” avea pentru 
tata o importanță deosebită, pentru că, așa 
cum spunea el puțin sarcastic, „cam toti au 
trecut pe aici cândva, în «cariera» lor de 
detinuti politici”. 


Dr 


hp framen Daber 
4 (iramon- Dabe) 
lji » NEP 


hajim Eig 


Petitia de protest, semnată de mai multi deputați ai Parla- 
mentului european de la Bruxelles, din 28 februarie 1991. 


Prin Fundaţia Culturală Memoria, care a 
deschis calea de susţinere financiară a 
revistei Memoria prin donaţii, aceasta a 
putut fi salvată de la dispariție. 

Profit de această ocazie să mulțumesc 
(sigur și în numele tatălui meu, Banu 
Rădulescu), atât tuturor donatorilor, cât și 
întregii redacţii, că au făcut posibilă supra- 
viețuirea Memoriei până în ziua de astăzi, și, 
sperăm, încă multi ani de acum încolo. 

Ultimul număr al revistei supervizat în 
întregime de tata a fost nr. 24. Dar Banu 
Rădulescu a lucrat și la nr. 25, în cea mai 
mare parte de pe patul de boală, departe de 
tară, din Berlin, prin telefon și fax. Trebuie 
să mărturisesc că am fost un pic geloasă în 
acele momente pentru că puținele clipe 
care le mai aveam de petrecut împreună cu 
tata trebuia să le împart cu „revista 


Ca 


Gheorghe (lura) Derevencu, Banu Rădulescu și Corina Bach - 1 iunie 1991 


Memoria”. Dar știu că revista i-a dat forța să 
lupte până în ultima clipă. 

Din păcate, Banu Rădulescu nu a mai 
apucat să vadă nr. 25, care era încă sub tipar 
în decembrie 1998, când s-a stins din viață. 

Intre timp revista a ajuns la nr. 113 și la 
30 de ani de existență. Nu pot decât să zic: 
La mulţi ani! 

Sunt convinsă că nu a fost ușor 
redacției nici după moartea tatălui meu să 
mențină revista în viață, dar eu nu pot să 
vorbesc decât de „amintirile” mele legate 
de aceasta. Deci mă opresc aici și îi las pe 
cei în măsură să evoce drumul parcurs de 
revistă, după ce Banu Rădulescu, cel care 
i-a dat viață, ne-a părăsit. 

La mulţi ani Revistei și redacţiei ei! 


Ulm, 12.09.2020 


MIRCEA CARP 


La aniversarea a 30 de ani 
de la primul număr al revistei 


Îmi pare deosebit de rău că datorită stă- 
rii sănătății și vârstei înaintate, 97 de ani 
trăiţi în vremuri trecute și prezente, dar 
mereu cu speranța unor bune vremi viitoa- 
re, nu pot să fiu, ca în alte timpuri, prezent 
din nou la București la sediul revistei, la 
împlinirea celei de a 30-a toamne, la „fabri- 
carea” acestei ediţii speciale Memoria - 
revista gândirii arestate - 30 de ani. 

Acești 30 de ani de la apariția primului 
număr îmi aduc în minte, cu nostalgie, atâ- 
tea amintiri! Dar, cum spune cronicarul 
Miron Costin, „lară nu suntu vremile supt 
cârma omului, ci bietul om supt vremi”. 

Dar, sunt prezent! Sunt prezent cu gân- 
dul la toţi cei care s-au dăruit Memoriei, dar 
nu mai sunt în viață! In aceeași măsură, 
sunt prezent deopotrivă cu gândul și la toti 
cei ce dăruiesc ceva și se dăruiesc pe ei 
înșiși acestei reviste. Sunt alături de dom- 
nul dr. Nicolae Constantinescu și de întreg 
consiliul consultativ, precum și de pretioasa 
întreaga redacţie! 

Am fost prezent la trecutele aniversări 
ale Memoriei după ce am fost cooptat ca 
membru al Comitetului Consultativ în 1990, 
de catre fondatorul ei, regretatul meu prie- 
ten Banu Rădulescu. Incă din momentul 
revenirii mele în România din exil am fost 
alături de el. L-am revăzut atunci pe Banu 
Rădulescu la o întâlnire lunară, devenită 


tradiție a foștilor elevi de la Liceul Militar 
„Nicolae Filipescu” de la Mănăstirea Dealu, 
liceu pe care l-am urmat amândoi. Tot atun- 
ci m-a rugat să pregătesc un prim articol 
despre 6 Martie, momentul în care a fost 
instalat cu forța guvernul pro-comunist 
Petru Groza, de către Andrei Vișinski - 
reprezentantul Uniunii Sovietice. Articolul a 
apărut imediat, în următorul număr al revis- 
tei. De atunci a fost o onoare și o plăcere să 
particip des cu articole la numerele revistei, 
pentru ca trecutul recent să nu fie din nou 
arestat! 

Intâlnirile noastre aveau loc la restau- 
rantul „Monte Carlo” din parcul Cișmigiu în 
București. De asemenea, mergeam îm- 
preună la restaurantul subteran de lângă 
Muzeul Literaturii Române de pe Bulevar- 
dul Dacia unde discutam unele articole 
pentru Memoria. Era o plăcere să stai cu 
Banu Rădulescu, cu Nichi Vlădeanu și cu 
ceilalţi prieteni la un pahar de bere, sau mai 
multe, și după ce terminam ce aveam de 
organizat pentru revistă ne reîntorceam la 
amintirile anilor noștri petrecuţi la Mănăs- 
tirea Dealu. 

Odată cu plecarea lui Banu în eternitate 
am continuat să vin, de câte ori mă întor- 
ceam la București, la redacţia revistei 
Memoria de pe strada Sfinţii Voievozi, unde 
îi găseam întotdeauna pe neosteniții 


Banu Rădulescu și Mircea Carp 


urmași ai lui Banu, printre care pe 
Gheorghe Derevencu și mai târziu pe 
regretata Micaela Ghiţescu -— și ea fostă 
detinut politic ca și Banu, pe Oana Ichim — 
și pe multi, multi alții. 

Cu ei, bineînțeles tot la un pahar de 
bere, discutam diferitele aspecte ale publi- 
caţiei care continua să evolueze și să devi- 
nă una din cele mai bune reviste de istorie 
trecută și mereu prezentă în spațiul public, 
în ciuda greutăților uneori finanaciare, chiar 
la limita supraviețuirii, dar mai ales celor 
legate de intimidare, de ameninţare, de 
compromitere. 

Revista aceasta, în care documentele și 
memoria cântăresc greu în fata minciunilor 
istoriei comuniste, s-a răspândit repede în 
tară, dar și în străinătate. 


Am primit nenumărate scrisori și voi extra- 
ge câteva paragrafe din ele, cum ar fi acelea 
ale doamnei dr. medic Silva Constantinescu 
din Germania, din care citez „Această 
revistă tine vie memoria EROILOR noștri 
care au luptat și murit pentru o tară liberă și 
demnă; ei merită desigur veșnicul nostru 
respect și consideraţie”. Sau altele, tot de 
peste hotare, din partea doamnei Carmen 
Grigoraș Frunzetti: „Substanţa istorică 
este pentru cei mici povestea în jurul ade- 
vărului, însă pentru cei mari este izvorul de 
educaţie prin care își construiesc caracte- 
rele și personalitatea. Și acestea se con- 
struiesc numai cu informațiile adevărate eli- 
berate de hainele comunismului sau post- 
comunismului, și numai cu haina adevăru- 
lui, pe care trebuie să le purtăm noi toti cu 
respect și la fel școlile, facultățile, instituțiile 
de cultură, toți cei ce vor să păstreze 
«memoria» curată și eliberată, plină de 
jertfe și eroi, să păstreze memoria celor 
care au crezut în adevăr și într-o Românie 
demnă. Lor trebuie să ne închinăm cu 
respect... pentru că avem în istoria noastră 
«oameni-far» care s-au ridicat, au fost eli- 
berati din miniciună și strălucesc deasupra 
vremurilor datorită celor ce au trudit și s-au 
dăruit întru eliberarea lor în Memoria - 
revista gândirii arestate! 

Memoria este fără îndoială o revistă 
angajată în lupta de demascare a crimelor 
și fărădelegilor săvârșite sub regimul comu- 
nist. Dati-mi voie la o digresiune comparati- 
vă: în prima parte a vieții am fost ofițer și 
am învăţat că în orice luptă există conducă- 
torii, comandanții. Revista noastră a avut 
de la neuitatul și regretatul Banu 
Rădulescu, desigur, comandanți și condu- 
cători de elită. Dar, cum se știe, orice luptă 
se duce nu numai cu cei care comandă și 
armatele lor ci, de asemenea, cu cei care 

luptă: infanteriștii, soldații de rând. 

La Memoria aceștia din urmă, alături de 
ceilalți menționați au fost și sunt cei care 
și-au amintit, cei care au scormonit În cenu- 
șa sau în amintirile personale, sau ale celor 
mai în vârstă, cei care au căutat în stânga 
și în dreapta, cei care au retransmis oral 
sau scris despre destine şi situaţii din trecu- 
tul adevărat, în miile de pagini de memorie 
trăită în timpul ocupației și după aceea. Cu 
voia dumneavoastră lor le suntem, de ase- 
menea, datori cu respectul și recunoştinţa 
noastră. 

Memoria este, deci, nu numai o revistă 
de istorie, ci un adevărat manual de istorie 
și ar trebui să luăm aminte, pentru că, așa 
cum spunea Nicolae lorga, „Istoria își bate 
joc de cei care nu o cunosc, repetându-se”. 


Fără îndoială, Memoria este prin excelență 
ISTORIE, pentru cei de toate vârstele, și 
chiar manualul de istorie al timpurilor 
noastre, pentru cei care au trăit istoria falsi- 
ficată de comuniști. 

Mentionez și alte publicaţii care sunt la 
fel de importante pentru adevărurile istori- 
ce, cum ar fi cele ale Academiei Civice, ale 
asociației Memorialul Revoluţiei 16-22 
Decembrie 1989 din Timișoara, ale 
Memorialului Pitești, revista Magazin Istoric 
și acestea sunt doar câteva nume de vârf 
de lance ale trecutului adevărat. Şi de ce să 
nu pomenesc intervențiile de la posturile de 
radio Vocea Americii şi, bineînțeles, Europa 
Liberă, care fie reproduceau articole, fie nu 
rareori, transmiteau articole sau anumite 
idei din revista Memoria, care, de altfel, era 
citită pe larg în redacție. 

Acum, la 30 de ani de la apariția primu- 
lui număr, urez „La mulţi ani!” revistei, 
Fundaţiei Culturale Memoria, tuturor cola- 
boratorilor acestora și transmit îndemnul de 
a scoate la lumină locurile întunecate ale 
istoriei, urmele șterse, pentru a ne da nouă 
și generaţiilor viitoare curajul confruntării cu 
trecutul cât și dreptul la memorie. 

De asemenea, aș vrea să închei rea- 
mintind mesajul curajos, calm, dar și plin de 
umor, care îl caracterizau pe Banu 
Rădulescu, fondatorul Memoria - revista 
gândirii arestate, mesaj lăsat cu limbă de 
moarte și adresat adversarilor continuității 
revistei, susținătorilor fostului regim comu- 
nist: „Memoria n-o să dispară! Asta este 
Gazeta Matematică a crimelor voastre!” 

La multi ani Memoria! 

Să auzim deci, așa cum am spus întot- 
deauna, numai de bine! 


Septembrie 2020, Miinchen, Germania 


OCTAV BJOZA 


Memoria — oglindă vie a suferinţei 
neamului românesc 


Fondată în anul 1990 de regretatul 
Banu Rădulescu (primul său redactor-șef) 
și coordonată ulterior de regretata Micaela 
Ghiţescu (tot ca redactor-șef), Memoria - 
revista gândirii arestate, editată de 
Fundaţia Culturală Memoria și aflată sub 
egida Uniunii Scriitorilor din România, a 
fost la începuturile sale șicanată, pentru că 
deranja: pe lângă prezentarea celor care 
au suferit în timpul dictaturii comuniste din 
România, reliefa și acțiunile călăilor! De 
aceea, la început a apărut cu sincope, 
invocându-se lipsa fondurilor şi a hârtiei, 
dar în octombrie 2017 a ajuns la numărul 
aniversar 100, iar astăzi, în pofida 
dificultăților de tot felul, inclusiv a celor 
cauzate de criza sanitară, care au marcat 
și activitatea editorială în ansamblul său, 
a împlinit 30 de ani și a ajuns la nr. 113 
într-o formă grafică de excepție și cu un 
conținut divers și interesant. 

Memoria, avându-l ca director pe 
Nicolae Constantinescu și beneficiind de 
aportul unui Consiliu Consultativ care 
garantează un conținut editorial de înaltă 
calitate, istorică și morală (Ana Blandiana, 
Mircea Carp, Mircia Dumitrescu, llie Popa, 
Dana Țăranu și Alexandru Zub), a fost și 
este o revistă care punea și pune întrebări, 


dar care dădea și oferă în continuare 
răspunsuri. Este o revistă care oglindește 
cu acuratețe, fără distorsiuni, suferința 
neamului românesc pe toată durata regi- 
mului comunist, „legitim și criminal”, dar și 
de după 1990 (mineriadele și alte eveni- 
mente specifice unui regim autoritar, nede- 
mocratic). 

„Unde sunt cei care nu mai sunt?” — Tot 
ca un recurs la memorie, articolele din 
revistă reprezintă atât un instrument folosi- 
tor de studiu pentru istorici și alte categorii 
de cercetători, cât mai ales un mijloc de 
„reîntoarcere acasă” a celor care nu mai 
sunt, a celor exterminați în timpul regimului 
comunist. Pentru că Memoria a redat lista 
celor care nu s-au mai întors niciodată 
acasă, listă în care noi, foștii deținuți politici, 
căutam să dăm de urma foștilor frati de 
luptă și de suferință. 

Memoria este o oglindă vie, care a 
propovăduit neîncetat și afirmă cu tărie 
adevărul despre acele vremuri de tristă 
amintire, ale dictaturii comuniste instaurate 
în România după 1945. 

Revista Memoria este, de fapt, o pano- 
plie a celor care, mai presus de propria 
ființă, au pus neamul, patria, tricolorul și 
credința strămoșească! 

MARILENA ROTARU 


„iti trebuie mult timp 


ca să devii tânăr” 


La începutul lui decembrie 1990, după 
două luni de întâlniri cu personalități ale 
exilului românesc, în Spania și Franța — 
Vintilă Horia, Radu Enescu, Emil Cioran, 
Paul Barbăneagră, Theodor Cazaban, 
Arcadie Mămăligă, Radu Boruzescu, Radu 
Mihăileanu - mă aflam la München și înre- 
gistram primul reportaj în redacția română 
a Europei Libere. Eram primul reporter din 
România pe care administraţia americană 
a postului îl acceptase să filmeze în stu- 
dioul de radio din capitala Bavariei. Cu câte- 
va excepții (Neculai Constantin Munteanu 
și Dan Comşa, care-mi fuseseră colegi în 
televiziune, profesorul Gelu Ionescu și Max 
Bănuș pe care-l cunoscusem în iunie în 
tară), atunci vedeam pentru prima oară chi- 
purile vocilor de care stătusem lipită seară 
de seară aproape 20 de ani. Nicolae 
Stroescu-Stinișoară, lon loanid, Șerban 
Orescu, Mircea Carp, Doina Alexandru, 
Emil Hurezeanu, loana Măgură Bernard, 
Victor Cernescu, Raluca Petrulian, George 
Ciorănescu, Galateea Ciorănescu, Pavel 
Chihaia, Constantin Xifta Mănciulescu, 
Carmen Pompei. Acolo și atunci l-am auzit 
pe directorul redacţiei, Nicolae Stroescu- 
Stinișoară, vorbind despre înființarea, în 
noiembrie, a revistei Memoria. Peste câte- 
va zile, la București, participam, cu un scurt 
cuvânt, la primul miting al Alianţei Civice. 


Când am coborât de pe tribuna improvizată 
din fața hotelului  „Intercontinental”, 
emoționată și intimidată de crema societăţii 
românești de la acea oră în frunte cu 
Seniorul Coposu, Doina Cornea, Ana 
Blandiana, Petre Mihai Băcanu, l-am 
cunoscut pe doctorul Banu Rădulescu. 
Veniti cu noi, doamna Marilena? Proiectele 
noastre au multe în comun... mi s-a adresat 
redactorul-șef al Revistei Gândirii Arestate. 

A doua zi eram acasă la Banu 
Rădulescu. Proiecte de spectacole, eveni- 
mente publice, câte și mai câte, alcătuiau o 
agendă comună, același crez. Mă uimea 
limpezirea gândirii, mulțimea orizonturilor 
pe care le stăpânea și o foarte rară 
bunătate. După Crăciun și Anul Nou l-am 
vizitat iar, cu un plan pus pe hârtie ale celor 
stabilite în decembrie. La finalul discutiei 
am ieșit împreună din casă, Banu 
Rădulescu încălcând recomandările medi- 
cilor. Se recupera din mers după o bătaie 
soră cu moartea primită pe înserat, cu câte- 
va zile înainte, din partea celor cărora 
apariția unui organism care propunea, 
înaintea oricăror reforme, încurajarea 
memoriei ca formă de justiţie, le suise sân- 
gele la cap. 

Dintr-una din mașinile parcate în micul 
scuar din faţa casei a coborât un bărbat 
care, din doi pași, era în fata noastră. N-o 


să reușiţi, domnu Banu! Glasul calm, plin 
de compasiune, prietenesc chiar, m-a făcut 
să cred că era un cunoscut al domnului 
Banu Rădulescu. Nu era. E o luptă pierdută 
din start, a continuat. De ce să riscaţi 
degeaba?! Stiti cu cine vă puneţi? Vă 
înșelaţi, i-a răspuns Banu Rădulescu. Este 
o luptă câștigată din start. Știu cu cine mă 
pun. Mă pun în slujba luminii. Cuvântul este 
lumină și nimeni nu-i poate pune câluș 
luminii. Peste câtva timp avea să-i dea 
replica unui securist devenit politician: 
Memoria n-o să dispară. Asta e Gazeta 
matematică a crimelor voastre! 

Șapte ani redacţia revistei Memoria mi-a 
fost o a doua casă, iar Banu Rădulescu 
unul din mentorii pe care mi i-a scos în cale 
Bunul Dumnezeu. Nu eu sunt redactorul-șer, 
spunea adesea. Redactorul-șef al revistei 
Memoria sunt milioanele de victime ale 
comunismului. Eu sunt un executor testa- 
mentar. O fac din datorie, nu din plăcere. 
Am simţit această datorie încă din pușcărie, 
când am văzut atâţia oameni din jurul meu 
pierind. Oamenii aceia nu mai pot vorbi. In 
numele lor vorbește revista. 

Fusese arestat în 1948, pe când trecea 
din anul V în anul VI la Medicină. Lucra în 
cabinetul particular al unui medic care era 
fratele unui ministru din primul guvern 
Sănătescu. Pornind de la ministru, 
Securitatea a arestat întregul cerc de libe- 
rali. Banu Rădulescu a făcut șase ani de 
închisoare în șapte locuri. Motivul arestării: 
că se gândea să plece din țară. ŞI, cum nu 
făcuse nici un gest care să trădeze această 
intenţie, Securitatea i-a înscenat fuga din 
tară. Ne-au dus la Constanţa, îmi povestea, 
ca să creeze pretextul încercării de a fugi 
din țară. Le-am spus la proces: „M-ati prins 
în țară, la București, nu dincolo, la trei, 
patru mile în largul mării, sau cât era 


granița marină. Deci procesul nu are 
obiect.” Am fost cel mai vehement, ei 
ziceau „obraznic”, din lot, mi-au dat 10 ani 
din care am făcut șase. Incă o facultate de 
medicină. Prin diverse închisori, după 
Constanţa: Caransebeș, Jilava, Văcărești, 
Pitești, Canal, (câteva pietre și excavații mi 
se datorează și mie), Gherla, de unde 
m-am eliberat. Slavă Domnului că n-am 
cunoscut Zarca Aiudului și Giurgenii din 
Insula Mare a Brăilei. 


Banu Rădulescu cu Marilena Rotaru, realizatoarea emisi- 
unii „O altă putere”, martie 1997. Interviul este disponibil 
la hitps://www.youtube.com/watch ?v=xbhfyniGaNA. 


Vorbea calm, amintindu-și în cele mai 
mici detalii, dar fără pic de încrâncenare, 
infernul prin care trecuse. Chipul îi era lumi- 
nat de un zâmbet continuu. Am atât de vii 
în memorie convorbirile din redacţie, 
pregătirile celor 12 spectacole pe care le- 
am realizat sub egida Fundaţiei Memoria, 
călătoria în Grecia, ca și interviul pe care i 
l-am luat în 1997, în prima emisiune „O altă 
putere”. 

„— De ce și cum credeţi că aţi rezistat? 

— Când te încredințezi total în mâna lui 
Dumnezeu, reziști orice ti s-ar întâmpla. 
Cine a trecut prin închisorile comuniste, cu 
toate ororile și «programele de reeducare» 

cele mai dure — nu prin cele de azi, cu tele- 
vizor și frigider — și-a găsit calea liberă spre 
spiritualitate. 

- Care era cel mai mare chin? 

— Eram rupti de lume, maltratati fizic și 
psihic, ținuți în mizerii de nedescris. Nimic 
din expresia fizică din acele închisori nu 
aparținea umanului. Numai spiritele celor 
oprimaţi. Timp de trei ani nu am știut nimic 
despre familia mea. Era cel mai mare chin 
să nu știi nimic despre ai tăi și nici ei să nu 
ştie dacă tu mai trăieşti sau nu. Tatăl meu a 
murit când eu aveam cinci ani, iar mama a 
rămas cu mine și cu sora mea, ducând o 
viață foarte grea. Tata a fost profesor de 
muzică la Liceul «Aurel Vlaicu», iar mama 
era casnică. Deși student, eram preparator 
la Catedra de Anatomie la profesorul 
Grigore] T. Popa. Acolo era atunci 
conferențiar profesorul George Palade, lau- 
reatul Premiului Nobel. Mă aprecia și, 
înainte să plece el din tară în 1946, după ce 
s-a căsătorit cu lrina Malaxa, fiica celebru- 
lui industriaș, mi-a spus: «Pleacă repede că 
nu-i de tine aici...I» Aveam gândul plecării 
după ce scăpasem, ca prin urechile acului 
dintr-un alt proces, în 1945, în anul Il de 
facultate, din cauza unor epigrame care 
apăruseră la dosarul meu. li mărturisisem 
mamei intenția și ea acceptase. La 
Constanţa, unde m-au arestat în 1948, 
mama a mai putut veni la vorbitor, cu 
pachete, încă nu deveniseră închisorile 
ca-n 1949, după înființarea Securității. 
Când ne-au transportat la București de la 
Constanţa (noaptea cu trenul, în dubă, cu 
lanţuri la picioare) mama m-a urmărit tot 
drumul. S-a urcat și ea în același tren 
însoțind convoiul până la București. Nu 
știam unde ne duce. Era ziua de 3 martie 
1949, fusese un viscol teribil peste noapte, 
s-a decuplat vagonul nostru cu duba de 


celelalte vagoane, și începuse să se 
mijească de ziuă. Inainte de plecarea la 
Constanţa, ultimul meu drum a fost la mor- 
mântul tatei. Obișnuiam să mă duc acolo 
de copil, fiindcă mă linișteam. Ca niciodată, 
atunci am plecat de acolo foarte tulburat. 
Parcă mă trăgea ceva de mână să mă 
avertizeze de ce avea să mi se întâmple. 
După decuplarea dubei noastre, cineva 
mi-a spus: «Vezi mă puștiule, urcă-te și 
vezi pe unde suntem!» M-au ajutat să mă 
înalt și, vă jur, am văzut, într-o linie absolut 
perpendiculară, mormântul tatei şi 
clopotnița capelei cimitirului Sf. Vineri. O 
revelaţie pe care n-am s-o uit niciodată! Un 
semn al lui Dumnezeu! 

— O secvenţă dintr-un film de Tarkovski! 

- Ca scriitor am încercat de mai multe 
ori s-o scriu, dar n-am putut, pentru că e 
adevărată, nu ficțiune. 

— Aud din ce în ce mai multe voci inte- 
resate de revista Memoria, de adevărul 
tuturor acestor mărturii, de lecţia de istorie 
netrucată, nefardată... Câtă viață adevă- 
rată, câtă suferință, atâta istorie! lată, din 
1989, 1990, de când tot Estul a început să 
vorbească, s-a răsturnat vechiul adagio 
«tăcerea este de aur». Acum vorba este de 
aur. Spuneti-mi, de când aţi înființat Fundaţia 
Memoria și Revista gândirii arestate, care 
v-au fost bucuriile, ce-ati câștigat, bine- 
înțeles în plan moral, și ce-ati pierdut, pentru 
că este, totuși, un alt fel de sacrificiu? 

— Să încep cu ce-am pierdut... Numărul 1 
al revistei, apărut în 13 decembrie 1990, a 
avut o mare reverberatie și, la trei 
săptămâni, în 3 ianuarie 1991, am mâncat o 
bătaie cumplită... știți. Au fost reacții publi- 
ce importante, au ieșit în tară studenții în 
stradă, și în străinătate au existat proteste. 
Duşmanii nu şi-au dat seama că, de fapt, ei 
au susţinut revista atrăgând atenţia asupra 


ei. De atunci eu n-am mai primit amenințări, 
nimic de genul ăsta. Am fost lăsat în pace 
din punctul ăsta de vedere, crezând că, 
fără susţinere financiară, vom claca. Nu 
s-a întâmplat. 

Acum bucuriile. Prima bucurie a fost 
apariția revistei. Au urmat multe. Scrisori de 
la țărani, din Suceava, din Satu Mare, de 
peste tot: «Acum văd și eu adevărata isto- 
rie». Scrisori de la profesori de istorie: 
«Acum învăţ eu istoria adevărată». Scrisori 
din străinătate. Unul din cei mai apropiați 
colaboratori și admiratori este Biblioteca 
din Ierusalim. Revista ajunge în colțuri ului- 
toare sau de neimaginat pentru mine. In 
Australia, de exemplu. Astea-s bucuriile. O 
satisfacție pe care o am gândindu-mă la 
prietenii mei, la rudele mele, la colegii mei 
tineri, care au pierit în închisorile comuniste. 

Vreau să scriu o carte despre suferin- 
tele oamenilor obișnuiți din închisorile co- 
muniste, nu cu multă știință de carte, dar cu 
caracter. Viaţa mea la Canal mi-a salvat-o 
un țăran din Maramureș care, văzând că eu 
nu puteam să sparg bolovanii imenși de 
piatră, m-a ajutat, a venit în echipă cu mine. 
Sigur că am cunoscut și mari personalități. 
Pe Petre Tutea l-am cunoscut în duba care 
ne ducea de la Jilava, la Ocnele Mari pe el, 
și pe mine la Caransebeș. Bătrânii și bolna- 
vii stăteau pe o băncuţă, noi tinerii, în 
picioare, lângă ei. Eu m-am nimerit chiar 
lângă Petre Ţuţea. Genunchii mei presau 
pe genunchii lui. Am vorbit mult, a fost un 
drum greu, dar abia după ce a plecat Ţuţea 
am început să simt oboseala. Ne-am 
revăzut mult mai târziu, în alte conditii. La 
fel l-am cunoscut pe Ernest Bernea. 

— Credeţi că această luptă pentru 
adevăr ne va aduce și acea reconciliere 
către care tindem? 

- Da, am convingerea asta. Va veni 


odată cu educația fiecărui om. De ce nu 
fur? Pentru că mama mi-a spus când eram 
copil să nu fur că mă vede Dumnezeu. Dar 
unde-i Dumnezeu? spuneam, că nu-l văd. 
Nu-l vezi, îmi spunea ea, dar el te vede pe 
tine. Aici este puterea memoriei. Cred că ar 
trebui reînvățaţi cei șapte ani de acasă ai 
omului, pentru că în comunism s-au pier- 
dut. De aici dezastrul mentalităţii, al com- 
portamentului, acest climat de violență, 
amenințări, frică... e lungă lista atrocităților. 

— Când intri în redacţia revistei Memoria 
ți se impun, parcă mai mult decât 
prezentele umane, ale redactorilor, toate 
rafturile pline cu dosare de securiști, 
kaghebiști, încarcerați, prizonieri, români 
din exil, care alcătuiesc o hartă și o 
cumplită monografie a comunismului. 

— Sunt elemente de lucru pentru reda- 
rea istoriei corecte. Atenţie! Nu sunt dosare 
de cadre, adică nu repetăm «instrumentele 
de tortură» ale «tovarășilor»! Incerc să 
mențin o linie de mijloc, celebra «aurea 
mediocritas» a lui Horaţiu, care nu 
înseamnă, cum cred unii, mediocritate, ci 
linie moderată, echilibru. Aţi văzut că am 
publicat viața lui Ghandi, pe care-l vedem 
ca pe o personalitate exponențială a revis- 
tei. Revista nu este un for juridic, ci o 
instanță morală. Publicăm și bune și rele. 
Revista scoate în față un tablou, o realitate, 
și-l lasă pe cititor să opteze. Acesta-i 
demersul nostru. 

— V-aţi întâlnit cu vreunul din torționarii 
dumneavoastră! 

- M-am întâlnit, am trecut unul pe lângă 
altul, eu căutându-i ochii, el ferindu-se. Nu 
după 1989, înainte... Mi-am zis atunci: 
«Uite că acest om are totuși o conștiință». 
Evitarea lui este mișcarea unei conștiințe. A 
te rușina este un proces de conștiință. Din 
păcate, marii vinovaţi nu ies la lumină să-și 

regrete faptele. Avem însă și exemple, nu 
dintre cei mai vinovati, sunt exemple notorii 
care și-au asumat un păcat, recent IPS 
Nicolae, Mitropolitul Banatului. 

— Curajul și puterea de a mărturisi. 
Curajul este o esenţială însușire creștină. 

- Sigur că da. Pe lumea asta nu există 
nici om alb și nici om negru. Toţi oamenii 
sunt gri. Nu mă refer la culoarea pielii, ci la 
calităţi și defecte. Intr-unul predomină 
calitățile, în altul defectele. Nici un om nu 
atinge perfecțiunea în nici un sens. 

- Nimeni nu se poate substitui lui 
Dumnezeu și nici adversarului său. Imi 
amintesc cuvintele lui Berdiaev: «Puterea 
(se referea la puterea politică) nu are meni- 
rea de a transforma această lume într-un 
paradis, dar are obligația de a o împiedica 
să devină un iad.» 

— Așa este. Eu nu cred că există 
democrație perfectă. Sunt trepte. Demo- 
cratia, ca și totalitarismul sunt extremele 
societăţii. Și nu cred că vor fi atinse nici 
într-un sens, nici în altul. 

— Aţi făcut Liceul Militar de la 
Mănăstirea Dealul. 

— Am avut onoarea să fac același liceu 
ca și Regele Mihai. Virtutea de căpetenie 
cultivată în acel liceu era camaraderia, 
frățietatea. O componentă esențială a 
educaţiei. Cea mai gravă greșeală, abate- 
re, era să-ți denunți colegul. 

- Era o lege nescrisă. 

-O lege a formării caracterului. 

— M-a impresionat de când v-am cunos- 
cut —- sunt șapte ani! - puterea 
dumneavoastră spirituală, pur și simplu 
tinerețea dumneavoastră, un veritabil mag- 
net pentru tineri. Vi s-au alăturat cei de la 
Liga studenților, cu care și eu am colaborat 
și colaborez, dar nu numai. 


- Avea dreptate Picasso: «Îți trebuie 
mult timp ca să devii tânăr». Poate că 
paranteza anilor fără libertate s-a închis în 
decembrie 1989, și-n timpul rămas mă 
grăbesc să trăiesc împlinindu-mi această 
datorie fată de memorie, fată de tară și fată 
de viitorul ei. Tinerii sunt ținta de căpetenie 
a Fundaţiei Memoria. Pentru mine și pentru 
mulți ca mine care am trecut prin închisorile 
comuniste, viata rămâne în urmă. Nu mai 
avem mult. Dacă nu facem ceva pentru 
tineri, pentru viitorul acestei țări, suferința 
noastră a fost în zadar. Eu, dacă aveam o 
putere în tara asta, puneam în toate 
funcţiile importante, miniștri, primari, tineri 
de 35-40 de ani. Sunt oameni care au trăit 
și-n comunism, știu ce-a fost comunismul și 
cred că ar fi putut să dea tării chipul pe care 
îl merită. 

S-ar putea ca tinerii de peste 20-25 de 
ani, cu gândul numai la bani, să nu mai 
înțeleagă ce a fost comunismul. 

— Când spuneţi «dacă aveam putere» 
vă referiti doar la puterea politică. Prin 
fenomenul Memoriei pe care l-ati declanșat 
cu fundaţia și revista Memoria ati demons- 
trat o adevărată putere, dar o altă putere. 

- Eu nu fac parte din nici un partid poli- 
tic. Sunt, totuși, membru al unui partid care 
se numeşte România și Neamul 
Românesc. Fundaţia și revista servesc 
România și Neamul Românesc. Aud și de- 
astea: «Să uităm, să nu mai vorbim de tre- 
cut, să mergem mai departe». Cum să-ți 
uiti părinții?!! Adică să te uiţi pe tine cu 
rădăcinile tale, cu tot! E imposibil! Cine 
spune asta nu gândește!” 


IOANA VOICU-ARNĂUTOIU 
Memoria renăscută 


Pentru mine, apariţia în spațiul public a 
revistei Memoria a fost, ca și apariția 
Memorialului durerii, o revelaţie. Pentru 
prima dată după decembrie 1989, în 
atmosfera încărcată de controverse și ten- 
siuni politice inerente unei schimbări de 
regim, sau provocate pentru a înăbuși 
apariția unei opoziții politice, Memoria ofe- 
rea, cu generozitate, posibilitatea de a afla 
ce s-a întâmplat în România în perioada 
comunistă, direct de la cei care au fost 
persecutați pentru îndrăzneala lor de a se 
opune unui regim care interzisese orice fel 
de libertate. 

Revista și-a deschis paginile celor care 
făcuseră detenţie politică la vârste diferite 
și provenind din toate categoriile sociale, 
pentru a-și istorisi poveștile lor și ale celor 
întâlniți în închisori, lagăre, colonii de 
muncă sau spitale de psihiatrie. 

lar celor care nu avuseseră în mod 
direct asemenea experiențe și fuseseră 
tinuti în ignoranță de tăcerea care le acope- 
rea, le deschidea lumea necunoscută din 
apropierea lor, în care trăiseră bunicii și 
părinţii, despre care se vorbea în șoaptă 
sau nu se vorbea deloc, nici la școală, nici 
în cărți și, din grija de a proteja copiii 
născuți în comunism, nici în familie. 

Revista Memoria a fost, de asemenea, 
un spațiu deschis istoricilor și cercetătorilor 


perioadei comuniste, paginile ei alăturând 
emoției scrierilor memorialistice, obiectivi- 
tatea cercetării și a documentelor. 

L-am cunoscut pe fondatorul Memoriei, 
scriitorul Banu Rădulescu, în perioada de 
început a revistei. Era preocupat de proble- 
mele care se iveau la tot pasul, de la cele 
materiale, până la cele legate de apariţia ei 
într-o atmosferă încă ostilă, care îl făceau 
să se gândească dacă supraviețuirea revis- 
tei, pe termen lung, va fi posibilă. 

Cu Micaela Ghiţescu aveam să colabo- 
rez nu numai în calitatea ei de director al 
revistei, dar și în cadrul altor proiecte. 
Niciodată ceea ce a făcut sau a scris nu 
mi-a contrazis prima impresie, aceea că 
mă aflam în fața unui ființe coborâtă, parcă, 
dintr-o lume a binelui. 

Cred că Memoria - revista gândirii ares- 
tate nu este doar o arhivă în care se adună 
amintiri și devoalări ale istoriei noastre 
recente; ecourile întrebării din paginile ei 
„unde sunt cei care nu mai sunt?” ne 
îndeamnă să pornim „în căutarea omului 
pierdut”, pe drumul cunoașterii istoriei, ne 
stimulează să aflăm cum a fost posibil, timp 
de 45 de ani să se întâmple ceea ce s-a 
întâmplat și să înțelegem de ce trăim acum 
ceea ce trăim. ŞI, nu în ultimul rând, ne 
invită să reflectăm, să arătăm compasiune 
semenilor noștri și să devenim mai buni. 

ILIE POPA 


Revista Memoria la 30 de ani 


Aniversăm acum Memoria - revista 
gândirii arestate la 30 de ani. O revistă 
apărută la inițiativa scriitorului medic Banu 
Rădulescu care, împreună cu un mic grup 
de intelectuali români anticomuniști, o parte 
trecuţi prin malaxorul închisorilor comunis- 
te, au hotărât imediat după înlăturarea dic- 
tatorului Nicolae Ceaușescu și descătușa- 
rea românilor din lanțurile dictaturii, în anul 
1990, apariția unei publicaţii care să prezin- 
te aspecte reprezentative ale opresiunii 
poporului nostru timp de aproape 50 de ani. 

Crescând într-o familie în care se vor- 
bea adesea, uneori cu oarecare perdea, 
alteori direct, despre abuzurile inumane ale 
autorităților  comunisto-bolșevice care 
atinseseră și un membru al familiei noastre, 
mă formasem într-o educaţie anticomunistă 
și eram foarte apropiat de toate publicaţiile 
care prezentau atrocitățile dictaturilor 
comuniste din România, citind regulat arti- 
cole apărute în această revistă. 

M-am angrenat imediat la începutul 
anului 1990 în acţiuni de democratizare a 
țării, ca lider judetean al ProDemocraţia 
(februarie 1990), Uniunea Mondială a 
Românilor Liberi (1992), Alianţa Civică 
(1996), Fundaţia Culturală Memoria (2001). 

Imi amintesc cu deosebită plăcere și 
nostalgie de împrejurările în care m-am 
apropiat în mod deosebit de această 
fundație și de liderii ei. 

În 1990 am cumpărat cartea 
Fenomenul Pitești scrisă de marele om de 
cultură și reputat anticomunist stabilit la 
Paris, Virgil lerunca. Am citit-o cu scurte 
pauze pentru a-mi reveni, profund afectat 
fiind de torturile diabolice care erau prezen- 
tate acolo. Mă bulversaseră, și recunosc că 
nopti la rând n-am putut să dorm. Nu-mi 
închipuisem niciodată că se pot aplica ast- 
fel de torturi fizice și psihice asupra oame- 
nilor, deși, accentuez, mă formasem într-o 
educaţie anticomunistă. Atunci mi-am zis 
că aceste metode diabolice, așa zise de 
„reeducare” trebuie scoase la lumină cu 
orice pret, introduse în conștiința publică, 
astfel încât ele să nu mai poată fi repetate. 

Fiind de profesie și având activitate de 
natură preponderent tehnică, am așteptat 
ca acest demers să fie făcut de istorici, 
supraviețuitori ai oribilului experiment, 
oameni de cultură umanistă, ei fiind mai 
apropiați de acest tip de teme. Cum timpul 
trecea fără ca acest lucru să se întâmple, 
observând chiar oarecari retineri fată de 
subiectul considerat legat direct de feno- 
menul legionar, mi-am propus, cu orice 
preț, să scoatem la lumină prin expuneri 
publice „fenomenul reeducărilor prin 
tortură” practicat mai întâi la închisoarea 
din Pitești și apoi extins și la alte închisori 
din țară. Supraviețuitorii diabolicului experi- 
ment, autentic și inestimabil izvor de docu- 


mentare despre acest subiect, înaintau în 
vârstă și exista riscul să se piardă pentru 
totdeauna. Il cunoscusem deja pe domnul 
Aristide lonescu, care trecuse prin 
„reeducări” la închisoarea Gherla și deveni- 
sem foarte apropiați. Atunci ne-am propus 
să organizăm o serie de conferințe, 
expozitii și alte forme de expuneri publice 
ale fenomenului-experiment. Dar toate 
aceste acțiuni trebuiau să se desfășoare în 
cadrul unei fundații sau filiale de fundaţie 
cu profil cultural care să abordeze și să 
dezbată subiectul. Am ajuns la concluzia că 
cea mai potrivită era Fundaţia Culturală 
Memoria din București, care scotea revista 
omonimă aniversată acum. Am intrat ime- 
diat în contact direct cu conducerea aceste- 
ia. Și așa, în anul 2001, am cunoscut-o pe 
Doamna Micaela Ghiţescu, președinta de 
atunci, i-am cunoscut pe domnii lon 
Drescan și Gheorghe Derevencu. Le-am 
expus pe scurt ce dorim să facem și Îmi 
amintesc că regretata Doamnă Ghiţescu 
m-a ascultat cu mare atenție, oarecum 
surprinsă și tăcută, m-a privit, prin ochelarii 
domniei sale de miop cu multe diopirii, cu 
un zâmbet discret, senin-aprobator, de 
parcă asta ar fi așteptat dintotdeauna. 
Domnia sa și regretaţii domni Drescan și 
Derevencu, zâmbind, m-au felicitat pentru 
această inițiativă și și-au exprimat un acord 
total și imediat. Mi-au insuflat atunci un 
imens optimism și curaj. 

Am hotărât pe loc, împreună, înființarea 
unei filiale Argeș la Pitești și organizarea 
unei serii de conferințe cu această temă. 
Așa am organizat, împreună cu Asociaţia 
Foștilor Deținuți Politic din România - filiala 
Argeș și Primăria Pitești, prima conferință 
internaţională despre „Fenomenul-experi- 
ment Pitești de reeducare prin tortură - 
PERT'O1”, în 6-8 decembrie 2001. 


Micaela Ghitescu, Gheorghe Derevencu, lon Drescan 


Majoritatea covârșitoare a participanților la 
această primă ediţie au fost supraviețuitori 
ai abominabilului experiment, mulți dintre ei 
autori ai unor articole deja apărute în revis- 
ta Memoria. De atunci numărul lor a scăzut 
an de an, luându-le locul tineri cercetători 
interesaţi ai fenomenului din țară și 
străinătate. Astfel, informaţii despre diaboli- 
cul experiment al „reeducărilor” petrecut în 
România au început a fi difuzate la nivel 
mondial. Și, cu toate greutăţile pe care le- 
am întâmpinat, mai ales la început, iată-ne 
anul acesta la ediția a XX-a a conferinței. 

M-am întrebat adesea ce s-ar fi întâm- 
plat dacă propunerea noastră nu ar fi fost 
atât de repede agreată, sau chiar respinsă. 
In mod cert, prima ediție a conferinței nu ar 
fi avut loc în 2001. Trebuie să remarc în 
mod deosebit faptul că sprijinul, mai ales 
moral, al fundaţiei mamă din București, 
care scotea trimestrial revista aniversată 
acum, a fost determinant. Peste ani, cola- 
borarea dintre noi a fost și a rămas din ce 
în ce mai strânsă, chiar dacă liderii de 
atunci nu mai sunt printre noi, acum. 

Am publicat numeroase articole în 
revistă, am publicat și difuzat în tară și 

străinătate, an de an, lucrările prezentate la 
toate edițiile conferintei, precum și alte 
volume document despre atrocitățile asu- 
pra individului din dictaturile comuniste. 
Impreună cu o parte dintre supraviețuitori 
am avut expuneri în școli elementare, licee, 
universităţi, am avut emisiuni la diferite 
televiziuni, s-au făcut înregistrări audio- 
video de către prof. Sorin llieșiu, filme 
seriale împreună cu Televiziunea Română 
și echipa Doamnei Lucia Hossu-Longin. 
Toate acestea sub egida Fundaţiei 
Culturale Memoria și a revistei Memoria. 


Acum, în an aniversar, îmi exprim con- 
vingerea că revista Memoria va continua să 
existe și să publice articole de înalt nivel 
documentar-ştiințific, prezentând aspecte 
reprezentative despre dictaturile comuniste 
din România și de pretutindeni. 

Doresc să transmit revistei și redacţiei 
ei ani mulți și fructuoși în deconspirarea 
atrocităților dictaturilor comuniste asupra 
individului. 

Pitești, septembrie 2020 


CORNELIU CONSTANTINESCU 
Amintiri despre revista Memoria 


Am primit în 1990, în Elveţia, primul 
număr al revistei Memoria de la fina mea 
din București și am considerat că este un 
gest de entuziasm din partea ei după 
căderea comunismului și nu am luat lucruri- 
le prea în serios. Dar citindu-l mi-am dat 
seama că este vorba de o revistă de mare 
calitate și am abonat-o pe loc. Cu mare 
spaimă am aflat de moartea lui Banu 
Rădulescu și am considerat că revista își va 
înceta apariția. Dar a preluat doamna 
Micaela Ghiţescu rolul de redactor și, spre 
bucuria mea, revista a continuat să apară. 
Și la moartea doamnei Ghiţescu am avut 
palpitaţii, dar din nou lucrurile au mers pe 
un drum bun, între altele datorită doamnei 
Oana Ichim, secretar general de redacție. 


Elveţia, august 2020 


DANA ȚĂRANU 
Banu Rădulescu 


— obstinația memoriei 


L-am cunoscut pe Banu Rădulescu 
(puţină lume ştie că prenumele său, Banu, 
vine de la Șerban) la sfârșitul anilor '90, când 
a venit la Cluj ca să amplifice reteaua de 
răspândire a Memoria și să găsească, inclu- 
siv în urbea de pe Someș, colaboratori pen- 
tru revistă. Era o persoană charismatică și 
plină de umor, în ciuda suferinței prin care 
trecuse: a făcut șase ani de pușcărie între 
1948-1954; ca și cum nu ar fi ajuns acest 
lucru, atunci când a întemeiat Memoria a fost 
maltratat de câțiva membri ai fostei 
Securităţi, ca puniţie pentru gestul lui de curaj 
și de slujire a memoriei victimelor Gulagului 
românesc. Studiase medicina, fusese medic, 
dar era și scriitor (publicase câteva cărți). 

La Cluj, Banu Rădulescu a cunoscut-o 
pe Lucreția Jurj (1928-2004): aceasta fuse- 
se femeie-partizan, timp de patru ani, în 
Munţii Apuseni (în Grupul Teodor Șușman), 
iar mai apoi deținută politic timp de 10 ani. 
A fost o întâlnire memorabilă, la care am 
asistat și eu, auzindu-i pe cei doi cum își 
depănau cu seninătate amintirile din închi- 
soare. Lucreția, cu care am fost prietenă, 
se afla la maturitatea ei deplină, era 
elegantă, constructivă și aprecia umorul și 
seninătatea lui Banu Rădulescu. 

Banu Rădulescu a fost încântat de 
ideea că revista Memoria ar putea ajunge 
la studenții clujenii, ca donaţie. Mai întâi, o 
serie consistentă de numere din revistă au 


ajuns la studenții profesorului Doru Radosav 
(de la Facultatea de Istorie, catedra de 
Istorie Orală), mai apoi, donaţii la fel de 
consistente au ajuns la studenții Ruxandrei 
Cesereanu care studiau memorialistica de 
detenţie (mai întâi, studenţi de la Jurnalism 
- Facultatea de Științe Politice, apoi stu- 
denti de la Facultatea de Litere - Departa- 
mentul de Literatură Comparată). Numere- 
le actuale din Memoria ajung și acum la 
studenţii clujeni, fiind donate pentru varii 
cursuri care au legătură cu tematica 
Gulagului românesc. Faptul că Memoria 
ajunge și acum la tineri, iar unii dintre 
aceștia au ajuns chiar să publice în revistă 
(varii studii, investigaţii, eseuri, reportaje) 
indică un lucru esenţial: memoria și intenţia 
benefică a lui Banu Rădulescu au fost pre- 
zervate și au rodit. 

Donaţiile din revista Memoria și nu în 
ultimul rând excursiile documentare la 
Memorialul Victimelor Comunismului și al 
Rezistenței de la Sighetu Marmaţiei și la 
închisoarea Gherla (în cel de-al doilea caz, 
pentru a fi vizitate micul Muzeu care a fost 
înființat în fosta cameră de execuție și 
Zarca - fostul loc de pedeapsă), le-au sporit 
studenților interesul pentru cercetarea 
Gulagului românesc, lucru de dorit pentru 
generația tânără. Tocmai acest lucru l-a 
râvnit și Banu Rădulescu. 

Cluj-Napoca, iulie 2020 

SORIN LAVRIC 
Memoria 30 


Sunt reviste al căror rang cultural se 
măsoară în cheie simbolică: prin importanța 
rolului pe care îl joacă, ele suplinesc un 
întreg domeniu istoric. E chiar cazul 
publicației Memoria - revista gândirii aresta- 
te. In peisajul atât de pestrit și uneori atât 
de frivol al gazetăriei românești, Memoria e 
precum un piedestal sobru în mijlocul unei 
mări de divertisment. De câte ori am citit-o, 
am avut senzația că încasez porții dureroa- 
se de suferință greu de suportat. La fel ca 
literatura carcerală, Memoria te absoarbe 
într-un vârtej de oripilare crescândă. In 
paginile ei, istoria vine peste tine cu 
francheţea unui topor, pocnindu-te în moa- 
lele capului. Inregistrezi amănuntele cu 
pupila dilatată, înfiorat de câtă cruzime s-a 
petrecut în România comunistă. 

Sunt câteva trăsături care dau un contur 
pregnant revistei înființate în noiembrie 
1990 de Banu Rădulescu. În primul rând, 
într-o lume relativă în care totul poate fi luat 
cum grano salis, revista aduce o notă de 
intransigență morală. E cum te-ai picura cu 
ceară spre a-ți aminti că fără o doză de 
demnitate etică omul nu prea face multe 
parale. In al doilea rând, dacă de-a lungul 
ultimilor 30 de ani a existat o instanță care 
să facă procesul comunismului cu tenacita- 
te, aceea a fost negreșit revista Memoria. În 
al treilea rând, calitatea articolelor au darul 
de a exercita un veritabil oficiu de pedago- 
gie istorică. Cine vrea să afle trecutul maca- 


bru al regimului comunist îl poate afla din 
paginile acestei reviste. În al patrulea rând, 
colaboratorii revistei cultivă ideea de docu- 
ment istoric. Fiecare text se sprijină pe date 
de arhivă, scutind astfel publicaţia de umori 
vindicative sau de aerul superficial al auto- 
rilor care scriu după ureche. Dimpotrivă, cu 
o bază documentară impresionantă, 
Memoria scoate le iveală atrocități cu ajuto- 
rul unor referinţe istorice incontestabile. Un 
discurs istoric mai sănătos, mai lipsit de 
gânduri revanșarde, cu greu poate fi găsit 
în alte gazete de același profil. In al cincilea 
rând, revista este un reper stabil în fojgăială 
de interpretări contradictorii ce se bat cap în 
cap în privința celor care au înființat, 
răspândit și împlinit plaga comunistă. Intr-o 
epocă în care unii istorici se codesc să 
spună adevărul gol-goluț despre originile 
comunismului, Memoria nu face concesii și 
nu poate fi bănuită de eschive de con- 
junctură. Are un conținut clar, tranșant și cu 
neputinţă de ignorat. In al șaselea rând, din 
paginile Memoriei răzbate o emoție atât de 
dureroasă, încât ar fi o impietate să spun că 
ele pot fi degustate estetic. Atmosfera ei 
este atât de apăsătoare, încât singurul filtru 
prin care o poti digera e saltul spiritual. Prin 
atrocitățile pe care le descrie, Memoria se 
aproprie mai mult de revistele cu conținut 
spiritual decât de gazetele literare. Aici cul- 
tura ororii e la ea acasă, și ar trebui să ai o 
țâfnă cu adevărat insolentă ca să afirmi că 
te-ai delectat citind revista. Nu, Memoria nu 
te delectează, ci te înfioară, nu te răsfață, ci 
te răscolește. Câte reviste din România pot 
avea o asemenea înrâurire asupra cititori- 
lor? Tocmai de aceea Memoria ti se întipă- 
rește în minte ca un sfredel lipsit de 
delicateţe. 

Am pomenit de întemeietorul revistei 
(Banu Rădulescu). Ar fi o impolitețe ca 
alături de el să nu-i pomenesc pe redac- 


torii din a căror acribie a ieșit fiecare 
număr: Micaela Ghițescu, Gheorghe 
Derevencu, lon Drescan, Oana Ichim. 
Fără travaliul lor revista nu ar fi avut 
regularitatea cu care ne-a obișnuit de-a 
lungul deceniilor. 

A felicita redacţia pentru împlinirea vâr- 
stei rotunde de 30 de ani nu e doar un gest 
elementar de recunoaștere valorică, dar 
deopotrivă un elogiu adus colaboratorilor, 
redactorilor şi susținătorilor ei sub unghi 
financiar. La rândul meu, se cuvine să le 


Banu Rădulescu, lansare Memoria nr. 21, 1997 


acord mulțumiri colegiale din partea Uniunii 
Scriitorilor din România și din partea 
președintelui ei, Nicolae Manolescu. Le 
doresc redactorilor Memoriei aceeași tena- 
citate pe care au arătat-o până acum și 
măcar Încă 30 de ani de dezgropare a 
mișeliilor comuniste. 


ALEX. ȘTEFĂNESCU 


Lupta 
cu amnezia 


Acum mulți ani, când am primit carnetul de 
membru al PNȚ, de puţină vreme reînființat, 
m-au înduioșat hârtia ieftină și cartonul de 
mucava din care era confecționat, ca și scrisul 
stângaci-caligrafic cu care îl completase 
secretarul partidului, un bătrân cu ochelari cu 
multe dioptrii, fost deținut politic. 

La fel m-a înduioșat, încă de la primele 
numere, revista Memoria, prin aparenţa ei 
modestă, în contrast cu mulțimea, rigoarea și 
dramatismul informațiilor și înalta ținută 
publicistică asigurată de oameni plătiți la mini- 
mum sau deloc. Intr-o țară eliberată de comu- 
nism, dar condusă încă de comuniști, revista 
a fost de-a lungul anilor, intenţionat sau invo- 
luntar, persecutată de autorități. 

Scriu aceste rânduri bolnav, copleșit de 
durere, într-un pat medical (la mine acasă, nu 
la spital), cu laptopul așezat pe piept. De 
aceea nu voi scrie decât câteva rânduri, deși 
despre această revistă s-ar putea compune 
cărți întregi. Ea este o sursă de documentare 
ideală pentru toţi cei care vor să cunoască și 
să înțeleagă tragedia trăită de români după 
instaurarea comunismului. Nicolae Labiş visa 
să publice o carte de poezii intitulată Lupta cu 
inerția. Revista Memoria s-a înscris, cu un 
eroism discret, într-o luptă cu amnezia, de o 
mare importanță pentru toți cei care vor ca 
România să aibă o conștiință de sine. 

li felicit din toată inima (mea șubredă), cu 
admiraţie şi respect, pe toti cei care au contri- 
buit de-a lungul timpului la apariţia revistei 
Memoria, ca şi pe cei ce o fac să apară în con- 
tinuare. Mă declar fără rezerve solidar cu ei. 

ANATOL PETRENCU 


Revista Memoria — 


un bun 


instrument în păstrarea adevărului 


Memoria - revista gândirii arestate împli- 
nește 30 de ani de la apariția primului număr. 
Pe parcursul acestor ani în paginile revistei au 
fost publicate diverse materiale referitoare la 
practicile secrete ale regimurilor comuniste, 
totalitare, fată de cetățenii propriilor tări, altor 
state, ce aveau ca scop anihilarea persoane- 
lor care s-au împotrivit sau care erau doar 
bănuite de a se împotrivi ideologiei și practicii 
comuniste. Regimurile dictatoriale comuniste 
au comis crime împotriva umanității și au 
depus toate eforturile pentru a tine în secret 
acele atrocități, s-au străduit din răsputeri să 
șteargă din memoria oamenilor crimele comise, 
dar şi rezistenta opusă dictaturilor. 

In paginile revistei un loc aparte îl au 
memoriile persoanelor supuse represiunilor 
politice. In condiţiile în care regimurile comu- 
niste au încercat să confiște chiar și amintiri- 
le, să interzică exprimarea publică, ba chiar și 
în cadrul familiilor, a suferințelor prin care le-a 
fost dat să treacă, iată că acum, în condiții de 
libertate, au putut-o face. Memoria a publicat 
diverse amintiri ale supraviețuitorilor tem- 
nițelor și lagărelor de muncă forțată atât din 
URSS, cât și din alte state comuniste. Drept 
exemplu pot menționa amintirile Dorei 
Dumitriu', cetățean român de etnie germană, 
arestată de autoritățile române la insistența 
celor sovietice, care, alături de alte mii de 
etnici germani, a fost dusă în URSS „pentru 
lucrări de reconstrucție”. Autoarea memoriilor 
a lăsat posterității scene de groază prin care 
i-a fost dat să treacă în minele de cărbune 

sau pe alte șantiere de „reconstrucţie”. După 
chinurile suportate în URSS și revenirea în 
România, iată că aici a pândit-o o altă neno- 
rocire: în iarna anului 1959 a fost arestată de 
Securitate, fiind acuzată de „activități împotri- 
va statului socialist”, condamnată la 9 ani de 
temniţă grea și 5 ani interdicţie civică. Din 
nou a trecut prin umilințe, prin lipsuri de tot 
felul. Amintirile Dorei Dumitriu au redat 
esența antiumană a unor regimuri nu atât 
severe, cât nedrepte și injuste: regimurile 
comuniste au condamnat la munci fortate în 
condiţii extreme oameni care nu au avut nicio 
vină. In acele condiţii antiumane multe per- 
soane și-au pierdut viaţa, iar altele au rămas 
invalide sau marcate psihologic pentru tot 
restul vieții. 

Sunt importante analizele făcute lucrărilor 
publicate de supraviețuitorii temnițelor comu- 
niste. Astfel, recomandările și concluziile for- 
mulate de Adriana Decu’ într-un articol publi- 
cat în revistă au o valoare metodologică. 
Autoarea scrie: „Literatura testimonială pune 
serioase probleme cercetătorilor sub aspec- 
tul metodologiei: să acorzi unor asemenea 
scrieri doar o valoare literară ar fi nedrept și 
jignitor fată de autorii lor; să le consideri doar 
latura istorică e imposibil. De aceea, autorul 
de fată propune o cale de mijloc, mai precis, 
un compromis între fateta documentară și 
cea artistică a literaturii de detenţie”. 
Concluzia la care ajunge autoarea, cu referi- 
re la opera Lenei Constante, este că „nu rela- 
tarea istorică va salva proza Lenei Constante 


de uitare, ci acele fragmente, numeroase în 
economia volumelor, care «fac literatură» — 
micile schițe de portret realist ale celorlalte 
deținute, monologurile cu accente lirice, 
autenticitatea fluxului conștiinței — toate deta- 
liile care fac dintr-un martor un scriitor”. Din 
articolul Adrianei Decu am reținut și o frază a 
lui Dante, pe care l-a citat autoarea: „Nu 
există durere mai mare decât să-ţi amintești 
de vremurile fericite, atunci când ești în mize- 
rie”, cu precizarea că mizeria în care au 
căzut oamenii nu s-a datorat greșelilor sau 
leneviei lor, ci politicilor de represiune promo- 
vate de bolșevici. In cazul dat ne amintim și 
de persoanele deportate în iunie 1941 din 
Basarabia în Siberia. In România ele și-au 
creat prin muncă proprie o stare decentă de 
viață; odată cu invazia sovieticilor și deporta- 
rea în Siberia totul s-a năruit. 

Pe noi, istoricii din Republica Moldova, ne 
bucură informaţiile și materialele publicate în 
paginile Memoria, materiale care se referă la 
trecutul comunist al Basarabiei. lar atunci 
când este vorba de crimele comunismului în 
primul rând trebuie să amintim de provocările 
URSS față de România în speranța exportu- 
lui revoluției proletare (Tatar-Bunar, RASSM 
etc.), dar și de cea mai gravă crimă comisă 
de comuniști fată de poporul român — raptul 
teritorial al Basarabiei, nordului Bucovinei, 
Ținutului Herţa, dar și politicile de inginerie 
socială promovate de sovietici pe aceste teri- 
torii. Rapturile propriu-zise (1941, 1944) au 
dus la nenumărate tragedii și drame umane 
(emigrări ale populației peste Prut, cu pierde- 
rea averilor agonisite o viață întreagă; 
destrămarea familiilor ș.a.), iar dominaţia 
sovietică în teritoriile cotropite s-a impus prin 
trei valuri de deportări în masă, prin foametea 


' Dora Dumitriu, „Deportată în Siberia”, în Memoria - revista 
gândirii arestate, nr. 47-48, 2-3/2004, pp. 161-173, retipărit în nr. 
91-92, 2-3/2015, pp. 163-182. 

* Adriana Decu, „Literatura testimonială de detenţie: cazul 
Lena Constante”, în Memoria - revista gândirii arestate, nr. 
86, 1/2014, pp. 65-78. 


provocată de guvernarea de la Chișinău, 
dirijată de Moscova, prin rusificare, 
deznaționalizare, mancurtizare / ștergerea 
memoriei etnice etc. 

Toate materialele publicate în Memoria 
sunt interesante și utile, dar dintre ele un inte- 
res deosebit îl stârnesc și cele ce se referă la 
distrugerea țărănimii din România. Pentru că 
în perioada interbelică agricultura României 
s-a dezvoltat firesc, asigurând populaţia cu 
produse agrare necesare, dar și exportând 
peste hotare — grâu, floarea-soarelui, legu- 
me, fructe etc. Prin numita „deschiaburire” 
(deportările gospodarilor în Siberia și în 
Bărăgan) comunismul sovietic și cel româ- 
nesc a nimicit pătura de plugari, încercând să 
impună gospodării colective în agricultură. lar 
rezultatele sunt vizibile și azi: bolșevicii au 
nimicit dragostea plugarilor (sătenilor) fată de 
pământ, iar colhozurile / CAP-urile s-au ruinat 
imediat după ce s-a prăbușit puterea politică. 

Am citit cu un interes deosebit și articolele 
semnate de acad. Alexandru Zub, de Ana 
Blandiana, de Mircea Carp și de mulţi alti 
autori ai Memoriei. Sunt utile, de asemenea, 
recenziile, notele de lectură și prezentările 
noilor cărți despre regimul comunist și 
rezistența anti-comunistă. 

Nu în ultimul rând aș remarca faptul că în 
paginile Memoria a fost publicat, în urmă cu 
câţiva ani, un articol despre asasinările prin 
otrăvire puse la cale de regimurile comuniste, 
în special cel din URSS;, iar în aceste zile 
tema este readusă în actualitate de cazul lui 
Aleksei Navalnâi. 

Felicit colectivul redacțional la frumoasa 
aniversare și le doresc din tot sufletul multă 
sănătate, noi materiale interesante și numai 


ine! 
bine! Chișinău, septembrie 2020 


* Ibidem, p. 75. 

* Ibidem. 

* Ibidem, p. 67. 

* Alexandru Mihalcea, „Otrava - armă secretă a terorismu- 
lui sovietic de stat”, în Memoria - revista gândirii arestate, 


nr. 43, 2/2003, pp. 87-90. 

ALEXANDRU HERLEA 


Memoria - revista gândirii arestate. 
Aniversare: 30 de ani de la primul număr 


Apariţia, la finele anului 1990, a revistei 
Memoria, purtând subtitlul sugestiv de 
revistă a gândirii arestate, corespundea 
unei imperioase necesităţi, aceea de-a 
regăsi trecutul fără de care un popor își 
pierde identitatea, așa cum afirma fondato- 
rul revistei, dr. Banu Rădulescu, la lansa- 
rea acesteia. După evenimentele din 
decembrie 1989, România — unde necesa- 
ra revizuire a istoriei scrisă în perioada 
comunistă era controlată, încă în bună 
parte, de către vechile structuri rămase la 
putere — avea nevoie de un periodic care 
să prezinte adevărul despre crimele 
săvârşite de către regimul comunist. 
Acesta trebuia să fie un catalizator al 
investigării științifice a comunismului româ- 
nesc, un cadru în care să vadă lumina tipa- 
rului studii și mărturii despre perioada 
comunistă, o publicaţie în care adevărul să 
fie spus fără nici un fel de restricţie sau 
diplomaţie, cu o totală libertate de expri- 
mare și unde orice încercare de prezenta- 
re deformată a realității să fie respinsă cu 
cea mai mare hotărâre. In articolul de lansa- 
re a revistei, dr. Banu Rădulescu, redactorul- 
șef al ei, afirma că în comunism s-au comis 
cele mai abominabile crime urmărindu-se 
„asasinarea memoriei neamului românesc”. 
Poporul român trebuie să cunoască 


adevărata istorie; ieșirea din noaptea 
neagră a comunismului nu se poate face 
decât cunoscând adevărul și nu prin uitare 
și amnezie. 

Apariția unei asemenea reviste a fost 
considerată de unii a fi un adevărat miracol 
și faptul că ea a putut să apară fără între- 
rupere până astăzi, păstrându-și în ciuda 
dificultăților, presiunilor și încercărilor de 
manipulare obiectivele, este probabil un al 
doilea miracol. Aceasta cu atât mai mult cu 
cât revista Memoria s-a bucurat și se 
bucură de o deosebită considerație atât în 
Țară, cât și printre românii din străinătate. 
Ea este apreciată nu numai pentru rigoare 
și pentru calitatea studiilor și articolelor 
publicate, ci și pentru existența unei forme 
electronice de bun nivel. 

Au trecut 30 de ani de la apariția primu- 
lui număr al revistei și publicarea unui 
volum aniversar este evident binevenită și 
îi mulțumesc domnului redactor Cosmin 
Budeancă pentru invitația de-a contribui 
cu un texi. 

De-a lungul anilor am avut în mână o 
mare parte din cele 112 numere apărute 
până astăzi și am citit multe din articolele 
publicate. In scurtul meu text aniversar nu 
fac o analiză aprofundată a revistei, ci mă 
opresc la consideraţii generale referindu-mă 


la câteva articolele din numerele: 1 & 2 din 
1990 și 111 & 112 din 2020, pe care le-am 
ales fiind primele și ultimele apărute. 
Constat că diversitatea subiectelor 
abordate, care aparțin marii teme a ororilor 
comunismului și consecințelor lui, a rămas 
aceeași chiar dacă revista tratează, spre 
lauda ei, și subiecte de stringentă actuali- 
tate. Este suficient să urmărim sumarul 
celor patru numere menţionate mai sus 
(consultabil pe net: http:/Awww.revistame- 
moria.ro/category/arhiva-pdt/) pentru a ne 
convinge de aceasta. In numărul 112 
găsim, spre exemplu, articolul lui Cosmin 
Budeancă intitulat: „Suferință, promisiuni 
dezamăgiri?” care abordează problema 
despăgubirilor acordate victimelor comu- 


nismului în România. Tot în acest număr 
se află articolul prof. Nicolae 
Constantinescu intitulat „Retrospectiva 
anilor 1990-2020” care dezvoltă și 
ilustrează unele afirmatii din textul meu. 
Mai mentionez din acest număr și „Selectii 
din jurnal 20 mai - 27 iunie 1990” de loan 
Roşca, actor important al luptei pentru 
adevăr după decembrie 1989, care l-a 
secondat pe Cicerone lonitoiu, neînfricatul 
luptător anti-comunist în ceea ce au numit 
„Procesul comunismului”, deschis în 
noiembrie 2004 la CEDO. De altfel, în pri- 
mul număr al revistei Memoria apare și un 
extras din lucrarea - dicționar a lui 
Cicerone lonitoiu intitulată Victimele Terorii 
Comuniste. 


Sorin Popescu, Nicolae Constantinescu, Micaela Ghiţescu, Alexandru Herlea, Lansarea revistei Memoria nr. 94 - Muzeul 
Ţăranului Român, București 2016 

Majoritatea textelor publicate în revista 
Memoria este, atât din punct de vedere 
științific cât și etic, de bun nivel și aceasta 
în condiții deosebit de dificile, potrivnice. 
Alături de autorii articolelor meritul revine 
și conducerii revistei și fundaţiei: cei trei 
directori (d-nul Banu Rădulescu, d-na 
Micaela  Ghiţescu și d-nul Nicolae 
Constantinescu) redactorilor (d-nii lon 
Drescan, lura Derevencu și Cosmin 
Budeancă), dar și marii majorități a celor- 
lalți membri ai echipei redacţionale pe care 
i-a avut revista de-a lungul timpului. 

Este un loc comun a spune că există o 
legătură între „starea natiei” și cea a mass- 
media, cu precădere când aceasta are un 
conținut istorico-politic, cum este cel al 
revistei Memoria. Evoluţiile României și a 
societăţii românești, după evenimentele 
din decembrie '89, sunt bine cunoscute și 
mă voi limita la a afirma că puterea reală a 
rămas în mâinile foștilor comuniști și a 
urmașilor lor, redutabili profesioniști ai 
manipulării, care s-au adaptat cu rapiditate 
noilor realități economice și politice. In 
această grea conjunctură, revista Memoria 
a putut să apară fără să abandoneze 
marea majoritate a obiectivelor amintite 
mai sus și articolele sau broșurile cu carac- 
ter ambiguu publicate au fost rare. Ea și-a 
păstrat independența, sursele financiare 
provenind, după câte sunt informat, numai 
din donaţii, abonamente și vânzarea revis- 
tei, și a putut astfel rezista presiunilor exer- 
citate de varii interese, începând cu cele 
urmărite de deţinătorii puterii politice. 

Inainte de-a încheia mai amintesc și 
faptul că în 2014 d-na Micaela Ghiţescu a 
sustinut la invitația Asociaţiei La Maison 
Roumaine din Paris, al cărui președinte 
sunt, o conferință intitulată „Un Frangais 
dans l'histoire de la Roumanie: Marcel 


Fontaine”. De atunci între Fundaţia 
Culturală Memoria și Asociaţia noastră 
relațiile de colaborare existente deja s-au 
intensificat și semnarea unui parteneriat 
este luată în considerare. Mai adaug și 
faptul că am avut onoarea și șansa să am 
relații de bună colaborare nu numai cu d-na 
Micaela Ghiţescu ci și cu ceilalți doi direc- 
tori ai revistei și fundaţiei, dr. Banu 
Rădulescu (care a publicat în nr. 12 al 
revistei textul emisiunii lui Virgil lerunca 
despre tatăl meu, difuzat de radio Europa 
Liberă în 1981) și prof. dr. Nicolae 
Constantinescu, un prieten din primăvara 
anului 1990, epoca Pieței Universității și a 
mineriadelor. 

Urez actualei conduceri a revistei 
Memoria, prof. Constantinescu și principalu- 
lui său colaborator, redactorul-coordonator 
Cosmin Budeancă, tânăr de mari sperante, 
a cărui teză de doctorat a fost condusă de 
către prof. Doru Radosav, membru al 
Asociaţiei La Maison Roumaine, mult succes. 

In concluzie, la aceste câteva gânduri 
pe care le am la aniversarea a trei decenii 
de apariție a Memoria - revista gândirii 
arestate, publicaţie care a ocupat un rol de 
prim plan în lupta pentru cunoașterea 
adevăratei istorii a României de după cel 
de al Doilea Război Mondial, mai adaug 
unul: comuniștii și urmașii lor au știut și știu 
că pentru a controla prezentul trebuie să 
controlezi trecutul și acționează fără ezita- 
re în acest sens. Singura cale de a-i con- 
tracara este adevărul. Pentru că numai el 
te face liber. 

Paris, octombrie 2020 


LIDIA GHEORGHIU BRADLEY 
O colaborare benefică: 


revista Memoria 


şi situl www.memoria.ro 


Am aflat de existența revistei Memoria 
cu mare întârziere, după 12 ani de la 
înființarea acesteia. Plecasem din România 
în 1982, nu eram de profesiune istoric, nu 
avusesem părinţi sau rude de sânge în 
închisorile comuniste, doar prigoniți de 
comuniști. Mă stabilisem în 1994 la Boston, 
după 12 ani petrecuți în Germania. Stu- 
diasem filologie în România și informatică 
în Germania. La Boston am reușit să com- 
bin aceste două profesiuni lucrând pentru 
ceea ce a fost, foarte probabil, prima 
editură pe internet din lume, Open Book 
Systems. Această din urmă experiență 
profesională a fost cea care, neașteptat, a 
dus la întâlnirea cu Micaela Ghiţescu și cu 
Memoria - revista gândirii arestate. Cum? 

Era timpul începutului și avântului Inter- 
netului, cu posibilitățile sale nelimitate de 
comunicare. Era perioada în care, în sfârșit, 
noi, cei care știam din familie că tot ce ni se 
spusese la școală despre instaurarea re- 
gimului comunist fusese minciună, puteam 
spera în redescoperirea istoriei adevărate a 
începuturilor comunismului în România. 

Am resimțit această redescoperire ca 
pe o datorie de cetățean responsabil. 
Aveam experiența editării de documente și 
cărți online şi, astfel, după discutii cu prie- 
teni din tară și din străinătate, am înființat în 
2002 situl www.memoria.ro. Pentru a-l 


înființa, era nevoie de a înregistra numele 
sitului în registrul universal care asigură 
adrese unice fiecărui domeniu din internet. 
Am avut norocul de a fi primii care am pro- 
pus acest nume, potrivit conținutului. 
Pentru a popula situl, am început a strânge 
documente și cărți deja publicate și a le 
digitaliza; pentru că doream ca situl să 
găzduiască istorie orală, mărturii directe, la 
persoana întâi, am făcut campanii de 
înregistrări de interviuri, le-am digitalizat și 
le-am publicat într-o mare bază de date. 

Nu mai tin minte cine m-a sunat la scurt 
timp după înființarea sitului și mi-a spus că 
exista deja, de mulți ani, revista Memoria, 
tipărită la București, înființată de Banu 
Rădulescu. 

A fost un moment de bucurie și în 
același timp de descumpănire. Bucurie, 
pentru că existența acestei reviste, fondate 
și conduse de oameni care au TRAIT cele 
pe care și eu, novicele, le voiam consem- 
nate, valida propriul meu demers. Descum- 
pănire, pentru că foloseam, fără să fi știut, 
aproape același nume, deși în alt mediu. 

Din această coincidență a rezultat însă 
o frumoasă colaborare, din care spicuiesc 
mai jos câteva exemple. 

După ce am luat legătura cu Micaela 
Ghiţescu și colaboratorii ei, pe care i-am 
vizitat la București împreună cu Mircea 

Ivănoiu, lugojan și brașovean, devenit edi- 
torul esențial al sitului, am găzduit într-o 
rubrică specială, sub adresa revista.memo- 
fia.ro, o mare parte din arhiva revistei 
Memoria, timp de mai mulţi ani, până la 
înființarea sitului propriu al acesteia, în 
2017. Nu puţine au fost confuziile cititorilor, 
care ne trimiteau comentarii sau întrebări 
adresate Revistei pe adresa sitului 
WWW.memoria.ro. Le trimiteam mai departe 
redactorilor Revistei, se răspundea fără 
greș. Am primit chiar contribuții adresate 
Revistei, care au ajuns publicate pe hârtie, 
cum își doreau autorii. 

Proiectul comun cel mai important, 
însă, a fost publicarea sub egida Fundaţiei 
Culturale Memoria a traducerii în engleză a 
cărții Adrianei Georgescu, La început a fost 
sfârșitul, proiect inițiat de Fundaţia Aspera, 
pe care o conduceam la acea vreme. O 
carte dragă Micaelei Ghiţescu, care o tra- 
dusese din franceză în română ea însăși. 
In engleză, cartea a fost tradusă de Dr. Dan 
Golopenţia și editată de mine și de Guy 


José Augusto Seabra, Micaela Ghiţescu, Sorin Dumitrescu, 
Alexandru Paleologu, Banu Rădulescu. Lansarea nr. 20, 
Muzeul Literaturii Române, septembrie 1997 

Bradley, cu prefață de Monica Lovinescu și 
note explicative de Marius Oprea. In the 
Beginning Was the End a ajuns în nume- 
roase biblioteci universitare și orășenești 
din lumea vestică, a fost pusă pe rafturile 
Memorialului Victimelor Comunismului și al 
Rezistenței de la Sighet și a fost publicată 
integral, în format digital, pe situl 
www.memoria.ro. Unul din documentele 
autentice cele mai importante despre 
grozăviile anilor 1945-1951 în România a 
devenit astfel accesibil publicului larg într-o 
limbă de circulație mondială. Numai prin 
efort deosebit și prin colaborarea cu Editura 
Fundaţiei Culturale Memoria această reali- 
zare a luat ființă. 

Pentru mine personal, răsplata a venit 
tot într-o formă neașteptată: ridic telefonul 
la Boston, în 2003 sau 2004, și o voce 
adâncă, răgușită, întreabă de mine, în 
română. Era Monica Lovinescu, care mă 
suna de la Paris să mă felicite pentru situl 
creat și pentru ce aveam de gând cu tradu- 
cerea cărții Adrianei Georgescu. Avea tele- 
fonul meu de la Micaela Ghiţescu? De la 
Sanda Golopenţia, marea luptătoare întru 
cunoașterea istorie noastre recente? Poate 
chiar de la Adriana Georgescu, pe care o 
vizitasem la Stevenage, în Anglia? Nu am 
aflat niciodată, pentru că am fost prea emo- 
ționată ca să întreb. Și acum sunt, scriind 
aceste rânduri care mă leagă — superficial și 
modest — de aceste femei eroine și de isto- 
ria țării pe care nu renunțăm a o dori mai 
bună decât a fost în teribilul secol trecut. 

Pe fundalul acestei dorințe de mai bine, 
existența revistei Memoria trebuie văzută 
ca o necesitate absolută. Numai cunoscând 
trecutul poți construi un prezent bazat pe 
adevăr. Avem în continuare mult de lucru. 


ICking, Germania, 30 septembrie 2020 


MARIA TOACĂ 


Drumul Memoriei spre Golgota 


românilor înstrăinaţi din Cernăuţi 


Amiază cu miresme de mir și tămâie... 
E duminică, 11 octombrie 2020, ziua când 
la lași mii de pelerini stăruiesc cu toată 
puterea credinței lor să ajungă la moaștele 
protectoare ale Sfintei Parascheva, iar la 
Cernăuţi, oraș înfrățit și de-o seamă cu 
capitala Moldovei istorice, bisericile se 
pregătesc de marele praznic (pe stil vechi) 
al Acoperemântului Maicii Domnului. Mă 
urmărea de mai multă vreme gândul să 
scriu despre drumul din București până la 
românii din Cernăuţi al revistei Memoria și 
cum a intrat în viața mea „revista gândirii 
arestate”. Special, însă, am amânat pentru 
această zi transpunerea simtirilor și 
emoțiilor ce străbat prin ani de la prima 
întâlnire cu regretatul director al Memoriei, 
Micaela Ghițescu. Am dorit să scriu aceste 
rânduri după întâlnirea cu românii, purtători 
de memorie, din suburbia cernăuteană 
Roșa, care în fiecare an, la început de 
octombrie, își pomenesc rudele victimizate 
de regimul totalitar stalinist. Incă în 1992, 
pentru înveșnicirea lor, în fata Bisericii cu 
hramul Sf. Arhangheli Mihail și Gavriil a fost 
înălțată o Cruce-monument, pe care sunt 
înscrise numele consângenilor dispăruți 
prin Siberia și pustiul Kazahstanului, în 
lagărul muncii silnice din Karelia, omorâţi 
aproape de gardul de sârmă ghimpată pe 
când încercau să se strecoare în România. 


Le-am adus câteva numere ale revistei 
Memoria din colecția mea, alegând dintre 
cele ce le aveam în două-trei exemplare. 

Procedez astfel de fiecare dată când 
particip la momente de comemorare, în vir- 
tutea profesiei de ziarist sau în calitate de 
prim-vicepreședinte al Societăţii „Golgota” 
a românilor din Ucraina (societate ce-și are 
ca obiectiv prioritar reabilitarea, comemora- 
rea victimelor represaliilor regimului comu- 
nist, punerea în lumină a adevărului despre 
crimele săvârșite de așa-numiții eliberatori 
sovietici, înălțarea de monumente în 
memoria martirilor...). 

Nu e ușor drumul Memoriei, ca revistă, 
spre Cernăuţi. Este pusă și ea la încercări, 
asemenea memoriei din inimile noastre. Ca 
să-i fie mai blânde vămile, mi-a dat 
Dumnezeu o temeinică punte de trecere, 
revista ajungând la mine direct din mâna 
prietenei de la Suceava, scriitoarea Doina 
Cernica. Ca să fie limpede și să nu iscăm 
suspiciuni, voi fi mai explicită: procedăm 
astfel pentru că e mai comod, mai simplu, 
nu din cauză că revista din București ar fi 
indezirabilă sau privită ca ceva subversiv 
de autorităţile ucrainene. In orice caz așa 
cred, așa înțeleg eu realitatea. Or, am mai 
primit prin poștă cărţi din România, care 
călătoreau/rătăceau câte o lună-două-trei 
prin toată Ucraina până ajungea pachetul 

ferfenițit la Cernăuţi. Prin Doina, revistele le 
primeam fără întârziere, în bună ordine, 
având și prilejul unor emoționante întâlniri 
de dragul lor, de a le prezenta la saloanele 
de carte organizate la Cernăuţi. Așa a fost 
până în primăvara acestui an. Ce va fi mai 
departe? E cea mai grea întrebare, care ne 
răscolește după memorabilul nostru drum 
la București, la întâlnirea cu entuziaști 
editării pe parcursul a trei decenii a revistei, 
cu cei care fac apostolat pentru ca nici o 
jertfă, nici un sacrificiu în numele libertăţii și 
descătușării „gândirii arestate” să nu 
rămână în anonimat. Amândouă eram 
nerăbdătoare de a participa la un eveni- 
ment ce se anunța minunat - „Gala 
Memoria - 30 de ani”, în inimi înflorindu-ne 
bucuria că vom intra în Ateneul Român, 
unde trebuia să se desfășoare festivitatea 
în 9 martie a.c.. N-a fost să fie din cauza 
anunțării interdicţiei privind manifestările 
publice, starea de carantină continuând 
până astăzi să ne zădărnicească cele mai 
râvnite întâlniri și mai frumoase vise. 

Amintind de Ateneul Român, nu pot să 
nu-mi exprim încă o dată recunoştinţa pen- 
tru invitația primită de la Fundaţia Culturală 
Memoria la sărbătorirea numărului 100 al 
revistei, invitaţie ce mi-a dăruit clipe de 
supremă bucurie la intrarea pentru prima 
dată în spațiul care reprezintă sufletul capi- 
talei, unde au vibrat momente de 
anvergură istorică, înscrise în cartea de aur 
a neamului. 

Neîndoielnic, pe lângă lansarea numă- 
rului 100 al Memoriei, la 4 octombrie 2017, 
în istoria Ateneului ar fi rămas înscrisă și 
sărbătoarea celor 30 de ani ai revistei, 
dacă nu dădea peste noi acest de neînvins 
deocamdată Covid-19. M-au răscolit atunci 
până la lacrimi aplauzele nesfârşite ale 


bucureştenilor pentru martira pământului 
nostru din nordul Bucovinei, Anita Nandriș, 
reînviată de monologul dramatic „20 de ani 
în Siberia” (după cartea Aniţei Nandriș- 
Cudla), monolog interpretat de actrita 
cunoscută și la baştina martirei, Amalia 
Ciolan. Deoarece tot am ajuns la baștina 
Aniței Nandriș, Mahala, trebuie să le 
mulțumesc editorilor revistei Memoria și din 
partea locuitorilor acestui sat, pentru 
găzduirea dramaticei istorii de viaţă a unei 
alte martire de pe mult suferindul nostru 
pământ, Aurora Bujeniţă. In 2011, în nu- 
mărul 75-76 al revistei, mi-a fost publicat 
articolul despre destinul golgotic al Aurorei 
— „Soarta cu coroană de spini... l-am 
înmânat revista în prezența consătenilor, în 
cimitir, în timpul parastasului la crucile 
măhălenilor măcelăriți în februarie 1941 pe 
malul Prutului. Aurora Bujeniţă s-a stins 
anul acesta, la 2 iunie, la vârsta de 83 de 
ani, fiind ultima supraviețuitoare a exilului 
din acest sat de martiri. 

Revenind la ziua când scriu aceste rân- 
duri, mă simt datoare să le fac cunoscut 
donatorilor din București cui am lăsat de 
curând vreo zece numere ale Memoriei, 
toate aduse sau transmise de la Suceava 
de Doina Cernica, unificatoarea spirituală a 
sudului și nordului Bucovinei, atât de griju- 
lie fată de necesitățile sufletești ale fratilor 
înstrăinați. Le-am adus enoriașilor părin- 
telui loan Blaga, la Biserica din suburbia 
Roșa, unde sfintele liturghii răsună în limba 
băștinașilor, în română. Au rămas putini 
români, de la Cernăuţi la vale, cum se 
revarsă cu sfâșietoare jale dintr-un vechi 
cântec, dar sunt tari ca piatra din cetatea 
Țeţinei, mai ales în momentele când își 
pomenesc din neam în neam martirii. A tre- 
cut istoria cu securea printre ei, împărțindu- 


le neamurile în două. Aproape din fiecare 
casă cineva s-a refugiat în România, de 
obicei copiii mai mari au luat calea pribegiei 
pentru a-și găsi salvarea la sânul maicii 
România, iar părinţii cu cei mici au rămas în 
ghearele cotropitorilor să-și păzească avu- 
tul ce le mai rămăsese după invazia 
străinilor. Au fost și mai sunt români pe 
viață și pe moarte pe această palmă de 
pământ românesc, pe unde stau mărturie 
pietrele de temelie la cetatea Țeţinei. 
Urmașii lor, cei mai rezistenți și mai tari în 
credință, trăiesc și simt românește până în 
ziua de astăzi, având sprijin și putere de la 
părinţi, de la bunici. Cu 28 de ani în urmă, 
acești moștenitori ai memoriei identitare, 
marcate de suferințe golgotice, au înălțat în 
fata sfântului lor locaș de închinare un 
monument simbolic, străjuit de o Cruce, pe 
care au scris nume scumpe ale celor 
oprimaţi, osândiți la moarte în primii ani de 
ocupație sovietică, numai din motiv că erau 
cinstiți gospodari, că-și apărau demnitatea 
națională. De atunci, din octombrie 1992, în 
fiecare toamnă, când Acoperământul Maicii 
Domnului se așterne protector peste dure- 
rile trecutului, membri din conducerea 
Societății „Golgota” a românilor din Ucraina 
sunt alături de românii de la Roșa - cu o 
lumânare aprinsă, cu cele trei culori scum- 
pe sufletelor lor, cu un cuvânt de recunoş- 
tintă pentru preotul loan Blaga și enoriașii 
Bisericii Sf. Arhangheli Mihail și Gavriil. 
Printre purtătorii memoriei de aici am 
întâlnit oameni de vârstă venerabilă, ca 
Nicolae Cozma de 91 de ani, nelipsit de la 
sfintele liturghii pe tot parcursul vieții. El 
nu-l uită pe unchiul Gheorghe, pierdut fără 
urmă în ghețarii Siberiei, octogenarul Petru 
David, când își amintește de bunicii săi pe 
linie maternă, morti în Siberia, e cu sufletul 


numai lacrimi, plânge și nimic nu poate 
spune. Cei doi copii ai lor, Paraschiva și 
Dumitru Ailoae, s-au întors acasă după 27 
ani de surghiun. Intocmai cum scria Nicolae 
lorga, „Dacă vrei să știi cine ești și cine vei 
fi, trebuie mai întâi să știi cine ai fost”, mai 
bine decât toate, evlavioșşii enoriași ai 
Bisericii Sf. Arhangheli Mihail și Gavriil, știu 
cine au fost. Prin stăruința de a-și comemo- 
ra un tată, un bunic, un unchi, ei dovedesc 
că le tin aprinsă lumânarea, având grijă s-o 
transmită tinerilor. Și pentru acești oameni 
a trudit, consacrându-se Memoriei regreta- 
ta Micaela Ghiţescu, precum și predeceso- 
rul ei, fondatorul revistei, Banu Rădulescu. 
Și pentru ei depun eforturi de a duce 
publicația mai departe actualii colaboratori. 
Deși am scris nu o dată, nu mă lasă să 
pun punct, nici trei puncte, la aceste gân- 
duri și simțiri adierea duioasei evocări a pri- 
mei întâlniri la Cernăuţi cu Micaela 
Ghiţescu. Era 2011, an marcat de împlini- 
rea a șapte decenii de la deportările în 
masă ale românilor din ținutul Cernăuţiului. 
Se anunţa un început radios de toamnă, 
când cețoasele melancolii încă stau ascun- 
se în culisele anotimpului... Buna dispoziție 
sufletească îmi era stimulată nu atât de 
generozitatea toamnei, cât de oaspeţii ce-i 
însoțeam pe cele mai dragi itinerare ale 
orașului meu. Ne aflam în preajma 
sărbătorii graiului matern, într-o perioadă 
când Limba noastră cea Română era 
constrânsă, dar nu în chingile în care a ajuns 
în timpul de față. Nu știam, nu ne imaginam 
că poate fi mai rău, mult mai rău decât la 
acel moment, decât a fost acum 10-20 de 
ani sau cu jumătate de secol în urmă. 
Atunci, la originala manifestare 
„Respirări”, iniţiată de scriitoarea Doina 
Cernica din Suceava, alături de monahiile 

R. 1. Maica stareță Gabriela Platon, Maica Elena Simionovici, Maria Toacă. 
R. 2. Prof. Carmen Bălan, Viorica Olaru-Cemârtan, Doina Cernica. Lansarea nr. 100, Ateneul Român, octombrie 2017 


de la Sfânta Mănăstire Voroneţ, dr. 
Gabriela Platon (actuala stareță) și scriitoa- 
rea Elena Simionovici, pentru prima dată a 
venit un sol deosebit din București — scrii- 
toarea și traducătoarea din portugheză 
Micaela Ghiţescu, decorată pentru asidua-i 
activitate pe tărâmul traducerilor cu 
distincţii de stat din partea Braziliei și 
Portugaliei. Din selecta echipă făcea parte 
și scriitorul Radu Mareș, sosit de la Cluj- 
Napoca să-și lanseze la Cernăuţi proas- 
păta realizare editorială: romanul Când ne 
vom întoarce. A fost o extraordinară întâlni- 
re a Memoriei - revista gândirii arestate, din 
București, cu cel mai bun roman românesc 
al anului 2010, peste care plutea evlavios 
„Albastrul de Voroneţ”, alături de măicuțe 
sosite cu binecuvântarea stareței stavrofo- 
ra Irina Pântescu, având-o ca un balsam 
tocmai bun de tămăduit rănile trecutului pe 

doamna din „cohorta optzeciștilor”, cum își 
zicea Micaela Ghiţescu după depășirea 
hotarului octogenar. Nu mi se deschidea 
gura s-o numesc „venerabilă doamnă”, 
deoarece m-a uimit neastâmpărul ei 
lăuntric, evidențiat de tinerețea exterioară, 
ce o înfățișa ca pe o ființă înainte mergă- 
toare, neafectată de anii nefaști în închiso- 
rile comuniste. 

Atunci, pentru prima dată în cei 80 de 
ani ai ei, regretata doamnă Micaela 
Ghiţescu trecuse prin vama de la Siret, 
aducând din inima României în orașul lui 
Eminescu, într-un teritoriu al martirilor ro- 
mâni, „revista gândirii arestate”. De-atunci, 
datorită solicitudinii dumneaei, am început 
să colaborez cu Memoria din București, 
considerând că e foarte important ca între 
coperţile ei să-și găsească loc și suferințele 
românilor din nordul Bucovinei. 


ION-ANDREI GHERASIM 


Memoria - revista conștiinței 
şi istoriei noastre zbuciumate 


Înainte de orice cred că este important 
să vedem ce ne spune dicționarul explicativ 
al limbii române despre acest cuvânt, ca să 
putem conștientiza cu adevărat sensul și 
puterea lui: „memorie sf [At: MAN. GOTT., 
ap. DLR / PI: =ii/ E: lat memoria, it memo- 
ria, fr mémoire] 1 Facultate a creierului de 
a reține, de a recunoaște și de a reproduce 
senzații, sentimente, idei, cunoștințe din 
trecut Si: tinere de minte. 2 Minte, consi- 
derată ca sediu al procesului de memorare. 
3 (Ilav) Din ~ Din aducere-aminte. 4 (lal) Pe 
de rost. 5 Păstrare în amintire Si: aducere- 
aminte. 6 (Spc) Amintire pe care o 
păstrează posteritatea despre oameni sau 
despre evenimente de seamă din trecut. 

lar la această definiție aș mai adăuga 
câteva: „Memoria este biblioteca minţii” 
(Francis Fauvel-Gouraud), „Unicul refugiu 
pe care îl găsește speranța este în memo- 
rie” (Octavian Paler); „Memoria este mama 
înțelepciunii” (Eschil). 

De la primul său număr, revista Memoria 
a consemnat mărturii despre suferințele 
îndurate de către poporul român în cei 
aproape 50 de ani de asuprire comunistă. 
Memoria a reprezentat de la început locul în 
care s-a făcut tot posibilul pentru a se 
reconstitui cum se cuvine adevărul istoric 
denaturat de către Mihail Roller și pleiada 
de istorici aserviți regimului comunisto- 
bolșevic. Informarea corectă a opiniei publi- 


ce românești despre oameni și evenimente 
tăinuite atâta și atâta timp a fost telul princi- 
pal al tuturor celor care au lucrat timp de 30 
de ani la această minunată revistă. 

Epoca devastatoare a comunismului 
avea să fie nu numai epoca unui sistem 
totalitar de guvernare, în care cetățenii sunt 
lipsiti de dreptul de a-și manifesta opinia, 
sau stânjeniţi, prin măsuri „autoritare, în 
libertăţile lor fundamentale. In zbuciumata 
istorie a poporului nostru această perioadă 
s-a distins ca cea mai nocivă și pustiitoare 
de când românii trăiesc pe acest pământ. 
Momentul instaurării ei a coincis cu intrarea 
pe teritoriul nostru, în 1944, a trupelor so- 
vietice de ocupaţie, care s-au constituit în 
suport al abuzurilor făcute de reprezentanții 
lor, comuniștii români, o grupare lipsită 
complet de reprezentativitate, care număra 
la acea dată mai puţin de 800 de membri. 

România a dovedit istoric, încă de la 
impunerea comunismului bolșevic în Rusia, 
o rezistență aproape fără egal la ideile mar- 
Xiste, în această parte a Europei. Sloganu- 
rile internaționaliste vânturate de slujbașii 
Moscovei nu și-au găsit audiență la un 
popor păstrător de datini și tradiţii, doritor 
de libertate și bunăstare. Chiar și în contex- 
tul în care țara era epuizată de război și 
traumatizată de dictaturile ultimilor ani, lozin- 
cile comuniste nu au înșelat o populaţie, care 
dorea să se întoarcă degrabă la valorile unei 
democraţii autentice. 


MEMORIA 
[Es ee ea] 


43 


Comunismul a fost impus printr-o teroa- 
re fără precedent, cu ajutorul și contribuția 
armatei roşii „eliberatoare”. Flagelul comu- 
nist s-a manifestat de la bun început prin 
arestări arbitrare din rândul „infractorilor 
politici” și „contrarevoluţionarilor”, prin tru- 
carea alegerilor, prin guverne impuse, prin 
măsuri abuzive de tot felul, prin dezordine 
socială programată, toate aceste lucruri cu 
scopul clar și determinat de a îngenunchea 
un popor a cărui aspiratie spre libertate era 
incompatibilă cu lanţurile pe care imperiul 
de la răsărit i le pregătea. 

După cum a afirmat Corneliu Coposu în 
cadrul Simpozionului Exilul românesc. - 
identitate și conștiință istorică, Paris, 15-22 
mai 1994: „Regimul lui Gheorghiu-Dej a 
fost vinovat de asasinarea a cel putin jumă- 
tate de milion de români. Și nu orice fel de 
români! Noi nu am avut o pierdere de răz- 
boi, când gloanțele inamice nu aleg. Cri- 
mele comuniste au fost făcute cu luneta, 
căutate cu predilecție fiind elitele românești 
din acele vremuri”. 

In ultimii ani au apărut unele voci, la 
început timide, apoi cu tot mai mult tupeu, 
care au început să aducă elogii epocii 
comuniste prin bălăcărirea și încriminarea 
eroilor martiri, într-o recrudescență a celui 
mai autentic stil stalinist, foarte periculos și 
nociv pentru evoluţia societăţii noastre. 
Ascunderea adevărului, dezinformarea, la 
care încă este supus poporul român sunt 
maniere pragmatice prin care anumite per- 
soane încearcă să-și mențină poziţiile și să 
se sustragă, așa cum ştiu cel mai bine, de 
la răspunderea în fata justiţiei și opiniei 
publice. Evaluarea istorică a dezastrului 
moral, material, social și politic de care se 
face vinovat sistemul comunist ar supune 
oprobiului și interdicției publice orice încer- 
care de reinstaurare a lui. 


Necesitatea continuării procesului de 
informare asupra atrocităților comise în cei 
aproape 50 de ani de întuneric comunisto- 
bolșevic este o datorie primordială vitală a 
tuturor celor care lucrează și contribuie la 
revista Memoria, pentru că nu o fac dintr-o 
dorință de răzbunare, ci dintr-o prea multă 
sete de adevăr. La începutul anilor '90, 
Seniorul Coposu propunea înființarea unui 
institut pentru „literatura de mărturisire”, con- 
siderând că un astfel de proiect este indis- 
pensabil pentru reconstituirea corectă a isto- 
riei românești. Un asemenea obiectiv nu 
poate fi atins fără o solidarizare a tuturor 
românilor, de aici și din Diaspora. Această 
solidaritate a tuturor este vitală pentru elimi- 
narea oricăror nuanţe de comunism, apărute 
acum în lume sub forma unui neomarxism 
progresist. 

Revista Memoria a știut, știe și sunt 
convins că va ști mereu cum să atragă și să 
solidarizeze românii de pretutindeni, pentru 
că a respectat cu sfințenie, încă de la 
înființare, principiile și valorile adevărate 
ale istoriei și memoriei noastre. 

La mai mult de 30 de ani de la sânge- 
roasele evenimente din decembrie 1989, 
societatea noastră este din ce în ce mai vă- 
duvită de repere morale, este stăpânită de 
obsesia de „a avea”, de a supraviețui cu 
orice preț, are momente de gravă dezorien- 
tare și neliniște, în perspectiva unei libertăți 
căreia nu se încumetă, încă, să-i dea un 
conținut. 

Mărturiile cutremurătoare, istoria ade- 
vărată, consemnarea cu minuțiozitate a 
tuturor martirilor știuți, dar mai ales neștiuți 
de opinia publică, au reprezentat și repre- 
zintă misiunea nobilă, educaţională și 
moralizatoare practicată de redactorii revis- 
tei Memoria, „paznic al conștiinței umane”, 
cum o numea Corneliu Coposu. 


ANDREI DIMITRIU 
Memoria 


împotriva memoricidului 


Aniversarea unei reviste de imensă 
importantă pentru un popor amnezic, 
revistă de ținută științifică înaltă, care 
reușește să reziste de 30 de ani într-un 
mediu cel putin indiferent dacă nu, de multe 
ori, ostil, reprezintă biruinţa istorică a celor 
care au luptat pentru o Românie liberă, 
democrată, europeană și creștină. 

Recuperarea și difuzarea publică a 
memoriei faptelor singurilor eroi autentici și 
de anvergură istorică — Deținuți Politici 
Anticomuniști — cei care au mai salvat din 
demnitatea, onoarea și imaginea de popor 
european, civilizat, curajos și creștin, este o 
misiune apostolică pe care revista Memoria 
a servit-o înțelept și devotat. ...lmi pot 
imagina, și cu sacrificii. 

Omagiul și recunoştinţa noastră le 
îndreptăm către ctitorul publicaţiei — provi- 
dențialul dr. Banu Rădulescu, dar și către 
doamna Micaela Ghiţescu și ceilalţi redac- 
tori și colaboratori care au făcut posibil 
acest miracol: supraviețuirea, într-o perioa- 
dă incertă ideologic, a acestei publicații 
justițiare și anticomuniste. 

O revistă imperativ necesară pentru 
renașterea unui popor anesteziat care își 
poate astfel revela propria istorie neper- 
vertită de molohul comunist. 

Tot mai puțini sunt cei care cunosc 
sacrificiul cristic al deținuților politici antico- 
muniști, aceste modele unice de patriotism, 
eroism și iubire. 


Pentru istoria noastră recentă cu volute 
controversate și doar cu pusee de demnita- 
te și democraţie, Rezistenţa Armată 
Anticomunistă din primii ani ai ocupației 
sovietice reprezintă momentul cel mai glo- 
rios, demn și patriotic care a făcut onoarea 
neamului românesc. Cu atât mai mult tre- 
buie omagiată și admirată această epopee 
a unei generaţii eroice, cu cât a fost singura 
Rezistență de dimensiuni naționale din 
toată Europa ocupată de sovietici și care a 
durat câţiva ani. 

A urmat genocidul roșu care a asasinat 
programatic elita autentică, apostolii 
neamului, cei care dădeau măsura vieții 
spirituale și morale a poporului român, cei 
care impuneau valorile și cutumele unor 
tradiții de civilizaţie creștină. 

Din păcate, bună parte din lumea 
politică dar și scoala și mass media, într-o 
solidaritate malignă, au exclus această 
temă din discursul public. Ne scăldăm în 
comodități mintale, edulcorând câteva mo- 
mente de glorie relativă, umflând câteva 
personaje mediocre care au trecut superfi- 
cial prin istoria noastră și ignorând momen- 
tele de glorie imperială și pe adevărații eroi 
care au zidit curajos, demn, inteligent și cu 
sacrificii imense edificiul României eterne. 

Când cei mai multi din generaţiile dece- 
niilor 5 și 6 ale secolului trecut, resemnaţi, 
timoraţi dar și suficiente figuri gregare cu 
mintea  „virgină”, lumpeni inculti se 

cuibăreau servil în grajdurile politice ale 
ocupantului, au existat câteva zeci de mii 
de români de toate etniile, confesiunile, 
opțiunile politice, categoriile sociale, bărbaţi 
şi femei, care au înțeles că tara lor, 
România, nu trebuie să tolereze colonialis- 
mul comunist sovietic și au pornit curajos, 
eroic „să spele” lenea mentală și complici- 
tățile guislingilor care infectaseră societa- 
tea românească. 

Nume de legendă, Arnăuţoii, col. 
Arsenescu, Timaru, fraţii Paragină, 
Ogoranu, Maria Plop, Arlette Coposu, 
Gafencu, Adriana Georgescu, Vatamaniuc 
și alte mii și mii de români — multi, jenant de 
mulți încă anonimi - au sfințit istoria 
noastră recentă, modestă și duplicitară, cu 
sângele și suferința lor. 

Demnitatea, onoarea și patriotismul 
rațional asumat curajos și fără compromi- 
suri, sunt legate în măsură covârșitoare de 
faptele eroice ale deținuților politici antico- 
muniști, de luptătorii din munţi, de Doina 
Cornea, Mișcarea Goma, Lupeni, Brașov, dr. 
Cană, Radu Filipescu, mișcarea de la 
România Liberă, intelectualii implicați în 
„rezistența prin cultură” și încă alte exemple. 

E de discutat cât de mult a reușit mesa- 
jul lor să pătrundă într-o societate confuză 
și resemnată. 

„Solidaritatea este superlativul libertăţii” 
— sună apodictic titlul unei culegeri de 
eseuri (Fundația Academia Civică, 2015). 
Este rețeta care ar fi putut, contaminând 
corpul social, să amelioreze starea de fapt 
a momentului. S-a întâmplat în Polonia, în 
Cehoslovacia în mod exemplar. 

România n-avea și nu are exercițiul 
fraternității profunde pe marile ei interese 
naționale. O istorie fragilă... 

Regimul comunist a masacrat tot ceea 


ce ar fi putut aminti de acele episoade de 
eroism, demnitate naţională, de opțiune 
europeană, de patriotism militant, momen- 
tele de glorie ale istoriei noastre. 

Nici postmodernitatea contemporană, 
nici corectitudinea politică iresponsabilă, 
nici obscuritatea multiculturalismului nu au 
ajutat la recuperarea corectă a istoriei, a 
personalităților autentice, chiar a „culturii de 
performanță”, operând cu o axiologie 
bolnavă, ideologizată pervers. 

Grav este că această realitate alarman- 
tă afectează profund și pe perioade lungi 
educația, caracterele, falsifică modelele și 
valorile pe multe generaţii. 

Pericolul este real și impune o replică 
fermă, inteligentă și fără compromisuri con- 
juncturale din partea celor cu vocaţie de 
lider, cu înțelepciune și hotărâți să biruie 
impostura şi conjuraţia sfertodocților cupizi. 

Cred că ceea ce face revista Memoria 
este de o importanță esențială pentru tera- 
pia unei posterități, imprevizibilă, altfel. 

Memoricidul — asasinarea memoriei — 
programat diabolic, dar și cu concursul 
inconștient și iresponsabil al mulţimii fără 
instinct salvator, riscă să fie contagios și va 
neantiza trecutul de demnitate, eroic și glo- 
rios, dacă replicile vor fi anemice. 

Interesul vital al poporului român de 
supraviețuire demnă în onoare și în respec- 
tul comunității internaţionale, democrate și 
civilizate — în condiţiile geopolitice de astăzi 
— cere imperativ gândirea unei strategii efi- 
ciente care să asigure revigorarea și pro- 
movarea responsabilă a interesului și res- 
pectului pentru tot ceea ce dă grandoare 
istoriei unui popor european. 

Fără respectul evlavios al trecutului vir- 
tuos și în glorie, nici prezentul și nici viitorul 
nu pot fi decât modeste. 


DOINA JELA 


Memoria la aniversare 


— câteva amintiri 


Cred că dintre toate, multele publicaţii 
apărute după 22 decembrie 1989, Memoria 
a avut asupra mea cea mai profundă înrâu- 
rire. Ea a contribuit decisiv, ca o cură rapidă 
de detoxifiere, ca un curs intensiv de gândi- 
re liberă, la traiectoria pe care mi s-a înscris 
viața profesională și nu numai, imediat 
după 1989. Cu numele ei, pe cât de limpe- 
de, pe atât de franc, și cu teritoriul, clar deli- 
mitat prin subtitlu — revista gândirii arestate 
- a devenit de altfel, de la primul număr, 
atât domeniu rezervat, brand, cât și un 
demers perfect conștient de sine, cu scop 
declarat. Anume acela de a-ți deschide 
ochii, de a te obliga să constati: da, asta a 
fost gândirea mea până acum și ia să văd 
dacă scoasă din colivie/cușcă mai e în 
stare nu să zboare, de unde atâta 
pretenție, dar măcar să meargă, să pună 
unul înaintea celuilalt picioarele ei moi, 
șovăielnice, neexersate și să îndrăznească 
să înainteze. Incă de la primul număr, pe 
prima pagină din interior apărea harta 
României, pe care o recunoşteai doar după 
contur, fiindcă nu o mai văzuseși până 
atunci nicăieri, niciodată. Ea nu a dispărut 
nici până azi, dar repetată de-a lungul a 30 
de ani, în cele 112 numere ale revistei, ea 
ni s-a întipărit în memorie, adânc, cu 
neputinţă de șters. Harta înfățișa România 


nu ca o tară cu munti, ape, câmpii, holde 
etc., ci ca pe o rețea strâns împletită ca într- 
un tricot de sârmă ghimpată, de închisori, 
centre de detenţie și anchetă, lagăre de 
muncă și de concentrare, sedii centrale ale 
securității. Din ea am învăţat toți nu doar că 
toată România în care trăisem de la 
naștere și până atunci, mai bine sau mai 
rău, fără termen de comparaţie, dar 
trăisem, din moment ce Revoluţia din 
decembrie ne-a prins în viață, era realmen- 
te o închisoare împânzită de morminte fără 
cruci, ci și că propria noastră gândire 
arestată, captivă, zice și mai potrivit faimo- 
sul eseu al lui Czeslaw Milos, fusese toată 
o închisoare. Cu eseul publicat în chip de 
editorial, încă din numărul 2, de profesorul 
și psihiatrul lon Vianu, Amintirea între 
resentiment și uitare, ni se furniza și un fel 
de călăuză în demersul dificil de trecere de 
la gândirea captivă la gândirea liberă- 
liberă. Un fel de însoțitor în dureroasa ope- 
ratie de gestionare a amintirilor, frămân- 
tărilor, întrebărilor, culpelor și revelaţiilor, în 
fine, libere să prindă glas; cu rubricile ei 
„Unde sunt cei ce nu mai sunt?” și „In 
căutarea omului pierdut”, de la sfârșitul 
fiecărui număr, unde se publicau și se 
răspundea la mesaje ale familiilor, 
părinților, copiilor, urmașilor celor dispăruți 

în închisorile comuniste, în prizonierat, în 
lagăre de concentrare și de muncă, ea ofe- 
rea suport, mângâiere, consolare, spe- 
ranță, supraviețuitorilor. Astfel și-a început 
Memoria încă de la primele numere munca 
de recuperare a ceea ce se mai putea recu- 
pera din ruina mai ales spirituală, nu doar 
materială, lăsată de regimul comunist. 
Alături, desigur, de câteva mari edituri, 
Humanitas, Vremea, Editura de Vest etc. și 
câteva publicaţii, ca România Liberă și 22. 

In Revista gândirii arestate am citit 
prima dată ce anume dădea consistență, 
profunzime, dramatism și credibilitate 
vocilor de la Europa Liberă ale Monicăi 
Lovinescu, Virgil  lerunca, Adriana 
Georgescu, Neculai Constantin Munteanu. 
Cât de impregnate de durere erau acele 
voci. De acolo am aflat din notițele memo- 
rialistei Monica Sevianu, arestată și 
condamnată într-un proces tipic comunist, 
că Monicăi Lovinescu regimul comunist îi 
ucisese, în închisoare, mama. Acolo am 
aflat despre Vlad Georgescu, lon Ioanid. 
De cei mai recenți, disidentii, știam deja, 
desigur, unele lucruri, de la Europa Liberă. 
Acolo am citit despre Canal, despre Aiud, 
despre marii exilați, despre Regele Mihai. 
Acolo am citit despre Pitești, sinistra 
închisoare prin care trecuse însuși fon- 
datorul și sufletul revistei, regretatul Banu 
Rădulescu. 

30 de ani nu sunt prea mulţi pentru o 
publicație. și totuși, ce incredibilă aniversa- 
re. Nicio publicație demnă de acest nume 
n-a rezistat atât în România postdecem- 
bristă fără să-și schimbe profilul, sau nume- 
le, sau formatul, sau stăpânul, în cel din 
urmă caz devenind practic cu desăvârșire 
alta, sau măcar ușor alta. Cu excepția 
revistei 22, cea mai apropiată ca intenție, 
direcție, factură, punct de plecare, până la 


un punct. De ce doar aceste două reviste? 
Răspunsul sare în ochi. Din cauza/datorită 
mizei. La cea de-a doua miza era „Libertate 
te iubim, ori învingem ori murim” și „Mai 
bine mort decât comunist”, și, cu mici sau 
mai mari bâlbe oportuniste sau datorate 
schimbării generaţiilor, așa a rămas. La 
prima nu mai era de învins, nu mai era de 
murit, se murise, era de recuperat însă, 
cum îi spune numele, Memoria. 30 de ani 
de Memorie, în condiţiile României postde- 
cembriste, un eroism care s-a străduit să 
fie la înălțimea celor pe care îi cinstește. 
Cred că, de fapt, revista Memoria a fost 
pentru mine inversul Cursului scurt de isto- 
rie a partidului bolșevic pentru stăpânii 
absoluti ai țării și a unei jumătăţi din conti- 
nent până în decembrie 1989. Un curs 
intensiv cu instrucțiuni indispensabile, 
bazat exclusiv pe un neabătut, nedezmințit, 
neîndoielnic cult al memoriei, care a făcut 
din mine ce am devenit clar după 1989, una 
din preotesele acestui cult. Trăiesc în ciuda 
sirenelor care ne anunță sfârșitul umanis- 
mului și al postumanismului și al post-post- 
umanismului și apariția în triumf al lui Homo 
Deus care va domni ca patriarhii biblici sute 
de ani, grație nanotehnologiei și altor bali- 
verne, cum că nu există suflet, ci doar bio- 
chimie, domnind peste neantul tot de ei 
instalat, că memoria va rămâne în absolut 
zestrea de transmis și liantul care va tine 
împreună lumea așa cum e ea. Cu convin- 
gerea că nimic nu e mai preţios pentru o 
comunitate traumatizată, pentru orice co- 
munitate, decât memoria. Nimic mai Înșelă- 
tor, nimic mai greu de administrat, și totuși, 
nimic mai vindecător și nimic mai demn de 
slujit decât valorile inexistentului suflet. 
Ce-mi aduc aminte, în primul rând, des- 
pre Memoria, la 30 de ani de la apariţia ei? 
Cu siguranță, momentul vizitei în Intrarea 


Noptii nr. 7, unde s-a aflat primul sediu al 
revistei și locuința redactorului ei șef, doc- 
torul și scriitorul Banu Rădulescu. Din 
păcate, nu mai știu când a avut loc această 
vizită. Poate că alții vor reuși să mă ajute să 
plasez momentul în timp. Știu că dl. 
Rădulescu se ocupa cu fervoare de trans- 
formarea Fortului 13 - Jilava în muzeu, și 
deși mult mai departe, începuse demersuri 
pentru transformarea în muzeu și a foarte 
deterioratei închisori a politicienilor din 
celălalt capăt al țării: Sighetul. Că recent, 
cu legătură evidentă cu aceste demersuri 
ale sale, fusese bătut cu sălbăticie pe 
stradă, întocmai ca Petru Creţia, cândva, 
într-un moment mai apropiat de decembrie 
1989. Știu că mi-a oferit atunci toată 
colecţia, și că am scris despre ea în revista 
Tomis de la Constanţa, unde lucram, și că 
prin multe din materialele publicate în ea, 
m-a ajutat mult la scrierea fiecăreia din 
cărțile mele. 

Am cunoscut, graţie rețelei de voluntari 
devotați pe care și-a creat-o printr-o 
deosebită putere a exemplului și 
emulatie, o mulțime de oameni extraordi- 
nari, foști detinuti politici în special, sau 
urmași ai acestora, am ajuns graţie 
Memoriei la Memorialul de la Sighet, am 
regăsit-o pe fosta mea profesoară, Sanda 
Golopenţia, am putut-o vizita pe Doina 
Cornea și i-am întâlnit la Cluj pe studenții 
Ruxandrei Cesereanu, pe Dana Țăranu, 
fiica remarcabilului psiholog pe care 
comuniștii l-au ţinut în temnite vreme de 16 
ani, Nicolae Mărgineanu. Pe toti i-am des- 
coperit treptat, cu uimire, ca pe partea 
nevăzută până atunci a unei lumi care 
grație lor merita respect, devotament, 
admiraţie și slujire. De la toți am învățat 
câte ceva, dar probabil că lecţia cea mai 
consistentă este chiar consecventa cu pro- 


pria deviză. Memoria a trebuit să predea în 
câteva rânduri ștafeta: din 1998, când 
regretatul Banu Rădulescu a murit de un 
cancer cu stoicism și discreție dus pe 
picioare până în ultimele luni de viață, con- 
ducerea revistei i-a revenit remarcabilei 
traducătoare din portugheză Micaela 
Ghiţescu, secondată cu competență de lon 
Drescan, dispărut în 2010. După dispariția 
în urmă cu un an a Micaelei Ghiţescu, ulti- 
mul stâlp al Memoriei care cunoștea nemij- 
locit trecutul ale cărui valori sunt de adus în 
prezent, în chip programatic, a rămas pro- 
fesorul și medicul Nicolae Constantinescu, 
secondat de tineri colaboratori, ca Oana 
Ichim și Cosmin Budeancă (în prezent 
redactor-coordonator) și trecerea aceasta 
se petrece tot fără vreo abatere de la crezul 
inițial. Nimeni dintre membrii devotați ai 
redacției n-a făcut în tot acest timp decât să 
transmită mai departe ceea ce lăsase cel 
dinaintea lui, inclusiv memoria fidelă și 
respectuoasă a aceluia. Lucrul acesta este 
rar. Fiecăruia i s-a dedicat la momentul 
cuvenit câte un număr „In Memoriam”, iar 
numele fondatorului nu a lipsit de pe fron- 
tispiciul revistei niciodată. 

De acel nume este legată și cea mai 
dragă amintire a mea despre revistă. Imi 
apăruse, în toamna anului 1995, cartea de 
debut Cazul Nichita Dumitru. Cum perso- 
najul meu fusese, ca și mine, constănţean, 
cum Canalul Dunăre - Marea Neagră fuse- 
se cel de-al patrulea braţ al Dunării, cel prin 
care curgea sânge, am avut nevoie să fac 
o lansare și la Constanţa. Și am avut atunci 
îndrăzneala să-l rog, efectiv în ultima 
secundă, pe dl. Banu Rădulescu, redactor 
șef al Memoriei, să vină să vorbească la 
eveniment. Nu a stat nicio clipă pe gânduri. 
Lansarea era programată într-o zi de lucru, 
la ora 16, iar trenul domniei-sale a sosit la 

ora 13. L-am așteptat în gară împreună cu 
soțul meu și sigur, dată fiind ora, l-am invi- 
tat la masă, la un restaurant, nu oarecare, 
de lângă Librăria Sophia, aflată la câţiva 
pași de sediul filialei locale a Asociaţiei 
Foștilor Deținuți Politici, și al sediului fostei 
securități, în acel moment bancă, unde 
Nichita Dumitru fusese ținut în arest, 
anchetat, torturat și apoi dus la locul, şi azi 
necunoscut cu certitudine, al execuţiei. Era 
un moment de triumf al memoriei asupra 
prezentului și asupra trecutului, foarte 
emotionant pentru mine. Domnul Banu 
Rădulescu a spus că ar putea să sară 
peste prânz, ca fost deținut politic, și pentru 
că noi am insistat, a acceptat cu condiția să 
plătim „nemțește”. A trebuit să fim de acord. 
Au urmat două ore și jumătate de discuții în 
toate limbile pământului, eu nemaiștiind 
când și cui trebuie să traduc și când mai 
erau cinci minute până să plecăm și l-am 


chemat eu pe chelner, să plătesc, discret, 
acesta mi-a spus, spre nedumerirea celor 
doi însoțitori ai mei, că prânzul nostru era 
plătit. De cine? Am întrebat contaminată și 
eu de vigilenta și corectitudinea fostului 
deținut politic. Și de la masa vecină s-a ridi- 
cat un bărbat de vreo 40 de ani, care a 
spus că tatăl lui „a făcut Canalul” și după el, 
alți mulţi ani de închisoare, și ne-a rugat să 
acceptăm, în memoria tatălui său, că am 
fost invitaţii săi, și să-i permitem să ne 
însoțească la lansare. Domnul Banu 
Rădulescu nu a mai protestat. 

Cred că nu doar însoțitorul meu a des- 
coperit atunci, cu uimire, România. Ci și eu. 
Care vedeam cum se transmite dinspre tre- 
cutul necunoscut, spre prezentul și viitorul, 
și mai necunoscute, valorile pe care 
Revista Memoria și oamenii ei se 
însărcinaseră să le transmită. 


Șerban Rădulescu-Zoner, Alexandru Paleologu, Banu Rădulescu, 6 martie 1995 

RUXANDRA CESEREANU 


Memoria şi tipurile de memorie 


De mai bine de 20 de ani public (din 
anul 1999, mai exact), din când în când, în 
revista Memoria: este un fel de ritual etic și 
afectiv, în același timp, în care sunt 
găzduită într-o revistă care e arhetipală 
pentru existența și patimile foștilor deținuți 
politici — ca remember și reminder. Am 
publicat aici eseuri despre tortură, dar și 
texte despre modele etice pentru cei de 
acum. lar de la un punct încolo au început 
să publice aici și studenții mei (participanți 
la cursul Literatură și totalitarism): mai întâi 
au scris reportaje despre excursiile docu- 
mentare la închisoarea Gherla și la 
Memorialul de la Sighet (care s-au concre- 
tizat în aproape fiecare an, din 2002 încoa- 
ce, cu ajutorul unor sponsori inimoși); iar 
unii dintre studenţii mei au publicat chiar 
eseuri ample (despre memorialistica 
feminină, de pildă). Nu l-am cunoscut pe 
domnul Banu Rădulescu (din păcate), dar 
am avut șansa să colaborez la revistă 
datorită doamnei Micaela Ghitescu și prin 
intermediul domniei sale. 

Alături de câteva instituții marcante 
pentru investigarea comunismului în spațiul 
românesc, revista Memoria a făcut parte la 
rândul ei din tentativa unei devirusări a 
României, cel puţin din punct de vedere 
moral. Banu Rădulescu și Micaela 


Ghiţescu au intuit că există posibilitatea ca 
mentalitatea românească să se urnească 
încetul cu încetul înspre o curățare, înspre 
o râvnă de aflare a adevărului despre tre- 
cutul recent. In acest sens, revista Memoria 
a jucat rol de manual (de istorie), cu sinteze 
binevenite, dar și cu analize minuţioase și 
nuanțări revelatorii. 

M-am chestionat în repetate rânduri (și 
încă o mai fac, am pomenit adesea, leitmo- 
tivic, această problematizare în textele 
mele de atitudine) despre ce tip de memo- 
rie ar fi adecvată, ar fi strategică, pentru a-i 
sensibiliza pe tineri întru recuperarea isto- 
riei recente a ţării lor? O memorie strictă a 
suferinței, o memorie emoțională nu mai 
interesează neapărat astăzi generaţiile 
tinere și nu mai poate fi un fel de cârlig care 
să constituie o captatio benevolentiae, pen- 
tru ca tinerii să fie interesaţi de recuperarea 
istoriei României. Cea care ar putea intere- 
sa (dar și pentru aceasta sunt necesare 
diverse strategii de atragere și adaptare la 
mentalul tinerilor) ar putea fi, eventual, o 
memorie istorică, informativă. Dar poate că 
adecvată ar fi mai ales o memorie care să 
îmbine emoționalitatea cu informaţia, o 
memorie etică, o memorie cu funcţie de 
morală. Această memorie etică ar putea să 
fie, de fapt, o memorie tămăduitoare, care 


MEMORIA 
[Es ee eee) 


51 


să conțină elemente de terapeutică socială 
și umană. Revista Memoria (numele revis- 
tei este, de altfel, unul tare, re-întemeietor 
în sens asumat) cred că a avut în vedere o 
asemenea țintă, o triplă memorie sau o 
memorie-sinteză a celor trei nuanţe pe care 
le-am pomenit și inventariat mai sus. 
Chestiunea legată de clasificarea me- 
moriei și de căutarea unei memorii adecva- 
te pentru a calibra util și moral trecutul 
recent (în conștiința tinerilor) este adesea 
discutată (nu sunt singura care o fac). 
Poate că un alt tip de memorie care i-ar 
putea face pe cei tineri să fie receptivi ar fi 
o memorie a rezistenţei, întrucât aceasta ar 
putea constitui mai clar și mai exact un 
suport pentru ideea concretă de memorie 


etică. Există, deci, nu doar o memorie a 
suferinței, ci și una a rezistentei și a 
supraviețuirii. Revista pe care o celebrăm 
acum a rezistat trei decenii și sper să o mai 
facă în anii ce vin, în ciuda obstacolelor 
financiare (și nu numai) survenite de-a lun- 
gul timpului. Memoria (atât revista, cât și 
aptitudinea creierului uman de a stoca 
informații) a rezistat (boicotului oficial, la 
începuturile sale, când Securitatea, în 
1990, încă acţiona cu violență în proaspătul 
postcomunism) — iată un verb care, în ulti- 
mii ani, a făcut carieră civică binemeritată și 
a coagulat o întreagă mișcare protestatară 
în stradă. Rezist-rezistăm, așa cum și 
Memoria rezistă! 


MARINA DUMITRESCU 


Longevitatea ca virtute 


Trecerea timpului are multe chei de 
lectură. Biologic, o resimțim ca pe o povară 
sau o ameninţare. Intelectual, ne provoacă 
să compensăm ceea ce trupul pierde. 
Spiritual, ne angajează pe un traseu al 
devenirii lăuntrice, care poate chiar „eman- 
cipa” bătrânețea. Moral, ne pune în situaţia 
de a verifica pe termen lung, principiile din 
care am făcut temelie existenței noastre. 
Social, stârnește pofta de progres, dar și 
instinctul parvenirii. Pedagogic, ne învață 
răbdarea, așteptarea, credința. 

Omul este în măsură să aleagă felul în 
care Timpul său să curgă. Este opțiunea 
crucială a fiecăruia, care deschide două 
paradigme majore: a timpului irosit și a tim- 
pului împlinit. La capătul călătoriei vom fi 
obligaţi să privim în fată Răgazul pe care 
l-am avut. Și să dăm seamă pentru el. Din 
perspectiva acestor ipostaze temporale, 
longevitatea este și ea variabilă. De la 
obstinaţia unei vieți cât mai lungi și angoa- 
sa morții, până la slujirea consecventă, în 
folosul unei meniri superioare. Cu alte cu- 
vinte, există longevivi și longevități aflate sub 
semnul performanței contra-cronometru, 
aşa cum există din fericire altele, impreg- 
nate de un crez modelator. Deasupra tutu- 
ror acestor posibilități tronează memoria — 
personală, colectivă sau divină — cea care, 
în fond, desparte apele... 


Rezistenţa în timp a revistei Memoria, 
ca produs editorial, se leagă intrinsec de 
factura umană a persoanelor care au 
creat-o și s-au luptat să o țină în viață din 
1990 până azi — ca și de acum încolo, sunt 
convinsă. Filiaţia de caractere: Banu 
Rădulescu - Micaela Ghitescu - Nicolae 
Constantinescu, amplificată de pleiada 
colaboratorilor, a germinat un model de lon- 
gevitate bazată pe caractere puternice, 
iluminată de conștiința racordării prezentu- 
lui la trecut, dar și a trecutului la viitor. 
Revista are la bază fermentul unei memorii 
de calitate, a unei morale care nu face 
rabat de la propriile standarde. Dar ce pre- 
supune această morală a memoriei? 
Inainte de orice, cred, presupune iubirea 
pentru adevăr. (Și cu majusculă și cu 
minusculă.) Respectul pentru istorie, ca 
sumă de vieți omenești „așa cum au fost” — 
dar și ca rezervor de înțelepciune, pentru 
generaţiile în pregătire. In cazul dat, grila 
programatică constă în restituirea trecutului 
recent, fără machiaj și fără arabescuri. Din 
interior, prin mărturii la prima mână, fiabile 
istoriografic. Sau prin analize avizate ale 
evenimentelor și faptelor erei totalitare. 
Angajamentul etic al revistei Memoria este 
direct proporțional cu profesionalismul edi- 
torial al celor care „scot”, propriu-zis, fieca- 
re număr în parte, de atâția ani. lar longevi- 

tatea clădită pe asemenea parametri devi- 
ne, În mod firesc, o virtute. 

De-a lungul celor trei decenii, publi- 
catia pe care o aniversăm a generat o re- 
marcabilă colecție - deja existentă în 
anumite biblioteci publice sau private, 
frecventată de specialiști dar și de oameni 
obișnuiți. lar ea denotă oportunitatea unui 
proiect rezistent la drum lung. Pe de o 
parte, revista Memoria a fost și este sin- 
gura publicaţie periodică independentă, 
axată exclusiv pe restituirea trecutului 
comunist (completată, în plan 
instituțional, să zicem, de Caietele 
CNSAS); pe de altă parte, calitatea 
editorială, rigoarea selecţiei, organizarea 
tematică, filtrul obiectivităţii, practicate 
sistematic de echipa redacțională, au 
consolidat valoarea acestei colecții. Știm 
bine, numai revistele de înalt nivel 


generează, în timp, o „bibliotecă” proprie. 
Cu siguranță, Fondul Memoria şi-a 
câștigat deja un statut binemeritat, care îi 
obligă pe continuatorii generaţiei de aur 
să fie la înălțime și să îi ducă mai departe 
lucrarea. Orice nouă apariție a revistei 
Memoria demonstrează că trecutul totali- 
tar e departe de a-și fi epuizat izvorul 
mărturiilor, potențialul istoriografic, gama 
semnificațiilor dar și zonele de umbră. 
Regretata Micaela Ghitescu povestea ea 
însăși, uluită, cum redacţia e asaltată de 
materiale noi, venite și dinspre generația 
tânără de analiști sau istorici. Este, 
aşadar, de la sine înțeles că longevitatea 
de până azi are toate motivele să se per- 
petueze, nu din ambitia în sine a unei vieti 
cât mai lungi, ci din convingerea unei 
misiuni culturale înalte, care mai are cale 
bună de străbătut. 


Banu Rădulescu și lon Caramitru. Simpozion 6-7 martie 1995, 
„Ziua gândirii arestate la români - 6 martie 1945“, sediul UNITER, București 

Revista Memoria. 30 de ani 


de luptă cu uitarea 


La sfârșitul anului 1990, când eveni- 
mentele politice care se derulau pe pământ 
românesc erau foarte tulburi, din inițiativa și 
prin strădaniile medicului, scriitorului, fostu- 
lui deţinut politic Banu Rădulescu a apărut 
o revistă. Fondatorul a adunat în jurul său 
un colectiv mare de elite ale vieţii politice, 
culturale, științifice românești și revista a 
apărut sub egida Uniunii Scriitorilor din 
România. Numele ei a fost fericit ales: 
Memoria - revista gândirii arestate. Ceva mai 
frumos și mai semnificativ nici că se putea! 

Ea nu a fost mediatizată de televiziune, 
nici de cea mai mare parte a presei, nici 
prin școli și facultățile de profil, iar cei cu 
suflet mic îi doreau o grabnică dispariție. 
Nu pentru că revista nu ar fi fost de calitate, 
ci pentru adevărurile cuprinse între paginile 
ei, adevăruri care deranjau în primul rând 
pe cei ce acaparaseră puterea și se 
simțeau în pericol de a fi demascaţi. 

In 1990, primii trei oameni în stat prove- 
neau din fosta nomenclatură comunistă: 
lon Iliescu - președinte al României, fost 
membru al CC al PCR, membru în 
Comitetul Politic Executiv, președinte al 
Consiliului Naţional al Apelor (pe post de 
ministru) și înainte de 1989 director al 
Editurii Tehnice; Alexandru Bârlădeanu - 
președinte al Senatului României, fost 
membru al CC al PCR, membru în 
Comitetul Politic Executiv și al Prezidiului 


Marii Adunări Naţionale; Dan Martian - 
președinte al Camerei Deputaţilor, prim- 
secretar al CC al UTC, ministru pentru 
Problemele Tineretului, membru supleant 
în Comitetul Politic Executiv. 

Lor li se adăugau un procent de 2,6% 
dintre miniștrii post-comuniști care deti- 
nuseră funcții similare înainte de 1989, alti 
peste 10% au ocupat funcţii de miniștri 
adjuncti sau secretari de stat și un procent 
foarte mare de directori sau directori 
adjuncti în ministere. Deci vorbim de o 
perenitate a moștenirii comuniste după 
1989. Toţi aceștia erau interesaţi ca memo- 
ria crimelor, a tragediilor, e represiunii, a 
tuturor ororilor petrecute în regimul comu- 
nist să fie definitiv distrusă și îngropată. 

Dar, în ciuda tuturor piedicilor puse, 
revista și-a croit cale spre inima publicului 
cu propriile forțe. Intâi a fost o cărare, apoi 
o potecă, care s-a transformat În drum și în 
final a devenit o autostradă care duce spre 
toate colțurile tării (că tot lipsesc căile de 
comunicaţie!) și chiar a depășit granitele, 
apoi ale continentului. 

La momentul apariţiei revistei, 1990, 
experiența democratică a României era 
aproape nulă. Memoria colectivă era 
aproape complet distrusă, grație eforturilor 
geniale depuse de regimul comunist în 
acest sens. Revista Memoria și întregul ei 
colectiv are marele merit de a fi luptat, 

având ca armă condeiul, ca societatea 
românească să înțeleagă ce i s-a întâmplat 
în anii comunismului și ce este de făcut 
pentru ca decadența să înceteze, uitarea 
să nu ne aducă în stadiul de necunoaștere 
a trecutului comunist cu toate efectele lui 
devastatoare, să evităm greșelile trecutului, 
să ne ferim de repetarea lor... 

Adică să conștientizeze românul că 
„omul nou” creat de comuniști era unul 
căruia i s-a distrus memoria, care în urma 
represiunilor exercitate asupra lui ajunsese 
să creadă că nimic din ceea ce fusese, 
făcuse sau avusese înainte de comunism 
nu era bun, să-i fie rușine de realizările și 
faptele lui anterioare și să execute orbește 
indicațiile Partidului Comunist. Să devină 
un ins cu creierul spălat și să adopte atitu- 
dinea de turmă, să nu gândească, doar să 
muncească. Toate aceste „performanţe” 
realizate de regimul comunist au fost posi- 
bile pentru că s-a reușit în mare parte dis- 
trugerea memoriei colective printr-o mani- 
pulare dusă la extrem. 

Revista Memoria și-a făcut un crez din 
recrearea memoriei colective, prin mărturiile 
depuse de cei care au trăit pe viu ororile 
regimului comunist dar nu putuseră să le 
spună public. Dacă aducerea la cunoștința 
opiniei publice a adevărului despre 
manipulările fostului regim era interzisă, 
scrierea istoriei adevărate era imposibilă. In 
această situație trăiam cu toții, în minciună, 
și minciuna se tot perpetua și se mărea 
până nu mai știai să deosebești adevărul de 
neadevăr, decât cu mare greutate, indife- 
rent de pregătirea intelectuală. 

Ca să se știe la ce nivel de ștergere a 
memoriei se ajunsese în România, voi da 
un exemplu concret. In 2003, deci la 13 ani 
după căderea regimului comunist din 
România, Ministerul Educaţiei și Cercetării 


a organizat prima Sesiune de comunicări 
științifice a profesorilor de istorie, gen 
olimpiadă, cu fază județeană și națională. 
Participanți puteau fi toti doritorii, condiția 
de bază fiind aceea ca tema aleasă să se 
refere la ceva concret din judeţul partici- 
pantului, iar lucrarea să fie originală. 

Fiind profesoară de istorie în Mehedinți, 
am profitat de prilej și am întocmit o lucrare 
cu tema „Deportarea în Bărăgan”. Cunoș- 
team foarte bine „fenomenul Bărăgan” 
fiindcă fusesem victimă directă, și de mult 
doream să scriu ceva în acest sens, dar nu-mi 
puteam face timp fiindcă aveam părinţii și 
socrii bătrâni, cu probleme, locuitori în părti 
diferite ale județului, iar eu alergam de la 
unii la alţii și la serviciu, plus problemele din 
propria-mi familie și casă. Dar dacă s-a ivit 
acest prilej, nu l-am ratat. Nu mi-a fost greu 
să fac lucrarea și am obținut locul | pe 
judet, deci am reprezentat Mehedinţiul la 
faza națională, care s-a tinut, vreme de o 
săptămână, la Voineasa, în Gorj. 

Sunt o fire extrem de emotivă și era 
prima dată când vorbeam în fata unui 
public format din cei mai buni profesori de 
istorie din județele tării, care-mi erau rivali 
la obținerea locului fruntaș, plus juriul for- 
mat din vreo 15 persoane, condus de direc- 
torul general din minister, dl. Doru 
Dumitrescu, profesori universitari, cerce- 
tători, istorici, etc. 

Mi-a venit rândul să-mi prezint lucrarea 
la sfârșitul zilei de vineri, adică eram ultima 
în penultima zi a concursului. Regulamen- 
tul era ca fiecare candidat să aibă listat un 
rezumat al lucrării sale în atâtea exemplare 
câți membri avea juriul, ca aceștia să-și 
poată face o idee despre ce urma să 
expună candidatul în maxim 15 minute. 
Până la mine fuseseră prezentate lucrări în 
cea mai mare parte despre descoperiri 


arheologice, numismatică, etnologie, adică 
subiecte deși reale, nu tocmai atractive. 
Când am fost anunţată, am ajuns la 
microfon și am putut să spun doar care 
este tema și de ce am ales-o. N-am mai pu- 
tut zice nimic fiindcă mă sugruma plânsul. 
In sală, unde de obicei se discuta pe grupu- 
lete, sau fiecare era preocupat de cu totul 
altceva decât de ascultarea expunerilor, s-a 
făcut o liniște mormântală, care m-a speriat 
de tot și am vrut să plec de la microfon. 
Membrii juriului, care-și dăduseră 
seama de situație, m-au încurajat să-mi 
revin și să vorbesc totuși. Așa am și făcut și 
după primele fraze emoțiile au dispărut și 
am vorbit cât am putut de scurt, să mă 
încadrez în timp. Toată sala asculta 
înmărmurită cele relatate și întâi profesorii 
din sală, apoi și juriul au decis să renunțăm 
la cina care se servea la restaurant la oră 
fixă, deci nu ne așteptau, dar să detaliez 
fiindcă subiectul era atractiv. Nu credeau că 
aceste lucruri s-au petrecut în România! 
Cum să lași sub cerul liber, în plin câmp, 
fără nicio sursă de apă sau mâncare, în 
cea mai toridă vară pe care a cunoscut-o 
România vreodată, atâta amar de lume?! 


Bz 


Aveam cu mine și poze să ilustrez cele 
relatate, altfel nu m-ar fi crezut. Imediat mi 
s-a creat posibilitatea ca fotografiile să fie 
mărite și proiectate să fie vizionate în 
condiții bune de toată lumea. M-am convins 
atunci, cu destul de multă mirare, că marii 
profesori universitari, nu mai vorbesc de 
colegii din alte județe, ori auziseră 
tangential despre deportare, ori nu știau 
mai nimic despre acest „fenomen” care se 
petrecuse în România cu doar șase decenii 
în urmă și nu fuseseră victime 100-200 de 
oameni, ci peste 40.000 de persoane (după 
statisticile oficiale 40.320, cam 66.000 
după statistica Centrului Internaţional de 
Studii asupra Comunismului din Cadrul 
Memorialului Victimelor Comunismului și al 
Rezistenței de la Sighetu Marmaţiei). 

Repet, eram în 2003, aveam în fată pro- 
fesori de istorie care predau Istoria 
României la clasă, în juriu era și profesorul 
Mihai Stamatescu, care avea să fie în 2009 
autor al primului manual pentru liceu O isto- 
rie a comunismului din România, iar 
subiectul era aproape necunoscut! 

A fost pentru prima oară în viată (din 
păcate și ultima!) când n-am văzut în ochii 

colegilor invidie pentru că premiul | mi-a 
fost acordat mie. Toti m-au îndemnat să 
scriu o carte cu acest subiect și la ediţia din 
anul următor a concursului m-am prezentat 
cu prima ediţie a cărții Gulagul Bărăganului. 

Acest exemplu cred că poate spune 
până la ce punct comuniștii au distrus me- 
moria și istoria acestei țări. Și cât de mare 
este însemnătatea revistei Memoria, care 
ne ajută pe toti la apărarea și reconstruirea 
memoriei din trecut. Lecturând articolele 
Memoriei cititorul, în special cel tânăr, care 
n-a trăit ororile comunismului pe viu, poate 
să discearnă ce, din ceea ce au trăit înain- 
tașii noștri, trebuie continuat și ce nu. 

La o ediţie a Școlii de Vară de la Sighet, 
în 2002, Ana Blandiana spunea: „Intre 
definițiile memoriei, se înscrie și ideea 
aristotelică a cunoașterii ca recunoaștere. 
Cunoașterea există și poate fi recuperată 
de noi și transformată într-o treaptă de 
înaintare numai în măsura în care se 
bazează pe ceva ce a existat înainte: sen- 
timentul că recunoști ceva din ceea ce 
cunoști acum este marele miracol al 
preluării noului. Deci noul este asimilat și te 
cucerește în măsura în care îl simţi ca pe 
un ecou a ceva ce ai trăit în altă viaţă... 

Spun toate aceste lucruri pentru a 
reveni iar și iar la monstruozitatea distruge- 
rii memoriei — crimă contra naturii și contra 
istoriei în același timp — care a fost princi- 
pala realizare a comunismului. Era o operă 
strict necesară pentru ca să se poată 
merge înainte în planurile de creare a unui 
personaj-robot care să fie supus integral, 
pentru că — spre deosebire de toate dicta- 
turile şi de toate terorile care au existat în 
istoria omenirii — „comunismul nu cerea 
supușilor lui doar să fie supuși, le cerea să 
fie fericiți că sunt supuși, le cerea să fie 
admirativi și recunoscători. Dar pentru ca 

aceasta să se poată întâmpla, înainte tre- 
buie să le fie distrusă memoria!” 

În timp ce Banu Rădulescu și minunata 
lui echipă susținea nevoia de implicare 
civică și de guvernare democratică, ratio- 
nală, reconstruirea memoriei colective, lon 
Iliescu îndemna la liniște, „consens”, „con- 
cordie”, să nu mai răscolim trecutul, să pri- 
vim spre viitor, bazându-se pe lipsa de 
educație civică din societatea românească. 

In 30 de ani de activitate, revista 
Memoria a furnizat iubitorilor de adevăr din 
întreaga lume o cantitate uriașă de infor- 
matii despre instaurarea comunismului în 
țările satelite Moscovei, despre cum a evo- 
luat și a fost combătut regimul comunist, 
despre întregul sistem concentraţionar din 
Europa de Est, în special despre trecutul 
recent al României. Fără cunoașterea aces- 
tui trecut, nici prezentul și nici viitorul naţiunii 
noastre nu poate fi decât o formă fără fond. 
Trecutul este o învățătură pentru viitor. 

Revista se adresează cetățenilor de 
toate vârstele, de toate profesiile, dar în 
special acelora care vor să înțeleagă desti- 
nul lor viitor prin prisma învățămintelor tre- 
cutului. Acesta a fost visul fondatorului 
revistei, Banu Rădulescu. 

Dedicat trup și suflet acestei opere, pe 
care chiar el o considera opera vietii sale, 
Banu Rădulescu a slujit până în ultima 
clipă, pe patul grelei sale suferințe, ideea 
continuității Memoriei și a încrederii în eli- 
berarea gândirii arestate. A crezut cu tărie 
în cauza pe care o reprezintă revista și îi 
inspira și pe cei din jurul colectivului revistei 
să le urmeze modelul. 

Este imperios necesar ca tinerele 
generaţii să fie informate asupra 
adevărurilor pe care părintii și în special 
bunicii lor le-au trăit, despre privațiunile la 
care au fost supuși, despre felul în care ei 


au reacționat și ce consecințe au avut 
răzvrătirile lor. Acesta este rostul revistei 
Memoria, autorii articolelor fiind, în cea mai 
mare parte, persoane care au trăit pe viu 
acele vremuri și au cunoscut din plin „bene- 
ficiile” regimului comunist. 

In seara de 10 decembrie 1998 radioul 
și televiziunile anunțau un eveniment 
trist — decesul unui mare român: BANU 
RADULESCU. Fost absolvent al Liceului 
Militar de elită „Nicolae Filipescu” de la 
Mănăstirea Dealu, doctor în medicină, 
deținut politic în două rânduri, scriitor, 
membru al Uniunii Scriitorilor, fondatorul și 
redactorul-sef al revistei Memoria, 
preşedinte al Fundatiei cu acelaşi nume, 
promotor al Memorialului „Fortul 13 Jilava”. 

Indurerați de moartea lui, previzibilă 
având în vedere suferinta anterioară, prie- 
tenii, cunoștințele, colegii, dar și necunos- 
cuti impresionați de măreţia acestui om, au 
scris în publicaţii ce apar în diverse locuri 
ale țării și în străinătate lucruri foarte fru- 
moase, adevărate, despre modul în care a 
înțeles el să-și trăiască viața. Ca semn al 
recunoștinței fată de marele dispărut s-au 
făcut eforturi considerabile pentru ca cea 
mai mare dorință a lui să fie îndeplinită: 
revista Memoria trebuia să-și continue 
apariţiile. Au trecut de atunci 22 de ani și 
revista continuă să bucure sufletele cititorilor. 

Așa cum scriam și cu altă ocazie, 
Memoria avea doar opt ani de la aparitie 
când „tatăl spiritual”, Banu Rădulescu, a 
lăsat-o orfană și cei care se temeau de ea 
(foștii și rămașii până astăzi „tovarăși”), 
fiindcă era încă firavă, au crezut că va pieri. 
Bucuria le-a fost zadarnică... Cu mult suc- 
ces colectivul revistei s-a mobilizat la dece- 
sul fondatorului ei și i-a continuat exemplar 
munca... Au reușit, conduși de o altă figură 
emblematică, Micaela  Ghiţescu, să 
dezvăluie în continuare toate relele pe care 


regimul comunist le-a pricinuit românilor și 
omenirii în general, în existența lui destul 
de scurtă raportată la scara istoriei. 

Acum, după ce s-a depășit cifra de 112 
numere neîntrerupte, Memoria a devenit 
puternică, cunoscută mult peste granițele 
României, apreciată, respectată, iar 
aparițiile ei sunt așteptate cu interes. 
Dedicati trup și suflet acestei opere, pe 
care chiar ei o considerau opera vieţii lor, 
Banu Rădulescu și Micaela Ghiţescu au 
slujit până în ultima clipă ideea continuității 
Memoriei și a încrederii în eliberarea gândi- 
rii arestate din România. Atât ea, cât și 
colectivul în care Micaela a lucrat până de 
foarte curând, s-au condus după principiul 
că fac parte dintr-o generație a cărei meni- 
re este aceea de a se zbate ca, cu prețul 
propriei suferințe, a renunțărilor de tot felul, 
să facă lumină în legătură cu ceea ce s-a 
petrecut în trecutul recent al României, să 
schimbe în bine destinul neamului din care 
fac parte, restabilind adevărul. 

Noua echipă de conducere a Memoriei este 
acum formată din Nicolae Constantinescu — 

Director, Cosmin Budeancă - redactor 
coordonator, Oana Ichim — secretar gene- 
ral de redactie, Daniela Nenciulescu — con- 
sultant artistic, Loredana Martin — tehnore- 
dactare computerizată. Ca oameni buni și 
speciali, profesioniști recunoscuți, fiecare 
în parte și toți la un loc, cu siguranță vor 
duce mai departe Memoria, așa cum și-a 
dorit fondatorul și cum nădăjduiesc cititorii 
care așteaptă fiecare număr ca pe un eve- 
niment deosebit. Le doresc tuturor sănătate 
și putere de muncă, iar revistei „Vivat! 
Crescat! Floreat!” 


' Ana Blandiana, „La ce folosește memoria?” în 
Școala Memoriei. Sighet 2002, Editura Fundaţiei 
Academia Civică, București, 2002, p. 272. 

COSMIN BUDEANCĂ 


Gheorghe Militaru: 
din lagărele sovietice 


în rezistența anticomunistă 


din România (Il) 


În iarna anului 1945-46 s-a ajuns la un 
refuz în masă de a mai căra lemne din 
pădure sau alimente de la gară înhămati la 
sănii. 

Rezultatul a fost măsura de izolare și 
divizare a greviștilor în două părți unii 
rămânând în lagărul principal din Oranki, 
iar altii, în număr de 71 (totalul prizonierilor 
ofițeri români era de circa 2000) în 
sublagărul de la Monastirka'. 

Și într-o parte și în alta, fractiunile au 
fost izolate de masă. 

Printre cei din Monastirka mă găseam 
și eu. De asemenea Victor Isofăchescu, 
Stelian Rădulescu’, Gheorghe Bercaru și 
Geo Oprisan’, toti din jud. Rlâmnicu] Sărat. 

Stărșia (șefia) acestui grup a fost luată 
de căpitanul de stat major Gheorghe 
Stoica. Acesta, împreună cu alt căpitan stat 
majorist (sic!) de administraţie, Mircea 
Mihăilescu, erau socotiti de către ofițerimea 
activă ca elemente de bază în susținerea 
prezentă și viitoare a statului regalist român 
și a armatei române, structurată pe această 
formă de guvernământ. După patru zile de 
regim de închisoare a fost scoasă la poarta 
lagărului o echipă de 13 prizonieri, printre 
care se găsea și căpitanul Stoica. Dintre cei 
din Râmnic eram eu și Gheorghe Oprișan 
(sublocot. activ de cavalerie). 


Cei vreo mie de prizonieri din restul 
lagărului erau consemnați în barăci, dar 
ferestrele erau aglomerate de privitor. 

Am înțeles că ceva neobișnuit se petre- 
ce cu echipa noastră. 

La întrebarea unui ofițer sovietic 
adresată ofițerului de serviciu al lagărului i 
s-a explicat că noi suntem „agitatorii”. 

În afara porții am intrat între două rân- 
duri de câte 5 ostași sovietici cu baionetele 
puse la puști și în poziție de acțiune. 

În afara acestor rânduri se găsea însuși 
colonelul Grișciuk, comandantul lagărului, 
colonelul Vaturint, comandantul politic al 
lagărului, căpitanul Colbasov, enkavedist, 
doi trei ofiteri inferiori și sergentul coman- 
dant al grupei de ostași cu câinele lup și un 
civil pe care l-a recunoscut imediat 
căpitanul Stoica în persoana procurorului 
regiunii Gorki. Stoica fusese anchetat de 
acest magistrat în orașul Gorki cu privire la 
o crimă de război. 

Ca translator era ajutorul de instructor 
politic Rudacevscki, refugiat basarabean. 

Căpitanul Stoica ne-a comunicat în 
șoaptă identitatea civilului și calitatea lui. 

Au fost aduse două sănii goale iar 
căpitanul Stoica a primit ordin de la colone- 
lul Grișciuk să ia comanda și să pornim sub 
escortă la pădure. 

Refuzul ce a urmat a fost repede anihi- 
lat prin violență și mai ales prin strigătele cu 
adevărat speriate ale lui Rudacevski că 
vom fi împușcați dacă nu executăm ordinul. 

O lovitură primită în urechea dreaptă 
mi-a avariat pentru totdeauna auzul. 

La întoarcerea din pădure am fost duși 
în izolator separat și acolo am stat în celula 
neagră cu căpitanul Stoica 17 zile, cu 
excepția timpului cât ieșeam la pădure cu 
cele două sănii. 

A doua zi după înfrângerea noastră, pe 
când veneam cu săniile încărcate din 
pădure, ne-am întâlnit cu cei 58 de aseme- 
nea înfrânți și angajaţi la sănii. 

Se duceau și ei să încarce. Victor 
Isofăchescu avea un obraz acoperit de 
sânge, Gheorghe Bercaru un bandaj la cap 
iar Stelică Rădulescu mergea cocoșat. Con- 
comitent cu acţiunea de reprimare a nesupu- 
nerii de la Monastirka a fost și cea de la 
Oranki, care s-a soldat cu [un] rezultat identic. 

In iarna anului 1947, 1 februarie, la trei 
luni deci după ratificarea tratatului de pace 
dintre România și URSS, în timp ce la 
Moscova se găsea o delegaţie a guvernului 
român despre care noi am aflat mai târziu, 
a izbucnit, în lagărul de la Monastirka, 
greva foamei având ca scop determinarea 
repatrierii tuturor prizonierilor români, 
soldați, subofițeri și ofițeri. Numărul total de 
grevişti a fost de 810. In ziua a doua a venit 
în lagăr, cu misiunea de a sparge greva, 
generalul Vladimirov?. In momentul sosirii 
acestuia numărul greviștilor era de circa 
500 iar cu venirea lui s-a urcat repede la 
numărul de mai sus. 

In seara aceia a fost ridicat un grup de 
14 greviști printre care și Puiu Chivulescu. 

A doua zi încă 60 sau 70 printre care și 
eu. La Oranki am fost băgati în izolare tot 
grupul, din care apoi am fost luati împreună 

cu alți 8 și duși în grupul Chivulescu. 

La miezul nopţii am fost anchetat de 
colonelul Gusev, adjutantul lui Vladimirov 
care, în încheiere, mi-a spus: „O să fiti 
trimiși în tara voastră, să se spele guvernul 
vostru pe cap cu voi. Dar fiţi siguri că acolo 
toți veti fi băgati la închisoare pentru com- 
portarea voastră de aici.” 

Am răspuns că prefer să stau în închi- 
soarea tării mele decât în lagărele rusești, 
după ce nu mai au nici un motiv să mă țină 
mai departe în stare de captivitate. 

In noaptea următoare în celularul nostru 
a venit generalul Vladimirov și deschizând 
celulele a stat de vorbă mai mult cu mine, 
deși în celula mea se găsea colonelul Jeles* 
și încă doi maiori, şi în celula vecină colonelul 
Ciupercescu', fratele generalului Ciupercă. 

Din nou am avut atitudine vehementă, 
fără să ies din limitele bunei cuviințe. Ca 
urmare, am fost scoși a doua zi dimineața 
și duși toți cei 23 într-o cameră de spital, 
unde am fost din nou vizitaţi de Vladimirov, 
Gusev și suita. 

Ni s-a comunicat că Monastirka a înce- 
tat greva în urma ordinului de zi dat de el 
după instrucțiunile guvernului sovietic, că 
prizonierii români vor fi repatriați până pe 
data de 20 iulie 1948, eșalonați după 
posibilităţile existente de transport, în afară 
de cei cu dosare de crimă de război în curs 
de judecare și de cei condamnaţi pentru 
aceiași (sic!) chestiune. 

A înmânat o hârtie cu însemnele oficiale 
care prevedea cele de mai sus colonelului 
Ciupercescu și una mie. 

Am refuzat să primesc întrucât reieșea 
că eu sunt unul dintre instigatorii principali 
ai grevei. 

„Cum să te convingi atunci de cele 
spuse de noi și scrise aici dacă nu citești 
personal ordinul? Noi suntem informați că 


ştii rusește atât cât să întelegi această hâr- 
tie fără să ai nevoie de translatorul nostru” 
mi-a spus Vladimirov. 

L-am întrebat — și am fost atent la tradu- 
cerea făcută de translatoarea oficială a 
lagărului — dacă neîndeplinindu-se cele 
scrise în ordin am dreptul să nu mai port 
nici un respect atât persoanei lui cât și celor 
pe care îi reprezintă. 

Mi-a răspuns hotărât „da” și atunci am pri- 
mit mâncarea și ceilalţi la fel, odată cu mine. 

Am stat apoi, împreună cu 5 ofițeri 
superiori și un ofițer inferior, într-o 
conferință de 7 ore cu generalul Vladimirov. 

La puțin timp după asta a venit în 
lagărul Oranki generalul Kobulov* adjunct 
al ministrului de interne secţia prizonieri 
de război și a stat de vorbă cu noi, 
comunicându-ne că totul s-a întâmplat din 
lipsa de tact a colonelului Grișciuk și că 
acesta a fost mutat disciplinar, în locul lui 
fiind adus un colonel invalid care fusese, ca 
ofiter inferior, pe frontul Moldovei în timpul 
primului război mondial și avea mare sim- 
patie pentru români. 

De asemenea că nu suntem obligaţi să 
muncim nimic în afară de corvezile din inte- 
riorul lagărului. Adică exact punctele noas- 
tre de vedere. 

Dacă totuși cineva vrea să muncească, 
e liber s-o facă, fără pretenția îndeplinirii 
vreunei norme oarecare. 

Tot odată ni s-a comunicat că nu se va 
lua nici o măsură contra celor socotiți insti- 
gatori la grevă. Și totuși... 

In primăvara anului 1947, adică la peste 
puțin timp după vizita și promisiunile lui 
Kobulov, am luat drumul surghiunului, 
împreună cu alți 13 ofițeri prizonieri români. 

Grupul era format din 2 colonei, 2 
locotjenent] colonei dintre care unul era 
Cojanu (sic!) din 10 Dorobanti Focsani, om 


cu veleități de prim ministru în România 
după repatriere şi bineînțeles după 
desființarea definitivă, prin orice mijloace, 
întâi a legionarilor și apoi a comuniștilor, 4 
căpitani printre care se găseau [Gheorghe] 
Stoica și [Mircea] Mihăilescu, 2 locotenenți 
printre care se găsea și unul luat din „eroa- 
re” adică prin confuzie de persoană datorită 
identităţii de nume iar altul era asul grevei 
foamei și a refuzului categoric de muncă, 
locot. rez. lon Ciutea (fusese și în echipa 
de 13 de la Monastirka) prieten și viitoarea 
mână dreaptă a lui Cojanu (sic!) în 
operaţiunile politice de viitor, apoi 4 
sublocotenenți printre care se găsea și 
Stelică Rădulescu. 

Am stat timp de o lună într-un lagăr din 
Gorki, apoi în grupe de câte doi și trei, am 
fost împrăștiați în lagărele din renumitele 
păduri de mlaștină din stânga Volgii. 

lată-mă deci împreună cu lon Ciutea și 
locotenent] colonel Popescu genistul (un 
om în mare parte străin de vina ce ni se 
atribuia) în lagărul Ureni, la 150-200 km. 
N-E [de] Gorki. 

Acest lagăr era o improvizație de 
barăci, împrejmuit și păzit însă bine, unde 
erau cazați circa 400 soldaţi germani și 
unguri, printre care se găseau și 14 ofițeri 
germani și un plut[onier] maj[ajor] ungur. 

Condiţiunile de viată erau extrem de 
grele. Se exploatau pădurile din mlaștini. 
Drumul de la gară până la lagăr era de 12 
km. dintre care 6 erau un pod continuu de 
lemn, la un metru deasupra mlaștini. 

Nu e cazul să descriu aici starea în care 
se găseau prizonierii din acest lagăr și 
modul cum se executa munca forestieră. 

Imi amintesc însă că la raportul de pro- 
test pe care l-am adresat lagărului 
împreună cu Ciutea numai, în apărarea 
celor 400 de fantome, comandantul rus al 

lagărului și-a exprimat, față de noi, doar 
nedumerirea că ne băgăm în afaceri cu 
totul în afara sferei noastre de interes. In 
primul rând noi nu suntem obligaţi să mun- 
cim, în al doilea rând ce avem noi, români 
sadea, pe deasupra și naționaliști, cu 
nemtii și ungurii? Cu nemții mai are o expli- 
catie, a complicităţii reciproce cu privire la 
război, dar ce putem avea cu ungurii des- 
pre care el este informat că ne sunt adver- 
sari de moarte pentru o bucată de tară? 

Peste circa o lună, în noaptea de 12-13 
iulie 1947, împreună cu Ciutea, am făcut un 
gest care avea cam 10 la sută sorți de 
izbândă în prima lui fază, adică ieșirea din- 
tre sârme și pază și de abia unu la sută în 
faza finală, ieșirea din granițele URSS-ului. 
Adică un gest care se aseamănă cu dispe- 
rarea. Am evadat. 

După 11 zile de luptă cu mlaștina, 
tântarii și foamea, în care timp am trăit clipe 
asemănătoare cu super exagerările roma- 
nelor de aventuri de factură mercantilă și 
fiind lovit și de o furunculoză antracoidală, 
am căzut în mâinile miliției. Ciutea după 
două zile a avut aceiași (sic!) soartă." In 
ancheta făcută de un colectiv de 7 ofițeri 
din unitățile de pază și un căpitan enkave- 
dist, am motivat evadarea - și acesta este 
adevărul - cu ostracizarea mea și a 
celorlalţi 13 din lagărul de ofițeri prizonieri 
români. Am declarat solemn că, după ce 
voi mai pune ceva carne între pielea și 
oasele ce-mi mai rămăseseră în urma bolii, 
foamei și loviturilor primite de la cei ce 
m-au escortat până aici, voi încerca iarăși, 
cu orice risc, să evadez din orice lagăr, în 
afară de cel din Oranki. 

Rezultatul a fost pozitiv. După 10-15 zile 
am fost trimis la Direcţia Generală a enka- 
vedeului din Gorki. De aici am fost trimis la 
Oranki împreună cu un grup de 14 (?!) 

(semnele în original n.n. C.B.) basarabeni 
reîntorși din reg. Cuomi (Komi - n.n. C.B.) 
și, unul câte unul, până în toamnă, toti 
ceilalți din grupul de indezirabili au fost 
aduși și ei. 

La revenirea în Oranki, unde mai erau 
numai doi ofițeri români din mișcarea 
antifascistă, ceilalți fiind la Monastirka, am 
fost întâmpinat de generalul prizonier ger- 
man Smitt (sic!) adiut șef de stat major al 
mareșalului Paulus“ și de generalul prizo- 
nier Heine (austriac), acesta din urmă ofe- 
rindu-și serviciile lui în cazul când vreau să 
iau contact cu cei din Monastirka. Gest 
asemănător au mai făcut și niște prieteni ai 
mei dintre prizonierii ofiteri unguri. 

Cei doi ofițeri români au informat ime- 
diat biroul politic de această ambianţă din 
Oranki și în chiar după amiaza aceleiaș|i] 
zile, împreună cu cei 14 ofițeri prizonieri] 
basarabeni am apărut în Monastirka. 

La început am crezut că sunt victima 
unei halucinații provocate de starea fizică 
deplorabilă în care mă găseam. Lagărul 
era total schimbat. Prizonierii îngrijit 
îmbrăcați, refăcuți fizicește, hrană 
acceptabilă, libertate totală în interior, 
sport, ronduri de flori împrejurul fiecărui 
bordei-baracă, ba chiar straturi de mahorcă 
proprietate a prizonierilor. 

După cinci zile de zbucium între viață și 
moarte sub îngrijirea... tuturor, am fost dus 
în spitalul lagărului unde am stat 20 zile, 
după care am ieșit cu sănătatea refăcută și 
cu 0... popularitate stânjenitoare pentru 
mine, mai ales în faţa biroului politic al la- 
gărului, care aparent se dezinteresa de ceea 
ce se petrece în sânul prizonierilor, în fond 
vigilenta fiindu-i mai ascuţită ca oricând. 

Un timp am fost străin de preocupările 
grupului Chivulescu, apoi am fost solicitat 
de preotul Bejan“ să iau parte la un arbitraj. 


Chivulescu era acuzat de greșeli în con- 
ducerea grupului. Intâlnindu-mă cu el m-a 
informat că unul dintre acuzatori lui propune 
dizolvarea grupului și refacerea lui pe alte 
baze, iar celălalt îi cere să plece de la șefie. 

N-am avut curiozitatea și nici interesul 
să aflu cine erau cei doi, însă am opinat 
pentru „statu[s] quo”. 

Ințelesesem că misterioasele persona- 
gii erau impulsionate de sentimentul... 
ambitiei personale. 

Cu Puiu Chivulescu am avut după 
aceea numai o scurtă convorbire. 

L-am întrebat dacă grupul se menţine și 
după o eventuală repatriere în masă și ce ati- 
tudine urmează să adopte în cazul acesta. 

Mi-a răspuns cu răceală și din poziția 
superiorului că voi primi la timp aici sau în 
tară, dispoziţiile de rigoare. Laconismul și 
aerul dictatorial al șefului m-a intrigat și m- 
a obligat să examinez mai bine situaţia. 

După scurt timp de la această întreve- 
dere, locot. rez. Toader Roșca, fost înscris 
în mișcarea antifascistă și primul care și-a 
retras cererea și a revenit în rândurile 
noastre, m-a informat că nu-i mai place ati- 
tudinea lui Puiu Chivulescu și că el și cei 
din jurul lui, originari mai toti din jud. Mureș, 
înțeleg să ia, în tară, atitudinea pe care 
le[-o] voi indica eu, fie că aceasta provine 
de la mine fie că provine de la alt coman- 
dant cu care voi lua eu contact și pe care îl 
recunosc superior. 

Și iarăși, peste oarecare timp, am fost 
invitat într-o baracă de un grup restrâns 
printre în care se găseau și doi prieteni buni 
ai mei, avocatul Niţă Hilohi“ și contabilul 
Andrei Mihalache”. 

Mi s-a cerut să le expun opinia mea cu 
privire la atitudinea politică a „noastră” 
după repatriere. 

Opinia mea, în esenţă a fost aceasta: 


Atitudine anticomunistă, bazată însă pe 
principiul „nonviolenţei”, ceea ce presupu- 
ne, totuși, întocmirea unei organizații 
secrete, cu un șef în fruntea unui stat major 
care să asigure informarea politică internă 
și externă, legăturile și mijloacele de 
propagandă anticomunistă. 

ȘI, în ultimă instanță, în cazul unui 
război între „Apus” și „Răsărit” și în ipoteza 
că învinge „Apusul organizaţia să preia 
puterea politică și administrativă în raza ei, 
până la instalarea unui guvern legal 
(consimțit de majoritatea cetățenilor). Am 
insistat asupra aspectului de arbitraj al 
organizației ştiind din experiență că în tim- 
pul prăbușirilor politice și mai ales în cele 
provocate de război, patimile se dezlănțuie 
și au ca urmare jafurile avutului public și 
molestările din răzbunare, aduse de multe 
ori până la omor. Mai știam apoi, din 
discuțiile purtate cu multe elemente din 
armata activă [tip Cojanu (sic!) și altii] 
simpatizanți ai partidelor istorice, sau cu 
ofițeri de rezervă simpatizanți sau membri 
ai acestor partide, că ei, în cazul pomenit 
mai sus, ca să-și asigure reușita deplină în 
arena politică a tării, n-au decât să instige 
pe legionari la distrugerea nu numai a 
comunismului ci și a „comuniștilor” urmând 
ca ei să pună apoi mâna în gâtul legionari- 
lor și să-i tragă la răspundere, înfundând cu 
ei închisorile și cimitirele. 

Aceasta însemna că chiar dacă legio- 
narii, în atare caz, nu se lăsau prinși în ase- 
menea capcană, orice nelegiuire ar fi avut 
loc, tot pe ei cădea vina. 

Cu toate că, din iniţiativa și sub condu- 
cerea lui Niţă Hilohi, se făcuse un studiu 
psihologico-sociologic asupra unui număr 
de 500 de prizonieri aleși din toate straturile 
sociale și de toate vârstele în scopul de a 
se clarifica — dacă nu perfect, cel putin 

până la stadiul de posibilitate a unei conclu- 
zii cu caracter de generalitate — ultimul fel 
de a „vedea lumea” la ora aceea și de a 
desprinde măcar câteva deziderate dacă 
nu intenţiile sau hotărârile de viitor ale 
acestui lot de „experiență” din care mie îmi 
revenise|ră] 100 persoane alese cu 
precădere dintre râmniceni, am simtit nece- 
sitatea unei treceri în revistă a tuturor per- 
soanelor din județul meu, care nu erau 
angajaţi în mișcarea antifascistă. Prilejul mi 
s-a ivit cu ocazia unui simulacru de petre- 
cere cu invitați, într-o baracă oarecare, 
inițiată de sublocot. Gheorghe Filoti dela 
Râmnicu] Sărat, care făcuse prăjituri primi- 
tive din alimente economisite și adusese o 
găleată de cvas (borş de făină de grâu 
întrebuințat în loc de drojdie la brutăria 
lagărului) în chip de vin, câtiva vioriști (viori 
confecționate în lagăr de români) pe chita- 
ristul Paraschiv Chirca, etc. iar în calitate 
de crainic la ușă pe Ionică Hinguleșteanu, 
unul dintre marii povestitori din lagăr. 

Mi-am dat seama atunci de greutăţile 
ce mă așteaptă pe viitor, întrucât și aceștia, 
prin expresii aluzive mă împingeau către 
vârful dureros al șefiei de grup. Cel mai 
zelos în operația aceasta de consacrare, 
mai bine zis de sacrificare a mea, era 
Stelian Rădulescu. Acesta fusese înscris, 
ca și Titi Chirca, în mișcarea fascistă dar, 
fire nestatornică, se retrăsese și acum 
făcea mare tărăboi în jurul lui, își făcea ma 
singur „atmosferă” în scopul de a câștiga 
încrederea anticomuniștilor. 

Odată a renunțat și la noi și a cerut 
cetățenia americană împreună cu maiorul 
Muşeteanu și căpitanul Cristescu, dar con- 
ducerea lagărului a refuzat înaintarea cere- 
rilor și ei au rămas tot „români”. 


La sfârșitul lui aprilie 1948 s-a constituit 
lotul de repatriere al prizonierilor ofițeri 


MEMORIA 


„reactionari” din lagărul „Oranki”. 

La 1 mai trenul nostru a pornit către tară 
condus de locot. colonel rus Gordacov care 
mai condusese și alte loturi, dar care s-a 
arătat tot timpul călătoriei foarte intrigat și 
nemulțumit că „lotul acesta (afirmaţia lui) 
parcă nu merge în țară ci la înmormântare”. 

Aceasta pentru că, cu excepția unui mic 
grup de antifasciști, aproape toti știam că 
suntem însoțiți de dosare cu calificative 
sumbre și nu ne ardea de comportări exu- 
berante. 

In lagărul de repatriere de la Focșani 
am stat trei zile până ce comisia militară 
ne-a făcut formele provizorii de punere în 
libertate. L-am căutat pe Chivulescu de-a 
lungul celor trei zile dar m-a evitat sistema- 
tic. In timpul acesta am fost vizitaţi de un 
deputat civil și unul militar precum și de un 
colonel de stat major. 

Deputatul civil și colonelul ne-au tinut 
câte o cuvântare, ambele cu conținut 
asemănător de aceea redau aici încheierea 
numai a unuia dintre ele. 

„Stim cine sunteti și vă cunoaștem gân- 
durile și intenţiile. Cu toate acestea vă 
zicem și Dv. „bine aţi venit” dar vă 
avertizăm că cea mai mică încercare de a 
vă pune gândurile și intenţiile acestea în 
practică, va fi reprimată de noi cu toată 
energia și hotărârea. Nu încercaţi căci vă 
vom lovi fără șovăire și cruțare”. 

Ştiam sigur că această ameninţare nu 
este vorbă goală și m-am întristat mult 
când am auzit comentariile multora dintre ai 
noștri care socoteau aceste cuvinte ca 
făcând parte dintr-o metodă de intimidare, 
deci ca o dovadă de slăbiciune. 

Enunțătorii și susținătorii acestei opinii 
erau mai ales ofițerii activi superiori. 

Ca urmare la ameninţarea a cărei în- 
cheiere am redat-o mai sus am ţinut o ṣe- 


dință fulger imediat ce am fost scoși din la- 
găr pentru a fi duși, cu niște auto-camioane 
la gară, unde urma să ne îmbarcăm fiecare 
cu direcţia lui. 

Precis nu-mi aduc aminte cine a 
provocat-o dar am impresia că Niţă Hilohi 
(flancat de Mihalache Andrei) a fost cel în 
cauză. 

„Ce facem?” a fost întrebarea unanimă. 

„Ce spune Puiu Chivulescu?” a fost 
întrebarea mea. 

Lasă-l în pace pe Puiu Chivulescu și 
treci la acţiune în modul și condiţiunile pe 
care ni le-ai expus în lagăr, cu adăogarea 
că vei mai pregăti găzduire secretă pentru 
cei ameninţaţi cu arestarea. 

Te recunoaștem de „primul între egali” 
și așteptăm dispoziții. 

(continuare în numărul următor) 


Note 

' In text Mînăstirca, am înlocuit cu varianta corectă 
Monastirka. 

* A se vedea detalii despre el în Cosmin Budeancă, 
„Gheorghe Militaru: din lagărele sovietice în rezis- 
tenta anticomunistă din România (|), în Memoria - 
revista gândirii arestate, nr. 112, 3/2020, p. 26. 

* Gheorghe Oprişan din Râmnicelu, Buzău. 
ACNSAS, fond Penal, dosar 15260, vol. 4, f. 178v. 

* Locotenent-colonelului de securitate Vladimir 
Mihailovici Vaţurin, în 1945 era șeful Secţiei operativ- 
informative din Lagărul nr. 74 de la Oranki. Vitalie 
Văratic (coord.), Prizonieri de război români în 
Uniunea Sovietică. Documente 1941-1956, Monitorul 
Oficial, București, 2013, pp. 469, 472, 841 

* Vladimir Nikiforovici Vladimirov (1906-1994), 
general sovietic. Șeful Secţiei a 5-a speciale (rezerve- 
le de stat) a NKVD al URSS (1939-1943); șeful 
Secţiei a 3-a speciale a NKVD/MVD al URSS (1943- 
1946); șeful Direcţiei regionale Gorki a MVD (1946- 
1950). Ibidem, pp. 596, 597. 

* Posibil Petru Jeles, locotenent-colonel. Ibidem, 
p. 150. 

7 Posibil Panait Gheorghe Ciuper[c]escu, colonel, 
născut în 1890. A fost repatriat în iulie 1948. Ibidem, 
p. 150. 


€ În text Kobilov, am înlocuit cu varianta corectă 
Kobulov. Amaiak Zaharovici Kobulov (1906-1954), 
general-locotenent. Șef de birou al Direcţiei Securității 
Statului din cadrul NKVD al RSS Georgiene (1937- 
1938), prim-adjunctul comisarului poporului pentru 
afacerile interne al RSS Ucrainene (1938-1939), 
secretar, consilier la Ambasada Uniunii Sovietice de la 
Berlin (august-noiembrie 1939), comisarul poporului 
pentru afacerile interne al RSS Uzbece (1941-1945), 
prim-adjunctul șefului Direcţiei pentru problemele pri- 
zonierilor de război și ale persoanelor civile internate, 
din cadrul NKVD al URSS (1945-1951). În 1954 a fost 
condamnat la moarte și executat. Ibidem, p. 192. 

° Locotenent-colonel loan Cojan, din Râmnicu 
Sărat. Ibidem, p. 150. 

” Despre evadarea celor doi scrie și Dimitrie Bejan: 
„Gheorghe Militaru, de prin muntii Râmnicului Sărat, 
şi cu Costache (sic!) Ciutea, pere-mi-se de pe lângă 
Vaslui, au plecat la drum dintr-un lagăr dinspre Urali. 
Și-au mers o zi, două, nouă, o lună, și când au ajuns 
la Volga, foame, țânțari, smârcuri. Nicio ieșire. 
Pădurea de sălcii ruginii, trestie și papură. Ciutea a 
căzut; moartea, în bălțile cu grindurile noroioase, 
râdea hâd la cotitură. S-au predat, au încasat pe 
deasupra o bătaie care i-a adus la un pas de moar- 
te...” Pr. Dimitrie Bejan, Oranki. Amintiri din captivita- 
te, ediţia a Il-a îngrijită de Florin Pâslaru, Editura 
Doxologia, lași, 2011, p. 229. 

"' Arthur Schmidt (1895-1987). General-locotenent, 
şef de Stat Major al Armatei a 6-a, în ultimele etape 
ale bătăliei de la Stalingrad a devenit comandantul de 
facto al trupelor pentru a executa ordinul lui Hitler de 
a rezista. A fost prizonier în URSS până în 1955, fiind 
eliberat în urma vizitei cancelarului vest-german 
Konrad Adenauer. https://en.wikipedia.org/wiki/ 
Arthur_Schmidt_(soldier) (accesat la 22.04.2020). 

* Friedrich Wilhelm Ernst von Paulus (1890-1957) 
general german. A condus luptele pentru cucerirea 
Stalingradului. A fost avansat feldmareșal, dar cu 
toate acestea s-a predat împreună cu ce a rămas din 
armata a 6-a. A depus mărturie pentru procuratură în 
procesele de la Nürnberg. A fost eliberat din lagăr în 
1953, înainte cu 2 ani de repatrierea celorlalți prizo- 
nieri din URSS. https;//ro.wikipedia.org/wiki/ Friedrich 
_Paulus (accesat la 22.04.2020). 

* Pentru detalii despre el a se vedea Cosmin 
Budeancă, op. cit., p. 27. 

“Pentru detalii despre el a se vedea Ibidem, p. 25. 

* Pentru detalii despre el a se vedea Ibidem. 

MEMORIA DEPORTARILOR 


MIHAI ENESCU 


Purtati pe valurile 
nedrepte ale istoriei 


A scrie despre istoria dramatică a unei familii de basa- 
rabeni refugiată în România și apoi deportată în Bărăgan 
este un lucru greu și îţi asumi o mare responsabilitate. In 
primul rând lipsesc documente greu de procurat, iar acce- 
sul la unele informaţii este imposibil de realizat, având în 
vedere că majoritatea membrilor familiei nu mai sunt în 
viață. Este vorba despre familia Opincă, compusă din 
Andrei, tata, Agapia, mama și patru copii: Gheorghe, 
Maria, Mihai și lon. 

Mă numesc Mihai Enescu, născut Opincă, din părinți 
români, creștini ortodocși. Locul meu de baștină este 
comuna Isacova, raionul Orhei, din Basarabia. In memoria 
părinților, fraților și rudelor plecate din această lume, 
doresc prin aceste destăinuiri sincere, dureroase, să evoc 
evenimente istorice care mi-au marcat destinul din mai 
multe puncte de vedere. 

Am venit pe lume în capitalism, când România, era 
monarhie, într-o zi de sfârșit de toamnă a anului 1939, nu 
cu mult înainte de a începe cel de-al Doilea Război Mon- 
dial. In copilărie am trăit „pe viu”, cum se spune, războiul, 
refugiul, foametea și una din cele mai negre pagini din isto- 
ria acestei tări, deportarea în Bărăgan, evenimente 
neașteptat de grele, care s-au scurs în sărăcie și lipsuri. De 
asemenea, am trăit perioada comunistă în întregime, fiind 
persecutat din motive etnice și politice, de dictaturile 
instaurate în tara noastră cu începere de la 6 martie 1945. 

Prima amintire pe care o am în minte este de la vârsta 
de vreo patru ani. Era prin anul 1944, înainte de invadarea 
şi sovietizarea Basarabiei de către ruși, odată cu refugiul. 
Nu pot să uit, deși eram mic, acel an cumplit, când înainte 
de Paști, peste întinderea nefericitei Basarabia s-a 

Mihai Enescu (Opincă) 

s-a născut în 1939 în Isacova, 
raionul Orhei, Basarabia. 

În 1944 s-a refugiat cu familia 

în România iar în 1951 a fost 
deportat în Bărăgan. 

Licenţiat în Geografie-Geologie 
la Universitatea București (1963). 
A desfășurat activitate de cerce- 
tare științifică în domeniul astro- 
nomiei, a participat la conferințe, 
a organizat expoziții și a publicat 
lucrări În reviste de specialitate. 
Este membru al Asociaţiei 
Foștilor Deținuți Politici din 
România și face parte 

din comitetul de conducere 

al Filialei Constanţa. 


declanșat cataclismul uman: Vin rușii! Această știre 
cutremurătoare s-a răspândit ca fulgerul. In contextul retra- 
gerii armatei române și germane și înaintării Armatei Roșii, 
un număr mare de funcţionari ai statului român, apropiații 
administraţiei românești, au primit ordin de evacuare. 
Plecarea era singura opţiune de salvare, mai ales prin pris- 
ma funcției de casier la primăria din Isacova pe care o avea 
unchiul meu, Mihai Brătuţăl. El a obținut pentru mama un 
buletin nominal de evacuare. 

Tatăl meu, de profesie cântăreț de biserică ortodoxă, 
era concentrat la o unitate militară de grăniceri din 
România. Mama se afla într-o situație care părea de nere- 
zolvat. Fără voie, ea a luat decizia deloc ușoară de a 
renunța la tot, la casă, la pământ, la animale, la o 
agoniseală de o viață, de a-și lua cei patru copii cu vârste 
cuprinse între 2 și 14 ani și a pleca în refugiu. 

Refugiul ne-a lăsat fără nimic și a însemnat un discon- 
fort psihologic, o viată pe drumuri. Nu împlinisem încă cinci 
ani când am fost nevoit să las în urmă casa copilăriei pe 
care nu aveam s-o revăd vreodată. 

Gara din Chișinău era ticsită de suflete zdrobite, care 
aveau o singură dorință: salvarea vieții. Ne-am urcat cu toții 
într-un vagon de marfă „bou-vagon”, cum i se spune, ata- 
şat la o garnitură de tren militară. Drumul refugiului a fost 
infernal, dar pentru mine, în acel moment al copilăriei, 
părea o mare aventură, o amintire care nu se va șterge 
niciodată din memorie. Nu înțelegeam mare lucru, dar îmi 
aduc aminte că, la un moment dat, nu mă simțeam bine, 
eram bolnav și plângeam. Noroc cu medicamentele și cea- 
iul primit de la soldaţii germani. 

Când am ajuns în gara Craiova trenul nu a putut merge 
mai departe din cauza bombardamentelor. Un adăpost din 
spatele gării ne-a protejat de bombe și de zgomotul avioa- 
nelor care brăzdau văzduhul. După ce alarma a încetat, 
am constatat că vagonul nostru a fost bombardat. 

La scurt timp, după ce am pribegit prin satele din 
Oltenia, tata a fost demobilizat și a primit post de diacon la 
Parohia Părșani', jud. Dolj, unde a slujit doar câteva luni. La 
sfârșitul lunii decembrie 1944 a fost transferat la Parohia 
din comuna Podeni, o localitate mehedințeană izolată, de 
la poalele muntelui, cu oameni săraci, dar bogati 

Unchiul Mihail Brătuţăl (fișa de deținut la închisoarea din 
Chișinău) 


sufletește, foarte mândri de poziția lor. Le 
venea greu să înțeleagă că erau obligați să 
locuiască împreună cu niște străini și de ce 
am plecat din calea rușilor. Se întrebau: Da 
ce, rușii nu sunt și ei oameni? sau De ce aţi 
venit la noi, că nici noi nu prea avem 
nimic?. 

Era normal și firesc să nu înțeleagă la 
acel moment ce înseamnă războiul și 
ocupatia sovietică. Părinții au încercat să le 
explice că nu venisem acolo de plăcere. Nu 
după mult timp aveau să ne dea dreptate, 
iar noi să ne convingem că ospitalitatea 
podenarilor nu se poate uita. 

La slujba de Paști, părintele lulian 
Popescu a rostit din amvon, despre noi, 
cuvintele: Să-i primim pe acești coloniști, că 
și ei sunt buni români și creștini ca și noi. Ei 
au lăsat vatra natală și pe cei dragi pentru 
a salva credința sfintei noastre biserici. 

In comuna Podeni am fost primiţi în 
casa în care se afla postul de poliție. Tata 
era mulțumit de faptul că putea să-și exer- 
cite profesia de diacon într-o localitate unde 
biserica se bucura de un respect deosebit 
din partea sătenilor. Multe din amintirile 
mele din acea perioadă a copilăriei sunt 
puternic legate de afluenţa credincioșilor la 
biserică în zilele de sărbătoare, de bucuria 
colindătorilor și sorcovarilor din zilele de 

Crăciun și Anul Nou, dar și de cântecul și 
jocul popular, cu prilejul nuntilor, nedeilor, 
botezurilor și praznicelor. Ca orice copil, 
gândul îmi era doar la joacă și la școală, 
unde am urmat clasele I-IV. Nu aveam cum 
să înțeleg adevăratele dimensiuni ale vre- 
murilor grele pe care le trăiam. 

Un document din arhiva Direcţiei Jude- 
tene Mehedinţi a Arhivelor Naţionale care 
prezintă situația nominală a refugiaților 
cazaţi în comunele din Plasa Baia de Aramă 
la data de 1 martie 1944 arată că tata, 
Andrei Opincă, avea statutul de refugiat și 
se afla în atenţia autorităţilor române. 

După 23 august 1944 situația noastră s-a 
schimbat radical. Autorităţile sovietice i-au 
revendicat pe toți basarabenii, pe motiv că 
cei care nu au plecat în 1940 au obținut 
cetățenia sovietică și trebuie „repatriaţi”. In 
acea perioadă refugiații erau „vânaţi” pen- 
tru a fi repatriați forțat și trimiși în lagărele 
de concentrare din Siberia. 

Părinții mei credeau că ne aflam la 
adăpost și în siguranță pentru că aveau 
relaţii bune cu polițiștii din localitate. Șeful 
de post l-a anunțat pe tata să se prezinte la 
comisia de control și repatriere din comuna 
Balta. Reprezentantul rus, îmbrăcat în 
haine militare, și translatorul său au verifi- 
cat Biletul Nominal de Evacuare și au 
recurs la amenințări pentru a-l convinge pe 
tata să solicite repatrierea. Inspăimântat, el 
a fost perseverent și nu s-a lăsat convins. 

Unchiul meu din partea mamei, Mihai 
Brătutăl?, era refugiat cu soția Teodora și cu 
cele două fiice, Margareta și Aurelia, în 
comuna Copăcești, judetul Putna, unde era 
secretar-notar la primărie. El nu a recunos- 
cut cetățenia sovietică și la ordinul Preturii 
Plasei Adjud, nr. 896/1946, el a declarat: 
„Sunt născut din părinți români, niciodată 

Harta din 1957 cu locația comunei Pelicanu și a fermei Vasilescu Vasia 


nu am consimţit la o altă nationalitate și 
deci sunt de nationalitate română”. La 10 
decembrie 1948 a fost arestat și predat 
autorităţilor sovietice pentru vina politică de 
a fi reușit să fugă de regimul sovietic și că 
ar fi colaborat cu fasciștii români. In scurt 
timp a decedat în condiţii necunoscute. 
Dintre rudele din Basarabia deportate în 
Siberia a supravieţuit doar o soră a mamei, 
căsătorită cu un rus. 

Problema „cetățenilor sovietici” care 
s-au refugiat în zona de frontieră cu 
lugoslavia a fost în atenția autorităţilor 
române și după 1947. Pe lista întocmită de 
Ministerul Afacerilor Interne cu cei care tre- 
buiau deportaţi în Câmpia Bărăganului, pri- 
mii figurau basarabenii care fugiseră de 
regimul sovietic și care ar fi putut fi „câș- 
tigaţi de Tito”. In documentele din arhiva 


fostei Securități se arată că această cate- 
gorie nu poate fi socotită ca atașată regi- 
mului Gheorghiu-Dej. Cu toate acestea, în 
comuna Podeni, situată la 40 de km. de 
granița cu Iugoslavia, poveștile cu „călăul 
Tito” erau necunoscute. 

Pe când rănile refugiului nu fuseseră 
încă vindecate nu știam că vor veni nori 
negri peste noi și vom trăi o altă dramă a 
istoriei recente. In duminica Rusaliilor din 
anul 1951 tatăl a participat la ultima slujbă 
în biserica cu hramul Sf. Ilie din Podeni. A 
urmat o noapte de coșmar (17-18 iunie), 
când liniștea țăranilor a fost tulburată de 
prezența militarilor înarmați pe ulițele din 
sat. Toboșarul satului a dat de veste că 
nimeni nu are voie să părăsească localita- 
tea. Părinții, înfricoșați de această atmos- 
feră de război, urmăreau cu teamă cum în 

curtea casei unde locuiam au fost aduse și 
înșirate pe lângă gardul de piatră șase 
familii considerate „chiaburi”, supraveghea- 
te de un militar înarmat. 

Eram cu fratele lon și alţi copii într-o 
livadă de cireși din apropiere. Deodată am 
auzit vocea mamei care ne striga: Veniţi 
repede că noi trebuie să plecăm! Nu pot 
uita îngrijorarea care i-a cuprins pe părinti 
când împachetam bagajele în lăzi, pe care 
le puneau într-un car. Un milițian s-a apro- 
piat de tata spunându-i: la nene și capra cu 
iezi, că ai copii de hrănit!. A fost un sfat bun, 
întrucât laptele de capră ne-a salvat de 
foame. 

Fraţii mei vitregi după mamă, mai mari, 
Gheorghe și Maria Tăruș au scăpat de 
deportare, deoarece aveau domiciliul în 
alte localități. Gheorghe era angajat la o 
unitate militară din Galaţi, iar Maria urma o 
școală sanitară în București. 

Aveam 12 ani neîmpliniţi când am fost 
nevoit să-mi iau adio de la prietenii de 
joacă, colegii de școală și de la o copilărie 
normală. 

Drumul de la postul de miliţie până la 
Troita de lângă cimitir l-am parcurs pe jos, 

pe lângă carete cu bagaje, flancati de 
ostași înarmaţi. Era cel mai trist convoi pe 
care l-au văzut vreodată sătenii pe ulița 
principală a localităţii. 

Intr-un buletin special al Direcţiei Gene- 
rale a Securităţii Statului au fost prezentate 
reacții ale locuitorilor fată de această 
operaţiune de strămutare. De exemplu, 
„președintele Sfatului Popular al Comunei 
Podeni, raionul Turnu-Severin, anume 
Muică loan, cu ocazia dislocării plângea la 
plecarea celor în cauză, arătând părere de 
rău şi luându-și rămas bun de la ei”. 

La Troiță, în timp ce se realiza îmbarca- 
rea celor șapte familii, respectiv 32 de per- 
soane, în camioane militare cu prelată, un 
ofiter a răcnit, strigând cât îl ținea vocea 
unui soldat însoțitor: Fii cu ochii în patru! 
Decât să plângă mă-ta, mai bine să plângă 
mă-sa! Am stat în camion, lângă oblon, 
unde se afla un soldat înarmat. Până la 
gara de îmbarcare s-a trecut prin mai mul- 
te sate din care s-au făcut deportări: Cireșu, 
Bunoaica, Jidoștița, Breznița și Magheru. 

In gara Șimian, pe lângă liniile de cale 
ferată era aglomeratie de oameni disperaţi, 
căruțe, camioane, bagaje, animale și mili- 
tari. Peste tot răsunau ordine date de mili- 
tari, bocete de femei și plânsete de copii 
care vedeau trenul pentru prima oară. 

Trăirile părinților sunt greu de imaginat, 
mai ales că au trăit suferințele refugiului. 
Dumnezeu era singura și marea speranță. 

Intr-o asemenea atmosferă de teroare 
şi frică am fost îmbarcaţi cu o familie din 
Podeni într-un „bou-vagon”, cum i se spu- 
nea. Cumplită și obositoare a fost călătoria 
cu trenul deportării, spre o destinaţie 
necunoscută. Nimic nu a fost mai copleșitor 
pentru părinți decât teama că ne vor duce 
în Rusia. In Ciulnița am aflat că gara de 


debarcare este la Călărași. Acolo am fost 
preluaţi de organele represive locale 
(milițieni), însărcinate să supravegheze 
convoiul de căruțe și deportaţi, format pe 
șoseaua Călărași - Slobozia (DN 21). 

La 5 kilometri de Călărași am fost 
așezați împreună cu alte familii mehe- 
dintene pe un teren cultivat cu porumb și 
grâu ce aparținea de Secţia Teritorială 
„Vasilescu Vasia”, din cadrul Gospodăriei 
Agricole de Stat „6 Martie”, Rosetti. La 
această fermă, cu circuit închis, creșterea 
animalelor (cai, vaci, porci, păsări) se com- 
pleta cu cultura plantelor și legumelor. In 
anii '50, „erau importante suprafețe cultivate 
cu bumbac — cultură care necesită un efort 
mare de muncă manuală. Pentru recoltarea 
la timp, G.A.S.-ul, era lipsit de mecanizare 
adecvată și de brațe de muncă”. 

In locul stabilit de autorități s-a format o 
localitate nouă, în Câmpia Bărăganului, 
„care a funcționat după modelul unui lagăr 
de muncă”. Din exces de vigilență, 
milițienii patrulau călare zi și noapte, în jurul 
așa-numitului „sat nou”. Aruncaţi în plin 
câmp, cel puţin în primele luni ne-am con- 
fruntat cu lipsa unui adăpost, a apei și a ali- 
mentelor. Câteva nopți am dormit sub cerul 
liber, printre țânțari, muște și popândăi. Din 
snopi de grâu, rogojini și crengi de salcâm, 
părinţii au improvizat o colibă în care am 
locuit până toamna târziu. Apoi, cu eforturi 
supraomenești și ajutaţi de alţi deportaţi, au 
reușit să ridice o căsuță de chirpici acope- 
rită cu stuf, compusă dintr-o cameră și un 
antreu. 

Tata a tăiat stuf în Balta Ialomiţei, mama 
s-a specializat la lipit și văruit pereţii, iar eu 
cu fratele lon, am participat la căratul lutului 
și a apei. De asemenea, părinții, obligați de 
autorităţile locale, au contribuit la construc- 


tia edificiilor publice: sfat popular, miliție, 
școală, dispensar și cooperativă. 

Localitatea specială, cum se exprima 
Securitatea, creată prin deportare, în raio- 
nul Călărași, regiunea Ialomiţa, a avut initial 
mai multe denumiri: Călărași Noi, Vasilescu 
Vasia și Borcea. Abia, din anul 1953 i s-a 
dat un nume definitiv: Pelicanu. 

Vatra satului nou, în suprafață de 112 
ha avea forma unui dreptunghi împărțit 
într-o rețea de șase străzi perpendiculare 
unele pe altele, notate cu cifre de la 1 la 6. 
Timp de aproape patru ani (18.06.1951 - 
27.07.1955), în comuna Pelicanu, aflată 
sub administrarea Ministerului Afacerilor 
Interne, am avut domiciliul obligatoriu și am 
fost obligați la reeducare politică prin 
muncă forțată, deoarece eram identificați 
de regim ca „dușmani ai poporului”. 

In colonia agricolă Pelicanu, unde se 
aflau 400 de familii deportate, organele re- 
presive au impus dictatura educaţiei ateis- 
te, prin ruperea de biserică și credința în 
Dumnezeu. Tatăl meu era nemulțumit de 
faptul că în această locaţie de deportare nu 
s-a construit un locaș de cult și nu a putut 
să-și exercite profesia de diacon. Fără bani 
şi alimente, a fost forțat să se angajeze ca 
muncitor la mai multe unităţi de stat, unde 
a prestat tot felul de munci fizice, până în 
anul 1968, când s-a pensionat. Astfel, i-a 
fost afectată imaginea, onoarea, demnita- 
tea și viața spirituală. 

In anii copilăriei furati în deportare, la o 
vârstă improprie, am fost obligat să mun- 
cesc pentru a supraviețui și a-mi ajuta 
părinţii. Cu școala, cu părinţii, de multe ori 
singur, am prestat la ferma de stat din apro- 
piere munci fizice la fel de dificile ca cele 
pentru adulți. De pildă, în Balta Ialomitei, 
am lucrat cu tata la confecţionat fascine, iar 

cu alți copii din colonie la irigat, cules și sor- 
tat legume. Una din cele mai grele activități 
a fost la cultura bumbacului, unde mai 
multe operaţiuni se făceau manual (sărit, 
ciupit, cârnit, prășit și cules). Ţin minte că 
lucram de dimineaţa până seara, tarlaua de 
bumbac era foarte lungă și plata era mică. 

Am avut deosebita onoare să lucrez cu 
deținuți politici aduși în Pelicanu cu domici- 
liul obligatoriu din închisori și colonii de 
muncă. Din chinurile lor am învăţat ade- 
vărate lecţii de viată, deoarece erau pentru 
mine exemple de demnitate, integritate și 
inflexibilitate. 

La școala elementară din Pelicanu am 
urmat clasele a VI-a și a VII-a. Dascălii de 
excepție, încadraţi din rândul deportaților, 
au făcut lumină în minţile copiilor. Ei mi-au 
insuflat ideea că dacă nu vreau să fiu mar- 
ginalizat și umilit de sistem trebuie să învăţ. 

In anul 1953 liceenii din Pelicanu nu aveau 
voie să-și susțină examenele în Călărași, 
deși figurau în scriptele liceului de acolo. 
Pentru promovarea claselor liceale la fără 
frecvență, examenele aveau loc în două 
dormitoare de la ferma „Vasilescu Vasia”, 
unde erau aduși elevi din mai multe sate 
noi (Dropia, Olaru, Ezeru). Profesorii 
veneau din Călărași, iarna cu sania și vara 
cu trăsura. Doresc să evoc cu căldură și 
recunoștință personalitatea acelor dascăli 
care au înțeles situaţia dramatică a elevilor 
deportați. Profesorul Laurenţiu Georgescu 
în cartea O viață de dascăl, își amintește: 
„Elevii care făceau parte din familii disloca- 
te și aruncate pe Bărăgan nu erau accep- 
tati la cursuri regulate, ci numai la fără frec- 
vență, cu recomandarea, mai bine zis ordinul 
partidului, să nu li se dea note de trecere”. 

Efectele nefaste ale deportării în 
Bărăgan le-am simțit din plin și după ridica- 


rea restricţiilor domiciliare (1955-1956). 
Potrivit deciziei MAI, nr. 6100 din 27 iulie 
1955, „Celor fugiți de pe teritoriul URSS, 
basarabenilor și bucovinenilor, li s-au ridi- 
cat restricţiile domiciliare, însă fără a avea 
dreptul de a se stabili în zona de frontieră și 
orașul București”. 

Puși în fata unei situaţii limită de discri- 
minare, părinții au rămas în continuare, de 
bună voie, să locuiască în fostul centru de 
deportare, până când acesta a intrat într-un 
proces de desființare. 

Cu toate că pe buletinele noastre nu 
mai era însemnul D.O. (domiciliul obligato- 
riu), eticheta de „născut în URSS” și de 
„fost deportat”, au devenit amprente de do- 
sar cu efecte pe termen lung. Pentru a nu fi 
un stigmatizat al deportării și monitorizat de 
organele de securitate am fost nevoit să-mi 
schimb numele, în ianuarie 1965. 

Părinţii având venituri modeste erau în 
imposibilitatea de a-mi oferi un sprijin mate- 
rial pentru a-mi continua studiile. In acest 
context, o amintire dintre cele mai triste o 
am din anul 1957. Dosarul de admitere la 
facultate, depus la Secţia de Invățământ al 
Sfatului Popular al Raionului Călărași, a 
fost respins pe motiv politic. Acest eveni- 
ment mi-a rămas undeva într-un colt al 
memoriei și a lăsat urme în suflet. 

In perioada 1958-1963 am reușit să 
frecventez cursuri la zi la Facultatea de 
Geologie-Geografie, Universitatea București, 
cu durata de 5 ani. Eram în plin comunism, 
când puteai fi exmatriculat pentru o vină 
atribuită părinţilor și mult timp mi-a fost frică 
de „petele negre” ale familiei. Credeam că 
nimeni nu îmi știe drama prin care am tre- 
cut. Aveam un sentiment de izolare și un fel 
de durere în suflet că nu pot fi aidoma cole- 
gilor de grupă și de an. 


Ca student am avut bursă de merit, din 
care, după ce plăteam căminul și cantina, 
îmi mai rămâneau vreo 30 de lei. 

După terminarea facultății am fost re- 
partizat ca profesor de geografie la o 
școală din Onești. In anul 1967 m-am 
transferat la Constanţa, ca meteorolog la 
Observatorul Aerologic, iar din 1969 am 
profesat ca muzeograf, șef sectie Pla- 
netariu, în cadrul Complexului Muzeal de 
Științe ale Naturii. De aici m-am pensionat 
în 2006. Fratele meu, lon, a urmat o școală 
profesională și liceul la seral. După absolvi- 
rea unei școli postliceale de impiegati, s-a 
angajat ca operator de dană în portul 
Constanța. 

Experimentul comunist numit deporta- 
rea în Bărăgan le-a produs părinților mei un 
nou calvar. În anul 1968, din cauza inun- 
dațiilor repetate și a politicii de sistematiza- 
re a localităților, satul Pelicanu a intrat într- 
un proces de depopulare și desființare. 
Autorităţile au făcut presiuni ca locuitorii să 
fie evacuaţi în comuna Modelu. Ope- 
rațiunea de evacuare, de demolare a 
construcțiilor și de repunere a terenului în 
circuit agricol a fost coordonată de Gos- 
podăria Agricolă de Stat Călărași. 

Distrugerea intenţionată a fostului 
lagăr de deportare a făcut parte de politica 
partidului de ștergere a urmelor. Această 


" Pârșani a fost, între timp, înglobat în comuna Pielești, 
judetul Dolj. 

? Mihail Brătuţăl, născut în 1904 în Isacova, rai. Orhei, a 
fost arestat la 10 decembre 1948 și conform sentinței 
Tribunalului Militar al Trupelor Ministerului Afacerilor Interne 
al RSS. Moldova din 27.02.1948, a fost condamnat la 25 de 
ani de închisoare și confiscarea averii pentru „trădare de 
patrie”. In 1990 a fost reabilitat de Procuratura RSSM. 

* Nicoleta lonescu-Gură, Dimensiunea represiunii din 
România în regimul comunist. Dislocării de persoane și 


localitate a copilăriei deportate, care în 
prezent nu mai există pe harta României, 
a rămas un loc cu valoare de simbol pen- 
tru istoria recentă și de suferință pentru 
familia Andrei Opincă. 

În contextul dispariției satului Pelicanu, 
părinţii au fost obligaţi să suporte neferi- 
citele efecte ale unei alte strămutări for- 
tate, în satul Palazul Mic, comuna Mihail 
Kogălniceanu, județul Constanţa. Intr-o 
adeverinţă din 14 septembrie 1968 emisă 
de Consiliul Popular al Comunei Modelu se 
arată că: „Susnumitul figurează în registrul 
agricol la fila nr. 258 cu suprafața de 024 ari 
din care vie 03 ari, păsări 10, 2 purcei și 
cantitatea de 400 litri vin, precum și mate- 
riale rezultate din demolarea casei”. 

In concluzie, din mărturiile și docu- 
mentele de arhivă prezentate, rezultă că 
am fost persecutați din motive etnice de 
către regimurile instaurate în România cu 
începere de la 6 septembrie 1940, pre- 
cum și din motive politice de dictaturile 
instaurate în tara noastră de la 6 martie 
1945. Deportarea în Bărăgan din 1951 și 
ridicarea restricțiilor domiciliare din 1955 
au fost pentru familia Andrei Opincă, 
refugiată din Basarabia în 1944, măsuri 
administrative abuzive, nedrepte, discri- 
minatorii, cu caracter strict politic, care i-a 
schimbat viata. 


fixări de domiciliu obligatoriu, Editura Corint, București, 
2010, p. 113. 

* Aurel Lup, Agricultura socialistă în România 1945-1989, 
mit și realitate, Editura Ex Ponto, 2011, p. 249. 

* Informaţii de la doamna Anișoara Topârceanu de la 
Muzeul Dunării de Jos, Călăraș, căreia îi mulțumim. 

*Hartă din anul 1957 care arată locaţia comunei Pelicanu 
și a fermei Vasilescu Vasia. 

"Laurenţiu Georgescu, O viață de dascăl, Editura Alas, 
Călărași, 2006, p. 158. 

OPOZIȚIA LA COMUNISM 
IN ANII '70-'80 


Dan Ladico s-a născut în 
1944 în Constanţa. Este arhi- 
tect, urbanist, inginer construc- 
tor și inventator. Este membru 
al Ontario Architects 
Association, The Royal 
Architectural Institute of 
Canada și al altor organizaţii. 
In 1979, inspirat de ideea dr. 
Ionel Cană de infiintare a unui 
Sindicat Liber al Oamenilor 
Muncii din România, a coinițiat, 
alături de avocatul Ștefan 
Vintan, lansarea acestui 
Sindicat. Nevoit să părăsească 
țara, din 1980 a fost foarte 
activ în exil în Canada și SUA, 
ca vicepreședinte al 
Congresului Mondial Român, 
fondator al Romfest, prezent la 
Câmpul Românesc, Vatra 
Românească și sustinator al 
altor organizații. 


DAN RADU ȘERBAN LADICO 


Am vrut 
un Sindicat Liber (|) 


Numele meu este Dan Radu Șerban Ladico, sunt 
născut în Constanţa și sunt de profesie arhitect. Am cres- 
cut destul de marcat de moștenirea părinţilor mei, fiindcă 
am fost dat afară și de la pionieri și de la UTC imediat după 
ce m-au primit. Tata fusese comandor în marină, decorat 
de Regele Mihai cu Virtutea Militară, Mihai Viteazul și 3 ani 
de Canal după aceea', cu bunicul? magistrat al Curtii 
Regale, Președinte al Curţii Supreme și Decan al Facultății 
de Drept, cu bunica, Elvira Ladico, Prima Doamnă de 
Onoare a Reginei Maria și cu case de modă la Paris și la 
București, etc.. Mă mir că am fost lăsat să intru la facultate, 
deși decanul“, marele comunist al facultății, m-a exmatricu- 
lat după aceea de câte ori a putut. 

La terminarea facultăţii am fost repartizat la Tulcea și în 
perioada 1972-1976 am lucrat ca arhitect-șef la Primărie. 

Nu era deloc ușor să reziști într-o „administraţie” ca 
aceea, mai ales la Primărie, unde primarul, lon 
Andronache, intrase în anul || la Institutul „Ștefan 
Gheorghiu” înainte să termine liceul, iar pe mine, în timp ce 
mă trimiteau cu șpagă constând în coșuri de pește la 
Institutul amintit, încercau să mă bage în partid ca să-mi 
paseze postul de vice-președinte pentru construcții pe care 
nu-l voia nimeni. 

Până în 1976, când am reușit să plec pe șantier la 
Midia Năvodari, apropiindu-mă astfel de ai mei în 
Constanţa, am fost martorul multor evenimente despre 
care foarte puțini tulceni aveau să afle vreodată: urletele lui 
Ceaușescu venit în vizită de lucru, când credea că cei aflati 
în cele șase elicoptere survolând orașul, transpiraţi de 
spaimă, nu făceau ce voia el, conducători de buldozer 
împușcați în fata mea fiindcă erau să-l îngroape pe Măria 

Sa, prim secretar de județ cărat acasă cu 
roaba beat mort după acte de bestialitate în 
restaurantul „Danubiu” și multe altele. 

In 1978, după nașterea primului copil, 
Mara, am făcut eforturi disperate să obţin 
un pașaport și o viză pentru Sudan, unde 
un fost coleg de facultate și prieten, Tayeb, 
mă aștepta să preiau proiectul de decorare 
a aeroportului internaţional din Khartoum, 
un proiect în valoare de 18 milioane dolari. 
De menţionat în acest context că religia 
Islamică nu permite reproducerea artelor 
figurative. 

In ciuda încercărilor mele de a convinge 
statul român de oportunitățile unui contract 
exclusiv cu o astfel de valoare și în ciuda 
susținerii pe care o aveam din partea mai 
multor artiști plastici de prim rang din tară, 
interesați și ei de acest proiect, am fost 
refuzat de mai multe ori în mod categoric. 

Ce mai puteam face? Mi-am dat atunci 
demisia de pe șantier Midia Năvodari și 
m-am hotărât să fug din tară. Lucram de 
ceva timp la o barcă ușoară cu vele și, după 
multe peripeții, încercând să plec cu ea 
împreună cu un prieten, Radu Rădulescu, 
noaptea la Istanbul, a trebuit să renunțăm 
și am ajuns să mă ascund într-un colac de 
parâme de pe cheul unei dane din portul 
Constanţa, pentru a fi transbordat în cala 
unui vas cu aceeași destinație. Ulterior am 
așteptat zile în șir să pătrund într-un vagon 
frigorific cu direcția Viena, după aceea, 
altădată, cu labe și mască de înot am încer- 
cat să trec Dunărea, unde patrulau gră- 
nicerii și trăgeau încontinuu... 

La începutul lui 1979 locuiam în 
Constanţa și eram în relații de strânsă prie- 
tenie cu avocatul Ștefan Vintan‘, cu care 
mă întâlneam des și cu care discutam des- 
chis situația în care eram cu totii în tară dar 
și aceea a multor prieteni de afară. Ne 

cunoscusem pe când lucram în Tulcea. El 
terminase Facultatea de Drept în București 
ca șef de promoție cu „Magna Cum 
Laudae” și era Șeful Baroului Avocaţilor și 
foarte cunoscut și apreciat, atât în Tulcea 
cât și în Constanţa. Fusese condamnat în 
1963, după ce a încercat să ajungă în 
Turcia cu o barcă. A fost bătut îngrozitor și 
i-a fost interzis în mod sistematic întinderea 
pe pat și somnul. A fost eliberat în anul 
următor, dar au urmat zeci de ani de supra- 
veghere, chemări periodice la Securitate, 
presiuni și ameninţări. Nu vorbea niciodată 
despre el, despre viata și suferințele lui. 
Avea un umor și o autoironie acidă, care 
dizolva orice tentativa de dramatizare a 
propriei existente, dar nu și pe a celorlalți. 
Deși era considerat ca unul dintre cei mai 
buni juriști din Dobrogea, cu o inteligență 
ce ti se impunea doar privindu-l, profesa de 
multe ori fără a cere bani sau pe sume deri- 
zorii, uneori plătit doar în natură, clienții lui 
fiind, în majoritatea cazurilor, oameni sim- 
pli, lipsiţi de posibilități materiale. S-a stins 
la finalul anului 2018, lăsând în durere sute 
de prieteni și rude. 

In 2 martie 1979 în cadrul emisiunii pos- 
tului de radio Europa Liberă „De vorbă cu 
ascultătorii”, prezentatorul Virgil lerunca a 
citit scrisoarea domnului doctor lonel Cană* 
din București, în legătură cu înființarea unei 
platforme sociale cu numele Sindicatul 
Liber al Oamenilor Muncii din România și o 
listă cu patru fondatori ai acesteia. Așa s-a 
născut SLOMR. 

Deși scurta formulare și dezideratele 
enunțate în scrisoarea domnului doctor 
Cană se situau, în general, pe coordonate- 
le socialismului cu față umană a autorului 
Paul Goma’ (auto exilat în Franţa încă din 
1978), emisiunea Europei Libere din acea 
seară a dat o mare amploare conținutului 


scrisorii, generând comentarii aprinse în 
toate emisiunile care au urmat. 

In seara de 2 martie am ascultat la 
Europa Liberă emisiunea care relata des- 
pre platforma de lucru pentru SLOMR. 
Locuiam aproape de Ștefan Vintan, așa că, 
înainte de reluarea în aceeași seară a emi- 
siunii, m-am dus la el și am ascultat 
împreună, cu emoție, din nou, premisele și 
comentariile pertinente ale întregii echipe, 
inclusiv pe cele ale lui Noël Bernard. 

Analizând apoi toate argumentele ne- 
am dat seama, încet-încet, că nu putem 
pierde o asemenea șansă de a adera la 
această iniţiativă și de a face din ceva cu 
început incert sau chiar modest o acţiune 
cu respiraţie largă și cu reale posibilități de 
reușită. 

Pe moment, însă, am hotărât să merg 
eu la București, unde se aflau toți membrii 
fondatori ai noului sindicat numit SLOMR — 
și ale căror adrese fuseseră menționate în 
scrisoarea domnului dr. Cană —, încercând 
astfel să aflu mai multe despre tot ce se 
discutase la Europa Liberă. 

Am ajuns devreme și am găsit destul de 
repede adresa lui lonel Cană, unde însă 
totul era închis cu un gard de fier înalt și 
mai multe scrisori erau aruncate în curte. 
Mi-am dat atunci seama că după emisiunea 
din seara trecută locuința era filată și că 
erau putine șanse să pot lua legătura cu 
cineva. Am continuat, totuși, și am plecat la 
următoarea adresă, lângă Gara de Nord, 
unde l-am găsit pe domnul Gheorghe 
Braşoveanu’, menționat și el pe lista mem- 
brilor fondatori. 

Acesta m-a primit în casă și mi-a des- 
cris întreaga iniţiativă ca fiind ideea docto- 
rului Cană în exclusivitate, restul membrilor 
fondatori acceptând să fie trecuţi pe listă cu 
anumite condiţii — pașaport, repartiție pen- 


tru apartament, etc. — el personal cerea de 
la Primărie o autorizaţie pentru o tarabă în 
Piaţa Unirii (Națiunii, la ora aceea). 

Următorul pe listă era domnul 
Gheorghe Frăţilă, la care am ajuns destul 
de greu. După ce mi-a deschis și a înțeles 
că vreau să ader la nou înființatul SLOMR 
a început să mă înjure, să mă scuipe, gata 
să sară la bătaie, spunând că el n-are nimic 
de-a face cu sindicatul ăsta, că-i bagă pe 
toti în origini și, la final, mi-a trântit ușa în 
nas. Am înțeles atunci că Securitatea fuse- 
se la el înaintea mea și că erau slabe șanse 
să ajung undeva cu această „călătorie de 
explorare”. 

Am plecat și am ajuns, totuși, într-un 
târziu, la ultimul de pe listă, care însă n-a 
răspuns nici la telefon și nici la sonerie, așa 
că, obosit, am luat trenul înapoi spre 
Constanța. 

A doua zi i-am povestit lui Ştefan tot ce 
s-a întâmplat la București și am ajuns 
amândoi la concluzia că am fost și eu filat, 
dacă nu pe tot parcursul, după bătaia în 
poartă la doctorul Cană, cel putin cât am 
fost acolo. Eram convinși, totuși, că mare 
lucru nu mi (ni) se putea întâmpla, fiindcă 
scuze pentru o vizită se puteau găsi ușor, 
neexistând nimic incriminatoriu. 

In zilele care au urmat, Europa Liberă a 
continuat analiza și comentariile în legătură 
cu doctorul Cană și SLOMR, menţionând, 
totodată, că nici unul dintre semnatarii plat- 
formei acestuia nu răspunde la telefon și nici 
nu poate fi găsit la adresele comunicate. 

După îndelungi discuţii și controverse în 
legătură cu ce se putea face în continuare, 
Ștefan a propus să facem noi un Statut al 
noului Sindicat (a se vedea Anexa |, n. 
red.), în care să introducem condiția 
demnității umane și profesionale a membri- 
lor săi, dreptul la vot secret, dreptul la 

grevă, dreptul la asociere cu alte organizații 
sindicale naţionale și internaţionale — în 
conformitate, de altfel, cu articolul 27 din 
Constituţia RSR a anilor '70 —, condiții ad- 
ministrative, de organizare și de disciplină, 
etc., toate mult superioare celor din statutul 
Uniunii Generale a Sindicatelor din 
România (UGSR), în vigoare la acea dată. 

Și am început. Nu era deloc ușor însă, 
fiindcă nu aveam acces direct la „cross 
reference”. De aceea, Ștefan a lucrat nopti 
întregi la o mașină veche de scris, cred că 
era „Remington”. Ulterior i-am găsit eu un 
„Consul” aproape nou de care s-a bucurat 
ca un copil. Tresărea de fiecare dată când 
îi venea o idee nouă și mă împungea să 
comentez, până când a ajuns la Dispoziţiile 
Finale și Tranzitorii, totul pe mai multe pa- 
gini, în opt copii la indigo, bătute la un rând. 

Intre timp ne mai chinuiam să găsim și 
o soluție de răspuns sau de justificare în 
caz că eram prinși. Cu timpul ne-a venit 
ideea să spunem că, date fiind criticile 
aduse de tovarășul Ceaușescu la ultimul 
Congres cu privire la activitatea nesatis- 
făcătoare a Sindicatelor din ţară, noi cre- 
dem că propunerile noastre vor fi bineveni- 
te și aprobate de Comitetul Central și, în 
final, de tov. Ceaușescu. Era cam cusută 
cu aţă albă, mai ales că noi introduceam 
dreptul la grevă și la vot secret, dar cu putin 
tupeu, cu nivelul de cunoștințe juridice al lui 
Ștefan și mai ales cu o masă de aderenti în 
spatele nostru puteam spera că nu vor fi 
reacţii violente. Cel puţin nu de la început, 
adică în primele luni. 

Eu luasem legătura cu un grup de 
docheri din Portul Constanţa, care erau 
destul de organizaţi și vocali datorită 
condițiilor foarte grele de lucru. Un fost 
locotenent de marină căruia îi vândusem 
VW-ul meu broască în '78 (la cererea lui 

nu-i voi da numele), fiind în bune relatii cu 
mai mulți docheri, a generat o discutie 
secretă cu trei dintre ei. 

Ulterior eu m-am întâlnit numai cu unul 
dintre aceștia, i-am arătat un exemplar de 
Statut și i-am explicat ce putem realiza 
dacă ne unim și aderăm la toate principiile 
enunțate acolo. Norocul meu a fost că a 
înțeles foarte bine și că era, într-adevăr, 
entuziast. l-am mai explicat, și el a fost de 
acord, că pentru început, din motive de 
siguranță, trebuia să lucrăm în grupuri nu 
mai mari de 10 persoane și că numai șefii 
aleși ai fiecărui grup se puteau întâlni cu 10 
alti șefi de grup. Măsura era binevenită, mi 
s-a spus, fiindcă chiar ei erau organizați în 
grupuri de muncă de 10 și se cunoșteau 
foarte bine. 

După dactilografierea Statutului s-a pus 
problema camuiflării acestuia în mod inteli- 
gent, pe de-o parte, dar mai ales a trimiterii 
sale într-un loc sigur în străinătate. Și spun 
„intr-un loc sigur” fiindcă, după toate 
discuţiile avute, nu ne puteam gândi serios 
atunci la varianta trimiterii Statutului la 
Europa Liberă, unde publicitatea într-o fază 
incipientă însemna cu certitudine arestarea 
și închisoare imediată pentru mulți ani pen- 
tru mine și Ștefan Vintan. 

Cu alte cuvinte, așa cum se întâmplase 
și cu doctorul Cană, — despre care aflasem 
că era deja în închisoare —, odată „răul 
produs, adică publicarea Statutului și a 
activității noastre la Europa Liberă, pentru 
Ceaușescu și Securitate nu mai prezentam 
nici un pericol, și eram deci ușor de aruncat 
la „bulău”. Pe când dacă reușeam să trimi- 
tem Statutul într-un loc sigur afară, orice 
amenințare serioasă la adresa noastră în 
tară putea fi oarecum evitată, invocându-se 
posibilitatea publicării acestuia la Europa 
Liberă, ca formă de apărare. 


Prin urmare, după câteva tatonări, m-am 
apucat de găurirea cozilor a trei rachete de 
tenis din lemn în care am pus câte un 
Statut din cele dactilografiate de Ştefan, cu 
intenţia de a le trimite una la Oslo, la dom- 
nul inginer Traian Anghel Encica din 
Constanţa, una la Paris, la domnul arhitect 
Victor Sălageanu, și alta la München, la 
domnul Victor Mavrodineanu, după care 
am revenit telefonic cu „instrucțiuni de 
folosință”. Unul dintre consemne era câte 
un apel telefonic de la Munchen la fiecare 
2-3 zile, maxim o săptămână. Dacă nu 
răspundeam însemna că ne-au prins și ne- 
au „ascuns”, ceea ce conducea imediat la 
publicarea Statutului. 

Inainte de asta au început însă vizitele 
la Securitate.” Ne-au invitat mai întâi pe fie- 
care separat, relativ ceremonios, mai ales 
după ce au aflat că eu fusesem Arhitect Șef 
la Tulcea și Inginer Șef la Combinatul Midia 
Năvodari. Pe mine m-au întrebat ce căutam 
pe 3 martie la doctorul Cană, întrebare la 
care, știind că nu pot să mint, am răspuns 
că ascultând din întâmplare Europa Liberă 
am aflat despre SLOMR și că aceasta mi 
s-a părut o iniţiativă patriotică. De aceea 
am plecat la București unde puteam să aflu 
mai multe de la cei care inițiaseră proiectul. 

Eram anchetat de mai multi ofițeri, un 
căpitan Voinescu, un alt căpitan Ilie și colo- 
nelul Gheorghiță”, comandant adjunct al 
Inspectoratului Ministerului de Interne 
Constanţa. Dintre aceștia căpitanul Ilie era 
cel însărcinat cu bătaia, care însă nu a 
început înainte de primele 8-10 ședințe de 
extragere de informaţii. lar atunci când a 
început devenise un întreg ritual, deoarece 
nefiind arestat și neștiindu-se dacă și când 
voi fi, nu aveau voie să mă lase lat. Așa că 
loveau mai mult cu pumnii în stomac și mai 
rar cu niște saci de nisip ca niște bastoane 


groase, care nu prea lăsau urme, dar care 
dureau al naibii. 

Inițial, într-o discutie în contradictoriu cu 
acel căpitan llie, care încerca să mă pro- 
voace cu orice pret spunându-mi că sunt un 
dobitoc incapabil să-mi găsesc un serviciu, 
i-am răspuns ironic că am să vin sigur la 
cursurile lui de angajări de succes. Când 
însă l-am văzut sculându-se de pe scaun și 
venind ameninţător către mine am întors și 
eu scaunul meu cu spătarul în fată și în 
final am parat destul de bine un picior care 
venea prin lateral. A plecat șchiopătând și 
din momentul acela a venit mereu numai 
însoțit de doi hăndrălăi. 

Pe Ștefan Vintan am înțeles că nu l-au 
prea lovit, — oricum el n-a vrut să spună 
nimic, săracu' —, dar eu l-am văzut de mai 
multe ori cu vânătăi și destul de amărât. 
Cred că nu voia să-mi dea mie sămânța de 
scandal pentru întâlnirile cu căcănarii. 

Ţin minte că mai pe la început, când ne 
„Pipăiau” să vadă ce știm și ce avem de 
gând, am fost introduși amândoi la tovară- 
şul general Victor Burlacu” — comandantul 
Inspectoratului Ministerului de Interne al 
Judetului Constanţa. 

Noi discutasem înainte și hotărâsem să o 
tinem sus și tare că, în conformitate cu arti- 
colul 27 din Constituţie, orice cetățean al 
Republicii Socialiste România are dreptul să 
adere la orice organizație sindicală, de tine- 
ret, de femei... din tară și din străinătate și, ca 
atare, totul e o formă legală de manifestare. 

Așteptând la Secretariat m-a luat gura 
pe dinainte și am întrebat pe una dintre 
secretare: Aveţi și dumneavoastră Consti- 
tutia aicea? Mi-a răspuns foarte mândră: 
Sigur ca da! La care eu: Sigur, sigur? Şi 
atunci tovarășa s-a ridicat de pe scaun, a 
deschis un fișet și mi-a arătat un vraf de 
vreo 10 exemplare. Am mulțumit și am glu- 

mit către Ștefan: Da, nu știi niciodată când 
iți trebuie! 

Intr-un târziu am fost primiţi în cabinetul 
tovarăşului General și invitați de tovarășul 
colonel Gheorghiță să luăm loc pe o 
banchetă de lemn, nu pe fotolii sau pe 
canapea, Doamne ferește! Și au început să 
curgă întrebările, care de care mai artă- 
goase, mai amenințătoare și mai cu trimiteri 
la „atitudine dușmănoasă față de țară”. 

Am încercat să argumentăm politicos, 
am explicat că această inițiativă e în confor- 
mitate cu articolul nr. 27 din Constituţie, 
rezoluțiile Congresului UGSR din 1971 și 
1976, Pactul Internaţional pentru drepturile 
civile economice, politice, sociale și cultura- 
le ratificat prin decret al Consiliului de Stat 
nr. 212 din 1974 și toate actele normative 
care sprijină înființarea și funcționarea 
organismelor sindicale. 

Care Constituţie, ce Constituţie!? A sărit 
tovarășul General când a auzit. Păi nu 
avem Constituţia RSR aici? Am întrebat eu. 
Nu există nici o Constituţie. A replicat dum- 
nealui imediat. Tovarășul General, aveți 
vreo 10 pe raftul 2 din fișetul maro de la 
Secretariat, am adăugat eu. Am detectat 
însă ceva deconcertant în privirile celor doi. 
Cred că se observa că încă nu făcusem în 
pantaloni și nu eram gata să cădem în 
genunchi. La un moment dat Ștefan a spus 
destul de calm că, în opinia noastră, 
tovarășul Președinte Nicolae Ceaușescu 
va dori să discute cu noi proiectul SLOMR 
și că noi suntem pregătiți să mergem ime- 
diat dacă ne cheamă. lar dacă tovarășul 
Președinte ne va cere, pentru orice motive, 
să renunțăm la acest proiect, noi vom 
renunța imediat. Știam însă că nu ne va 
chema nimeni, nici măcar la Comitetul 
Central, darămite la Cabinetul nr. 1. 

Lasă băi că eu știu foarte bine ce 

gândește tovarășul Nicolae Ceaușescu, 
n-am nevoie să-mi spuneți voi. Ne-a arun- 
cat tovarășul general Victor Burlacu. La 
care Ștefan a replicat: Păi dacă dumnea- 
voastră știți dinainte ce gândește tovarășul 
Nicolae Ceaușescu, ce nevoie mai e de 
dumnealui? Băăăă, voi sunteți nebuni! A 
izbucnit tovarășul general. Vreţi să mă bă- 
gati voi pe mine în pușcărie? la, scoateți-i 
afară, afară, +⁄/.!!!"#" ... acuma! 

In timpul anchetelor am decis chiar de 
la început că nu era posibil să ascundem 
existența Statutului, cu atât mai mult cu cât 
a-l prezenta dovedea, într-un fel, bună 
credință din partea noastră și mai ales fap- 
tul că eram serios implicaţi în întregul pro- 
iect. lar discuţiile pe marginea lui puteau 
conduce pe parcurs la o formă de negocie- 
re cu privire la oportunitate și legalitate, 
unde totul era „beton”. 

După ce le-am dat o copie a Statutului 
a urmat o perioadă de câteva zile de calm. 
Le-a trebuit ceva timp să-l „rumege”, dar 
după asta au început cererile pentru restul 
copiilor. Am spus că nu mai avem, fiindcă 
au fost trimise unor prieteni din afară ca 
formă de asigurare. Intre timp Ştefan trimi- 
sese și el un exemplar unei prietene a 
soției, Bruni, din Munchen, care însă ne-a 
trădat în mod execrabil mai târziu. 

La un moment dat, însă, m-am trezit cu 
trei tovarăși la 8 dimineata bătând tare la 
ușă și strigând să deschidem. Eram singur 
cu fiica mea, Mara, care dormea, dar am 
ieșit să văd despre ce e vorba. Tovarășul 
căpitan llie cu alţi doi tovarăși încercau să 
împingă ușa pe care eu o întredeschise- 
sem. Mi-am amintit atunci ce îmi spusese 
Ștefan, că dacă apucă să intre în casă, sub 
orice pretext, se încurcă rău treaba. Așa că 
mi-am luat inima-n dinți și când unul a 
încercat să bage mâna ca să deschidă 


lanțul i-am ars una cât am putut cu o tigaie 
de fontă. După aceea am început să urlu că 
scol tot blocul și le spun că sunt hoţii care 
au mai încercat să spargă un apartament 
cu două săptămâni mai devreme. 

Se pare că nu s-au așteptat la 
rezistență și la atâta scandal, așa că au 
dispărut rapid, dar nu înainte să mă 
amenințe și să-mi promită de toate cele, că 
vin să mă ia cu Militia, că am dosar pregătit 
de pușcărie, că lasă că văd eu, etc. 

Adevărul e că știam de mai multe cazuri 
de înjunghieri și accidente neelucidate în 
Constanţa, așa că am început să mă gân- 
desc și eu la orice posibilitate după toate 
amenințările de la ușa apartamentului. N-am 
fost niciodată fricos, iar cu tata deținut la 
Canal și cu atâția tigani în jur învățasem de 
mic să mă apăr destul de bine. Și n-am 
greșit, m-au atacat de câteva ori seara în 
autobuz și în troleibuz. Imi luasem mai de 
mult un cuţit cu lamă retractabilă, dar n-a 
fost niciodată nevoie să-l folosesc, pentru 
că dădeau câte-un picior sau un pumn și 
fugeau când scoteam „instrumentul”. 

In aceeași perioadă, cam pe la începu- 
tul lui iunie, mă pomenesc că mă sună și 
mă cheamă la Inspectorat colonelul 
Gheorghiță, deși hotărâsem și eu și Ștefan 
Vintan să nu mai mergem acolo fără man- 
dat de arestare. Ne-au spus că a venit o 
delegație de la Comitetul Central, UGSR, și 
de nu mai știu unde, care vrea să discute 
cu noi legalitatea SLOMR. Ştefan a fost de 
părere să mergem ca să nu pară că facem 
pe nebunii și că tot ce-am susținut până 
atunci era doar un pretext. 

Am ajuns la Inspectorat pe la 9 
dimineața și, într-o sală de consiliu unde nu 
mai fusesem, ne așteptau vreo 20 de per- 
soane, toți la costum cu cravată și foarte 
solemni. Noi, la cămașă cu mânecile sufle- 


cate. Ne-am dat, totuși, seama imediat că 
deși întrebările păreau să aibă un scop și o 
finalitate, totul era aranjat ca să demonstre- 
ze scriptic (se stenografia) că s-a făcut totul 
ca să ne convingă de inutilitatea iniţiativei 
noastre și că a o continua se constituia ca 
un act antisocial, de trădare, etc. 

Noi am încercat să fim cooperanți într- 
un fel, dar am rămas pe poziţii, cerând ca 
cel care trebuie să aibă ultimul cuvânt să fie 
tovarășul Președinte Nicolae Ceaușescu, — 
fiindcă el știe cel mai bine dacă e sau nu 
oportun =, ca cel putin UGSR să se restruc- 
tureze pe baze noi și să se introducă, 
măcar parțial, propunerile noastre din 
Statut. Oricum, ăsta era răspunsul nostru la 
simulacrul lor de negociere. Au plecat, se 
pare a doua zi, fără nici un cuvânt, iar noi 
ne-am văzut mai departe de treabă filati pe 
la toate colțurile și la toate telefoanele. 

Locotenentul meu de marină cu care 
mă întâlneam conspirativ îmi spunea că are 
deja liste cu câteva mii de docheri și nu 
numai, dar că nu știe ce să facă cu ele. Ne- 
am gândit noi puțin și până la urmă l-am 
rugat să facă niște microfilme cu toate 
numele, adresele și telefoanele, în așa fel 
încât să le pot ascunde eu într-un spațiu 
foarte mic, așa, cam cât tocul unei cizme. 

Nu credeam c-o să reușească, dar în 
două săptămâni a venit cu un plic în care 
erau mai multe fâșii de microfilme cu 
aproape 5.000 de nume. 

Pe la sfârșitul lui iunie mi-am dat seama 
că lucrurile începeau să se miște și că dacă 
nu făceam greșeli grosolane puteam să 
scăpăm de pușcărie, mai ales că Europa 
Liberă nu mai reluase subiectul SLOMR, iar 
noi părea că ne-am fi cumințit. De aceea, 
cum plecarea mea afară căzuse, nu-l 
puteam lăsa singur pe Ștefan și nici nu 
voiam să abandonez ce începusem. Ne tre- 

buia, totuși, un for, un sprijin, o organizaţie 
care să ne gireze fără publicitate și să ne 
ajute în cazul în care se ajungea la o 
formulă de lucru mai complicată sau de 
disidență fățișă. Nici eu și nici Ștefan nu 
prea știam multe în domeniu, dar auzisem 
de Sfântul Părinte loan Paul al II-lea - 
Wojtyta de Carta 77 de la cehi și de 
frământările de la Gdansk care au condus 
rapid la mișcarea Solidaritatea. 

Papa Wojtyła era cunoscut ca unul din- 
tre cei mai mari susținători ai luptei împotri- 
va comunismului, al grevelor de la Gdansk, 
al părintelui Popiełuszko", și al tuturor 
mișcărilor de disidenta de după Cortina de 
Fier. Era într-adevăr cea mai bună alegere 
pentru rolul de susținător, dar cum să 
ajungi la el? M-am gândit atunci că parohul 
catedralei Sf. Iosif din București, părintele 
Vicar Emil Kendelbacher”, ne-ar putea da 
un sfat în legătură cu contactarea Sfântului 
Părinte. Nu-l cunoșteam, dar auzisem de la 
câțiva prieteni că era o eminentă din toate 
punctele de vedere. 

Am fost de câteva ori să-l întâlnesc, am 
asistat și la o liturghie și, în sfârșit, am 
reușit să stabilim o zi în care să discutăm. 
Mă feream de absolut toată lumea, știam 
cât de devastatoare era influența Securităţii 
și cât de ușor te putea turna ORICINE. De 
aceea nu i-am spus la început decât că am 
informații de importanță capitală pe care 
trebuie să le transmit Sfântului Părinte, iar 
ulterior că vrem să îi contactăm cât se 
poate de repede pe cei din Carta 77, 
părintele Popietuszko și mișcarea sindicală 
de la Gdansk. 

Se pare că părintele a înțeles mult mai 
mult decât i-am spus și în câteva zile mi-a 
dat adresa și telefonul unui preot, părintele 
Cusici din Zagreb, de mult timp în legătură 
directă cu Vaticanul și cu Sfântul Părinte. 

Tot atunci am primit și telefoanele lui Jan și 
Marek de la Carta 77 și Sindicatul polonez 
Solidaritatea care „erau de acord să vină la 
o partidă de pescuit aproape de graniță în 
România”. 

Folosind câteva expresii aranjate, 
comunicate în avans prin părintele Cusici și 
o serie de telefoane nesupravegheate am 
reuşit să mă întâlnesc, la începutul lui 
august, cu Jan și Marek lângă Târgușor“, 
aproape de graniță, la un „pescuit”. Au fost 
foarte cooperativi şi simpatici, au înțeles 
imediat cu ce și cu cine mă lupt și au pro- 
mis că mă vor ajuta cu tot ce va fi nevoie, 
chiar și cu bani dacă se va ajunge acolo. 
Inițial mă gândeam să le dau lor microfilme- 
le spre păstrare în siguranță, dar ei m-au 
convins că părintele Cusici putea să le 
ducă la Vatican mult mai ușor, și că acolo 
căpătau o cu totul altă dimensiune prin grija 
și implicarea Sfântului Părinte. 

Am plecat de acolo fericit că în sfârșit 
nu mai eram singuri și că, de atunci înainte, 
totul era posibil. M-am asigurat din nou că 
n-am fost urmărit și am ajuns la Brașov 
unde voiam să mă întâlnesc cu inginerul 
Adrian Adam și alți câțiva prieteni buni de la 
„Steagul Roșu” și „Tractorul” în speranța că 
aș putea delega prin ei munca de strângere 
de adeziuni și sprijin pe mai departe. 

Problema aici era, totuși, că cei cu care 
bei o bere și înjură regimul împreună cu 
tine nu-ți sunt neapărat și loiali când vrei 
să-i cooptezi la acțiune. Așa că l-am lăsat 
pe Adi să tatoneze el terenul, dar spre bine- 
le lui fără să-i spun tot ce trebuia știut, și 
m-am întors la Constanţa. 

Discutând cu Ștefan am ajuns la con- 
cluzia că cel mai bine era să plec eu la 
Zagreb să mă întâlnesc cu părintele Cusici, 
căruia puteam să-i dau microfilmele și un 
rezumat al celor întreprinse până atunci. 


Uşor de zis, dar foarte greu de făcut. În pri- 
mul rând fiindcă era vorba de fortare de 
frontieră, într-un loc unde nu mai fusesem 
și care era foarte puternic supravegheat. 

Am plecat la Timișoara la un medic 
veterinar recomandat de Ștefan. Acesta 
cunoștea foarte bine zona dintre Uivar și 
Otelec și mai ales fâșia de la graniță, 
patrulată încontinuu de grăniceri, precum și 
punctele de observaţie la distanţă ale aces- 
tora. Am făcut o mare greșeală, totuși. 
Seara, la insistențele lui, am băut niște 
Triple Sec și apoi Secărică, băuturi dulci, cu 
care nu eram obișnuit. A doua zi, cât am 
putut de deghizat ca să nu fiu remarcat în 
autobuzul de Uivar, am coborât acolo, dar 
am fost imediat turnat de niște femei ca 
nefiind din zonă.“ Doi milițieni m-au legiti- 
mat și după ce-am pretins că merg la o 
rudă, Baci Kovaci, pentru un cojoc, m-au 
lăsat cu greu să plec, urmărindu-mă însă 
din spate la cca 50-100 m. 

La o curbă, cu stomacul și pantalonii în 
cumpănire, m-am aruncat disperat în lanul 
de porumb din dreapta, — care ducea la 
Bega, unde voiam să ajung —, și am încer- 
cat să mă ușurez. In nici două minute o 
armată de țărani, milițieni, câini polițiști și 
câţiva cu un tractor au sărit pe mine așa 
cum stăteam ghemuit la pământ și printre 
urlete de victorie, șuturi și amenințări cu 
furcile, m-au legat bine și m-au împins în 
tractor. Asta era și fiindcă participarea la 
prinderea unui „transfug” se plătea bine, 
cam cu 500 lei, bani buni pe atunci. 

Au găsit la mine vreo 9.000 de lei și 
harta Iugoslaviei, probe care au stat ulterior 
la baza acuzării. Microfilmele erau însă bine 
ascunse în tocurile de la cizme și au scăpat. 

Dar înainte de asta a trebuit să fiu înre- 
gistrat și controlat la piele la Postul de 
Grăniceri. Acolo, fără prea multe menaja- 


mente, m-au luat la bătaie și cu toate 
încercările mele de a mă apăra m-au lăsat 
lat. Asta era procedura, o știam, și asta era 
răzbunarea lor pentru zilele chinuitoare de 
patrulare. Tot atunci mi-au furat ceasul, dar 
nu s-au atins de bani. Erau deja în raport și 
sigilați de un locotenent civilizat care m-a 
închis la „separeu” ca să mă mai protejeze. 

După o zi sau două am fost predat la 
închisoarea de pe strada Popa Şapcă din 
Timișoara unde m-au băgat într-un dormi- 
tor cu vreo 40 de „frontieriști”. Printre ăștia 
erau însă mulți „ciorditori” de la „cald”, 
adică de la piept, de la „rece”, adică de la 
spate, criminali și jefuitori de duzină, o 
faună întreagă. In rest ploșnite, păduchi, 
purici și gândaci cât cuprinde. 

M-am orientat cât am putut de bine de 
la început, adică am reușit să mă instalez 
într-un colt în patul de sus, de unde puteam 
cuprinde cu privirea toată încăperea. Am 
scăpat cu bine și din câteva atacuri, — cre- 
deau că am bani — am făcut rost de un „șiș” 
care era foarte important pentru respect, și 
am dormit mereu cu cizmele în picioare, că 
oricum altceva nu mai aveam. 

Ne lăsau puţin afară într-o curte 
interioară, mâncarea era mizerabilă chiar 
pentru o închisoare din RSR, iar dacă voiai 
un pic mai mult, ceea ce însemna un „turtoi”, 
adică un pătrățel de mămăligă ca un cauciuc 
slinos, trebuia să „pui cocoașa”, adică să te 
apleci ca să iei un „bulan” pe spinare. 

Am ieșit odată sau de două ori la raport 
și am spus că în Constanţa sunt „așteptat” 
de Securitate și, într-adevăr, cam după o 
lună, m-au pus pe tren într-un comparti- 
ment închis, cu cătușe și doi soldaţi care 
m-au predat tovarășului general Burlacu. 
Știam că pentru tentativă de trecere 
frauduloasă de frontieră pedeapsa era 
sancțiune administrativă și amendă de 

1.200 lei, pe care am plătit-o imediat. Cu 
toate astea, în noaptea când am fost depus 
în arestul Inspectoratului Securităţii a tre- 
buit să dau peste 20 de declaraţii în 
legătură cu tentativa de trecere de 
frontieră. Am spus că voiam să ajung în 
Sudan și aveam de gând să le susţin asta 
verbal toată noaptea în cadrul „interviuri- 
lor”. Din greșeală totuși, sau poate și din 
cauza oboselii, când mi s-a cerut să dau un 
nume de persoană de contact în lugoslavia 
am spus Cusici, iar după aceea m-am rugat 
în gând la Dumnezeu să fie un nume 
comun în Croaţia. 

Mi-au dat drumul pe la 5 dimineaţa, cu 
ameninţări serioase, că am să văd eu ce 
urmează în continuare, că dacă ies din casă 
am să fiu arestat. Rupt de oboseală după 
atâta „distracţie”, neras de mai mult de o 
săptămână, într-un pulover de lână nescos 
de pe mine și putind îngrozitor, am ajuns 
acasă unde soția mea s-a speriat de mine ca 
de o fantomă, iar eu a trebuit să mă ascund 
de aia mică, să nu mă vadă așa cum eram. 

Am dormit până a doua zi dimineața 
când, pe la ora 8, a sunat telefonul și mi s-a 
spus că o maşină a Inspectoratului mă 
așteaptă afară să mă ducă la tovarășul 
General. Mi s-a mai spus să nu uit buletinul 
şi 60 de lei. M-am îmbrăcat repede, am 
încercat să-l prind pe Ștefan la telefon să-i 
spun ce s-a întâmplat de când am plecat și 
ce se întâmplă, dar nu am reușit, așa că am 
coborât și am fost dus imediat la 
Comandantul Inspectoratului. 

Aici se pare că eram așteptat de ceva 
timp de vreo 10-11 persoane în uniforme și 
în civil, toti cu priviri încruntate, gata să mă ia 
în coarne. Mă gândeam că îmi vor citi dosa- 
rul de condamnare, că, na, până aici mi-a 
fost și că nici n-am putut să vorbesc măcar 
cu Ștefan. Dar după o pauză de câteva 

minute, cu  foieli, șușoteli, priviri cu 
subințelesuri, tovarășul General Burlacu a 
trântit o palma zdravănă peste un dosar de 
pe masă și mi-a spus să stau jos și să ascult 
cu atenție. Toarșu' Ladico Dan, mi-a spus, În 
dosarul ăsta avem condamnarea dumitale 
pentru trădare de țară și o serie de acte inca- 
lificabile pentru care vei fi condamnat la 
închisoare pe viață. Ține bine minte, a repe- 
tat, pe viață! Mi-au dat dosarul ca să văd că 
totul era pregătit și mi-am dat seama că era 
plin de tot felul de probe, (fotografii, 
denunțuri, etc.), pentru o condamnare de- 
finitivă. Cu toate astea, a continuat tovarășul 
General, pentru că noi nu vrem să avem în 
închisorile noastre elemente de teapa du- 
mitale, am hotărât să ți se dea un pașaport 
cu viza pentru Grecia și biletul de avion până 
la Atena, pentru care vei plăti sumele dato- 
rate. Așa că vei pleca din țară, dar nu așa 
cum ai vrut dumneata, ci așa cum vrem noi. 
Dacă refuzi, ai în fata dumitale un formular și 
o declarație pe care trebuie să le semnezi și 
vei fi dus imediat în arest. 

Am rămas pentru mai mult timp cu privi- 
rile în gol, nu mai știu ce era în capul meu, 
dar când am auzit: Toarșu, dă buletinu'!, 
I-am scos din buzunar și am ieșit pe culoar, 
unde după 10-15 minute au venit cu un 
pașaport gri — mi se pare că era pentru 
tranzit sau pentru apatrizi — mi l-au dat, am 
semnat și mi-au spus că mă însoțesc acasă 
pentru că trebuie sa fim la aeroport în 
București înainte de ora 16. 

Acasă, cu doi securiști la ușă și cu unul 
în spatele apartamentului — să nu fug pe 
geam bănuiesc — mi-am luat într-un sac 
mic de sport două cămăși, doi chiloti și 
două perechi de ciorapi împreună cu 100 de 
lei, valorând cam tot atât ca acum, (n-aveam 
voie mai mult), am lăsat câteva rânduri 
pentru soție și altele pentru Ștefan (care 


n-au ajuns niciodată, a avut grijă socrul 
meu) și am plecat la București cu o mașină 
a Securității și doi tovarăși în civil. 

La aeroport am fost închis într-o 
cămăruță împreună cu un tovarăș și celălalt 
afară la ușă, iar apoi, la scara avionului, a 
apărut un alt tovarăș în civil (cred că era de 
la Ministerul de Interne), care m-a pus să 
semnez ceva cum că plec de bunăvoie. 
Mi-a mai spus că dacă în afara țării mă voi 


Note 

"Radu Șerban Ladico (1913-1983). Învățător, fost locot.- 
comandor de marină, pus în cadru disponibil în 1946. A 
fost arestat la 5 septembrie 1950 și internat administrativ 
pentru 12 luni în colonii de muncă la Canal (există referiri 
în documente și că pedeapsa ar fi fost de 24 luni). A fost 
eliberat la 5 septembrie 1951, dar a fost în continuare 
urmărit de Securitate. Arhiva Consiliului Naţional pentru 
Studierea Arhivelor Securităţii (ACNSAS), fond Penal, 
dosar 1778, ff. 4, 15v, 22, 54. (n. red.) 

? Leon Ladico (1876-1935), avocat. ACNSAS, fond 
Penal, dosar 1778, f. 27. (n. red.) 

“Tiberiu Benedek (1922-2016). Absolvent al Facultăţii de 
Arhitectură din București în 1951, și-a susținut doctoratul în 
URSS în 1956. Aproape imediat după întoarcere a fost 
numit decan al Institutului de Arhitectură, apoi profesor uni- 
versitar, funcţie pe care a îndeplinit-o până în 1989, și ulteri- 
or, pentru câțiva ani, la singura facultate particulară de arhi- 
tectură din România. Informaţii primite de la arh. dr. Vlad 
Mitric-Ciupe, căruia îi mulțumim și pe această cale. (n. red.) 

* Stefan Vintan (1929-2018). Jurist. In 1951 a fost con- 
damnat la 7 ani, pedeapsă redusă la 3 ani și 6 luni, pentru 
„delapidare și neglijență”. A fost arestat la 29 iulie 1963 și 
condamnat la 7 ani închisoare corecțională pentru „trecere 
de frontieră, delapidare și fals în acte publice”. A executat 
pedeapsa în închisorile UM 0274 Constanta și Jilava. A 
fost eliberat la 31 iulie 1964. În 1977 a fost condamnat la 2 
ani și 4 luni închisoare corecțională pentru „luare de mită” 
dar grațiat la scurt timp. ACNSAS, fond Informativ, dosar 
1849, f. 14v; fișa matricolă penală din Arhiva Administraţiei 
Naţionale a Penitenciarelor (AANP). (n. red.) 

* lonel Cană, născut la 2 aprilie 1945 în București. 
Medic, fondatorul la începutul anului 1979 a Sindicatului 
Liber al Oamenilor Muncii din România. A fost arestat la 10 
martie 1979 și condamnat la 5 ani închisoare pentru 
„trădare de patrie”. A executat pedeapsa în închisorile 
Rahova, Craiova. A fost eliberat la 10.11.1980 fiind grațiat. 
A fost obligat să plece în SUA. A revenit în România în 
1990. http:/Awww.memorialsighet.ro/am-avut-un-sindicat- 
liber-in-1979-slomr-40-de-ani-de-la-constituire/ (accesat la 
28.03.2020); fișa matricolă penală din Arhiva Administraţiei 
Naţionale a Penitenciarelor (AANP). (n. red.) 

* Paul Goma (1935-2020). Scriitor. A fost arestat la 22 
noiembrie 1956 și condamnat la 2 ani de închisoare 


deda unor acte „ostile RSR” voi avea foarte 
mult de suferit, atât eu cât și familia mea 
din tară. 

Eram stors, de furie, de oboseală, de 
neputinţă, stăteam acolo la fereastra avio- 
nului, mă uitam și nu-mi venea să cred că 
nici unul din cei trei tovarăși n-a plecat de 
lângă scara avionului până când am deco- 
lat. Era data de 22 septembrie 1979. 


corecțională. A executat pedeapsa în închisorile Jilava, 
Codlea și Gherla. A fost eliberat la 21 noiembrie 1958 cu 
domiciliu obligatoriu la Lătești pentru 36 de luni, perioadă 
prelungită ulterior cu încă 24 de luni. A fost eliberat în 
1964. In 1977 s-a solidarizat cu mișcarea „Charta '77” din 
Cehoslovacia, adunând mai multe persoane în jurul său. A 
fost arestat și bătut o lună de zile de generalul Nicolae 
Pleșiță. După eliberarea din 6 mai 1977 a plecat în Franța, 
unde Securitatea a încercat fără succes să îl asasineze. 
Paul Goma, Culoarea curcubeului '77. Cod „Bărbosul”, Edi- 
tura Polirom, lași, 2005, pp. 283-285; Cicerone loniţoiu, Victi- 
mele terorii comuniste. Arestaţi, torturați, întemnițați, uciși. Dicţio- 
nar. F-G, Editura Mașina de Scris, București, 2002, p. 251; 
http://ro.wikipedia.org/wiki/Paul_Goma (accesat la 28.03.2020); 
fişele matricole penale din AANP. (n. red.) 

7 Gheorghe Braşoveanu, născut la 17 iulie 1915 în 
Rocșoreni, Mehedinţi. Economist. | s-a alăturat doctorului 
lonel Cană în cadrul SLOMR. A fost arestat la 10 martie 
1979 și condamnat la 3 ani închisoare pentru „trădare de 
patrie”. A executat pedeapsa în închisorile SP București, 
Galaţi. A fost eliberat la 7 noiembrie 1980 fiind grațiat. 
http://Awww.memorialsighet.ro/am-avut-un-sindicat-liber-in- 
1979-slomr-40-de-ani-de-la-constituire/ (accesat la 
28.03.2020); fișa matricolă penală din AANP. (n. red.) 

* La 3 mai 1979 d-lui Dan Ladico i s-a deschis dosar de 
urmărie informativă. ACNSAS, fond Penal, dosar 1778, f. 
60. (n. red.) 

° Gheorghiță Chivu, în 1979 locotenent-colonel, șeful 
Inspectoratului Județean de Securitate Constanţa. 
http:/MWwww.ensas.ro/cadrele_securitatii.html (accesat la 
28.03.2020). (n. red.) 

* Victor Burlacu, colonel, până în 1979 șeful 
Inspectoratului Judeţean de Securitate Constanţa. 
http:/Awww.ensas.ro/cadrele_securitatii.html (accesat la 
28.03.2020). (n. red.) 

"Jerzy Popietuszko (1947-1984), preot catolic asasinat 
de poliția politică poloneză pentru atitudinea sa 
anticomunistă. (n. red.) 

* Emil Kendelbacher, vicar substitut la Catedrala Sfântul 
Iosif între 1958-1980. https:/Amww.catedralasfantuliosif.ro/paro- 
hie/ (accesat la 28.03.2010). (n. red.) 

** Localitate în județul Bihor. (n. red.) 

“ Potrivit ACNSAS, fond Penal, dosar 1778, f. 60bis, a 
fost prins la 22 august 1979. (n. red.) 

LĂCRĂMIOARA STOENESCU 


Victor Totu, 
un deţinut al anilor '80 


(i) 


Un tânăr incomod 

Victor Totu a fost curajos, dar foarte incomod pentru 
autorități, deoarece nu s-a lăsat niciodată îngenunchiat. 
Odată stătea la poartă cu alți trei tineri care ascultau pos- 
tul de radio Europa Liberă. Atunci a apărut un cetătean pe 
care cei trei nu-l cunoșteau, dar el știa că era securistul 
lon Popescu, umbra sa cenușie, care îl urmărea mereu. 
Acesta s-a oprit în fata lor și i-a întrebat ce fac? Victor i-a 
răspuns că ascultau știrile. Când i-a mai întrebat la care 
post de radio, n-a răspuns nimeni. Securistul le-a luat din 
iarbă aparatul de radio și i-a întrebat dacă nu ascultau 
cumva Europa Liberă? Victor i-a răspuns că nu ştie ce 
post era acela, dar securistul le-a spus că ascultaseră un 
post finanțat de CIA. După aceea a mai așteptat vreo cinci 
minute până s-a anunțat la radio: „Aici Europa Liberă” și 
i-a invitat la Militie. Victor era îmbrăcat într-un tricou care 
avea imprimat pe el un vultur și scria în engleză USA și un 
sfert de dolar (quarter dollar). Securistul i-a dus la Militie, 
iar pe drum, de la atâta îmbrânceală, i-a rupt tricoul. 

La Miliție Victor a fost anchetat primul, iar ceilalţi au 
așteptat afară. Securistul i-a spus că ascultase un post im- 
perialist contra bunăstării comuniste, dar el s-a prefăcut că 
nu știe și l-a întrebat iar ce post era acela? Securistul i-a 
repetat, iar el a negat, afirmând că n-a auzit de acest post. 
Securistul şi-a dat seama că mintea, s-a înroșit la față și 
l-a întrebat iar despre Europa Liberă, dar Victor a repetat 
că n-a auzit în viața lui de acest post. Securistul l-a mai 
întrebat și dacă știa cine era Paul Goma, iar Victor i-a 
răspuns că n-a auzit de acesta în viata lui și nu știa de ce 
ar fi trebuit să audă. După aceea a râs, iar securistul l-a 
întrebat de ce râde. Atunci el i-a răspuns că îl fac să râdă 
cei de afară, că vorbesc tare. Securistul le-a zis să tacă și 

l-a mai întrebat încă o dată dacă a auzit de 
Paul Goma. Victor a răspuns că omul 
poate era din satul Racoviţă, care se afla 
mai departe de Băleni, și că el ar vrea să 
spună că este din Băleni. Când a văzut că 
nu știa nimic, securistul l-a întrebat de ce 
poartă tricou cu steagul Americii? Victor 
i-a răspuns că n-a găsit în niciun magazin 
un tricou cu steagul românesc, ca ar fi 
cumpărat unul. Până la urmă, doar un tânăr 
a recunoscut că a ascultat postul Europa 
Liberă, însă nimeni nu a pătit nimic. ; 

Nici după aceea Victor nu s-a liniștit. In 
1981 a avut o altă confruntare cu Militia, 
deoarece găzduise o lună în apartamentul 
său din Târgoviște pe tatăl unor prieteni 
din Băleni. Acesta voia să scape din vizorul 
Miliției, dar a fost filat și arestat. Când fiii lui 
l-au anunțat ce se întâmplase, Victor s-a 
dus la apartament său și a găsit doi mili- 
tieni care îl așteptau cu pistolul îndreptat 
spre el. Le-a spus că era proprietarul apar- 
tamentului, dar când i-a întrebat ce căutau 
acolo, ei au chemat duba și l-au arestat. 

li făcuseră deja o percheziţie în aparta- 
ment și găsiseră o scrisoare de felicitare 
trimisă noului președinte al SUA. Pe la 
sfârșitul anului 1980 fuseseră alegeri prezi- 
dențiale în SUA, unde poporul american îl 
alesese președinte pe Ronald Reagan. La 
venirea sa la putere, el le-a promis tuturor 
că se va sfârși cu „Imperiul răului”, 
referindu-se la Uniunea Sovietică. Victor s-a 
bucurat, deoarece aștepta nerăbdător 
prăbușirea comunismului în lume. 

Ca un bun cetățean român, drept 
mulțumire, i-a scris o scrisoare de felicitare 
noului președinte american. Scrisoarea o 
tinea ascunsă în apartament, până să 
găsească o oportunitate de a i-o trimite. 
Tot acolo mai avea și o monedă, pe care 
scria pe o parte „Patria Recunoscătoare”, 
iar pe cealaltă „Cruciada Impotriva Co- 


munismului”. Toate astea fuseseră găsite 
la percheziție. După ce l-au ridicat, el a fost 
tinut vreo 24 de ore încătușat și legat de un 
calorifer la Militia din Târgoviște. 

A scăpat numai după ce le-a explicat 
milițienilor de ce l-a felicitat pe președintele 
Americii, dar i-a fost greu să-i facă să înțe- 
leagă faptul că nu-i plăcea America. Cu 
moneda a fost mai complicat, că trebuia să 
inventeze o minciună credibilă. El nu-l 
putea denunța pe cel care i-o dăduse, că ar 
fi fost și acesta arestat. Atunci a inventat 
că a găsit-o lângă un put, în curtea boieru- 
lui care îi era vecin. Minciuna a fost plau- 
zibilă, iar milițienii l-au crezut și s-au dus să 
sape și ei în curte, ca să mai găsească și 
alte monezi. Prostia milițienilor era mare! 

Victor Totu era atât de curajos încât de 
multe ori strângea câțiva prieteni cu care 
stătea de vorbă până la miezul noptii și 
cântau „Deşteaptă-te Romane”, când acest 
cântec nu era încă imnul naţional. El a 
îndrăznit să cânte până și strofa: „Preoți cu 
crucea-n frunte căci oastea e creștină, / 
Deviza-i libertate și scopul ei preasfânt. / 
Murim mai bine-n luptă, cu glorie deplină, / 
Decât să fim sclavi iarăși în vechiul nost 
pământ!” 


A doua arestare 

Până la a doua arestare, Victor Totu a 
dat mult de furcă milițienilor și securiștilor, 
care așteptau în fiecare zi momentul să le 
cadă în plasă. Acesta a sosit odată cu săr- 
bătoarea națională de 23 august 1983. Cu 
o zi înainte, pe la orele 17, el se întorcea 
de la Târgoviște. După ce a coborât în 
stația de autobuz, s-a îndreptat spre casa 
lui, care era la vreo 300 de metri de aceas- 
ta. Pe drum, s-a întâlnit cu Florea Vlăsceanu, 
care i-a atras atenţia că a doua zi va fi săr- 
bătoarea comunistă. Se sărbătorea elibe- 
rarea tării de către sovietici, iar sătenii vop- 

siseră cu var gardurile, trotuarele și pomii. 
Pe asfalt, era scris cu var: Trăiască PCR, 
RSR, etc. Văzând asta, Florea Vlăsceanu 
a considerat că ar trebui să ia și ei atitu- 
dine. Victor l-a întrebat ce anume ar trebui 
să facă și Florea i-a spus să nu stea pasivi, 
ci să scrie niște sloganuri contra regimului. 
Fiind curios, Victor l-a întrebat dacă are 
vreo idee pe care s-o pună în practică și, 
până la urmă, au hotărât să se mai gân- 
dească. 

Mergând spre școala din comună, au 
văzut într-o curte o găleată cu var și o bidi- 
nea, dar le-au abandonat, că era încă ziuă 
și au plecat spre restaurant. Pe drum s-au 
întâlnit cu Gheorghe Pavel, care a acceptat 
să vină cu ei. Au mai întâlnit și un alt consă- 
tean, dar acesta n-a vrut să-i urmeze, fiindu-i 
teamă să scrie lozinci contra regimului. L-au 
lăsat să plece și n-au mai insistat, să nu le 
facă neplăceri. Era normal să fie o acțiune 
pornită din inimă și liber consimțită. Apoi au 
mers la restaurant, dar n-au băut decât o 
bere, după care s-au plimbat de la comple- 
Xul din comună până la hanul care este la o 
distanță de un kilometru. 

Pe la orele 22 s-au întors și au luat gă- 
leata cu var, cu gând să scrie lozinci îm- 
potriva comunismului. Victor a spus că sis- 
temul comunist este cel mai periculos din 
istoria omenirii și le-a propus să deseneze 
pe asfalt zvastica, simbolul fascismului, 
care era opus comunismului, pe care el l-a 
considerat egal cu comunismul. Toţi au fost 
de acord și au desenat zvastica, după care 
au scris cu litere de doi metri, într-o parte a 
ei, Ceaușescu, iar în partea cealaltă Hitler. 
După aceea s-au ascuns, să vadă dacă va 
trece cineva pe stradă și va lua vreo atitu- 
dine când va vedea ce scriseseră, dar s-au 
gândit și cum să reacționeze. 

Pe la orele 23,30 au apărut nişte tineri, 
care au văzut ce era scris pe asfalt. Ei au 
găsit o găleată în care au pus apă și au 
şters tot. Enervaţi, cei trei au ieșit din as- 
cunzătoare și i-au întrebat de ce au șters? 
Tinerii au răspuns că cei de la partid ar 
putea lua măsuri restrictive dacă ar vedea 
acele desene și lozinci. Deși şi-au dat sea- 
ma că acei tineri aveau dreptate, le-au su- 
gerat să nu îl șteargă pe Ceaușescu și pe 
Hitler. Aceia n-au ascultat, ci au șters tot și 
au plecat. 

Victor și ceilalți s-au întors și au scris 
mai mult decât prima dată. Lozincile erau 
mari și se întindeau pe o distanță de o sută 
de metri. Se vedea clar de departe ce era 
scris: „Jos guvernul!” „Jos P.C.R.” „Jos co- 
munismul!” Pe steagul roșu al partidului 
comunist au desenat o zvastică, pentru a 
arăta că nu exista nici o diferență între cele 
două sisteme. Erau desenate atât secera 
și ciocanul cât și zvastica, dorind să de- 
monstreze că sistemul comunist era 
asupritorul populaţiei și egal cu hitlerismul, 
care fusese un regim extremist. 

Ei nu erau fasciști, dar voiau să demon- 
streze că ambele sisteme erau identice. 
Pavel scrisese, printre altele, și o lozincă: 
„Jos guvernul în frunte cu șef cu totu. 
Când a citit, Victor i-a atras atenția să 
adauge „” final, deci să scrie totul”, nedo- 
rind să se creadă că el era șeful. Cuvântul 
„totu” fără „” final s-ar fi putut confunda cu 
numele său, deși era scris cu litere mici. 
Nu se gândiseră niciun moment la repercu- 
siuni, când toată tara era o pușcărie, cum 
a definit el comunismul. Victor Totu a măr- 
turisit că îi venea să se arunce în Dunăre, 
fără să reflecteze la ce se va întâmpla și că 
suferea, văzând că românii erau conside- 
rati animale cu chip uman. 


A doua zi, la data de 23 august 1983, 
pe la 7 dimineaţa, Victor a fost trezit din pat 
de trei securiști, cu pistoalele îndreptate 
spre el. l-au zis să se îmbrace, iar unul din- 
tre ei i-a atras atenția să-și ia și o haină, că 
va avea nevoie de ea. Printre ei era și Pre- 
da, milițianul comunei. Mai întâi i-au făcut 
percheziție și i-au luat câteva bancnote 
străine pe care le avea, și au sustras cu 
ambele mâini o hârtie de un dolar dintr-un 
tablou, ce se afla pe un perete. Mai erau și 
câteva monezi străine și românești din 
argint, dar pe acelea le-au lăsat. 

Au mai existat și alte perchezitii, când 
i-au confiscat șase casete cu muzică rock 
și programe religioase, înregistrate de la 
postul de radio Europa Liberă, iar dintr-o 
carte, fotografia regelui Mihai. Securiștii se 
așteptau să găsească în casă și vreo lo- 
zincă fascistă sau ceva de genul acesta, 
care să confirme că erau legionari sau 
fasciști, cum ar fi vrut ei să demonstreze. 
Sperau asta deoarece ei făcuseră o para- 
lelă între politica lui Hitler și a lui Ceau- 
şescu, dar n-au avut această șansă. 


La Securitatea din Târgoviște 

Mai întâi i-au trimis la postul de Militie 
din comună, după care i-au transportat la 
Târgoviște, unde au fost arestaţi în beciul 
Securității. Apoi i-au scos des la anchete, 
unde li se puneau tot felul de întrebări, prin 
care să-i oblige să recunoască faptul că 
aveau relații externe sau că mai cunoșteau 
pe alţii din tară. În urma acestora, Victor 
Totu a fost condamnat la cinci luni pentru 
tulburarea liniștei publice și a stat vreo trei 
luni în beciurile Securităţii din Târgoviște, 
după care a fost transferat la Mărgineni- 
Caragiale. 


Condamnarea 

Prima condamnare a dat-o Tribunalul 
din Târgoviște, unde au fost judecaţi de un 
complet de judecată de la Tribunalul Militar 
București. In urma procesului, Victor Totu 
şi Vlăsceanu au primit cinci luni de deten- 
ție, iar Pavel șase luni. La Târgoviște, Victor 
a stat mai mult singur în celulă, dar o 
vreme i-au mai introdus și pe cineva care 
încerca să-l facă să vorbească. Acela ar fi 
vrut ca el să spună că dorea să răstoarne 
guvernul și că avea legături cu CIA sau cu 
KGB. Ca să afle dacă asta îi era intenţia, 
Victor îi tot zicea că după ce va ieși din 
pușcărie va pleca în Insulele Cook, unde 
se va stabili, dar acela nu l-a întrebat dacă, 
într-adevăr, s-ar duce acolo și de ce? To- 
tuși, în urma anchetelor următoare deținuții 
au primit alte condamnări. 

La 8 noiembrie 1983 ei au fost judecaţi 
la Târgoviște de un complet de judecată de 
la Tribunalul Militar București. Președintele 
completului de judecată era locotenent 
colonelul Gică Popa. Ca o ironie a sortii, s-a 
întâmplat ca el, care i-a condamnat, apă- 
rând regimul condus de Ceaușescu, să-i 
judece mai apoi, după șase ani și să-i con- 
damne la moarte pe „conducătorul iubit” și 
pe consoarta sa. Tot soarta a făcut ca, 
până la urmă, judecătorul să-și pună sin- 
gur ștreangul de gât. 

Deși a doua oară au fost judecaţi pen- 
tru aceleași fapte, în urma altor anchete, ei 
au primit pedepse diferite, chiar drastice. 
Victor Totu a fost condamnat la opt ani de 
închisoare, conform articolul nr. 166, acti- 
une împotriva orânduirii socialiste, iar Pa- 
vel și Vlăsceanu șapte ani. Securitatea a 
vrut să sperie lumea și de aceea le-a 
schimbat încadrarea, dându-le o pedeapsă 
mai mare, pentru a fi un exemplu pentru 

cei care ar mai îndrăzni să ia vreo atitudine 
împotriva regimului comunist. 

Avocatul apărării l-a întrebat pe judecă- 
tor de ce l-au condamnat la opt ani pe 
Victor Totu, iar el i-a răspuns că din 
anchete reiese că a fost șeful și că face 
parte dintr-o sectă. Victor l-a contrazis, afir- 
mând că Biserica Creștină după 
Evanghelie este recunoscută de guvernul 
României și l-a întrebat dacă știe ce este 
secta? După aceea i-a mai spus judecă- 
torului că nu-i pasă de condamnare și că 
poate să-l condamne chiar la moarte prin 
împușcare, dar acesta i-a răspuns că nu 
este posibil așa ceva. Acum, el realizează 
că s-a purtat destul de dur cu judecătorul și 
se miră că nu i-a dat o condamnare mai 
mare. 

In beciurile Securităţii, deţinuţii erau 
păziți toată ziua de gardieni și Își făceau 
necesitățile într-o găleată. Deși România 
se pretindea o țară multilateral dezvoltată, 
în închisoare era un fel de Bangladeș 
românesc. 

Deși au făcut recurs, tot nu i-a ajutat cu 
nimic. Avocatul apărării, care se numea 
Lucaci, a încercat să-l apere pe Totu, sus- 
tinând că era tânăr și nu avea minte, deși 
el împlinise 28 de ani. De asemenea, a 
afirmat că ceea ce tinerii scriseseră pe tro- 
tuar nu se referea la fascism, dar nu a reușit 
să-l convingă pe judecător. La început 
Victor s-a temut ca avocatul lui va fi ares- 
tat, dar mai târziu a aflat că acesta a 
părăsit țara și s-a expatriat în Germania. 
Dacă ar fi avut ocazia l-ar fi invitat la o 
masă, în semn de recunoștință că a pledat 
la proces cu atâta patos, crezând că i se va 
micșora pedeapsa. 

De la Târgoviște, deţinuţii au fost trans- 
ferati câteva luni la penitenciarul Mărgineni, 
unde Victor a stat mai mult singur în celulă. 

De acolo a putut să dea mesaje familiei și 
aceasta a aflat unde era, putând să-i trimită 
pachete cu alimente și câteva cartușe cu 
țigări, pe care să le dea la schimb pe alte 
produse. In pușcăriile românești se făcea 
troc, iar tigările erau valuta forte. 


La Aiud 

Prin martie 1984, Victor Totu a fost tri- 
mis cu trenul la penitenciarul Aiud. Acolo, 
nu se schimbase nimic față de anii '50, nici 
mobilierul, nici programul zilnic. Celulele 
erau mari, încât încăpeau șase paturi eta- 
jate, câte trei pe partea stângă și trei pe 
partea dreaptă a camerei. Mobilierul era 
tot cel vechi, iar între paturi se afla o dis- 
tanță de aproximativ 0,50 m. 

Pe paturile de fier deținuții scrijeliseră 
anii 1961 și 1964, certificând vechimea 
acestora de pe vremea lui Gheorghiu-Dej. 
Camera avea un geam, o masă cu o băn- 
cuță și un WC. Exista și un calorifer, dar 
acesta funcționa iarna doar de două ori pe 
zi, câte 15-20 de minute. 

In timpul detenției a mai avut și alți 
colegi de celulă în afară de Pavel și 
Vlăsceanu. Ei au fost lon Ilie, Marin lancu, 
fratii loan și Francisc Barabás și doi tineri 
cu același nume Borbely Ernő, unul miner 
şi altul profesor de filosofie. Tot acolo erau 
și Buzas Laszlo, Niculae Liţoiu, Gheorghe 
Manu, lon Nicolae, Radu Filipescu, lon 
Bugan, Constantin Chirilă, Vasile Pârvu, 
Gheorghe Mușat, Gheorghe Năstăsescu, 
Carol Olteanu, Constantin Purcaru și lulius 
Filip. Cu ei Victor Totu a fost coleg de ca- 
meră în perioade diferite. 

Borbély Ernő, profesorul, Vasile Pârvu, 
Carol Olteanu, Gheorghe Năstăsescu, 
Gheorghe Pavel, lon Nicolae și Francisc 
Barabás au trecut la cele veșnice, dar mai 
sunt și alții, de care nu-și mai amintește. In 


pușcăriile comuniste au fost destul de multi 
deținuți politic și în timpul lui Nicolae 
Ceaușescu, dar nu la fel de multi ca în vre- 
mea lui Gheorghe Gheorghiu-Dej. Totuși, 
au existat suficienți ca istoricii să-i 
descopere și să scrie despre ei. Desigur că 
atunci nu vor mai avea nimic de zis nostal- 
gicii și cei care consideră că în perioada 
„epocii de aur” nu mai erau detinuti politic. 
Atunci, se considera că toți acești deținuți, 
care s-au revoltat împotriva regimului dic- 
tatorial, au săvârșit acte „de indisciplină” 
care au ofensat regimul. 

Nu se știe din ce motive, poate din 
cauza diferențelor sociale, a distanțelor 
mari sau a sănătăţii precare, unii foști deti- 
nuti nu mai tin legătura între ei. Victor Totu 
crede că mai există încă în ei o sămânță 
de frică de acum 40 de ani. El nu i-a uitat 
pe cei cu care a suferit împreună și vor- 
beşte la telefon cu lon Ilie, Marian lancu și 
cu Florea Vlăsceanu și, mai rar, îi con- 
tactează pe Niculae Liţoiu, Radu Filipescu 
și Gheorghe Mușat. l-a pierdut din vedere, 
din diverse motive, pe Constantin Purcaru, 
Gheorghe Manu, lon Bugan și lulius Filip. 

Din respect și prețuire pentru faptele lor 
curajoase cu care au înfruntat regimul dic- 
tatorial al lui Nicolae Ceaușescu, el își 
amintește și de cei dispăruți. II admiră pe 
lon Nicolae din București, care a făcut o 
gaură în podeaua mașinii sale și a aruncat 
pe străzile bucureștene manifeste împotri- 
va regimului. Acţiunea lui a durat mult timp 
și nu ar fi fost descoperit dacă fiul său, 
care a fost arestat, nu l-ar fi turnat să poa- 
tă scăpa el. lon Nicolae a mers în America 
și a lucrat câţiva ani, după care s-a întors 
în tară. Deși Victor a insistat ca el să 
rămână în State, acesta n-a mai vrut, dar, 
la un moment dat, când ar fi dorit să se 
reîntoarcă, n-a mai avut bani pentru biletul 


de avion pentru SUA. 

și mai amintește că în 1982, Gheorghe 
Năstăsescu din Zorleni, Bacău a venit la 
București să demonstreze și s-a urcat pe o 
schelă montată pe fațada unui restaurant 
de pe strada Lipscani, peste drum de 
Banca României. De acolo a început să 
vorbească împotriva regimului și să 
împrăștie manifeste, dar a fost ridicat ime- 
diat și dus la Securitate. Cu cei doi, Victor 
a avut o relație bună în America. 

Aproape tot timpul cât a fost închis la 
Aiud, Victor a fost scos la muncă. In prima 
lună au stat toti în celulă, dar după aceea a 
venit un militan și le-a citit numele celor 
care erau trimiși la muncă. Politicii trebuiau 
să străbată curtea penitenciarului, până la o 
sută de metri lungime, ca să ajungă la un 
atelier. Acesta era încuiat cu un lacăt, iar 
cheia încredințată unui deținut de drept co- 
mun condamnat pentru crimă. Se pare că 
acest criminal prezenta mai multă încredere 
în fața gardienilor decât un deținut politic. 

In timp ce mergeau spre atelier și se în- 
tâlneau cu condamnaţii de drept comun, 
miliţianul le striga acestora să stea cu fata 
la perete până treceau deținuții politic prin 
dreptul lor. In atelier ei bobinau statoare și 
rotoare pentru girofaruri. Se zvonea că mo- 
delul de girofaruri pe care îl executau acolo 
era furat de la niște girofaruri din Israel. 

Cei care nu erau scoși la muncă aveau 
dreptul să iasă la aer într-o curte de 5 metri 
pe 10 m și să se învârtească, până ame- 
teau, în acel dreptunghi înconjurat de un 
zid înalt de vreo trei metri cu sârmă ghim- 
pată deasupra. Aceasta era montată ca să 
nu dea voie să treacă nici măcar o pasăre, 
care ar fi putut să cadă pe ei și să-i omoa- 
re, cum pretextau gardienii. 

Ziua se desfășura după un program 
strict. Trezirea se dădea la orele 5 dimi- 

neata, apoi, se lua micul dejun. Cei care 
lucrau plecau din cameră la 7 dimineaţa și 
se întorceau la orele 16. Cei rămași în ca- 
meră plecau la orele 11 dimineaţa să ia aer 
aproximativ 30 de minute, apoi se întor- 
ceau și rămâneau în cameră. Regula era 
„să stai toată ziua pe băncuţă, să faci fun- 
dul de maimuţă”. Totuși, milițianul nu ve- 
nea tot timpul să se uite pe vizetă sau ve- 
nea tiptil, să nu-l audă deținuții. Vizeta era 
un spaţiu de 20 de centimetri pe 40 de cen- 
timetri, prin care primeau mâncarea și erau 
spionaţi de gardieni. Pentru a fi văzuţi de 
aceștia, lumina stătea aprinsă tot timpul și 
noaptea și ziua. 

Micul dejun consta dintr-o felie de 

pâine neagră, niște marmeladă și o cafea 
din orz prăjit și măcinat. La prânz primeau 
un turtoi făcut din mălai și coceni de 
porumb și o supă care părea să fie din 
pietre fierte, dar în care mai găseau uneori, 
câte o boabă de fasole sau o supă de 
spanac cu nisip. La felul doi li se aducea 
varză. Seara li se dădea fidea cu lapte, 
macaroane cu lapte, varză, iar din când în 
când, câte o copită de vacă în ea. Tacâ- 
murile erau murdare, deoarece se spălau 
cu apă rece și miroseau urât, de nu-ți ve- 
nea să mănânci cu ele. 
„Victor Totu se atingea foarte rar de cină. 
Intr-o seară, când a primit mâncarea, i-a dat-o, 
ca de obicei, lui Gheorghe Năstăsescu, 
care era mai în vârstă, deși el îl ruga întot- 
deauna s-o mănânce. Atunci i-a spus că 
varza era bună și că mai avea și o bucată 
de cârnat în ea, dar el tot n-a vrut-o. 
Năstăsescu a insistat, dar când s-a uitat în 
gamelă, lui Victor i s-a părut că acel cârnat 
era un excrement de porc. 

Năstăsescu nu l-a crezut, deși i l-a ară- 
tat, dar, după ce a mușcat o dată s-a oprit 
și i-a chemat pe ceilalți din cameră să le 

ceară părerea. Toţi au fost de acord cu 
Victor şi, până la urmă, au chemat gardia- 
nul să facă raport. Se bănuiește că excre- 
mentul fusese pus în mod intenţionat. 
Părea să fie un exercițiu de cinism social, 
dar asta era viata în „raiul” comunist! 
Victor Totu a rezistat în închisoare nu- 
mai datorită credinței sale, care i-a ridicat 
moralul atât lui cât și celorlalti. El era 
creștin după Evanghelie și știa că Biblia 
zice la Evrei 12 „Căci Domnul pedepsește 
pe cine-l iubește și bate cu nuiaua pe orice 
fiu pe care-l iubește”. Acolo el a început să 
realizeze că Domnul Isus este Calea, 
Adevărul și Viata și, depărtaţi de El, nu pu- 
tem face nimic. De aceea nici Dumnezeu 
nu l-a lăsat pradă comuniștilor, să sufere 
prea mult și să îmbătrânească în țară. 


Eliberarea 

In luna martie 1987, la Viena, s-a tinut 
o conferință pentru securitate și cooperare, 
unde, se pare că, printre altele, a fost dis- 
cutat și cazul lui Victor Totu. Aceste confe- 
rinte începuseră din 1975 la Helsinki. Pe 
28 mai 1987, Gorbaciov a venit în România, 
unde a stat trei zile. S-a întâlnit cu condu- 
cerea tării și a discutat, printre altele, și 
despre deţinuţii politic. In urma acestor dis- 
cutii, pe 6 iunie 1987, Ceaușescu a dat 
șapte decrete personale, prin care deținuți 
politic au fost eliberaţi. Unul dintre ele a 
fost pe numele lui Victor Totu, dar odată cu 
el au mai fost eliberaţi și ceilalți doi colegi 
de suferință și încă alţi patru. Pe aceștia, 
nu-i cunoaște, dar a aflat mai târziu că doi 
au fost fratii Barabás, loan și Francisc. El 
bănuiește că Radu Filipescu a trimis 
numele său în afara tării, să se afle despre 
situația deținuților politic din România. 

Pe 6 iunie, dimineaţa pe la orele 10, a 
venit în celulă un milițian care i-a spus 


să-și facă bagajul și să-și ia lucrurile din 
cameră, că se va întoarce într-o jumătate 
de oră. Nimeni din cameră nu bănuia ce 
s-a întâmplat. El a lăsat câteva lucruri 
celorlalti și le-a spus să i le înapoieze în 
caz că se va întoarce, iar dacă nu, să le 
stăpânească sănătoși. 

Afară s-a întâlnit cu Vlăsceanu și cu 
Pavel și au mers într-o cameră spre ieșirea 
din penitenciar. Cineva le-a adus bagajele 
cu hainele civile cu care veniseră. De-abia 
atunci au crezut că vor fi eliberaţi și se în- 
trebau ce s-a întâmplat și dacă, într-adevăr, 
vor fi liberi? Numai când securistul le-a 
spus să se îmbrace cu hainele civile și-au 

dat seama că sunt liberi. Atunci au plecat 
cu trenul din gara Aiud și au ajuns la 
Ploieşti Vest, unde au coborât să-l schim- 
be cu cel care mergea la Târgoviște. 

La 2 dimineaţa, el și Gheorghe Pavel 
așteptau să sosească în gară trenul de ora 
5. Acolo erau doi milițieni, iar unul din ei le-a 
cerut actele. Ei aveau biletul de eliberare 


dar milițianul, fiind sub influența alcoolului, 
le-a cerut din nou actele. Deoarece nu au 
avut, milițianul i-a dus în spatele gării, la o 
distanță mai mare de aceasta, unde se afla 
biroul lor, iar cel tânăr a început să-i 
lovească puternic, fără să se oprească. 

Cel mai în vârstă nu zicea nimic, ci 
stătea deoparte, dar cel tânăr îi bătea în 
reprize, când pe Victor, când pe Pavel. 
Până la urmă, el i s-a adresat lui Pavel în 
limba sârbă ca să-i bată și ei și să fugă, dar 
Pavel n-a vrut. De abia au scăpat, când 
Victor l-a făcut pe milițian să creadă că 
este suporter petrolist. Era un nenorocit, 
cum erau foarte mulţi dintre milițieni. 


Din nou acasă 

Pe 7 iunie 1987, la ora 7 dimineaţa, cei 
doi au ajuns în gara din Târgoviște. Victor 
Totu a plecat agale pe Bulevardul 
Castanilor și a ajuns în centru, la magazi- 
nul „Mondia!”. Revederea cu familia și cu 
prietenii a fost emoţionantă. Vrând să le 
facă o surpriză, l-a sunat la telefon pe fra- 
tele său, lon, dar i-a răspuns Mariska, soția 
lui. Se pregătea să plece la serviciu, când 
el a întrebat-o unde este cumnatul său? Ea 
s-a prefăcut că nu-i recunoaște vocea, dar 
până la urmă a aflat că îi făcea semn 
fratelui său că-l recunoscuse. 

Au venit amândoi cu mașina, l-au recu- 
perat și l-au dus la ei acasă, unde a făcut 
o baie și a mâncat. După aceea au plecat 
la Băleni, la părinţi. Aceștia erau în grădină 
şi dădeau câteva zarzavaturi unui profesor 
cunoscut, care locuia în Vălenii de Munte. 
Tatăl său, care era un om glumet, a che- 
mat-o din grădină pe soția sa ca să-i spună 
că în curte se află un tânăr care seamănă 
leit cu Victor. Ea știa că fiul său era la Aiud, 
dar l-a cunoscut imediat și s-au sărutat cu 
dor, că nu se mai văzuseră de atâta timp. 

După detentie 

Victor Totu a fost angajat cu greu, prin 
septembrie în același an, la Intreprinderea 
Județeană de Transport Local Târgoviște, 
unde fratele său lucra de mai mulți ani. 
Acesta a vorbit cu șefii săi, care au accep- 
tat ca Victor să fie încadrat șofer pe o 
mașină Aro și să ducă zilnic mâncare de la 
un depozit de alimente unor grădinițe din 
oraș. Fostul deținut se simțea marginalizat 
și încerca o stare de insatisfacție la gândul 
că, după ce a executat pedeapsa, nu era 
considerat egal în drepturi cu ceilalţi 
cetățeni ai României. 

Prietenii începuseră să-l evite și de 
aceea nu prea socializa, iar când mergea 
în oraș, folosea mașina personală. Unii se 
temeau să-l întâlnească, dar multi îl căutau 
şi îl întrebau dacă n-ar fi bine să plece din 
tară. El evita să le răspundă, să nu-și riște 
libertatea, deoarece se temea că eșuând 
ar putea executa din nou pedeapsa pe 
care o avusese înainte de grațiere. 

Totuși, a ajutat cu informaţii trei per- 
soane, pe Andrei Dan, lonel Dan și lon 
Tilică. Aceștia au părăsit țara și au ajuns în 
lugoslavia, dar numai Tilică i-a urmat sfatul 
și a fugit din lagărul sârbesc în Austria, 
unde l-a trimis tot Victor Totu la o agenţie 
care l-a sponsorizat să poată ajunge în 
SUA. Ceilalţi doi, fiind de origine sârbă, i-au 
crezut pe confrații lor din Iugoslavia, care 
i-au extrădat românilor și, probabil, au fost 
arestați. 


Urmărit de Securitate 

Securitatea l-a urmărit pe Victor Totu și 
după eliberare. El era chemat la Securitate 
lunar sau chiar mai des, să nu mai aibă 
timp liber ca să mai pună la cale vreo acti- 
une contra regimului. Securiștii aveau 
metodele lor, dar el folosea mașina per- 

sonală pentru a se deplasa, încât le-a fost 
mai greu să-l urmărească. Faptul că era în 
vizorul Securităţii l-a determinat, în final, să 
emigreze. Totuși, asta nu s-a întâmplat 
dintr-odată, ci a fost rodul mai multor în- 
tâmplări care s-au succedat. Mai întâi s-a 
decis că nu trebuie să mai stea în 
România. Mergea frecvent la București și, 
într-o zi, s-a întâlnit întâmplător cu Marin 
lancu, fost căpitan în garda lui Ceaușescu, 
cu care fusese închis la Aiud. Deși, de 
teamă să nu-l mai caute Victor, el îi 
interzisese soției sale să-i deschidă ușa 
casei lor, soarta a făcut să se întâlnească 
întâmplător și să meargă la un restaurant. 
Securiștii i-au filat și i-au fotografiat, dar ei 
au aflat asta mult mai târziu, la Securitate. 

In 1988, Victor împreună cu Gheorghe 
Năstăsescu, Marin lancu, lon llie, lulius 
Filip, Radu Filipescu au înfiintat un sindicat 
numit „Libertatea”. Documentul a fost 
transmis la postul de radio Europa Liberă 
de Năstăsescu, când a putut intra în Am- 
basada Franţei. Securiștii i-au ridicat pe 
toti și i-au anchetat. Pe lancu l-au întrebat 
dacă s-a întâlnit cu Totu, dar el a negat, și 
atunci i-au arătat fotografiile din restaurant. 
Așa au aflat ei că fuseseră filati. 

Pe Totu l-au sechestrat toată ziua la se- 
diul Securităţii să dea declaraţii și l-au pus 
să scrie o scrisoare către Europa Liberă, 
prin care să dezmintă că ar fi înfiinţat acel 
sindicat. La un moment dat, fiindcă anche- 
ta durase prea mult și trecuse de ora prân- 
zului, i-au adus să mănânce salam și pâine 
proaspătă. Atunci el l-a întrebat pe securist 
la ce magazin a găsit salamul, ca să 
meargă și el să cumpere pentru familie. 
Era perioada când începuse să nu se mai 
găsească nimic de mâncare. 

Securistul s-a bâlbâit, neștiind ce să-i 
răspundă. După ce s-a așezat pe un 

scaun, acesta l-a întrebat de ce era acolo? 
El i-a răspuns că l-au ridicat din cauza 
boului de deasupra lui și i-a arătat tabloul 
cizmarului. Anchetatorul a încremenit și 
n-a mai zis nimic. Totu a scris scrisoarea 
de dezmințire și securistul i-a spus s-o pună 
în cutia poștală din fata clădirii Securităţii 
din Târgoviște, pentru a-i demonstra că va 
ajunge la destinaţie și că nu exista cen- 
zură, dar el crede că nici n-au trimis-o. 


Declicul emigrării 

La un moment dat, lui Victor Totu i se 
făcuse lehamite de Occident, încât și-a zis 
că ar fi cazul să se liniștească. Se hotărâse 
să-și vadă de treabă, și să încerce să-și 
construiască un viitor în România, consi- 
derând că nu mai exista vreo șansă ca să 
emigreze. Totuși, într-o seară, o întâm- 
plare l-a determinat să se răzgândească. 


Era în primăvara lui 1988, când Victor con- 
ducea spre Târgoviște o Dacia 1300, 
mașina sa personală. In mașină se aflau 
fratele său lon cu Marișca, soția sa, care 
stătea pe bancheta din spate. 

Intre comuna Racoviţă și Comişani, un 
alt automobil venea din spate și folosea 
faza lungă a farurilor. l-a făcut semn să le 
stingă, dar degeaba. Atunci, el a încetinit 
viteza și i-a lăsat pe ceilalți să-i depășeas- 
că, după care a aprins faza lungă și a ră- 
mas în spatele lor. Ceilalţi au oprit mașina 
și au coborât, iar unul dintre ei i-a arătat 
bastonul de milițian, să oprească. A oprit, 
iar ceilalţi trei au venit spre ei. 

Printre aceștia era și un locotenent 
care i-a cerut actele mașinii la control. El 
s-a prefăcut că nu știa despre ce acte vor- 
bea, dar acesta a insistat. Văzându-l că 
era sub influența alcoolului, i-a spus că 

nu-i prezintă niciun act și l-a întrebat de ce 
le vrea? ÎI cunoștea ca pe un turnător opor- 
tunist, care lucra cu Miliția pentru a avea 
avantaje. Ei au început să se enerveze și 
s-au îndreptat spre el. 

Fratele său a sărit să-l apere, însă doar 
s-au îmbrâncit, nu s-au bătut. Unul dintre 
ei s-a dus la mașina lui Victor să-i ia cheia, 
crezând că o lăsase acolo. Atunci el i-a 
strigat în limba sârbă cumnatei sale să 
încuie ușile mașinii, dar ea n-a auzit. Victor 
i-a apostrofat pe milițieni să termine hăr- 
mălaia, că a doua zi va ști toată Europa 
Liberă ce au făcut și că se va duce la ge- 
neralul Gheorghe. 

Când au auzit amenințarea, s-au oprit 
imediat și unul dintre ei l-a întrebat dacă 
era corespondent la Europa Liberă? El i-a 
confirmat și a adăugat că era mai mult de 
atât și că va scrie tot ce fac ei în tara asta, 
și atunci au plecat. 

A doua zi pe la orele 10, s-a dus la 
Securitatea din Târgoviște și s-a înscris în 
audiență la un comunist, pe nume Alexandru. 
Voia să depună o plângere în care să arate 
ce li s-a întâmplat cu o noapte înainte. A 
așteptat mult până să fie chemat. Într-un 
târziu s-a deschis o ușă și cineva l-a strigat 
pe nume. | s-a părut că era vocea celui 
care l-a oprit seara trecută. La ieșire, el l-a 
întrebat dacă îl recunoaște? A negat, dar 
acesta i-a amintit de incident. Când a intrat 
în birou, acolo se aflau doi milițieni, iar el 
l-a recunoscut doar pe unul. Ei voiau să-l 
determine să îngroape securea războiului 
şi să lucreze și el voluntar pentru Militie. 
Ca să-l convingă i-au spus că sunt profe- 
sori și preoți, dar el le-a răspuns că nu-și 
încalcă principiile. În timpul discuțiilor, mili- 
țianul cu care a avut divergenta și-a cerut 
de trei ori scuze. L-a iertat, dar i-a atras 

atenţia să nu promită și apoi să îl pună pe 
altul să-l oprească și să-i ia carnetul. El a ne- 
gat și i-a promis solemn că nu se va mai 
întâmpla. Acest incident a fost declicul care 
I-a determinat pe Victor Totu să emigreze. 


Cererea de emigrare 

După ce a plecat de la Militie, nu s-a 
gândit prea mult și i-a spus fratelui său lon, 
căruia îi zicea acasă Neliţă, că va merge la 
Ambasada Americană să depună o cerere 
de emigrare. În mai 1988 s-a dus, cu gând 
să emigreze, și i-a predat buletinul de iden- 
titate miliţianului care lucra într-un chioșc 
de lângă Ambasadă. Acesta l-a întrebat de 
ce vrea să intre în Ambasadă, iar el i-a răs- 
puns că dorește să emigreze. Acesta i-a 
spus să aștepte, iar după vreo oră l-a 
chemat și i-a înapoiat actul de identitate, 
ameninţându-l că nu va mai intra niciodată 
în Ambasadă. Victor și-a luat actul de iden- 
titate, după care a sunat-o pe consulul 
Karen Christiansen. Aceasta îl cunoștea 
doar după nume, dar l-a introdus în 
Ambasadă și l-a întrebat de ce a trebuit să 
aștepte atât? Sunt situaţii în viată când nu 
trebuie să minți, dar nici să spui adevărul. 
Din acest motiv i-a răspuns că a așteptat 
să poată reveni la o condiție fizică mai 
bună decât cea pe care o avusese cânda 
ieșit din închisoare. Doamna consul a înțe- 
les situaţia și l-a ajutat să ajungă în SUA. 
El i-a dăruit cartea Motanul Arpagic, de 
Ana Blandiana. Probabil că ea a trimis-o 
postului de radio Europa Liberă, deoarece 
în scurt timp, Victor a auzit la o emisiune o 
lectură din carte. Aceasta apăruse de 
curând în librării, dar când Securitatea a 
aflat că se referea la Ceaușescu a retras-o 
imediat de pe piață. În acei ani cărțile se 
vindeau ca pâinea caldă, mai mult pe sub 


mână, fiind în ele multe „șopârle”. Atunci, o 
cunoștință l-a sunat să-i spună că a primit 
cartea în librărie, dar că trebuie s-o predea 
cât mai repede la Securitate. El a rugat-o 
să i-o rețină și s-a dus s-o cumpere. 

După ce a intrat prima dată în Am- 
basada Americii, Victor Totu n-a mai avut 
probleme să discute cu americanii. În timp 
ce era acolo, un milițian din Târgoviște s-a 
dus la fratele său și l-a întrebat unde se 
afla el? Fratele lui Victor i-a răspuns că nu 
era gardianul lui și nu-i cunoștea progra- 
mul, dar miliţianul i-a spus că era arestat. 
Fratele său a fost îngrijorat până seara pe 
la orele 22, când Victor l-a sunat să vină 
să-l ia cu mașina din gara Târgoviște. 

După aceea Victor a mers la biroul de 
pașapoarte din Târgoviște să depună o 
cerere de emigrare. Acolo l-a întâlnit pe 
Mihai Grigoriu, securistul pe care îl cunoș- 
tea de la prima detenţie. La prima întâlnire 
i-a spus că ar vrea să fie prieteni și să se 
salute, nu să treacă pe partea cealaltă a 
străzii când îl vede. Bineînţeles că nu l-a 
crezut, doar era pus să-l urmărească, dar 
s-a dovedit a fi un om de omenie. 

La biroul de pașapoarte sala era plină 
încât nu aveai loc să arunci un ac. Fiecare 
se apleca la ghișeu să poată vorbi cu 
securistul. Când a ajuns la geam, Victor nu 
s-a aplecat. l-a dat buletinul, iar acesta l-a 
luat și a vrut să-l pună deoparte, în aștep- 
tare, ca și pe celelalte, dar ducând mâna 
spre grămada de acte, l-a luat să vadă al 
cui era. Când a văzut numele lui Victor 
Totu, acesta a scos capul pe geam și, ză- 
rindu-l, a strigat către cei din sală că pro- 
gramul s-a terminat și că are un caz spe- 
cial. După ce a închis geamul, acesta l-a 
chemat în altă cameră să-l întrebe de ce 
era acolo? El i-a răspuns că vrea să emi- 


greze, iar securistul l-a aprobat și i-a promis 
că va încerca să-l ajute să plece cât mai 
repede. Apoi l-a întrebat dacă are pe cine- 
va în SUA, să-i dea vreun ajutor? El i-a 
răspuns că ajutorul îi vine de la „Domnul 
care a făcut cerurile și pământul”. Secu- 
ristul a înțeles și i-a zis: „Să te ajute Cel de 
Sus”. 

Când a aflat conducerea judeţeană de 
partid că vrea să emigreze, a fost chemat 
la sediu. Acolo erau opt comuniști și Mihai 
Grigoriu de la Paşapoarte. Aceștia au 
încercat să-l determine să nu mai plece și 
i-au promis că îi vor da apartament și îl vor 
avansa maistru. Au repetat de câteva ori 
că Îl vor avansa maistru, încât, enervat, el 
le-a răspuns că nu vrea să devină maistru 
și nici nu-i trebuie vreun apartament. Au 
votat în fata lui, și toți cei opt au fost 
împotriva plecării sale din tară, numai 
Grigoriu a fost de acord. 

Totu a crezut că pe Grigoriu îl vor retro- 
grada de la biroul de pașapoarte, dar n-a 
pățit nimic. In ianuarie 1989, Grigoriu l-a 
sunat pe fratele său, să-l cheme pe Victor 
să ridice pașapoartele. Acestea erau vala- 
bile un an de zile, de la 26 ianuarie 1989 și 
până la 26 ianuarie 1990. lar pașapoartele 
i s-au eliberat chiar de ziua de naștere a lui 
Nicolae Ceaușescu. Să fi fost doar o sim- 
plă coincidență? 


Plecarea din tară 

Pe 3 septembrie 1988, Victor s-a căsă- 
torit cu aleasa inimii sale, Mirela Pavelescu, 
originară din comuna Călinești, județul Argeș. 
Deși părinţii au fost de acord cu căsătoria, 
tinerii au întâmpinat multe dificultăți din 
partea Securităţii. Ofițerii o vizitau pe 
viitoarea soție s-o determine să înceteze 
relaţia cu Victor, iar lui îi ziceau s-o lase în 

pace. Părinţii ei nu au influenţat-o negativ și 
nici nu s-au amestecat, lăsând lucrurile să 
meargă după voia lui Dumnezeu. 

La 22 martie 1989, înainte de răstur- 
narea guvernului comunist din România, 
Victor Totu și soția sa au părăsit comuna 
Băleni cu destinaţia SUA. Strada era plină 
de prieteni, vecini și cunoscuţi, dintre care 
mulți plângeau. Vreo 20 de persoane au 
așteptat până ce ei au plecat cu trenul din 
Gara de Nord din București, cu destinația 
Italia. Atunci, Victor și-a dat seama că multi 
îl iubeau sincer, dacă au venit special să-și 
ia adio, expunându-se unor riscuri mari, 
deoarece Securitatea putea crede că nu 
erau atașați partidului. 

Așadar, cei doi au plecat cu trenul spre 
Roma. In gara din Belgrad ar fi trebuit să 
aștepte opt ore trenul care să-i ducă la 
Roma. Deoarece cunoscuseră în tren o 
doamnă de încredere, au avut curaj să-i 
lase cele două geamantane, în care aveau 
toată averea lor, și să plece să viziteze 
orașul. Fată de sărăcia din România, 
magazinele din Belgrad erau încărcate cu 
mărfuri. Era o opulenţă greu de închipuit, 
față de ce lăsaseră acasă. Au vândut niște 
prosoape chinezești și au cumpărat porto- 
cale, ciocolată și sucuri. Când au intrat 
într-un magazin de încălțăminte, soția sa 
l-a convins să-i cumpere o pereche de 
pantofi, iar el n-a putut s-o refuze. 
Incepuseră să trăiască o altă viață. La 
întoarcere și-au recuperat valizele și, după 
un drum lung, au ajuns la Roma, unde au 
mai rămas două săptămâni. 


În SUA 

Pe data de 4 aprilie 1989, Victor și soția 
sa au ajuns în SUA, în statul Vermont, în 
care locuiesc și astăzi. Din clipa, în care au 
călcat pe pământul american, viata lor s-a 

schimbat radical. Fiind căsătorit de curând, 
el și-a dat seama că trebuie să mun- 
cească, să-și întrețină familia. In țară, nu-l 
interesa salariul și locul de muncă, dar 
acolo era conştient că numai muncind va 
aduce bunăstare și fericire familiei sale, 
deoarece nu avea pe nimeni care să-l 
susțină, cum avusese în Romania. 

Cum a ajuns acolo și-a căutat de lucru. 
Cu engleza nu se descurca prea bine, așa 
că prima sa muncă a fost tot aceea de 
strungar. Se jurase că nu va mai lucra în 
această meserie în viața sa, dar a fost ne- 
voit să-și calce pe inimă și să accepte pen- 
tru a avea o situaţie financiară bună. S-a 
angajat strungar la un patron evreu, pe nu- 
me Marcel Grunvald, care venise tot din 
România. Salariul începea cu 5 $ pe oră, 
dar, după ce a văzut că știa să folosească 
micrometrul, i-a dat 5,50 $ pe oră și i-a spus 
să înceapă munca atunci când vrea el. 

A rămas acolo un an și jumătate, dar îl 
respectă și acum pentru că l-a sprijinit mult 
și i-a întins o mână de ajutor la nevoie, iar 
când se întâlnesc, discută prietenește. Din 
anul 1995 a lucrat la compania Internatio- 
nal Business Machines (IBM), care în 2015 
a fost vândută către Global Foundries. Cu 
ajutorul lui Dumnezeu, Victor Totu se gân- 
dește să se pensioneze în 2020, înainte să 
înceapă vara. In SUA duce o viață frumoa- 
să, pentru care mulțumește Domnului, 
care i-a dat gândul cel bun, să emigreze și 
să-și realizeze visul american. Astfel, a 
vizitat douăzeci de ţări din toată lumea, 
ceea ce nu era posibil atâta timp cât a trăit 
în România, înainte de '90. 

După '90, Victor Totu nu și-a consultat 
niciodată dosarul la CNSAS, dar el este 
pentru români o istorie vie. Prin povestea 
vieţii sale, ne-a descoperit o secvență mai 
puțin cunoscută din istoria noastră recentă. 


Viata sa este exemplară și aproape incre- 
dibilă. Deși tânăr, a avut curajul să sfideze 
legile draconice din comunism, care deve- 
niseră insuportabile în țara noastră. Acest 
tânăr îndrăzneț și curajos nu și-a plecat 
capul niciodată, fiind un model de compor- 
tament rectiliniu pentru noi toți, dar mai 
ales, pentru tinerii de azi, care duc lipsă de 
modele. 

Deoarece a iubit libertatea, nu a accep- 
tat niciodată vreun compromis, într-un sis- 
tem ilegitim și criminal, cum a fost numit 
comunismul. El este conștient că, acum, 
într-o tară liberă și într-un stat de drept, în 
care funcționează democrația, curajul și 
revolta sa de atunci par normale tinerilor, 
deoarece ei se tund cum vor, își lasă plete 
sau își fac cele mai la modă tunsori și ta- 
tuaje, poartă blugi peticiți sau rupti și tri- 
couri cu cele mai trăsnite inscripții, iar 
faptele sale le par banale. 

Chiar și desenele de pe asfalt, pentru 
care a făcut detenţie cu ocazia lui 23 au- 
gust sunt considerate astăzi normale, când 
oamenii ies în piaţă cu tot felul de pan- 
carte, care au inscripționate sloganuri ca 
„Jos guvernul”, „Demisia” și altele de acest 
fel. Totuși, ceea ce au îndrăznit să facă 
atunci acești tineri erau cazuri ieșite din 
comun, care se sancționau cu închisoarea, 
conform unor decrete în vigoare amintite 
mai sus. Numai pentru cei care au suferit 
în acele vremuri și pentru cei care au trăit 
în comunism, faptele sale par incredibile. 

Intrebat ce le dorește tinerilor din 
România, Victor Totu îi îndeamnă să-i mul- 
tumească lui Dumnezeu că trăiesc într-o 
tară liberă, dar să nu uite că pentru a pu- 
tea face parte din lumea liberă și civilizată, 
s-au pierdut multe vieţi omenești. America 
lui Ronald Reagan a făcut în așa fel încât 


comunismul să se sufoce în propria sa 
mocirlă, dar tinerii nu trebuie să uite că, 
după cel de-al Doilea Război Mondial, co- 
muniștii au arestat toata floarea Armatei 
române și elitele românești și le-au deci- 
mat la Canalului Dunărea - Marea Neagră, 
în lagăre și închisori. 

Ei trebuie să cunoască istoria de atunci 
de la acei oameni care au trăit-o și să afle 
de la ei ce a însemnat colectivizarea for- 
tată și care au fost victimele sale. Ei le vor 
povesti despre deportările în Bărăgan și 
din alte orașe din țară, despre armata la 
muncă forțată și de alte monstruozități de 
acest gen, pe care tinerii au avut fericirea 
să nu le trăiască. 

La arestarea sa, mulți oameni din 
Băleni au spus că ar fi trebuit să fie împuș- 
cat, iar acum vor să plece din tară ca să 
aibă o viată mai bună. Lumea s-a schim- 
bat, la fel și politica, dar tinerii trebuie să 
cunoască istoria cu toate greșelile ei, ca 
aceasta pagină neagră a istoriei să nu se 
mai repete. El îi îndeamnă pe tineri să-și 
iubească tara și să ajute la prosperitatea 
ei. Deși este cetățean american din 1994, 
Victor Totu nu a renunțat o clipă la cetățe- 
nia română. 

El iubește America tot atât de mult pe 
cât iubește România și pe cetățenii ei, fiind 
un adevărat patriot. De aceea vine cât 
poate de des în vizită în tara sa natală 
împreună cu cei trei copii ai lui, Israel, 
Rebeca și Lorena, care o iubesc la fel ca și 
pe țara în care s-au născut. In încheiere, 
Victor Totu ne urează ca „Domnul să bine- 
cuvânteze România și pe români! 

DEZBATERE 


„Justiția de tranziţie și evoluţia 
României în post-comunism” 


Dezbaterea a avut loc în 25 august 2020, în cadrul Festivalului de Film și Istorii de la 
Râșnov, ediția a XII-a, și i-a avut ca invitati pe Dan Voinea (gen. magistrat pensionar - 
procuror în procesul soţilor Ceaușescu, a instrumentat dosarele în procesele 
Comunismului, al Revoluţiei, al Mineriadelor), Antonie Popescu (avocat, a reprezentat 
Asociaţia 21 Decembrie 1989 la CEDO), Raluca Grosescu (cercet. dr., Facultatea de 
Istorie, Universitatea București - specialist în justiția de tranziţie), Andrei Ursu (reprezen- 
tant al Fundaţiei Gheorghe Ursu și fiul disidentului Gheorghe Ursu), Monica Pirvulescu 
(avocat, Master în Studii sud-est europene, Universitatea Naţională și Capodistriană din 
Atena). Moderator: Cosmin Budeancă (cercet. dr. habil., Fundaţia Culturală Memoria, 


București). 


Cosmin Budeancă: Bună ziua doam- 
nelor și domnilor de la Râșnov, Festivalul de 
Film și Istorii, sunt Cosmin Budeancă și am 
astăzi alături de mine în platou [în 
Cinematograful „Amza Pellea], pentru că 
vremea nu ne-a permis ca, la fel ca și ieri, 
să discutăm de afară, din studioul din curtea 
de la Centrul Educaţional Schubz, am, 
așadar, în platou alături de mine pe domnul 
magistrat-general Daniel Voinea, pe domnul 
avocat Antonie Popescu și, online o să ni se 
alăture, pe parcursul discuţiei noastre, 
Raluca Grosescu - cercetător, specialist în 
justiție de tranziţie la Universitatea din 
București, doamna Monica Pirvulescu - 
avocat și domnul Andrei Ursu - reprezentant 
al Fundaţiei Gheorghe Ursu și fiul disidentu- 
lui Gheorghe Ursu. 

Astăzi ne-am propus să discutăm des- 
pre justitia de tranziție și evoluția României 
în post-comunism, o temă amplă și delicată, 

o temă care dacă nu ne aplecăm asupra ei 
să încercăm cel puţin să o înțelegem, nu 
vom înțelege ceea ce ni se întâmplă astăzi 
și, probabil, încă o bună perioadă de timp 
de acum înainte. Sunt multe subiecte pe 
care le avem pe ordinea de zi, vom încerca 
să trecem prin toate și nu ne-am propus să 
lămurim aceste teme, ci mai degrabă să 
arătăm că există o diversitate de opinii, că 
există încă multe întrebări fără răspuns și, 
de asemenea, să [ii] provocăm pe cei care se 
uită la noi să încerce să afle mai multe lucruri 
despre ce s-a întâmplat în acești 30 de ani. 

Tematica nu a fost aleasă la întâmplare. 
Sunt 30 de ani de la evenimentele din iunie 
1990, evenimente care, la fel cum au fost și 
cele din decembrie '89, au marcat istoria 
noastră recentă. 

Aș începe dialogul din această după- 
amiază cu domnul general Dan Voinea, 
implicat, din punctul meu de vedere cel mai 


Antonie Popescu, Cosmin Budeancă, Dan Voinea. Foto: Daniel Secărescu 


mult în această justiție de tranziție, și care 
cunoaște foarte multe lucruri, începând cu 
procesul soților Ceaușescu, cu „Procesul 
Comunismului”, procesul Mineriadelor și 
așa mai departe, și care să ne puncteze 
puțin câteva aspecte, să ne dea câteva idei 
legate de modul în care, după 1990 s-ar fi 
putut, sau nu, face justiție. 

Trebuie să avem în vedere faptul că în 
primul guvern post-decembrist aveam 
aproape trei sferturi foști nomenclaturiști. Și 
în perioada următoare, de asemenea, în 
structurile de conducere ale statului avem 
reprezentanți ai fostului Partid Comunist. 

Dacă s-ar fi putut face altfel e greu de 
spus astăzi, dar domnul general Voinea, 
care a instrumentat o serie de dosare legate 
de această perioadă, ne-ar putea spune 
lucruri care să ne ajute să înțelegem mai 
bine ce s-a întâmplat atunci. Domnule 
general, vă rog. A 

Dan Voinea: Da. In primul rând vă 
mulțumesc pentru această invitaţie și cred 
că tema aleasă de dumneavoastră, așa 
cum ati și subliniat, nu este întâmplătoare. 
Cred că suntem singura țară în momentul 
acesta din Uniunea Europeană care-și pune 


astfel de probleme - că justiția nu 
funcţionează de 30 de ani... nu pentru una, 
două, trei victime, [ci] pentru câteva mii de 
victime ale regimului comunist, dar și pentru 
victime ale regimului post-decembrist. Este 
o temă chiar de actualitate pentru că dosare 
de acum 30 de ani, victime de acum 30 de 
ani, zilele acestea s-au dus la tribunal, la 
Inalta Curte de Casaţie și Justiţie, sunt cita- 
te pentru fapte de atunci. Nu există nicio 
scuză, nu există niciun argument juridic 
pentru această trecere de timp, mai ales că 
chestiunile acestea, de tergiversare a aces- 
tor dosare... — domnul avocat Popescu știe 
chiar mai bine decât mine, pentru că s-a 
dus cu ele în brațe la CEDO, și acolo 
judecătorii de la CEDO au constatat că nu 
s-a lucrat în aceste dosare decât într-o 
anumită perioadă. Și atunci, după părerea 
mea, cred că lipsește ceva din Codul Penal, 
de fapt, pentru că în aceste dosare și în 
altele și altele, mă rog, [justiţia] nu 
funcționează așa cum trebuie. 

Suntem în fata unui fenomen caracteris- 
tic justiției românești, în care organele judi- 
ciare nu vor să-și facă treaba. Aici nu-i 
vorba de a face sau a face-o greșit, pentru 

că greșeala în justiție se repară prin apel, 
prin recurs și așa mai departe. Dar aici nu s-a 
făcut. Și atunci, dacă ai un asemenea feno- 
men, de ce tu stat nu intervii ca să repari 
acest lucru, legislativ? Să introducă în 
Codul Penal acea infracţiune care exista în 
Codul lui Carol, de exemplu, care sancţiona 
funcţionarul public, care include și organul 
judiciar, pentru ceea ce face sau pentru 
ceea ce nu vrea să facă. la să îi dai ani grei 
de pușcărie pentru ceea ce nu vrea să facă 
şi să vedeți că, indiferent cine e la putere, 
nu şi-ar permite nici procurorul, nici 
judecătorul, să se mai joace cu asemenea 
cauze, unele de importanță majoră pentru 
societatea noastră. 

Cred, ca idee, mă rog, [că] asta ar trebui 
făcut... o intervenție de modificare a Codului 
Penal și de introducere, dacă vreti, a valori- 
lor juridice și din Codul lui Carol, dacă ne- 
am întors la societatea aceea... Ar fi normal 
ca să implementăm un noul cod, acele 
instituții care vin să servească... noul stat de 
drept, altfel de stat de drept... statul de drept 
pe care ni-l dorim și pentru care s-au jertfit 
acei tineri în decembrie 1989 și cei care au 
fost mai apoi în Piaţa Universității și au con- 
testat rămânerea la putere a vechilor struc- 
turi comuniste. 

Cosmin Budeancă: Ne-aţi oferit deja și 
o soluţie, până la urmă un fel de concluzie a 
acestei discuţii, dar e bine că am început astfel... 

Dan Voinea: Păi sigur, domnu’ 
Budeancă, ce să faci în situaţia asta? 
Pentru că un procuror face ce vrea cu dosa- 
rul. ÎI face, nu-l face — n-ai ce să-i faci. Deci 
nu poţi să-l tragi la răspundere. Asta este 
problema cu care se confruntă victimele. 
Ele așteaptă... cât or mai trăi, așa, rezolva- 
rea problemelor lor: cine le-a ucis copilul, 
cine le-a ucis părintele, cine i-a arestat pe 
nedrept, cine le-a distrus casa și așa mai 

departe. Sunt răspunsuri pe care statul de 
drept este obligat să-l dea victimei, pentru 
că victima n-are voie să-și facă dreptate 
singură. Și așteaptă un răspuns de la statul 
de drept. lar statul de drept vedem că în 
România întârzie nejustificat să dea aceste 
răspunsuri victimelor, victime care, dacă nu 
era domnul Popescu să îi ajute să se ducă 
la CEDO, n-ar fi câștigat nici măcar acest 
drept de redeschidere al acestor dosare 
care se află în prezent pe rolul instanțelor 
din București. f 

Cosmin Budeancă: Inceputurile 
justiţiei de tranziţie, practic anii '90... avem 
procesul soților Ceaușescu în care ati fost 
implicat și știți foarte multe lucruri și despre 
care ati vorbit de atâtea ori... Poate cei tineri 
nu știu, dar au ocazia, căutând pe internet, 
să găsească mai multe referiri la ceea ce s-a 
întâmplat atunci și poate că acum, pentru 
că timpul e limitat, o să-l lăsăm deoparte... 
Insă avem „procesul Revoluţiei”, avem ceea 
ce s-a întâmplat în anii '90 când... 

Dan Voinea: Oricum, dacă îmi 
permiteti, este o diferență între procesul 
soților Ceaușescu și aceste procese... 

Cosmin Budeancă: Evident, e un con- 
text special... 

Dan Voinea: ...pentru că [la] procesul 
soților Ceaușescu... în momentul acela, nu 
funcţiona statul de drept. De fapt nu mai 
funcționa statul. Și atunci a existat un vid de 
putere, dacă vreţi, în care actul de justiție s-a 
făcut așa cum știți că s-a făcut, cu defectele 
lui. Și toată lumea se-aștepta să fie un pro- 
ces... Şi eu aș fi vrut să fie un proces în care 
să demascăm toate crimele comunismului, 
toate nenorocirile care s-au făcut până 
atunci. Poate și de aceea a fost... foarte 
expeditiv procesul, gândit expeditiv tocmai 
ca să nu fie demascate... toate crimele... 
Pentru că cei care așteptau rezultatul pro- 


cesului, grupul de putere condus de lon 
liescu, erau cei care au lucrat cu 
Ceaușescu și nu le convenea un proces 
lung... Ala a fost un proces în care 
comuniștii, de fapt, au încercat să se justifi- 
ce în fața maselor revoltate care erau în 
stradă și așteptau, mă rog, ca Ceaușescu 
să fie judecat — chiar așa erau lozincile, 
„pentru sângele vărsat...” 

Cosmin Budeancă: Da... 

Dan Voinea: A fost o soluție de moment 
și de manipulare, în același timp, a 
manifestanților anticomuniști. Pentru că 
[după] 25 nu s-a mai tras. După 25 decem- 
brie n-a mai murit nimeni, dar a rămas la 
putere grupul care a organizat procesul, 
care, mă rog, a profitat de asta și s-a legiti- 
mat — nu? — ca putere conducătoare până 
când s-a creat acea Piaţă a Universității, 
când oamenii și-au dat seama că au cam 
fost păcăliți. Nu? Cam asta a fost... 

Domnul Antonie Popescu știe mai bine 
cum s-a constituit Piata Universităţii... Şi... 
că n-a fost numai Piaţa Universităţii din 
București. In România au mai fost aseme- 
nea luări de poziție „Piete [ale] Universităţii” 
și la lași, și la Piatra-Neamţ, și la Cluj, și-n 
alte mari orașe, de care nu mai vorbește 
nimeni. Adică... se face referire doar la 
Piata Universității din București... unde, într- 
adevăr, a fost o represiune sângeroasă a 
manifestanților, la fel ca în decembrie '89, 
represiune care a fost coordonată și 
realizată de aceleași căpetenii militare ca și 
cele din decembrie 1989. 

Cosmin Budeancă: Domnule Popescu, 
cunoaşteţi și dumneavoastră foarte bine 
dosarul Revoluţiei, aţi luptat, să spunem, în 
instanță pentru această cauză. Suntem la 
30 de ani și victimele de atunci încă nu și-au 
găsit dreptatea. Ce se mai poate face? E 
normal? Evident că nu... 


Antonie Popescu: Trebuie continuat 
până când victimele își vor găsi dreptatea. 
Este meritul Asociaţiei 21 Decembrie [1989] 
și al membrilor ei că au ținut sus acest steag 
și că au ajuns la CEDO. Avocatul este cel 
care construiește un caz, dar în jurul efortu- 
lui unei victime care vrea dreptate. Noi, în 
țara noastră, ne întoarcem inevitabil la 
păcatul originar... Justiția este un sistem 
care ajunge să facă dreptate dacă instituțiile 
pe care se sprijină și care o înfăptuiesc, 
cum spune în lege și în Constitutie, sunt efi- 
ciente și asigură acel drept la un proces 
echitabil, adică transferă de la Ministerul 
Public, de la Parchet, din ancheta procuro- 
rilor către... dreapta judecată a unei instanțe 
judecătorești. 

In reconstrucţia statului de drept la noi 
[s-a pornit strâmb] încă de la început, din 
decembrie '89, după ce s-a proclamat la 22 
decembrie seara, acea ruptură cu sistemul 
comunist, cotitură cum i-a spus unul din 
actorii principali... [S-a pornit strâmb] pentru 
ca nu s-a reînnodat firul rupt și nu s-a încer- 
cat să se refacă ordinea constituțională. Un 
stat, în organizarea modernă, se sprijină pe o 
Constituție. Constituţia noastră, ordinea 
constituțională a tării noastre, a fost răstur- 
nată de Armata Roșie, care a impus aici un 
regim de ocupaţie, care și-a organizat proprii- 
le instituţii, a organizat această represiune... 

Suntem într-un loc în care trebuie să 
vorbim că artizanii Marii Uniri au sfârșit toti 
în pușcăriile comuniste, adică în pușcăriile 
acestui regim de ocupaţie care vine și-și 
instaurează propria organizație de tip statal. 
In fapt, o organizație militară condusă de 
NKVD, acestea deja vă sunt dumnea- 
voastră, istoricilor mult mai bine cunoscute, 
dar ele au scăpat analizei justiției... In sen- 
sul că nimeni din Ministerul Public nu a fost 
interesat de reînnodarea acestui fir care nu 

trebuie privit numai din perspectiva istorică 
și a tradiției. 

Toţi cei care vorbesc de stat de drept 
trebuie să știe că acesta începe cu funda- 
mentul, cu Legea fundamentală în stat, 
care-i Constituţia lui. De aici avem o 
problemă, de la nerepunerea vieții noastre 
juridice în matricea constituțională a statului 
de drept. 

Şi, în condițiile în care nimeni n-a fost 
iubitor de dreptate, nu ne putem aștepta să 
avem rezultate scontate, adică să se 
răspundă [plângerilor] victimelor... care au 
avut de suferit în acest context, și care în 
această perioadă de tranziţie... de la comu- 
nism la democraţie... ar fi trebuit să aibă 
beneficiul funcţionării corecte, cât mai 
corecte, cât mai aproape de dreptate și de 
adevăr, a instituţiilor statului de astăzi. 

Cosmin Budeancă: Așadar putem 
spune că neavând un proces al Revoluţiei, 
sau a celor vinovaţi de ce s-a întâmplat la 
Revoluţie, statul democratic român de după 
1989 are un fundament instabil? 

Antonie Popescu: Da, pentru că sta- 
tul... organizația statală de după 1989 a 
rămas tributară concepției... și acolo unde 
nu a existat o continuitate, a existat... un 
împrumut de practici și de mentalitate — pro- 
venind de la vechea organizaţie criminală 
instaurată pe teritoriul României de agentii 
unei puteri străine care a fost Uniunea 
Sovietică. 

Și momentul 1989 nu a fost suficient 
pentru a |restaura statul de drept (ordinea 
constituțională)]... Până și Gorbaciov recu- 
noștea că Revoluţia a dărâmat zidurile, dar 
mai sunt probleme cu fundaţia... 

Cosmin Budeancă: Da, e adevărat și 
dacă n-am... 

Antonie Popescu: Acest fundament al 
statului comunist și criminal care nu este 

iubitor de dreptate, din contră, este represiv, 
și care a săvârșit crime împotriva umanității 
rămase nepedepsite nu poate constitui un... 
suport pentru statul de drept, e un nonsens. 
Niciodată criminalul n-o să... își cere iertare, 
își cere pedeapsă... sau în foarte putine 
cazuri se duce, se predă și... 

Cosmin Budeancă: Işi recunoaște 
crima... Ă 

Antonie Popescu: In majoritatea cazu- 
rilor el ascunde crima. Așa s-a întâmplat și 
cu cei care s-au instaurat [atunci]. Cum vă 
explicati că după 22 decembrie - când 
Revoluţia, se spune, a câștigat, au apărut 
noi actori și au spus „Am câștigat, regimul 
Ceaușescu este istorie, începe democraţia, 
s-a instaurat libertatea!” — mor mai multi 
oameni decât în timpul represiunii lui 
Ceaușescu ? 

Dan Voinea: Dar... dacă-mi permiteti, 
asta-i o caracteristică a statului genocidar, 
indiferent de care e, de stânga sau de 
dreapta, să nu-și recunoască crima. Și de 
aceea ei cred că prin trecerea timpului... se 
bazează pe uitare... și tergiversează proce- 
sele tocmai în ideea că victimele uită. Dar 
lucrurile se întâmplă exact invers, pentru că 
victimele niciodată nu uită suferința. Şi 
suferința aceasta le exacerbează dorința de 
răzbunare, dacă vreti, dacă justiția nu ia 
măsurile care trebuiesc luate în statul de 
drept. i 

Cosmin Budeancă: In anii '90 au fost 
câteva procese și, ulterior au mai urmat 
câteva, nu suficiente din punctul meu de 
vedere și sunt convins că sunteti în asenti- 
mentul meu... Raluca Grosescu este un 
specialist pe această problematică, a publi- 
cat în tară și în străinătate mai multe lucrări 
pe chestiunile ce tin de justiția de tranziţie și 
ar putea să ne facă, eventual, o scurtă tre- 
cere în revistă a principalelor momente în 


care s-a încercat, poate s-a reușit, mai mult 
sau mai puțin, să se facă justitie în acești 30 
de ani. Raluca, dacă ne auzi și poti să intervii... 
Raluca Grosescu: Multumesc frumos 
pentru invitaţie. Foarte pe scurt pentru cei 
care nu știu, în afară de „Procesul 
Ceaușescu” au existat în ceea ce privește 
evenimentele din decembrie 1989, mai 
multe procese începând cu anii '90. Pe de o 
parte avem procese soldate cu condamnări 
care vizează membrii Comitetului Politic 
Executiv al Partidului Comunist, care au fost 
condamnați pentru represiune condusă și la 
București dar și în țară, deci la nivel 
naţional. Tot în anii '90 există câteva proce- 
se care au fost intentate în primul rând 
cadrelor Securităţii pentru represiune 
condusă, de exemplu la Timișoara, 
„Procesul Timișoara”, dar și în alte orașe ale 
țării. Și, de asemenea, începând cu 1996, 
există o punere în chestiune a rolului 
Armatei — care până atunci fusese total 
exonerată de către justiție — cu procesele 
emblematice „Stănculescu-Chiţac” și „lotul 
Cluj”. Problema proceselor Revoluţiei — și 
aici doamna Pirvulescu și Andrei Ursu vor 
spune mai mult — este că nu există, de fapt, 
condamnări pentru crime comise după 22 
decembrie și, de fapt, după 22 decembrie a 
existat numărul cel mai mare de victime. 
Am să las acum la o parte subiectul pro- 
ceselor Revoluţiei, pe care îl vor dezvolta 
colegii mei, și am să spun că, în afară de 
asta, au existat ceea ce, să spunem, se 
intitulează „procesele comunismului”. Din 
păcate în România s-a făcut cumva o diho- 
tomie între procesele comunismului și pro- 
cesele Revoluţiei. Procesele comunismului 
însemnând procese referitoare la crime 
făptuite pe criterii politice în anii '50 în închi- 
sorile comuniste, iar aici vom reveni, au 
existat numai două condamnări — cea a lui 


lon Ficior și cea a lui Alexandru Vișinescu — 
astea în 2016. Și, de asemenea, crime care 
au fost tot săvârșite pe criterii politice în anii 
'80, iar aici Andrei Ursu va dezvolta cu 
siguranță, este vorba de uciderea disidentu- 
lui Gheorghe Ursu în penitenciarul de la 
Rahova, un caz pentru care au existat două 
condamnări ale unor ofițeri de miliţie, dar, în 
care, de fapt, ofițerii de securitate care erau 
responsabili de instrumentalizarea acestui 
caz, rămân în continuare fără a fi pedepsiți. 

Cam ăsta ar fi rezumatul. Adică trebuie 

subliniat că au fost făcuți niște pași, că 
aceste procese au jucat, totuși, un rol 
important și în creare de jurisprudență și în 
crearea de naraţiuni istorice despre trecut, 
dar că, de fapt, ele sunt insuficiente atât în 
ceea ce privește crimele Revoluţiei, cât și 
crimele masive ale comunismului. 
„_ Cosmin Budeancă: Mulţumim, Raluca. 
Intr-adevăr, au fost două procese importan- 
te în urmă cu câţiva ani, cel al lui Alexandru 
Vișinescu, cel al lui loan Ficior, însă, și încă 
este, din păcate, nefinalizat procesul lui 
Gheorghe Ursu, despre care domnul Andrei 
Ursu ne va vorbi. Insă, am putea spune... cu 
trei flori nu se face primăvară. E adevărat, 
pe lângă aceste trei flori mai sunt și proce- 
sele enunțate în anii '90 cu CPEx-ul 
(Procesul membrilor Comitetului Politic 
Executiv al PCR - n. red.), Timișoara, și aici 
domnul general poate ne mai dă câteva 
detalii legat|e] de aceste procese, pentru că 
a fost implicat în mod direct în... 

Antonie Popescu: Și în procesul celor 
incineraţi la crematoriu... 

Cosmin Budeancă: Da... 

Dan Voinea: Da, păi... au fost făcute 
atunci aceste procese, în 1990, dar în 2000, 
când a venit la putere Convenţia Demo- 
cratică Își factorul politic nu a mai blocat 
ancheta]... 

Cosmin Budeancă: În '96. 

Dan Voinea: Așa, atunci, [după 1996] s-au 
reluat toate aceste cercetări și au plecat în 
instanță mai multe dosare. Este vorba de 
dosarul cu victimele de la Cluj, în care au 
fost trimiși în judecată generalul [lulian] 
Topliceanu și alţii, pentru represiunea de la 
Cluj; Dosarul cu victimele de la Sibiu, a fost 
trimis în judecată cu colonelul [Aurel] 
Dragomir și ceilalţi; dosarul cu victimele de 
la Timișoara, în care au fost trimiși în 
judecată generalul [Victor Atanasie] 
Stănculescu, generalul [Mihai] Chitac și altii; 
și un alt dosar care privea morții, cei care au 
prezentat plăgi împușcate, victime care au 
prezentat plăgi împușcate și care au fost 
aduse în București și incinerate la 
Crematoriul „Cenușa”. Un aspect destul 
de... evocator pentru regimul comunist, care 
din punctul ăsta de vedere, al represiunii, se 
aseamănă foarte multe cu regimul nazist. 
Numai naziștii au ars oameni! Numai 
naziștii și-au ars opozanții politici! Și iată că, 
şi aici, dacă nu intervenea populaţia să iasă 
în stradă sau nu știu ce, lucrurile ar fi evo- 
luat mult mai mult în privința acestei repre- 
siuni, pentru că erau pușcăriile pline. Deci 
erau... mi-aduc aminte, la Penitenciarul 
Popa Șapcă din Timişoara, când am făcut 
dosarul, a trebuit să audiem aproape 1.200 
de persoane care se găseau în penitencia- 
rul ăla și credeau că vor fi omorâţi. In 
București, la penitenciarul Jilava — domnul 
avocat Popescu știe că noi am făcut audieri 
acolo la Asociaţia 21 [Decembrie 1989] — 
toți spuneau că se așteptau să fie uciși. 
Erau peste 1.000 de oameni. Erau câte 40- 
50 în cameră și ziceau: „Las că n-o să mai 
fiti așa multi, că vă împușcăm!. Deci cam 
asta-i așteptau dacă nu se-ntâmpla să... se 
facă atunci mai mult decât... Mă rog, 
judecăm relaxat acuma niște lucruri, dar 

atunci era problema să-și aleagă între viată 
și moarte și au ales să lupte. Atunci au lup- 
tat pentru viata lor și, mă rog, s-a ajuns la ce 
s-a ajuns. Dar represiunea pornită de 
Ceaușescu a continuat la modul acesta... 
Adică de înlăturare fizică a opozanților poli- 
tici. De-asta și este încadrarea făcută de noi 
la infracțiuni contra umanităţii, în care intră 
aceste elemente: de lipsire de libertate, rele 
tratamente și așa mai departe. 

Cosmin Budeancă: Aţi făcut o 
comparație sensibilă între gestul de a arde 
cadavrele la București și între regimul 
comunist și cel nazist... Poate simbolic 
arderea cadavrelor era și o formă de a 
șterge urmele și de a-i elimina mai mult 
decât fizic pe cei care, într-un fel sau altul, 
s-au Opus. 

[Domnule Popescu] aţi asistat la 
nenumărate mărturii, la depozițiile celor 
care — așa cum spunea și domnul general — 
au trecut prin Jilava, au trecut prin beciurile 
de la Ministerul de Interne... 

Antonie Popescu: Da, gândiţi-vă că au 
fost tineri, elevi..., sunt cunoscute cazurile, 
care au fost eliberaţi din captivitate pe 23 
decembrie, pe 24 decembrie 1989, și care 
au avut niște experiențe traumatizante după 
22 decembrie, ei fiind arestaţi... de Miliție, 
de regimul Ceaușescu... în împrejurări 
neclare sau sub diverse pretexte teroriste 
[ori] nu știu de care, după 22 [decembrie]! 

Dan Voinea: Nici nu putem spune 
arestați, pentru că ei au fost lipsiți de liber- 
tate, n-au avut mandate de arestare deci... 

Antonie Popescu: In prizonierat, în 
captivitate... 

Dan Voinea: ...în prizonierat, ca și cei 
uciși, că nu s-au făcut dosare pentru con- 
damnarea lor la moarte și împușcarea lor. 
Au fost împușcați din ordinul lui Ceaușescu, 
pur și simplu, tinerii aceia care au ieșit în 


stradă neînarmati, ne nimic, doar au strigat 
„Libertate!”, atât. Pentru asta au fost omorâți. 

Cosmin Budeancă: Doamna Monica 
Pirvulescu ar dori să aibă o intervenție, o 
completare la cele spuse de Raluca 
Grosescu. Dacă se poate să ne faceţi o 
legătură... Pentru că aceste procese sunt 
cumva interconectate între ele, și ele sub 
această umbrelă mare a post-comunismului 
românesc îşi găsesc repere de legătură. 
Chiar dacă, poate, așa cum spuneam, pro- 
cesele celor care au fost vinovaţi de crime și 
abuzuri în penitenciare în anii '50, iată la 
distanță de 30-40 de ani de ce s-a întâmplat 
la Revoluţie sau '89, la prima vedere pot 
părea că nu există o legătură, însă ea a 
existat. Și asta tine de jurisprudență, de cei 
care le-au instrumentat aceste dosare și 
care au fost implicați și într-unul și-n altele, 
și de cadrul politic în care trebuie să admi- 
tem că ele s-au desfășurat. 

Doamna Pirvulescu, dacă ne auziti, 
dacă puteți interveni acum... Da, se pare că 
avem o mică... 

Monica Pirvulescu: Mă auziti? Bună 
ziua și vă mulțumesc mult pentru invitație. 
Imi pare sincer rău că nu sunt alături de 
dumneavoastră în frumosul Râșnov. Eu aș 
vrea să continui ideea spusă mai devreme 
de Raluca, și anume că s-au făcut anumiţi 
pași, însă nu suficienți. Și asta cu privire la 
dosarele Revoluţiei, mai exact cu privire la 
modul în care s-au pus în executare decizii- 
le CEDO, a Curţii Europene a Drepturilor 
Omului... cu privire la dosarele Revoluţiei. 
Şi tin să precizez aici, poate nu toată lumea 
cunoaște, faptul că în momentul în care s-a 
trecut la executarea acestor decizii ale 
CEDO, acestea au fost grupate, dosarele 
legate de Revoluţie au fost incluse în 
același grup cu două decizii referitoare la 
Mineriade. Din dorința Comitetului de 


Miniștri, cel care este responsabil pentru 
supravegherea executării, din dorința de a 
sublinia că există aceeași problemă 
sistemică, ca să spunem așa, din partea 
statului român. 

Și acum, revenind la... cauzele legate 
de Revoluţie de la CEDO... Intr-un studiu pe 
care l-am efectuat de curând' am încercat 
să identific câte cauze au fost la CEDO pen- 
tru că citim în presă că s-a mai pronunțat o 
condamnare împotriva României şi 
România a fost condamnată să plătească o 
anumită sumă de bani despăgubiri și cam 
atât. Am vrut să-mi formez o idee de 
ansamblu despre câte cazuri vorbim și am 
identificat un număr de 24 de cauze, însă tin 
să precizez că CEDO a reunit la un loc mult 
mai multe cereri. De exemplu o cauză poate 
să includă și 89 de cereri. Deci, practic, le-a 
conexat identificând aceleași cauze. 

Ce aș puncta eu: partea bună este — de 
când România a ratificat Convenţia 
Europeană a Drepturilor Omului în 1994 — 
partea bună este că da, toți cetățenii români 
au dreptul să se plângă la CEDO și s-au 
obținut foarte multe succese, ca să spun 
așa, Împotriva României, foarte multe 
condamnări împotriva României, ceea ce le 
dă oamenilor o anumită satisfacţie. Și aici 
vreau să mă refer și la marele succes al 
Asociaţiei 21 Decembrie [1989], care a fost 
reprezentată de domnul avocat Antonie 
Popescu, care, de asemenea, este un suc- 
ces care a scris istorie, care constituie un 
precedent deloc de ignorat în lumea 
juridică. Deci, pe de o parte, este acest 
aspect că s-au făcut niște pași. Unde aș 
pune eu [accent] și unde ar trebui să fim 
puțin rezervaţi și ar trebui să analizăm puțin 
mai în amănunt, [este] pe partea de execu- 
tare a deciziilor CEDO. Poate ar trebui să 
ne gândim cu toții cum după succesul din 

2011 al Asociaţiei 21 Decembrie [1989], 
cum până în anul 2020 nu s-a rezolvat 
„dosarul Revoluţiei"? Bănuiesc că nu sunt 
singura care s-a întrebat acest lucru. Și 
cheia, răspunsul, se află în modul în care 
Comitetul de Miniștri — care, precizez, este 
un organism politic, deci nu este cum este 
statul, nu are rolul coercitiv al statului în 
executarea hotărârilor judecătorești, ca să 
spun așa. Deci poate să meargă până la un 
punct în a presa, să spunem, statele mem- 
bre să execute, dar nu poate să meargă și 
nu a mers niciodată la o extremă. Deci, 
deocamdată, ca și o informație, deocam- 
dată toate cauzele legate de Revoluţie care 
au ajuns la CEDO sunt încă în curs de exe- 
cutare. Vestea proastă este că [hotărârea 
din] „Cauza Mocanu și alții împotriva 
României”, care se referă la Mineriada din 
13-15 iunie 1990, se consideră executată. 
Se consideră că s-a finalizat executarea 
[hotărârii]. Am scris un articol de curând pe 
tema aceasta”. Consider eronată decizia 
Comitetului de Miniștri, dar repet, Comitetul 
de Miniștri are o marjă de apreciere foarte 
mare și nu există practic o legislaţie care să 
îl constrângă într-un sens sau altul. Practic, 
ce s-a întâmplat? Din momentul în care 
s-a... s-a redactat un rechizitoriu și „dosarul 
Mineriadei” a fost trimis în instanţă, 
autoritățile române au trimis la Comitetul de 
Miniștri o notificare, o informare, o notă de 
informare, în care s-a spus: „Uitaţi, ancheta 
în cazul Mineriadei s-a încheiat pentru că 
dosarul a ajuns în instanță”. După trei ter- 
mene - atenție! — faza în care se află și 
dosarul... și cauza Revoluţiei în momentul 
de față — după trei termene la Camera 
preliminară, judecătorul a decis că, de fapt, 
ancheta nu s-a terminat și atunci a întors 
dosarul la Procuratură. Insă, între timp, 
Comitetul de Miniștri a considerat că „dosa- 

rul Mineriadei” s-a rezolvat, că ancheta pe 
care Curtea [Europeană a Drepturilor 
Omului] a criticat-o ca fiind ineficientă... că 
de fapt toate problemele au fost rezolvate, 
ancheta s-a finalizat, deci executarea s-a... 
încheiat. Mare atentie, aș spune eu, să nu 
se întâmple același lucru [și cu dosarul 
Revoluţiei]! Există un anumit pericol să se 
întâmple același lucru și cu dosarul 
Revoluţiei, dar domnul avocat Popescu 
cunoaște mai bine detaliile, aș spune. Vă 
mulțumesc pentru moment, ca să nu mono- 
polizez discuția... 

Cosmin Budeancă: Da, așadar, statul, 
pe de o parte, instituţiile statului, nu sunt 
capabile să rezolve problemele acestor vic- 
time și, mai mult decât atât, CEDO dă o 
sentință, o decizie care, iată, până la urmă 
este dificil de pus în practică. Domnul 
Andrei Ursu, care ar fi trebuit să fie alături 
de noi fizic la Râșnov - din păcate pande- 
mia l-a obligat să rămână în Statele Unite, 
nu i-a permis deplasarea - ar dori să 
intervină pentru a spune câteva vorbe legat 
de Revoluţie și modul în care domnia sa 
consideră că au fost instrumentalizate, să 
spunem, evenimentele din 1989. Domnul 
Ursu, dacă ne auziti... 

Andrei Ursu: Vă aud, vă mulțumesc 
pentru invitație. Sper că mă auziti și 
dumneavoastră. Salut pe Raluca Grosescu, 
cu care ne cunoaștem de mulţi ani, pe dom- 
nul Dan Voinea, pentru care am o stimă 
nemărginită, știe foarte bine de ce... 

Dan Voinea: Vă mulțumesc. 

Andrei Ursu: ...a ajutat mult în cazul 
Gheorghe Ursu și datorită lui am avut pri- 
mele condamnări ale ofițerilor de miliţie. 
Insă, cu privire la Revoluţie vreau să atrag 
atenţia că suntem într-o narațiune, din 
păcate, care evită elefantul alb din cameră. 
Pentru cine nu cunoaște expresia, ne învâr- 

tim în jurul unei realităţi care, din păcate, se 
pare că încercăm să o evităm. A fost o 
dictatură a lui Ceaușescu care nu mai avea 
foarte mult din elementele ocupaţiei sovieti- 
ce și NKVD. Avea Securitatea lui, dictatură 
personală și Securitatea era atotputernică. 
Securitatea ceaușistă a făcut crimele din 
anii '80. Securitatea ceaușistă este cea des- 
pre care trebuie să-nțelegem cum a partici- 
pat la Revoluţie, cum a produs victimele 
(pentru ca ea le-a produs în cea mai mare 
parte); și, mai ales, cum a participat la 
acțiunile teroriste de după 22 decembrie. In 
acest sens recomand, și cred că le-am 
arătat tuturor această carte, Trăgători și 
mistificatori. Contrarevoluţia Securităţii în 
decembrie 198%. Este rezultatul unor 
cercetări de ani de zile împreună cu doi 
colaboratori, foarte buni specialiști care stau 
pe aceste dosare ale Revoluţiei și pe 
mărturii, pe dosare de la CNSAS, ale 
Securităţii, de 25 de ani. Ea arată că 
Securitatea nu a făcut doar represiunea și 
contrarevoluția de până pe 22 decembrie, 
dar și pe cea de după 22 decembrie, con- 

form planului lui Ceaușescu care se numea 
„Lupta de rezistență pe teritoriul vremelnic 
ocupat de inamic”. Era un plan pe care 
Ceaușescu l-a pus la punct încă de la 
sfârșitul anilor '70, dar în anii '80 l-a orientat 
în special împotriva unei revolte populare 
care ar fi fost ajutată de armată. Deci 
înfrățirea care s-a întâmplat în 22 decem- 
brie între revoluționari și armată, a fost 
percepută de către Securitate, conform pla- 
nului, ca un teritoriu vremelnic ocupat de 
inamic. Și a declanșat acea luptă de gherilă, 
prin mii de luptători. Atacurile au avut anu- 
mite caracteristici, pe care le-am studiat. 
Acestea se regăsesc întocmai în planurile 
luptei de rezistență pe care le-am găsit la 
CNSAS. Au tras cu intenţie pentru a crea 
panică, dezordine, haos și foc fratricid între 
unitățile de armată și între soldați și 
revoluționari, pentru a crea condiţiile pentru 
a-l readuce pe Ceaușescu la putere. 
Evident că nu se mai putea. Ceaușescu nu 
mai putea fi adus la putere din cauză că în 
clipa aia poporul își spusese cuvântul, erau 
sute de mii de oameni pe străzi. însă lupta 

respectivă a fost amorsată, a pornit. Și 
domnul Dan Voinea chiar mi-a relatat — îi 
mulțumesc pentru asta, și apare în dosarele 
pe care le-a instrumentat despre Revoluţie 
— că au fost prinși securiști cu arma în 
mână, cu foc pe țeavă. Au fost prinși 
securiști cu arme speciale, cu glont de 5,6, 
5,45, 6 mm. Toate aceste arme nu se aflau 
în dotarea Armatei. Aceste gloanțe au fost 
găsite în victime. Avem în dosare sute de 
mărturii de medici, rude ale victimelor, 
oameni răniți, care au fost răniți cu gloanțe 
speciale ale Securităţii și nu ale Armatei. 
Securitatea a tras cu intenţie. La ordinul 
cui? Din studiile noastre rezultă că au tras la 
ordinul lui lulian Vlad, șeful Securității. A fost 
vorba de regimul de dictatură al lui 
Ceaușescu, pe care Vlad și Securitatea l-au 
slujit până în ultima clipă. Și într-un mod 
conspirat, acoperit, l-au slujit și după 22. 
Chiar dacă, la un moment dat, probabil că 
şi-au dat seama că șansele sunt foarte mici 
să-l mai aducă pe Ceaușescu înapoi, au 
încercat să-și acopere urmele, să-și 
păstreze dosarele, să-și păstreze puterea. 
Și din cauza asta au continuat lupta de 
rezistență. Insă ceea ce domnul Dan Voinea 
a spus este foarte semnificativ: că acele 
focuri de armă aveau caracteristici foarte 
speciale. Trăgeau mai mult noaptea, să nu 
fie văzuți, cu arme cu infraroșu, pe care 
Armata nu le avea, cu arme cu amortizor, 
uneori cu ascunzător de flacără la gura 
țevii... Toate acestea le-am descoperit în 
arsenalul Securităţii recent, la CNSAS. Sunt 
probe de armament, balistice, de muniții, 
care trebuie luate în considerare într-o 
redeschidere a dosarelor Revoluţiei în care 
să fie trași la răspundere adevărații 
trăgători, adevărații asasini. Sunt oamenii 
din rețeaua care noi presupunem că se 
numea „S” — a Securității. In orice caz, este 

vorba de reteaua de luptă de rezistență pe 
teritoriul vremelnic ocupat de inamic și care 
în cea mai mare parte a încetat să tragă pe 
25 [decembrie], cum spuneam, si cum bine 
a observat domnul Dan Voinea... De ce? 
Simplu, fiindcă a fost împușcat Ceaușescu. 
Altfel nu s-ar fi oprit. Avem indicaţii conform 
dosarelor și mărturiilor că ar fi continuat, din 
cauză că așa era planul. Planul era să cree- 
ze condițiile de haos, panică în unităţile mili- 
tare și în rândul revoluționarilor, ca să fie 
scoși de pe stradă, astfel încât să poată fi 
readus Ceaușescu. 

De ce n-am ajuns să înțelegem acest 
lucru? Din cauză că Securitatea a aterizat 
pe moale. In ianuarie 1990 a fost luată în 
brațe de Iliescu, după cum știm, și de FSN... 
Securiştii au reintrat în activitate, cei din 
Direcţia 6 au intrat imediat în SRI. De fapt, 
ei n-au ieșit niciodată. Pe 9 ianuarie '90 — 
am văzut la CNSAS și o să publicăm în 
volumul doi al acestei cărți —- majoritatea 
securiștilor s-au reîntors la lucru, în aceleași 
birouri, făcând aceleași lucruri, pe aceleași 
dosare. Dosarele cu informatorii, cei 
400.000, cel puţin, de informatori, au rămas 
la ei... Și iarăși ne învârtim într-un cerc 
vicios aici. Nu? Ignorăm faptul că acești 
securiști au rămas la putere. Filip 
Teodorescu era acuzat pentru genocid la 
Timișoara — că vorbim de procesele care s-au 
făcut cât de cât — ei bine acest Filip 
Teodorescu prezidă la televiziuni și în presă 
în ziua de astăzi și dezinformează cu privire 
la ce s-a-ntâmplat la Revoluţie. Filip 
Teodorescu, din acuzat pentru Timișoara, a 
fost scos de acolo în martie '90 și adus 
direct în SRI, de către Virgil Măgureanu. 
Colonel într-o direcție tot de contra- 
informaţii. 

Mai departe, zeci și sute de astfel de 
cazuri de securiști. Aurel Rogojan, șeful de 


cabinet al lui lulian Vlad, Cristian Troncotă, 
care a ajuns șeful Academiei SRI de 
Informaţii. Toţi acești foști securiști au pro- 
pagat în continuare dezinformarea cu privi- 
re la Revoluţie: că au fost ruși, că a fost 
armata, că s-au împușcat între ei ca proști, 
că a fost grupul filo-sovietic care ar fi coor- 
donat această luptă de gherilă. Nu, grupul 
filo-sovietic nu aveau cum. Nu ne mai 
luptăm acum cu NKVD-ul, ne luptăm cu 
securiştii. Și securiştii au avut oamenii lor în 
presă. Cine a scris istoria Revoluţiei de 
după '90? Oameni ca Alex Mihai 
Stoenescu, care s-a dovedit că a fost infor- 
mator al Securităţii, oameni ca lon Cristoiu 
şi Sorin Roșca-Stănescu, în care inițial am 
avut încredere, păreau oameni ai Opoziţiei. 
Oameni care dădeau în Iliescu foarte tare. 
Insă nu ne-am dat seama, din păcate, 
atunci, că acești oameni, de fapt, pe lângă 
faptul că dădeau în Iliescu, reabilitau 
Securitatea. Și în continuare, ei transmit 
narațiunea falsificată a Revoluţiei: că nu 
Securitatea ar fi tras după 22 decembrie, că 
ar fi fost dezarmată. Or, probele arată că nu 
a fost dezarmată. In realitate au acţionat 
independent în continuare. Au avut armele 
lor și nu le-au predat decât pe 4 ianuarie 
1990. Avem procese verbale de predare- 
primire a armamentului Securităţii către 
Armată, datate din 4 ianuarie, cu zeci de mii 
de gloanțe lipsă, cu armament sofisticat, de 
care vorbeam, pe care Armata nu l-a avut, 
arme scurte cu pat rabatabil, pe care-l 
țineau în salopetele negre cu care erau 
echipați, în special cei din USLA, Directia a 5-a... 
Cosmin Budeancă: Domnu Ursu... 
Andrei Ursu: ...trupele de Securitate. 
Au tras după 22 cu intenție, și acestea se 
numesc acte teroriste. 
Cosmin Budeancă: Domnu Ursu... 
Andrei Ursu: Teroriștii au existat și au 


fost oameni din rețeaua Securităţii. Vă reco- 
mand cu căldură această carte încă o dată, 
Trăgători și mistificatori. Ea repune atacurile 
de după 22 într-o altă perspectivă decât 
narațiunea securistă care a dominat discur- 
sul public despre Revoluţie în ultimii 30 de 
ani. Este păcat, și din nenorocire — domnul 
Voinea știe acest lucru — la această mistifi- 
care a contribuit procuratura română și în 
special procuratura militară. De ce? Fiindcă 
procurorii militari înainte de '89 erau aserviţi 
Securităţii. Se știa acest lucru, este dovedit 
și răsdovedit în dosarele de la CNSAS și în 
mărturiile a mii de disidenti. 

Cosmin Budeancă: Da, mulțumim 
Domnu Ursu... Domnu Ursu mulțumim... 

Andrei Ursu: Toate dosarele de 
disidenti au fost acoperite de procurori mili- 
tari, pe lângă Securitate, bineînţeles. 
Procurorii militari au dat cu subsemnatul la 
tot ce făcea Securitatea. 

Cosmin Budeancă: Multumim, mul- 
tumim Domnu Ursu... 

Andrei Ursu: Și în cazul Ursu a fost 
același lucru. Ei bine, printre așa-zișii procu- 
rori militari care au instrumentat dosarele 
Revoluției erau mulți securiști. 

In decembrie '89, imediat după 
Revoluție, li s-au dat legitimaţii de procurori 
militari anchetatorilor securiști din Direcţia a 
6-a. Ei au făcut anchetă pe cazurile 
Revoluției. Ce să ne-așteptăm? Să-l con- 
damne pe Filip Teodorescu? Normal c-a 
scăpat. Majoritatea securiștilor din dosarul 
de la Timișoara au scăpat. Unul singur a 
fost condamnat - [Traian] Sima. In rest toti 
au fost grațiați, amnistiaţi și scăpaţi... cum 
am spus, ca și Filip Teodorescu, și-au rein- 
trat direct în SRI, în SPP și așa mai departe. 

Cosmin Budeancă: Domnu Ursu, 
mulțumim, mulțumim pentru intervenție! O 
să mai aveți ocazia să... interveniţi pe par- 

cursul discuţiei noastre. Sigur că momentul 
Revoluţiei este unul foarte important însă 
nu ar trebui să monopolizăm discuția pe 
această temă și să ne focusăm, totuși, pe 
justiția de tranziţie, chiar dacă acolo... este 
problema fundamentală a ceea ce urmează 
după '90. 

Domnule general, credeți că noi docu- 
mente care ies la iveală ar putea să schim- 
be paradigma de interpretare a ceea ce s-a 
întâmplat în decembrie? Și, de ce nu, ca să 
rămânem în cadrul temei noastre, să schim- 
be ceva în evoluția acestui dosar al 
Revoluției? 

Dan Voinea: Păi, eu vreau să fac câte- 
va precizări în legătură cu dosarele de 
Revoluţie. In ce privește victimele de la 
Revoluţie, în '89 chiar aș spune, chiar în 
90% din cazuri s-a stabilit autorul fizic. Deci, 
dosarele care se găsesc acum în fișetele 
procurorilor... Luăm dosarul Brașov. In 
dosarul Brașov pentru fiecare victimă s-a 
stabilit autorul fizic. Se știe cine l-a 
împușcat, cine l-a arestat, cine l-a admo- 
nestat și așa mai departe. Am avut o echipă 
de 20 de criminaliști cu care ne-am deplasat 
în fiecare oraș, am stat de vorbă cu fiecare 
victimă și fiecare victimă și-a spus necazul 
ei și de la ea am plecat și am stabilit pentru 
fiecare exact circumstanțele în care a fost 
agresată, arestată sau rănită sau, altii, 
împușcați mortal. Așa am făcut și în dosarul 
Sibiului, așa am făcut și la Timișoara, așa 
am făcut și la Brăila. Așa am făcut... In toate 
dosarele, și la București, în toate zonele în 
care am avut victime, la fel am procedat. 
Deci, în dosarele care se găsesc acuma în 
arhivele Parchetului militar, unde bine spu- 
nea domnul Ursu, că acolo ele sunt bine 
păzite de procurorii militari... dar... condiția 
este ca ele să devină publice. Asta este 
condiția ca noi toti, și presa în special și 

istoricii, să afle adevărul. Ele trebuie să 
devină material și didactic, dacă vreti, și 
sursă de studiu pentru istorici și așa mai 
departe, pentru adevărul acelor vremuri. 
Adevărul este în aceste dosare, există în 
aceste dosare. Acolo găsim toate mijloacele 
de probă: jurnalele acţiunilor de luptă, acte- 
le medico-legale pentru fiecare victimă, 
martorii oculari și participanții, martori de tot 
felul. Deci, există certitudinea autorilor re- 
presiunii din decembrie 1989, și la fel și la 
Mineriadă. 

La dosarul Mineriadei, Chiţac personal 
mi-a... pus la dispoziție planul de atac cu 
fiecare personaj, fiecare ministru ce avea 
de făcut. Au semnat... acel plan de luptă, s-au 
întâlnit cu două zile înainte la Scroviștea și- 
au stabilit exact misiunea pentru fiecare. Ai 
planul acela, ai pe fiecare care a semnat 
acolo, ăia sunt autorii represiunii dintre 13- 
15 iunie 1990. 

lar la Revoluţie la fel. Deci nu avem 
niciun fel de dubiu în legătură cu responsa- 
bilii represiunii din decembrie 1989. Nu 
avem teroriști de niciun fel care să facă 
obiectul unui dosar care să fie trimis în 
judecată. A fost o diversiune și este 
demonstrată această diversiune. Deci, toti 
cei care au fost implicaţi în represiune erau 
salariaţi ai statului român. E adevărat că aici 
trebuie să facem o distincție, după modul în 
care au acționat, între cei de la Armată și 
cei de la Securitate și nu numai, pentru că 
aici intervin și Gărzile Patriotice conduse de 
[Corneliu]  Pârcălăbescu, colonelul 
Pârcălăbescu, care aveau o dublă subordo- 
nare. Acestea erau formațiuni paramilitare 
și aveau o subordonare la... Partidul 
Comunist, și o subordonare la Armată, dar 
le-a pus și lor arma în mână și i-a obligat să 
nu mai stea pe stradă să strige împotriva... 
Partidului Comunist, să se-ntoarcă la locu’ 


de muncă și să-și păzească fiecare instituția 
și întreprinderea din care era. 

A fost aici o manipulare a lor. l-au înar- 
mat și au făcut și Gărzile Patrioltice]... Avem 
şi dosare în care luptători din Gărzile 
Patriotice... au tras și au făcut victime. Și să 
nu uităm că o bună parte din activiștii de 
partid aveau armament. Au avut și ei arma- 
ment, au tras și ei în... acele zile, s-au... 
Există mai multe formaţiuni care au 
acționat. Au acționat și cei care lucrau în 
Ministerul de Interne, vorbim de pompieri, 
de milițieni, de... Adică aparatul acesta de 
represiune comunistă a fost foarte mare. 
Foarte mare și toți au acţionat în felul lor. În 
felul lor... 

Aici, bineînțeles că trebuie să ne gân- 
dim, când e vorba de trimis în judecată, la 
criminalul de sistem, pentru că vorbim de 
criminal de sistem aici și criminalul de sis- 
tem nu e ăla care a fost în stradă cu arma 
în mână. Că au lăsat la vedere pe militar pe 
stradă, iar criminalul de sistem este genera- 
lul, ministrul, cel care a stat acolo în... gru- 
pul celor care conduceau și dădeau ordine- 
le, care au organizat represiunea. 

Cosmin Budeancă: Așadar, totul este 
să existe voință din partea Ministerului Public 
și aceste dosare ar putea să meargă mai 
departe, inclusiv cu astfel de documente... 

Dan Voinea: Fără dis[cutie]... 

Cosmin Budeancă: ...cum sunt cele pe 
care domnul Andrei Ursu le-a publicat în 
volumul pe care vi l-a prezentat. Vorbim de 
criminali de sistem... Haideţi să spunem 
câteva lucruri despre criminalii de sistem în 
cadrul procesului Mineriadei și în ceea ce s-a 
întâmplat ulterior! De ce criminalii de sistem 
din anii '90, care se fac vinovaţi de ce s-a 
întâmplat la Mineriadă, nu... compar în fata 
justiției? Domnule Popescu... 

Dan Voinea: Păi dacă-mi permiteti, mă 


scuzati acuma, că știu bine istoria acestui 
dosar de Mineriadă. Acest dosar de 
Mineriadă, ca de [altfel și dosarele de 
Revoluţie, toate au fost soluționate cu neîn- 
ceperea urmăririi penale. Până în 1995 
toate dosarele au fost soluționate cu cele- 
brul NUP, neînceperea urmăririi penale. 
Asta este realitatea. Reluarea acestor 
cercetări s-a făcut ca urmare a acestor pro- 
teste permanente organizate de Asociaţia 
21 [Decembrie 1989] și de victimele din 
decembrie '89 dar și de la Mineriadă. 

Când mie mi s-a dat acest dosar de 
Mineriadă, de fapt mi s-a dat un... memoriu 
al Asociaţiei 21 [Decembrie 1989). Asta s-a 
întâmplat în... 2004, când au venit la procu- 
rorul general și mi-au repartizat mie această 
lucrare. Era procuror general Botoș llie și 
şef la parchetele militare era generalul 
[Samoilă] Joarză. Mi-au repartizat mie 
această lucrare. Și-am constatat că nu exis- 
ta un dosar la Secţia Parchetelor militare. 
Am aflat ulterior că majoritatea plângerilor, 
de la partidele istorice care au fost atunci, 
mă rog, în care au intrat minerii și i-au bătut, 
şi-au distrus, că majoritatea plângerilor de 
la cei arestați atunci din Piata Universității... 
toate se aflau la circile de poliţie din 
București și la parchetele de sector. Și 
atunci a trebuit să fac o adresă oficială la 
şeful Urmăririi penale pe Capitală și am pri- 
mit peste 700 de plângeri. Asta s-a întâm- 
plat în anul 2005, când am primit. Deci s-a 
lucrat în dosarul ăsta, s-a creat acest dosar 
care acum este pe rolul Inaltei Curti, din 
2005 până în 2007. Timp în care am stabilit 
exact ce s-a întâmplat. Am găsit un jurnal al 
actiunilor de luptă în care generalul Șchiopu... 
a consemnat absolut... pe fiecare zi și pe 
ore ce ordine a primit de la lon Iliescu și 
spunea clar: „In ziua de 13 iunie... domnul 
președinte lon Iliescu solicită 100 de soldați 

să acționeze în zona cutare”. După care, la 
ora cutare... „domnul Președinte, din nou, 
solicită 12 TAB-uri să acţioneze în zona 
Ministerului de Interne”. lar, la ora cutare: 
„Domnul președinte Iliescu ne cere să 
acționăm cu gaze lacrimogene”. Generalul 
spune: „l-am cerut domnului președinte să 
nu folosească armata, că nu e cazul. 
Domnul președinte insistă”. Și tot așa. 
Vedeți, avem un... mijloc de probă care 
este jurnalul acțiunilor de luptă — nici nu-ti 
mai trebuie altceva — din care rezultă că cel 
care dirijează represiunea în timpul 
Mineriadei este chiar președintele lon 
lliescu prin, adevărat, acești generali, mă 
rog, și alte forțe de represiune pe care el 
le... coordona. Deci avem grupul celor care 
au coordonat represiunea. Avem și tabelul 
pus la dispoziție de Chiţac, avem întâlnirile 
care le-au... avut între ei și planurile de 
luptă împotriva manifestanţilor din Piaţa 
Universităţii. Avem chiar mai mult acolo... 
cum a fost studiat... cum a fost pus la punct 
acest plan prin faptul că Gelu Voican- 
Voiculescu și cu generalul Stănculescu se 
duceau în Piaţa Universităţii și stabileau 
modalitatea în care să intervină, modul cum 
au... apelat la... mineri, cum au fost aduși în 
București și cazați la Hotelul București liderii 
minerilor din Valea Jiului. Ne-am dus la 
Hotelul București, am luat registrul de caza- 
re al lor, am stabilit cu nume și prenume fie- 
care unde a stat și cât a stat acolo. Așa, 
care au fost folosiți pe urmă la aducerea 
minerilor din Valea Jiului și nu numai din 
Valea Jiului, și din alte zone ale tării, și 
folosiți ca forțe paramilitare împotriva 
manifestanţilor. Deci, este dovedită toată 
acțiunea represivă prin cine a condus-o, 
cine a organizat-o. Deci, există docu- 
mentatie în acest sens. Și dosarul — să-mi 
confirme domnul avocat că este aici și 

cunoaște bine — dosarul este la Înalta Curte, 
poate fi copiat, poate fi pus la dispozitia isto- 
ricilor fără nici un fel de problemă. 

Cosmin Budeancă: Care e şansa ca 
acest dosar să fie... 

Antonie Popescu: Categoric nu lipsa... 
de probe a împiedicat ancheta și ajungerea 
în instanţă, trimiterea dosarului [în instanță], 
deci practic existența unui proces. Victimele 
au strâns probe, au existat și perioade în 
care instituțiile statului au făcut ceea ce tre- 
buie. Curtea Europeană a Drepturilor 
Omului observă: cu excepția perioadelor 
1998-2000, 2005-2007, dosarele nu au pro- 
gresat. O așa constatare te scutește de 
orice alte comentarii. Este indubitabil că în 
afara acestor perioade factorul politic și cel 
militar au împiedicat ancheta. Unul din ele- 
mentele esențiale observate de Curte a fost 
Că, În mod constant, un grup de militari și de 
rezerviști veneau cu un proiect de lege... 
proiecte de lege de amnistiere ...încât fapte- 
le de reprimare... din perioadele respective 
să nu mai fie pedepsite, să intre sub amnis- 
tie. Ceea ce [e impardonabil]! 

De ce e dator Ministerul Public, în primul 
rând, și sistemul judiciar în ansamblu — pen- 
tru că nu este scutit de această răspunde- 
re? Este [vorba de] lipsa unei instrumentări 
corecte a probelor, a declaraţiilor care au 
existat. Câtă vreme există martori, există 
declaraţii — deci, există probe. Probele vor- 
besc. Sunt oameni care au fost răniți, 
mutilati. Acolo sunt probele. Sau cu de la 
acele elemente plecare [spre găsirea altora]. 

Avem toată represiunea [consemnată]... 
același modus operandi ca-n decembrie 
'89, îl avem în iunie '90! Avem [consemnate] 
formațiuni militare și paramilitare care 
acţionează. Avem grupuri de civili constitui- 
te din muncitori, din mineri. Din mineri nu 
numai din Valea Jiului, cum se știe, avem 


din toate bazinele carbonifere... 

Dan Voinea: De la Filipeştii de Pădure... 

Antonie Popescu: ...avem muncitori... 
De la fabrici din Galaţi... Unde nu erau 
mineri, au venit alte forțe. Prin cine? Prin 
Frontul Salvării Naţionale. Au fost convoca- 
te și transportate cu autobuze, cu mașini 
speciale, garnituri de tren care au cauzat, 
evident, pagube... Dar ăsta este un aspect 
secundar deja... Avem aceiași actori și cam 
aceleași victime. Ei s-au răfuit în continuare 
cu cei care au ieșit în stradă pentru căderea 
comunismului în decembrie '89. Cu ei s-au 
răfuit și în iunie '90, pentru că ei au observat 
[derapajul FSN], au fost cei mai conștienți 
dintre... cei mai reactivi dintre cetățenii 
României, care și-au asumat o atitudine 
civică responsabilă și au spus: „Regimul 
comunist trebuie [să plece]... Aţi spus că a 
picat. Trebuie să pice până la capăt”. 

Eu nu am nicio încredere, încrederea 
este zero în Ministerul Public, câtă vreme el 
instrumentează prin Secţia Parchetelor mili- 
tare. Cu excepția perioadelor la care m-am 
referit și unde-i constatarea indubitabilă a 
CEDO, acest Parchet, practic, nu a lucrat. A 
lăsat dosarele în nelucrare... A contribuit... 
Ei, procurorii, pot fi foarte ușor puși sub 
urmărire... [nu doar la] Inspecţia judiciară... 
De altfel... există o hotărâre a Curtii de Apel 
București care-i trimite [pe procurorii militari] 
la anchetă disciplinară și, bineînțeles, fapte- 
le fiind mai grave, la [anchetă penală pen- 
tru] favorizarea infractorului. Dar cine să 
instrumenteze? Că tot Ministerul Public ar 
trebui [să facă ancheta penală]... Dar noi 
avem Ministerul Public la „Mineriadă” în 
rândul organizatorilor de represiune. Noi 
avem procurori care participă la ședință de 
lucru în 12 iunie [1990] și care merge, este 
chemat... avem procurorul general adjunct 
și procuror militar al României — cazul 


[Mugurel Cristian] Florescu e bine cunoscut, 
a dat mărturie, a recunoscut acest lucru... 
recunoaște târziu și că s-ar fi folosit de el, 
[de prezența lui, și de Ministerul Public], 
[tocmai] trupele de represiune și organizato- 
rii represiunii. De ce? Pentru că au fost 
chemaţi acolo. A fost chemat acolo ca să li se 
spună trupelor de represiune: „Vedeti, la 
această misiune...” — că ei erau înzestrați cu 
misiuni, nu? — „participă și Parchetul, deci actiu- 
nea este legală. Voi nu faceți ilegalităţi ca în 
decembrie '89, acum aici... e și Procuratura”. 

Și [pentru că] la ureche li se putea 
spune comandanților subunităților de 
intervenție și de represiune: „Vedeţi că pro- 
curorul a venit aici [și] ca să vadă [cum 
actionati]... și e garanţia că se respectă 
legea, dar vă ia și pe voi dacă... Vă observă 
şi pe voi dacă intraţi pe non combat, adică 
dacă nu executaţi ordinele.” 

Acesta-i rolul nociv al prezenței unui 
procuror în momente de represiune. 
Avem... același modus operandi, să știți, 
și-n „dosarul 10 august [2018]. Avem un 
procuror care a întors armele a doua zi... El 
nu justifică o prezență legală în data de 10 
august, fără a interveni. In Legea... — era să 
zic [a] Miliției... — [în] Legea Poliţiei, în 
Legea Jandarmeriei, cei înzestrați cu calita- 
tea de membru al Jandarmeriei sau al 
Poliţiei pot, inclusiv în timpul liber, interveni 
în cazul unei infracțiuni flagrante. Avem [un 
exemplu] recent... ministrul [Marcel] Vela 
am văzut că l-a felicitat pe un tânăr polițist 
care a ieșit în pijama să prindă un hot deși 
era în timpul liber. 

Repet, ei puteau interveni! Un procuror 
putea interveni atunci când vedea că un 
jandarm atacă cu gaze lacrimogene un 
manifestant care era pașnic. 

Deci, nu poți să spui că ești procuror, 
eşti înzestrat cu prerogativă de putere și de 

intervenție, și tu stai, scrii a doua zi 
scrisori... Păi nu pentru asta era el chemat 
și înzestrat de lege. Pentru că plângeri 
puteau să facă toți manifestanți, ca act de 
sesizare al Parchetului. [Procurorul] trebuia 
să intervină, să facă... Pe loc, putea să 
aresteze [să reţină] forțe de represiune care 
depășiseră statutul legal. 

Acesta este un modus operandi care, 
iată, se menține, e adânc înrădăcinat. Și de 
ce? Pentru că forțele acestea paramilitare 
au fost conduse de niște comandanți. Din 
ele au făcut parte inclusiv elevi-militari și 
elevi-polițiști. Avem o situaţie nemai- 
întâlnită. Care școală și-ar dărâma presti- 
giul?! Să transformi Școala de Poliţie, care 
astăzi se numește pompos Academia de 
Poliție, s-o transformi în lagăr ad-hoc de 
detenție?! Și să-i aduci acolo și să-i folosești 
pe elevi să fie gardienii deținuților ilegal, ai 
celor sechestrați, ai celor aflati în prizonie- 
rat. [De ce?!] 

Dan Voinea: Păi nu i-au luat... nu i-au 
adus oricum. l-au adus cu... 

Antonie Popescu: Aceasta este o 
corupere ă la longue, pentru că ei, [elevii de 
atunci] astăzi sunt șefi ai Poliţiilor județene 
sau ai Direcţiilor din IGP, acei elevi care ar 
trebui chemati ca martori, pe care dumnea- 
voastră, [domnule Voinea], i-ati identificat 
când [Emilian] Stancu era... 

Dan Voinea: ...comandani... 

Antonie Popescu: ...comandantul Aca- 
demiei, profesorul Stancu, și care a venit și... 

Dan Voinea: ...mi-a pus la dispoziție 
toate fotografiile celor care au fost aduși 
acolo și bătuți și... Ă 

Antonie Popescu: Asta în 1998... In 
anul 2005... sau în 2007, când era preșe- 
dintele Academiei sau rectorul Academiei, 
cum îi zic ei, [Anghel] Andreescu, spuneau 
că nu mai au niciun document și că... nu au 

date de felul celor cerute de Parchet. 

Asta ca să vedem cum se schimbă isto- 
ria recentă de la o... 

Cosmin Budeancă: Da, sunt multe 
detalii și sigur că vor mai fi și alte lucruri 
care ar putea să iasă la iveală... 

Antonie Popescu: Dar Ministerul 
Public are, în același timp, solutia, după 
modelul DNA și DIICOT, de înființare a unei 
Secţii speciale care să investigheze aceste 
crime împotriva umanităţii, în care să fie 
aduși procurori tineri, civili, nu militari [care] 
să fie la ordin. Păi știm bine... In 2007 s-a 
modificat Codul de procedură ca ancheta, 
când e vorba de militari și civili, să nu mai fie 
făcută de militari. Și acum venim pe noile 
Coduri și nu respectăm decizia nici a 
CEDO, nici a Curţii Constituționale, și rea- 
ducem ancheta la Parchetul Militar. 

Sunt fragmentate [de procurori] dosare- 
le în 2007, și, în 2014 când intră noile 
Coduri [în pofida existenţei hotărârii CEDO 
Maszni împotriva României și a Deciziei 
Curţii Constituţionale nr. 610/2007], ele sunt 
aduse, din nou, la Parchetul Militar. Adică 
[tocmai] acolo unde nu s-a lucrat... 

Cosmin Budeancă: Cum spuneam mai 
devreme: e nevoie de voință și, realmente, 
nu doar să se mimeze că se dorește să se 
facă ceva. Am vorbit despre Mineriade, am 
vorbit despre Revoluţie, au fost câteva 
cazuri de procese enunțate anterior și de 
colega mea Raluca Grosescu, cazul loan 
Ficior, cazul lui Alexandru Vișinescu și, 
sigur, cazul lui Gheorghe Ursu, și aș vrea, în 
minutele pe care le mai avem la dispozitie, 
să încercăm să punctăm câteva lucruri 
legate de aceste trei cazuri și apoi, de ce 
nu, pentru că îl avem pe domnul Andrei 
Ursu alături de noi, să închidem cumva 
discuţia, înainte de întrebări, cu acest caz. 

Raluca, dacă ne auzi și poți să intervii 


Monica Pirvulescu Andrei Ursu 


legat de cazul Ficior și Vișinescu, te rog... 
Raluca Grosescu: Da. Nu am să vor- 
besc despre cazul Gheorghe Ursu, am să îi 
las lui Andrei această parte. Eu aș vrea să 
spun două lucruri. Unu, că este foarte clar, 
atât în procesele Revoluţiei, cât și în proce- 
sele Mineriadei, cât și în procesele comu- 
nismului de fapt, că voinţa politică este 
lucrul cel mai important. Dar în același timp, 
în ceea ce privește crimele comise în anii 
'50 a existat și o problemă de legislaţie 
care, practic, făcea foarte dificilă condam- 
narea acestor crime. De ce? Pentru că 
omorul, de exemplu, avea un termen de 
prescriptie de 20 de ani. Adică după 20 de 
ani nu mai putea fi investigat omorul, iar în 
Codul Penal românesc, până în 2014, nu a 
existat categoria de crime împotriva 
umanității. Categoria de crime Împotriva 
umanității include represiuni pe criterii politi- 
ce, printre altele, și, de asemenea, aceste 
crime sunt imprescriptibile, adică ele pot fi 
judecate indiferent de data la care au fost 
comise. Și aici vreau să mentionez că 
Institutul de Investigare a Crimelor 
Comunismului [şi Memoria  Exilului 
Românesc] a avut un rol important alături 
de Monica Macovei în a schimba această 

legislaţie, pentru că toate crimele referitoare 
la anii '50, practic, au fost închise — de fapt 
este un dosar foarte mare — cu neînceperea 
urmăririi penale, considerându-se că aceste 
crime erau un simplu omor; și nu erau crime 
sistemice de stat, crime împotriva uma- 
nității. Și atunci, practic, Procuratura a 
închis aceste dosare. 

Așadar, pe de o parte, în 2014 avem 
această nouă categorie de crime împotriva 
umanității care este astăzi folosită și în 
dosarele Mineriadei și în dosarele Revolu- 
tiei și în dosarele referitoarele la crimele 
comunismului, și cred că asta este ceva 
important [făcut de] Institutul de Investigare 
a Crimelor Comunismului [și Memoria 
Exilului Românesc]... 

Și încă... două lucruri referitoare la de ce 
au fost posibile aceste două procese, aces- 
te două condamnări ale unor șefi de peni- 
tenciare din anii '50. Unu: a avut loc demili- 
tarizarea sistemului penitenciar din 
România, ceea ce a făcut posibile judeca- 
rea și anchetarea acestor cazuri de către 
procurori civili. Aici vin în întâmpinarea 
domnului Antonie Popescu, și anume că 
fără a ne uita la procurori militari sau procu- 
rori civili ca blocuri monolitice, pentru că 

asta nu înseamnă că nu există procurori 
militari de bună credinţă care au instrumen- 
tat multe cazuri, dar se vede peste tot în 
lume că atunci [când] procuratura militară 
investighează (sau mai degrabă nu 
investighează), în general dosarele sunt 
blocate. Și dosarele represiunilor politice se 
deschid odată cu mutarea lor către procura- 
turile civile și către judecarea lor în instanțe 
civile. 

Și un al treilea lucru pe care vreau să îl 
spun este că începând cu anii 2000 se 
schimbă cumva și cultura juridică în 
România. Apare o generație tânără de pro- 
curori, de judecători, care sunt educati să 
spunem... cu mai multă deschidere spre 
dreptul internaţional, care cunosc jurispru- 
denta Curţii Europene a Drepturilor Omului 
în materie de crime politice. Și, aceste două 
cazuri, Ficior și Vișinescu, au folosit foarte 
multă jurisprudență a Curţii Europene... 
[sau] din alte tări, cum ar fi Estonia sau 
Franţa, jurisprudențe referitoare la crimele 
comunismului și la crimele fascismului. Așa- 
dar, practic, o dată a fost nevoie de o schim- 
bare de legislaţie, o schimbare de cultură 
juridică și... să spunem o internaţionalizare 
mai mare a corpului judiciar din România. Și 
această demilitarizare a anchetelor. 

Și acum am să-l las pe Andrei să 
povestească despre cazul Gheorghe Ursu, 
care este un caz care a fost închis, blocat 
de Curtea de Apel București, dar care, din 
câte știu, se judecă acum la Curtea 
Supremă de Justiţie. 

Cosmin Budeancă: Domnule Ursu am 
dori să ne explicati putin, să [le] explicati și 
studenților“ și celor care se află în fața ecra- 
nelor, care este situaţia actuală în dosarul 
tatălui dumneavoastră. Un dosar complicat, 
un dosar... complicat de cei care ar fi trebuit 
să îl rezolve, pentru că dosarul în sine nu e 

neapărat complicat... Dar, revenind la 
această lipsă de voință... pentru ca el să fi 
fost închis mult mai repede iar cei vinovaţi 
să fi fost trimiși în judecată și apoi, acolo 
unde le era locul — la închisoare. 

Andrei Ursu: Asistăm la o mistificare a 
justiției la Curtea de Apel București, în 
octombrie 2019, respectiv [în] februarie 
[2020], când au motivat sentința de achitare 
a celor doi securiști. O mistificare a 
adevărului care este, de fapt, și a istoriei. 
Este narațiunea Securității despre care am 
mai vorbit, aceeași ca la Revoluţie. Fosta 
Securitate încearcă să se spele pe mâini și 
să-și rescrie istoria ca o instituție 
profesionistă de intelligence, care nu ar mai 
fi acţionat cu violență în perioada lui 
Ceaușescu. In realitate — și iarăși am făcut 
studii pe această temă, pe baza cercetării a 
sute de dosare la CNSAS, dosare informa- 
tive, rapoarte de activitate ale directiilor 
Securităţii — au făcut o represiune cruntă și 
sub Ceaușescu. Una mascată, din cauză că 
Ceauşescu voia să apară ca un mare om de 
stat în Occident, nu voia să existe disidenti 
în Romania. In acest scop au încercat să 
acopere toate cauzele politice sub pretexte 
de drept comun. Și acțiunile represive, 
violențele, le-au făcut „sub acoperirea 
Miliției”. Asta-i chiar expresia Securităţii, în 
rapoartele de activitate. Erau mândri când îi 
raportau lui lulian Vlad că au reușit. 
Trimestrial aveau zeci sau sute de cazuri de 
oameni curajoși, „autori de înscrisuri 
dușmănoase” și cu „atitudini ostile” — așa le 
spuneau - îndreptate împotriva lui 
Ceaușescu. Și au reușit să le instrumenteze 
și să le soluţioneze sub acoperirea Miliției și 
a altor organe. Cum spuneam, Procuratura 
și Justiția. Până la urmă acești oameni erau 
condamnaţi pentru niște învinuiri fictive, 
pentru infracțiuni de drept comun. Acesta a 


fost și cazul lui Gheorghe Ursu. Am dovedit 
că sub Ceaușescu au existat mii de victime 
ale violenţei Securității, nu numai cei câteva 
sute de la Aiud. Și martori sunt cei care au 
fost bătuți, inclusiv de către inculpaţii [Marin] 
Pirvulescu și [Vasile] Hodiș. A venit la pro- 
ces Petre-Mihai Băcanu care a spus că a 
fost bătut chiar de Pirvulescu, unul din 
torționarii tatălui meu. L-a torturat pe Petre- 
Mihai Băcanu până când i-a deformat dege- 
tul. Acesta din urma a arătat în fata 
instanței, judecătoarei, degetul deformat. In 
ușă i l-a prins Pirvulescu, ca o metodă de 
tortură în anchetă. 

Aceasta este naraţiunea disculpatoare a 
Securității: că au lucrat cu mănuși, că nu au 
mai folosit violența, ci doar „influențarea 
pozitivă”. O altă sintagmă mistificatoare. In 
realitate a fost vorba de teroare. Era teroa- 
rea insuflată la nivelul întregii societăți, prin 
violența asupra celor care au fost prinși, 
care au dispărut, cei trimiși abuziv în spitale 
psihiatrice, cei de la Brașov, care au fost 
bătuți sălbatic în 1987 și apoi deportați. ȘI, 
bineînțeles, până la Revoluţie. 

La Revoluţie, până pe 22 a fost vorba tot 
de represiunea lui Ceauşescu și a 
Securităţii în principal, folosind aceleași mij- 
loace: bătuţi în închisori într-un mod bestial. 
Avem iarăși dosarele Revoluţiei de la 
Timişoara, de la București... — cred că dom- 
nul Voinea și domnul Antonie Popescu s-au 
referit la ele — revoluționari care au fost 
bătuți în București pe 21-22 decembrie ca 
pe vremea lui Stalin. Au fost călcaţi în pi- 
cioare, au fost prinși „ca Hristos”, în niște... 

Antonie Popescu: ...legaţi cu sârmă. 

Andrei Ursu: ...sfori și așa mai departe. 
[Metode] care s-au aplicat și în cazul lui 
Gheorghe Ursu. Zeci de martori în cazul 
nostru, spun că aceste torturi au fost aplica- 
te la ordinul Securităţii, în închisoare, asu- 


pra lui Gheorghe Ursu, în 1985. Și totuși, 
judecătoarea Mihaela Niţă de la Curtea de 
Apel București a hotărât că aceștia sunt 
nevinovaţi. Nu atât că nu ar fi făcut violențe, 
că era foarte greu să nege aceste violențe 
la care a fost supus Gheorghe Ursu. Și 
domnul Voinea aici ne-a ajutat să 
demonstrăm că a fost bătut de către 
Securitate la anchetă. Deci nu numai în 
celulă, ci mai ales la anchetă. Venea de la 
anchetă bătut, era adus cu pătura, întrucât 
nu mai putea să meargă. Probabil că dom- 
nul Voinea își aduce aminte când martorul 
[Mitruș Laurenţiu] Casapu a spus la audie- 
re, [că Gheorghe Ursu] a fost adus de la 
Pirvulescu în pătură, întrucât nu se mai 
putea mișca. Era cu două zile înainte de 
transportul la Jilava și de moarte. Ei bine, 
toate aceste mărturii au fost ignorate de 
Mihaela Niţă sub pretextul că „nu se poate 
spune că ar fi existat o agresiune 
generalizată și sistematică și că Gheorghe 
Ursu ar fi fost căzut sub puterea adversaru- 
lui”. Practic este o impunitate, o... spălare a 
Securității de orice vină din timpul lui 
Ceaușescu, inclusiv Brașovul, inclusiv 
Revoluția până în 22, pretinzând că nu ar fi 
fost o agresiune sistematică. 

Aici aș vrea să fac o precizare la ce a 
spus Raluca - crime împotriva umanității, 
articolul 439 [din] noul Cod Penal din păcate 
nu s-a aplicat nici la Ficior și nici la 
Vișinescu. Domnul Voinea mi-a dat prima 
dată ideea articolului 358 din vechiul Cod 
Penal, care privește infracțiuni împotriva 
păcii și omenirii, în care este vorba despre 
exact același lucru, aceleași crime de sis- 
tem, [comise] de către agenți ai statului în 
exercițiul funcțiunii. E vorba și de crime poli- 
tice, din cauză că traduc legislația 
Tribunalului de la Nürnberg - în legislația 
română, în articolul 358 din vechiul Cod 

Penal. Acest articol privește exact aceleași 
fapte: tortură în stare de arest, tortură care 
duce la moarte pentru motive politice, în 
care victima este căzută sub puterea adver- 
sarului și nu se poate apăra. Este evident 
cazul lui Gheorghe Ursu, cazul celor de la 
Brașov, cazul celor de la Revoluţie. Deci, 
articolul 358 se poate aplica, s-a aplicat și 
trebuie aplicat în continuare! Și vreau să vă 
spun, atenție, articolul 439 din noul Cod 
Penal este greu de aplicat din cauza regi- 
mului pedepselor, care este mai slab și 
atunci se aplică principiul... 

Antonie Popescu: ...legii penale mai 
favorabile. 

Andrei Ursu: Da, legea cea mai favorabilă. 

Cosmin Budeancă: Multumim domnule 
Ursu... 

Andrei Ursu: Dar nu aici este proble- 
ma, în legislație. Legislaţia există, să fie 
foarte clar. E articolul 358. Incă o dată, dom- 
nul Voinea, vă mulțumesc... 

Cosmin Budeancă: Vă mulțumesc, 
domnule Ursu... Avem şi câteva mici proble- 
me tehnice... 

Andrei Ursu: ...că mi-ati deschis ochii 
asupra acestei legislații. 

Cosmin Budeancă: Dacă cei care sunt 
online şi se uită la noi... doresc să ne trimită 
mesaje, pot să o facă pe pagina de face- 
book a Festivalului. Aș dori, înainte de a 
prelua întrebări, să facem un tur de platou, 
să spunem așa, inclusiv cu invitaţii noștri din 
online, cu răspunsuri scurte, pentru a mai 
avea timp și pentru răspunsuri celor care se 
uită la noi. Pornind, poate, de la o afirmaţie 
făcută de profesorul Lucian Boia, respectiv: 
„Comunismul a pierdut partida, comuniștii 
au câștigat-o”. Sunteţi de acord cu această 
afirmaţie, domnule Voinea? 

Dan Voinea: Nu cred că afirmaţia asta 
corespunde realității. Realităţi sociale, să 

zic așa, pentru că România n-avea nevoie 
de comunism. România era o tară bogată 
când au venit comuniștii la putere, pe de o 
parte. Pe de altă parte... nici comuniștii n-au 
câștigat prea mult, dovadă că acuma ei 
profită de toate libertăţile acestea democra- 
tice și au devenit prosperi oameni de afa- 
ceri... Deci majoritatea patronilor din 
România, majoritatea milionarilor, dacă 
vreți, sunt cei care au slujit regimul comu- 
nist și care sunt sprijiniți de Securitate, pen- 
tru că la ora actuală în România securiştii 
au dreptul să aibe firme... Numai ei au voie 
să facă firme, cei de la Ministerul de Interne 
și de la Armată n-au voie, dar Securitatea, 
printr-un decret al lui Iliescu... 

Cosmin Budeancă: Nu mai 
Securitatea... (râde - n.n.) 

Dan Voinea: Nu Securitatea, SRI-ul, așa, 
ei au dreptul să aibă asemenea firme, așa... 
Andrei Ursu: E cam același lucru... 

Dan Voinea: Da, iată că, zic eu, a 
câștigat... au câștigat relațiile capitaliste de 
fapt, care i-au transformat și pe vechii 
securiști în prosperi oameni de afaceri în stil 
capitalist acum. Adică, trebuie să fim mai 
atenţi la aceste detalii... 

Cosmin Budeancă: Domnule Popescu? 

Antonie Popescu: N-aș fi de acord. Eu 
știu că domnul Boia este exigent și mă 
aştept să păstreze această notă. N-a fost o 
partidă... 

Andrei Ursu: Domnul Boia a fost acu- 
zat că a fost informator al Securităţii. 
Atenţie, să fim atenți și cu acest aspecte. Și 
a făcut propagandă pentru regimul ceaușist. 

Cosmin Budeancă: L-am introdus în 
discuția noastră tocmai pentru a arăta că 
avem în cei 30 de ani de după căderea regi- 
mului comunist o serie întreagă de persona- 
je care și înainte, sau și după, au avut un rol 
în societatea românească. Sigur, putem să 


este 


vorbim doar de victime, am vorbit și de 
călăi, dar trebuie să discutăm și de alte 
categorii, sau de reprezentanții altor catego- 
rii care, într-un fel sau altul, au marcat 
societatea românească în anii comunismu- 
lui și în cei ai post-comunismului. N-a fost 
întâmplător aleasă această sintagmă și per- 
soana domnului Boia. 

Antonie Popescu: Eu spuneam că mă 
aşteptam de la un istoric să spună tare că 
nu a fost vorba de o partidă, de un mediu 
concurential. A fost vorba de o luptă 
inegală, [pe] care... ei n-au câștigat-o, [mai 
exact] n-au pierdut-o în decembrie [1989], 
din păcate. Pentru că jertfa care a fost nu s-a 
dovedit suficientă și de aceea au putut 
reveni [comuniștii] cu eșalonul doi. Sunt 
istorici care spun că în decembrie '89 
Partidul Comunist și-a schimbat numele în 
FSN și a continuat prin eșaloanele doi să 
conducă România. 

Cosmin Budeancă: Ceea ce explică, 
cumva, de ce nu am putut să avem o justiţie 
de tranziţie așa cum ar fi trebuit să fie. Cum 
spuneam și la început, era greu de crezut 
că cei care au fost, vor putea să-i judece pe 
cei care le-au fost colegi, le-au fost părinti 
sau rude... 

Antonie Popescu: Sau alţii care spun 
că [în Decembrie 1989] cele mai corupte 
elemente din partid și din Securitate au 
reușit să iasă din nou în față... cu această 
ocazie. 

Dan Voinea: Eu voiam să spun că, de 
fapt, n-a câștigat comunismul, comunismul 
a picat. 

Cosmin Budeancă: Comunismul a 
pierdut, comuniștii au câștigat... 

Dan Voinea: Comuniștii, comuniștii da. 

Cosmin Budeancă: Raluca... Eşti de 
acord, Raluca Grosescu? Cum vezi tu 
lucrurile din perspectiva aceasta? 


Raluca Grosescu: Da... eu cred că 
după decembrie a existat pentru o parte a 
elitelor comuniste o declasare socială. Eu 
am arătat asta în teza mea de doctorat, că 
a existat o reproducere a elitelor comuniste 
cu participarea lor importantă la viata 
politică, la viata economică; dar au existat și 
elite comuniste care au fost declasate, care, 
de fapt, și-au pierdut statutul de elită după 
decembrie 1989. Acesta este un aspect. 
Apoi, cred, într-adevăr, că am putea spune 
că a pierdut comunismul, pentru că, din 
păcate, aș spune, regimul anterior și ceea 
ce a urmat după, au făcut de așa natură 
încât în România și în multe alte tări din 
Europa de Est, tot ceea ce înseamnă idee 
de stânga, idee socialistă, să fie declasată 
și considerată ca ceva de pus la coșul de 
gunoi. Un lucru care este absolut problema- 
tic având în vedere că trăim într-o țară cu 
polarizare socială foarte mare și o tară în 
care, de fapt, ar trebui să fim mult mai soli- 
dari din punct de vedere social. Şi al treilea 
lucru pe care vreau să-l spun este că... 
dacă în anii '90 într-adevăr era o mare 
problemă a acestei reproduceri sociale sau 
reproduceri elitare a fostei nomenclaturi, 
cred că modul în care funcționează 
România astăzi nu se poate explica doar 
prin referirea la moștenirea trecutului comu- 
nist. Pentru că avem o nouă elită care este 
și ea la fel de implicată în acte de corupție. 
Și vorbim de oameni care sunt tineri, care 
nu au trăit pe vremea comunismului, și cred 
că, de fapt, este o explicație cumva simplistă 
să punem tarele de astăzi numai pe seama 
a ceea ce s-a întâmplat acum 30 de ani. 

Cosmin Budeancă: Multumesc. Doam- 
na Monica Pirvulescu!? Doamna Monica 
Pirvulescu, dacă ne auziti puteți interveni? 

Monica Pirvulescu: Mă auziti? Da, eu 
am să iau ad-litteram afirmaţia... dumnea- 

voastră și vreau să vă spun că, pregătindu- 
mă pentru dezbaterea din această după- 
amiază, chiar am căutat spete ale CEDO pe 
tema aceasta, dacă mai există partid comu- 
nist în România, și am descoperit trei decizii 
ale CEDO pe această temă. Și anume, se 
referă la grupări, la partide, așa numite par- 
tide comuniste care din 2005 până în 2020 
au încercat să se înregistreze legal ca par- 
tid cu... diverse denumiri. Li s-a refuzat de 
către instanțele românești înregistrarea pe 
motiv că erau comuniste, că prindeau, prin- 
tre altele, termenul comunist... CEDO a 
hotărât în două cazuri... că instanțele româ- 
ne au încălcat articolul 11 din Conventie, în 
sensul că în mod nejustificat le-au interzis 
înregistrarea. E vorba de Partidul Comuniș- 
tilor Nepeceriști, așa ca... să mai relaxăm 
lucrurile, și Partidul Comunist Român 
Secolul XXI. Intr-un singur caz... într-o 
speță „[Petre] Ignătencu și Partidul Comu- 
nist din România”, instanța europeană a 
decis că autoritățile române nu au 
încălcat... niciun drept organizației respecti- 
ve, pe motiv că aceasta dorea să... recon- 
stituie, să continue viata PCR-ului. Deci își 
propunea aceleași obiective ale PCR-ului: 
crearea unei societăți socialiste bazate pe 
proprietate socialistă și așa mai departe. 
Acesta ar fi răspunsul meu... continuând 
aceeași idee privind rolul CEDO în justitia 
de după 1989. Vă mulțumesc. 

Cosmin Budeancă: Vă mulțumesc. 
Domnule Andrei Ursu, o intervenție scurtă 
dacă se poate, vă rugăm, legat de această 
afirmaţie!? Dacă domnul Ursu ne aude... S-ar 
putea să fie o mică întârziere... Domnule 
Popescu doreaţi să mai spuneti ceva, la un 
moment dat, în acest context. 

Antonie Popescu: Da, aș zice că nu 
trebuie să uităm, apropo de tarele... 
Evident, nu-i vorba de exclusivitate în 

cauze, dar reteaua de crimă organizată... și 
de corupție care a capturat România, este 
în principal clădită pe acest Decembrie 
[1989]. Să spunem, în sediul Asociaţiei 21 
Decembrie și... se arată și-n hotărârea din 
Cauza „Asociaţia 21 Decembrie, [Doru] 
Mărieș...”, se arată cum [Gheorghe] 
Truțulescu, care era șeful unei unități [a 
Armatei] care n-avea ce să caute în repre- 
siune, și-a făcut [propriul] stat major [al 
represiunii, chiar] în sediul Asociaţiei. 

Cine-i Truțulescu aflăm mai târziu, când 
îl găsim într-un mega-scandal de corupție, o 
operațiune foarte mediatizată și consistentă 
şi soldată cu condamnări penale (Opera- 
țiunea Țigareta 2 - n. red.). lată că îi avem 
în centrul atenției și la butoane, cum erau 
inscripțiile de pe ziduri, inscripţiile murale 
erau „copiii șefilor...” 

Cosmin Budeancă: Noșitri, vor fi... 

Antonie Popescu: „...copiii șefilor 
noștri vor fi șefii copiilor noștri”, asta scria în 
Pasajul Universităţii. 

Dar scria și „Dreptate, ochii plânși cer să 
te vadă” și cred că e mereu actuală, din 
păcate... 

Cosmin Budeancă: Domnule Ursu ne 
auziti? Dacă putem să restabilim legătura 
cu dumnealui pentru o ultimă intervenție. 
Da, din păcate, acei ochi plângi din decem- 
brie '89, din iunie '90 și din alte momente 
triste, incluzându-i și pe cei care au plâns în 
anii '50-'60 și cei care au urmat, încă mai vor 
să vadă dreptatea... Nu știm până când or 
să mai poată să aștepte această dreptate... 

Raluca Grosescu: Deci ne auziti! Noi nu... 

Cosmin Budeancă: Da, Raluca, vrei să 
intervii? Nu știm dacă vor mai trebui să 
aştepte mult pentru această dreptate... 
Statul e dator să le facă dreptate... 

Andrei Ursu: Dacă puteți... să-mi dati 


un semnal prin chat, aș putea să intervin cu 
o concluzie. 

Cosmin Budeancă: Da, vă rugăm! 
„„„Avantajele tehnicii plus dezavantajele... 

Andrei Ursu: Deci, în speranța că mă 
auziti, încă o dată vreau să îi mulțumesc 
domnului Dan Voinea... A făcut o observaţie 
importantă: că Securitatea are acum afa- 
ceri, are influență, are oameni încă în 
justiție. Sistemul este schimbat, sunt de 
acord cu Raluca, bineînțeles, nu mai e 
vorba de sistem comunist și, bineînțeles, 
sunt noi generaţii. Insă, din păcate, cultura 
instituțională din Serviciul Român de 
Informaţii, din justitie, a rămas afectată de 
moștenirea securistă. Cei care au absolvit 
facultăţi de informaţii în anii '90-2000 au fost 
formaţi de foști securiști. Incă o dată trebuie 
să revin la acest aspect, narațiunea despre 
Revoluţie, despre crimele Securităţii, a fost 
dominată în acești ani de foștii informatori, 
de Alex Mihai Stoenescu, de lon Cristoiu, 
de Sorin Roșca-Stănescu. Mulţi au fost 
infiltrati în justiție. Domnul Dan Voinea știe, 
era hăituit la Parchetul Militar, era urmărit, îi 
era frică să lase dosare în fișet, le închidea 
cu pecet[e] și cu lacăte, să nu i se sustragă 
dosarele în anii '90, și chiar în anii 2000, din 
cauză că erau oameni din fostul sistem, 
oamenii Securităţii, rezidenţi, informatori 
sau chiar ofiteri acoperiți, care s-au infiltrat 
foarte puternic în Justiţie. Din păcate, au 
lăsat o influență majoră în aceste instituții. 
Este adevărat că nu putem explica corupția 
de azi a partidelor politice numai prin 
influența Securităţii sau a Partidului 
Comunist. E absurd. Insă în punctele cheie, 
și anume în ceea ce ne doare -— justiția de 
tranziție — aici, într-adevăr, au o influență 
majoră. Aici au reușit... până și la Institutul 
Medico-Legal au reușit să-și lase oameni în 
poziţii cheie, care să denatureze rezultatele 


expertizelor balistice, sau să nu le facă... 

Antonie Popescu: Sau să nu le facă... 

Dan Voinea: Deloc. 

Andrei Ursu: ...și în general, depoziţiile 
martorilor să le transforme în așa fel încât 
să scape Securitatea. 

Vreau să închei, poate, cu acest aspect. 
Am studiat dosarele făcute de domnul Dan 
Voinea și de alți mulți procurori militari din 
diverse orașe pe Revoluţie, și am descope- 
rit că acei oameni care au fost împușcați, 
răniţi, unii rămași în scaun cu rotile, afectați 
pe viață de gloantele acelor trăgători în 
combinezoane negre, calibrul 5,6, cum spu- 
neam... In dosarele acestor oameni apare 
că au fost împușcați de un glont „rătăcit”, că 
ar fi fost o zăpăceală și s-au împușcat între 
ei. Or, dacă ne uităm atenţi la aceste dosa- 
re, descoperim că s-a tras cu intenție, din 
blocuri civile, din afara unităților militare 
către unitatea militară, sau din incinta unei 
unități de securitate către unitate militară. 
Avem aceste probe în dosare, dar concluzia 
procurorului militar, de pildă lon Alexandru 
din Craiova, sau alții din București, a fost 
alta... Spuneam că au fost securiști în echi- 
pele de procurori ale domnului Dan Voinea. 
Doar un exemplu: Nicu Crișan, ofițer din 
Direcţia a 6-a Cercetări Penale, chemat ca 
martor în Procesul Gheorghe Ursu să-i 
ajute pe foștii săi colegi, Pirvulescu și 
Hodiș. Ei bine, acest Nicu Crișan a lucrat în 
ianuarie 1990 în echipa domnului Dan 
Voinea. Fusese ofițer în Direcţia a 6-a 
Cercetări Penale. | s-a dat de către 
Gheorghe Diaconescu, procurorul-militar 
șef de atunci, legitimatie de procuror. Și a 
făcut anchetă în dosarul Revoluţiei. Și 
bineînțeles c-a schimbat faptele... Am citit 
cu ochii mei: cum s-a tras din apartamentul 
unui ofițer din Direcţia a 5-a (martorii au 
spus că a lovit un om în piaţă la C[omitetul] 

C[entral]) și Nicu Crișan a schimbat-o „Nu, 
s-a tras către apartamentul ofițerului din 
Direcţia a 5-a”. Deci, în felul acesta s-a 
făcut justiția de tranziție, cu Securitate și cu 
oamenii ei infiltrati în Procuratură... din 
păcate și în tribunale și, bineînțeles, în SRI. 
Ei au ținut cu dinţii dosarul lui Gheorghe 
Ursu. Dosarul de urmărire informativă al lui 
Gheorghe Ursu abia în 2000 ni l-au dat și 
era contrafăcut. Și experții CNSAS au con- 
cluzionat că este falsificat. Am făcut cerere 
la domnul [Eduard] Helvig, să facă o 
anchetă internă pe acest dosar, nu mi-a dat 
răspuns nici până în ziua de azi. Pe de altă 
parte, domnul Helvig merge în decembrie 
2019 la Vitralii, revista securiștilor, a acestui 
inculpat pentru crimele de la Timișoara, Filip 
Teodorescu, a lui Vasile Mălureanu, Aurel 
Rogojan. Aceștia sunt oamenii grei ai DSS 
care au făcut dezinformarea cea mai crasă 
și încercarea cea mai susținută de reabilita- 
re a Securităţii. Oameni ca ei au încercat să 
mușamalizeze și cazul Gheorghe Ursu și au 
împiedicat adevăratul proces al crimelor de 
la Revoluţie. 

Cosmin Budeancă: Vă mulțumesc. 
Sperăm ca în anii ce vin o parte din aceste 


` Înregistrarea dezbaterii poate fi urmărită la 
https://www.youtube.com/watch?v=ATQDTBbEnzY&t=330s. 
Transcrierea a fost realizată de Mădălina Oprea. Intervenţiile 
pe transcriere au fost minimale: corectii minore la unele 
formulări, adăugarea în paranteze pătrate a unor cuvinte de 
legătură, a unor prenume și marcarea pauzelor generate de 
probleme tehnice prin „[...]”. Multumiri ACSB Events din Sibiu, 
care a realizat transmisiunea live a dezbaterii. 

' Este vorba despre disertaţia de master susținută la 
Universitatea din Atena. Pentru detalii a se vedea articolul 
bazat pe aceasta, „Examen de practică judiciară referitor 
la cauzele privind Revoluţia din decembrie 1989 judecate 
de Curtea Europeană a Drepturilor Omului. Încălcări 
articolului 2 din Convenţia (europeană) pentru apărare 
drepturilor omului și a libertăţilor fundamentale”, 
Dreptul, nr. 12, 2020. 

* „The Miners’ Raid of June 1990 and the Questionable 

procese rămase încă nefinalizate să-și 
găsească soluţiile, așa cum victimele își 
doresc. Sperăm ca statul român să fie putin 
mai responsabil decât a fost până acum și 
să le ofere victimelor șansa de a vedea, cu 
ochii plânşi, adevărul. 

Vă mulțumesc tuturor pentru atentie. 
Această discuţie poate fi urmărită în continua- 
re, dacă doriti, înregistrat pe canalul de you- 
tube al Festivalului de Film și Istorii de la 
Râșnov sau într-o variantă transcrisă, ulterior, 
în revista Memoria - revista gândirii arestate. 

Vă mulțumesc domnule Dan Voinea, vă 
mulțumesc domnule Antonie Popescu... 

Antonie Popescu: Și noi vă mulțumim. 

Cosmin Budeancă: ...doamnei Monica 
Pirvulescu, domnului Andrei Ursu, doamnei 
Raluca Grosescu și tuturor celor care ati 
fost alături de noi online... 

Vă așteptăm la Râșnov să consumăm 
cultură în mod responsabil, iar dacă nu veti 
putea fi fizic alături de noi, în această seară 
puteți să ne urmăriţi: începând cu ora șase, 
un interviu cu domnul Dan Voinea, iar de la 
ora 20, concert cu UMBRA în direct. 

Vă mulțumesc. 


Execution of the Judgment in the Case of Mocanu and 
Others v. Romania”, in Strasbourg Observers, articol disponi- 
bil online la https://strasbourgobservers.com/2020/08/04/the- 
miners-raid-of-june-1990-and-the-questionable-execution-of- 
the-judgment-in-the-case-of-mocanu-and-others-v-romania/ 
(19.09.2020). O versiune în limba română vom publica în 
numărul 115 al Memoria - revista gândirii arestate. 

* Andrei Ursu, Roland O. Thomasson, Mădălin Hodor, 
Trăgători și mistificatori. Contrarevolutia Securităţii în decem- 
brie 1989, Editura Polirom, lași, 2019. 

În cadrul Festivalului de Film și Istorii Astra s-a organizat 
și Școala de Vară „Astra”, la care au participat online sau offli- 
ne studenţi și cadre didactice din România, Republica 
Moldova și Ucraina. 

“Lucian Boia, Strania istoria a comunismului românesc (și 
nefericitele ei consecințe), Editura Humanitas, București, 
2016 p. 205. 


Doctorul Corneliu Zeana s-a 
născut la 12 aprilie 1939, în 
Râmnicu Vâlcea. Din cauză că 
tatăl său, erou de război, chirurg 
pe front, a fost deţinut politic, la 
14 ani a fost exmatriculat din 
școală. S-a angajat la CFR, a 
făcut liceul la seral, apoi 
Facultatea de Medicină din Cluj. 
A fost primul medic din comuna 
Muereasca, județul Vâlcea, cir- 
cumscripție neelectrificată, fără 
mijloace de transport, unde a 
pus bazele unui dispensar, ale 
unei săli de nașteri și ale unui 
punct farmaceutic. In 1967 și-a 
început cariera universitară la 
Facultatea de Medicină „Carol 
Davila”, profesând la Spitalul de 
Urgenţă din București. 

Din cauză că a refuzat să se 
înscrie în PCR, nu a mai fost 
promovat până la Revoluţia 
din1989, la care a participat 
activ. Apoi, prin concurs, a 
devenit conferenţiar universitar, 
efectuând cercetări și elaborând 
10 tratate și peste 300 de lucrări 
științifice. Pe lângă lucrările de 
specialitate, Corneliu Zeană scrie 
literatură. Este vicepreședintele 
Societăţii Medicilor Scriitori din 
România și membru al Uniunii 
Mondiale a Scriitorilor Medici. In 
1990 a fondat „Asociaţia 
Română pentru Europa”, este 
președintele „Asociaţiei 
Europene a Cadrelor Didactice” 
și directorul fondator al publi- 
cației Cugetarea Europeană. 


CORNELIU ZEANA 


Jurnalul tatălui meu 


„Pentru cei care nu l-au cunoscut pe Dumitru, 
dar păstrează amintirea sângelui său” 


Dintre toate genurile literare, memorialistica mă atrage 
într-un mod cu totul deosebit. Jurnalul, care nu este desti- 
nat publicării, relatează cu maximum de sinceritate gându- 
rile și viața unui om, evenimentele importante care, pentru 
el, jalonează scurgerea timpului. De cele mai multe ori, 
odată cu moartea celui care l-a scris, acest document dis- 
pare, cei care au ajuns să-l dobândească îl aruncă într-un 
sertar de unde nu mai vede lumina zilei, adică a lecturii, cu 
alte cuvinte, mai ales că și viata lor e trecătoare. La un 
moment dat casa se vinde, cu sau fără mobila veche din- 
trânsa, impregnată și ea de memorie, dar fără să poată 
vorbi decât cuiva care închide ochii și ascultă vocile de 
demult. S-a uitat cu totul de caietul cu însemnări, filele 
îngălbenite sunt roase de timp, nu mai interesează pe 
nimeni, pare un obiect cumva dezagreabil prin înfățișare 
care va lua calea neantului. Dacă însemnările făcute zilnic 
sau la intervale uneori foarte lungi aparțin unei figuri de 
seamă, unui împărat, general de corp de armată care a 
purtat greul și responsabilitatea unui război, victorios sau 
înfrânt, al unui întemeietor de mișcare politică având la 
bază o mare idee, sau, în sfârșit, a cuiva care a atras cândva 
privirile tuturor, descoperirea întâmplătoare a acelor scrieri 
poate chiar să vadă lumina tiparului. Pentru mine însă, 
orice însemnare făcută cu mâna cuiva care a trecut prin 
viață și a căutat să o înțeleagă, să-i dezlege rostul, este 
interesantă, căci, așa cum spunea Victor Hugo, orice om 
este o carte în care Dumnezeu însuși scrie. 

Aş da orice ca să am în mână „Jurnalul tatălui meu”, 
dar am pierdut nădejdea de a-l mai găsi vreodată. Tot ce 
ştiu este că acest Jurnal a existat, deoarece tata mi-a vor- 
bit, chiar de două ori, în treacăt, mai mult aluziv, despre un 


MEMORIA 


127 


astfel de lucru, între două arestări ale sale, 
ştiind cât de primejdios ar fi ca acest caiet 
să cadă în mâna Securităţii. Desigur, pri- 
mejdios pentru alţii, care, poate au fost 
trecuți în jurnal cu numele lor, putând fi 
descoperiți pe această cale. Un astfel de 
caiet, descoperit la scotocirea adăpostului 
unor luptători anticomuniști refugiaţi în 
munți și împușcați de Securitate, a dus la 
arestarea, condamnarea și în cele din urmă 
la moartea multora din cei care îi 
sprijiniseră. Cred că tatăl meu, care trecuse 
prin torturile din cursul anchetelor, se 
temea că eu, aproape un copil, n-aș fi avut 
aceeași rezistență și doar dacă pomeneam 
de existența unui caiet cu însemnări, fără 
să fi știut unde se află ascuns, urmările ar fi 
fost dintre cele mai cumplite. Cel puțin prin 
reluarea torturilor pe care le cunoscuse 
deja. Este posibil să se fi aflat în acele 
pagini și numele unor prieteni sau 
cunoscuți, suficient ca cei aflaţi în anturajul 
unui urmărit sau deținut politic să fie 
anchetați de Securitate. Și nu doar 
anchetati. Pe scurt, tata nu m-a considerat 
suficient de maturizat ca să-mi încredințeze 
o astfel de taină. Mult mai târziu, pentru un 
astfel de jurnal cu însemnări, Gheorghe 
Ursu, denunțat de un coleg de birou, a fost 
arestat și ucis în închisoare. Nici nu știu 
dacă fiul său, care a încercat ani în șir să 
afle cine au fost aceia care au comandat 
moartea tatălui său, a ajuns în posesia ace- 
lui caiet. In fond, nu indivizii contează, 
putem folosi un generic: Securitatea 
comunistă, mai exact, o parte a ei. Cei care 
i-au ucis cu bestialitate, de pildă, pe toti 
luptătorii din Dobrogea, care nici măcar nu 
fuseseră toţi condamnați la moarte de cei 
care i-au judecat. Aceiași securiști care i-au 
împușcat fără judecată pe cei 12 macedo- 
armâni pe malul lacului Mamaia. Pur si sim- 

plu pentru că erau anticomuniști, iar plus de 
asta, mai erau și armâni, etnie dușmănită 
în bloc, cu toată înverșunarea. Mă întreb 
cum aș reacţiona eu dacă m-aș afla fată în 
față cu cel, sau cu cei care mi-au ucis tatăl 
în închisoarea de la Aiud'. Nu cred că i-aș 
putea ucide, la rândul meu, le-aș arăta însă 
toată scârba și disprețul. 

In tot teancul de dosare aflate în custo- 
dia CNSAS, cercetate filă cu filă, n-am aflat 
nimic despre acel caiet cu însemnări. Prin 
urmare nu-l găsiseră. Tata îl ascunsese 
foarte bine. Totuși, a continuat să scrie în 
el, măcar versuri sau povestiri, doar avea 
talent literar, amintiri de pe front, cine poate 
să știe? Cu mare probabilitate au fost, nu 
unul singur, ci câteva astfel de caiete. Unul 
dintre acestea era un „Jurnal de Front”, 
scris la Odesa, după eliberarea acestui 
oraș de armata română, încă victorioasă pe 
atunci. Tata, chirurg desăvârșit în această 
artă, conducea o secţia a unui spital de 
campanie, unde îngrijea pe cei mai grav 
răniţi. Imi vorbise despre asta. Era obsedat 
de idea transplantului de organe. Alexis 
Carrel? transplantase rinichi încă înainte de 
Primul Război Mondial. Tata îi cunoștea 
opera și tehnicile chirurgicale, mai ales 
sutura vaselor de sânge. Cum a ajuns tatăl 
meu un chirurg de cea mai înaltă virtuozita- 
te? Nu cred că cineva a mai avut o astfel de 
istorie personală în materie de chirurgie. 
Fiind orfan de părinți, ajuns în România 
fără nici un sprijin, muncind din greu ca să- 
și câștige existența, inclusiv ca mus pe 
vapoarele care traversau Atlanticul având 
ca țintă finală New York, obsedat de dorința 
de a deveni medic, ajunge la Cluj și se 
înscrie la Facultatea de Medicină. Student 
sărac, fără rude și, evident, fără bani, 
găsește înțelegerea conducerii facultății. | 
se acordă favorul de a locui într-o cămăruță 


aflată la subsolul clădirii în care funcționa 
Catedra de Anatomie, cu condiţia de a pre- 
para materialul de studiu pentru studenti. In 
această clădire studenții făceau disecţii pe 
cadavre, cea mai bună modalitate de a stu- 
dia interiorul corpului omenesc. Tânărul 
Dumitru Zeana este numit preparator. El 
prelucra diverse piese anatomice urmând a 
le înfățișa studenţilor. Lucra până la epuiza- 
re, deoarece în același timp urma cursurile 
și își pregătea examenele. Adormea, iar 
sub pat ținea piesa la care lucra: o mână 
sau un cap. Diseca minuţios masivul facial, 
spre exemplu, scoțând în evidență doar 
nervii feței, sau doar arterele, cu 
ramificaţiile lor cele mai fine. Indepărta 
grăsimea sau celelalte țesuturi astfel încât 
studenții aveau în fata lor doar elementele 
studiate în etapa respectivă. Din cauza for- 
molului care impregna cadavrele spre a le 
feri de putrefacție, a căpătat o suferință a 
mucoaselor respiratorii care i-a provocat 
neplăceri toată viața. A dobândit astfel, prin 
disecţii zilnice, o dexteritate remarcabilă 
alături de cunoașterea celor mai mici detalii 
anatomice. Mai târziu a făcut chirurgie 
pediatrică, am putea spune o artă 
chirurgicală miniaturală, astfel încât, atunci 
când a trecut la operaţii pe adulţi, 
mărturisea că i se părea ceva grosier. 
Remarcat de profesorul lacob lacobovici, 
șeful Clinicii de Chirurgie, devine asistent la 
această catedră. lacobovici se mândrește 
cu el și îl menţionează în scrierile sale ca 
pe o mare speranță a chirurgiei. In 
perspectivă, ar fi trebuit să ajungă șeful 
unei clinici chirurgicale. | se face însă o 
mare nedreptate: pe locul care i se cuve- 
nea, din cauza intrigilor politice ale vremii și 
intervenţiei unor persoane cu mare 
influență, este numit, peste capul lui, un 
altul, mult inferior profesional, căruia urma 


să i se subordoneze. Macedoneanul din el 
nu suportă nedreptatea, astfel încât, după 
ce Facultatea de Medicină se refugiază la 
Sibiu ca urmare a cedării Ardealului de Nord 
către Ungaria, părăsește cariera didactică. 
Conduce sectii de chirurgie la Arad și Lugoj, 
apoi ajunge la Râmnicu Vâlcea unde 
înființează un Sanatoriu de Chirurgie, cu 
sprijinul socrului său, avocatul Alexandru 
Popa, care era nu doar decanul baroului 
Vâlcea, ci și fost primar al acestui oraș. 
Dumitru Zeana a publicat numeroase 
articole în revistele de chirurgie din tară și 
străinătate. Era un inovator în materie de 
proceduri tehnice chirurgicale, dar și inven- 
tator de instrumente chirurgicale, printre 
care un cuțitaș special, mulat pe deget, cu 
care executa amigdalectomii la copiii ade- 
noidieni. Incepe războiul și pleacă pe front. 
Românii cuceresc Odesa, cu mari jertfe de 
sânge. Aici conduce un serviciu chirurgical 
unde operează un mare număr de cazuri 
cu răni foarte grave. Severitatea leziunilor, 
îndeosebi în cazul celor sfârtecaţi de explo- 
zia obuzelor, antrena, desigur, o mortalitate 
ridicată. Fuseseră aduși aici, în stare de 
extremă gravitate, nu doar români, ci și ger- 
mani, ruși, iar tata îmi vorbea și de doi 
evrei. Toţi fuseseră aduși de te miri de 
unde, urmând ca identitatea să se 
stabilească mai târziu. De multe ori nu mai 
era nevoie. Erau îngropaţi ca necunoscuți. 
Tot pământul frontului de răsărit era plin de 
asemenea morminte. Acești grav răniți, îmi 
povestea tata, care fuseseră, unii din ei, 
adversari neînduplecați până atunci, așa 
cum îi obligase războiul și motivația luptei, 
ajunseseră să fraternizeze între ei. Cum se 
înțelegeau? Invăţaseră fiecare limbile 
celorlalţi, vorbeau în crâmpeie, dar se 
înțelegeau foarte bine dincolo de cuvinte, 
dincolo de fraze. și promiseseră unii altora 

ca, după terminarea războiului, dacă vor 
supraviețui, să încerce să-și dea de urmă. 
Poate că unii, în cazuri de excepție, chiar 
să fi reușit. O astfel de prietenie, legată în 
împrejurări atât de dramatice, în pragul 
morții, nu se uită. Tata consemnase astfel 
de situaţii, notase chiar și adresele unora. 
Nu trebuie să mai spun cum era el privit de 
cei cărora le scosese din corp schije, 
gloanțe sau alte corpuri străine, cărora le 
reparase, cum se putea, organele sfâșiate. 
Viteza cu care opera îi uimise pe ceilalţi 
membri ai echipei chirurgicale, multi dintre 
ei tineri care abia se formau. Unul dintre 
aceștia a fost Victor Ciobanu, viitor ministru 
al sănătăţii“, care, fără să-mi dea detalii, mi-a 
spus că tatăl meu îi făcuse un mare bine. 
La un moment dat, unui tânăr locote- 
nent căruia în urma unei infecţii, posibil 
tuberculoză, îi fusese extirpat cu ani în 
urmă un rinichi, i-a fost distrus ireparabil de 
o schije și unicul rinichi. Era condamnat la 
moarte prin uremie, căci la vremea aceea, 
și chiar mult timp după război, nu exista 
tehnica rinichiului artificial. Dumitru Zeana 
a reușit o performanță: să îi transplanteze 
cu succes un rinichi de la un soldat care 
tocmai murise. De emoție n-a putut închide 
ochii în noaptea următoare operaţiei. 
Rinichiul proaspăt recoltat și transplantat 
imediat a început să funcţioneze, să 
producă urină. Era o minune care însă nu a 
durat prea mult. Organismul a respins grefa 
străină. Tehnicile de supresie imunologică, 
cele care ar permite transplantului să 
supraviețuiască, adică să fie în final accep- 
tat de organismul primitorului nu erau pe 
atunci cunoscute. Astăzi acestea au deve- 
nit banale. Am studiat și eu, cu obstinaţie, 
această problemă și am scris primul tratat 
românesc de Imunologie Clinică. Rinichiul 
transplantat s-a blocat, iar tânărul subloco- 

tenent a murit de insuficientă renală, spre 
marea durere a tatei. Fără îndoială, dacă 
după război nu ar fi urmat calvarul tatei, 
dus fără judecată la Canalul Mortii, cum era 
numit Canalul Dunăre - Marea Neagră, 
apoi cu domiciliu fortat în Bărăgan, aresta- 
rea din nou și uciderea lui în cumplita închi- 
soare de la Aiud, tata ar fi devenit un mare 
chirurg de transplant de organe. Jurnalul de 
Front în care consemnase aceste istorii s-a 
pierdut, poate chiar în timpul grozăviei 
retragerii armatei române. Tot fără îndoială 
putem spune că dacă supraviețuia Aiudului 
și-ar fi rescris acele memorii de război. 

Doamne, cât aș fi dat să-l văd ieșit din 
închisoare! 

Ar fi scris despre acei oameni grav 
răniţi, în care pâlpâia totuși viața, dorința de 
a trăi, de a-și revedea tara și satul sau 
orașul lor, soţia, copiii, părinţii... Măcar să 
ajungă să fie înmormântați acolo, alături de 
cei dragi care se săvârșiseră din viață 
înaintea lor, unii morți cu zile, cum se 
spune. Noaptea, mai cu seamă noaptea, își 
lua moartea tainul. Dimineaţa, cei morti 
erau scoși pe targă și duși spre îngropare, 
alții erau pregătiţi pentru a fi evacuaţi în 
spatele frontului, din etapă în etapă, până 
la spitalele mari, cu tradiţie, mult mai bine 
dotate. Unii, refăcuţi, cereau să plece din 
nou pe front. Alţii, schilozi, își căutau fami- 
liile în locurile de baștină. Mulţi vor fi mai 
târziu arestaţi și condamnați pentru că 
luptaseră contra Uniunii Sovietice, contra 
lui Stalin, tătucul popoarelor. Intâmplarea a 
făcut ca, după foarte mulți ani, să îi îngri- 
jesc pe unii dintre aceștia. Câţiva doar. 
Numele meu, aparte și rareori întâlnit, i-a 
făcut să mă întrebe: Aveţi cumva vreo 
legătură cu doctorul Dumitru Zeana? M-a 
operat la Odesa, fusesem grav rănit. M-a 
salvat. l-am reținut numele. A fost tatăl meu, 


am răspuns și ori de câte ori un fost pacient 
își amintea de tata mi se umezeau ochii și 
nu puteam scăpa minute în șir de un nod în 
gât. În gândul meu îi mai aprindeam o lumâ- 
nare, căci fără lumânare plecase într-o altă 
lume, pe care o credem mai bună. Oricum, 
mai bună decât închisoarea în care a fost 
chinuit în ultimii săi ani și în care a fost, în 
cele din urmă, ucis. Căci nu-mi vine să cred 
că un descendent dintr-un neam renumit 
prin rezistență să moară la 61 de ani. Toti 
cei din neamul meu au fost longevivi. 

Ceea ce știu în mod sigur este că după 
episodul Canalului, în perioada domiciliului 
forțat în Bărăgan, în așezarea improvizată 
Zagna Vădeni, de unde, în ultima perioadă 
i se permisese să opereze în spitalul Brăila, 
unde fusese solicitat pentru operaţii de 
mare amploare, precum și după aceea, 
când și-a petrecut ultimele zile de libertate 
în București, a continuat să-și noteze 
însemnările într-un caiet pe care-l tinea 
ascuns. Mai târziu i s-a ridicat domiciliul 
obligatoriu, devenind, pentru o perioadă 
destul de scurtă, un om liber. 

A fost arestat în demisolul casei sale din 
strada Lisabona numărul 3, unde își înjghe- 
base locuinţa. Plecase din Râmnicu Vâlcea 
de teama unei viitoare arestări, crezând că 
Securitatea îi va pierde urma. Era foarte 
prudent și nu ar fi îngăduit nici un motiv ca 
Securitatea să-l ridice din nou. Izbucniseră 
însă niște răscoale țărănești impotriva 
colectivizării forțate şi, pentru terorizarea 
populației, s-au operat arestări masive 
îndeosebi printre cei care fuseseră 
eliberaţi. De data aceasta a fost judecat și 
condamnat. În sentința de condamnare la 
șase ani de închisoare și confiscarea averii 
se consemna motivul: făcea comentarii 
dușmănoase la adresa regimului și asculta, 
la radio, posturi imperialiste. Când cineva 


era condamnat pentru doar (!) șase ani, 
însemna că nu i se putuse imputa mai 
nimic. Plutea acea imprecisă uneltire împo- 
triva ordinii sociale, fără nici o dovadă de 
altfel. Desigur, procurorii și judecătorii res- 
pectivi erau răsplătiți cu salarii grase și alte 
avantaje, apoi cu pensii substanțiale, iar cei 
care mai trăiesc încă, beneficiază acum de 
pensii speciale, adică de multe ori mai mari 
decât pensia unui profesor sau medic ori 
inginer care a muncit cinstit o viață 
întreagă. Acum, în anul 2020, nerușinatele 
pensii speciale au fost garantate de Curtea 
Constituţională, care nu poate fi contrazisă, 
fiind for suprem. 

Dar, revin la jurnalul tatei. Eram student 
la Medicină, reușit printr-un miracol într-un 
moment de relaxare în sistemul admiterii în 
facultăţi, iar în vacanta de vară am mers la 
Brăila și am stat împreună cu tata o scurtă 
perioadă, căci lucrând în spital, se prezenta 
la locul de domiciliu forțat doar la câteva 
zile ca să fie consemnat la Militia care 
supraveghea zona domiciliului forțat, din 
care nu se putea ieși decât cu o autorizaţie 
cu totul specială. Era nevoie de el la Spital, 
iar Partidul făcuse o exceptie. ÎI foloseau la 
valoare. În Brăila locuia, în răstimp, într-o 
casă de pe strada Campiniu. Întâmplarea a 
făcut să-l întâlnesc, în 2018, pe cel care 
locuise în acea casă, doctorul anestezist 
dar și inspirat sculptor, Gheorghe Mircea 
Mitrohin, stabilit mai apoi în Germania. El 
mi-a vorbit de tata, pe care-l cunoscuse în 
acele împrejurări. La Brăila tata mi-a pome- 
nit, în treacăt, de caietul său cu însemnări, 
fără să mi-l fi arătat vreodată. Cu siguranță 
l-a avut și în București, în perioada de liber- 
tate de dinaintea Aiudului. 

Era un om optimist și foarte vesel din 
fire, fluiera melodii vechi din Pind, cânta 
acompaniindu-se la mandolină. S-a pier- 

dut, cine știe cum, și instrumentul acesta. 

De la Râmnicu Vâlcea adusese la 
București o serie de obiecte de valoare, 
îndeosebi tablouri. Păstra în demisolul casei 
din strada Lisabona o adevărată colecţie de 
artă. Locuia singur. Atunci când l-au arestat, 
securiştii au jefuit totul. După revoluţia, sau 
ce-o fi fost în decembrie 89, o loviluție, de 
fapt, la care am participat și eu cu tot entu- 
ziasmul, unii foști securiști au scos la iveală 
ceea ce dosiseră pe la vreo „mătușă 
Tamara”, ajungând bogaţi peste noapte. 

In dosarul de urmărit al tatei, aflat în 
custodia CNSAS, am dat de Procesul 
Verbal întocmit la arestare. Fără semnătura 
tatei. Este incredibil: nu consemnează 
decât niște mobile vechi, un costum și alte 
câteva haine, pijamale, tacâmuuri... 

Aveam niște fotografii, documente, am 
obținut declaraţii certificate notarial de la 
cunoscuți, am întocmit un dosar și am des- 
chis un proces. Instanța nu mi-a dat câștig 
de cauză. In balanţa dreptăţii a cântărit mai 
mult procesul verbal de la arestare. Probele 
aduse de mine au fost considerate necon- 
cludente (!). Chiar procurorul s-a exprimat 
zeflemitor: Păi, dacă își băgase toţi banii în 
Sanatoriul de Chirurgie, era desigur patron 
- a pronunțat acest cuvânt în mod 
disprețuitor, în vechiul spirit comunist de 
care era impregnat — cum să mai fi putut 
achiziționa și bunuri de valoare? Nu mai 
spun că nu am primit nimic, până astăzi, 
pentru sanatoriu, sala de operaţii, instru- 
mentar și altele. Nu suntem singuri în 
această situație. Afacerile tenebroase ale 
dosarelor de despăgubire i-au îmbogăţit pe 
unii. Alina Bica* e un exemplu. A fugit din 
tară cu o mare avere, furată desigur. Să fi 
găsit „Jurnalul” cei care l-au arestat pe 
tata? Să-l fi distrus? Poate că, într-un 
moment de cumsecădenie duplicitară nu 

l-au mai predat superiorilor, ca să nu le mai 
furnizeze alte probe la dosar, să nu mai 
urmeze și alte arestări. Cred că se 
săturaseră și ei, dar își făceau meseria, 
atât de profitabilă de altfel. Oricum, s-au 
gândit ei, de unde-l ducem acum nu va mai 
reveni niciodată. De asta erau siguri. Duş- 
manii poporului, cum erau etichetați, vor fi 
lichidați cu toţii. Să piară! Asta e datoria 
organelor represive care au ordin să apere 
statul comunist, pe cei aflați la putere. 

Pe scurt, „Jurnalul” tatei a dispărut fără 
urmă. Dacă ar fi apucat să vadă cerul liber, 
atunci când în 1964 Gheorghiu-Dej a golit 
închisorile cu politici, cu siguranță că și-ar fi 
scris memoriile. Nu le mai poate reconstitui 
nimeni. Marguerite Yourcenar a recompus 
„Memoriile” lui Hadrian. Ca într-o transă, 
intrând în spiritul marelui împărat filosof. Ar fi 
de datoria mea să mă încumet să fac un ase- 
menea lucru. Meditez și iată ce cred acum: 
viața mea este reproducerea jurnalului tatălui 
meu, ca și cum s-ar fi reîncarnat în mine. 
Uneori pietatea filială mi-l aduce alături. Stă 
lângă umărul meu. Poate chiar așa și este: o 
paralelă, în care linia de sus îi aparține. 


Note 

"Dumitru Zeana (1899-1961). Medic chirurg. A fost are- 
stat la 15 aprilie 1952 și internat administrative pentru 24 
de luni. A executat pedeapsa la Capul Midia și Poarta Albă. 
A fost eliberat la 1 iulie 1954 cu domiciliu obligatoriu în 
Bărăgan. La 30 mai 1958 a primit o internare administrativă 
pentru 24 de luni, iar ulterior a fost condamnat la 6 ani 
închisoare corecțională pentru „uneltire contra ordinii 
sociale”. A executat pedeapsa în închisorile Culmea, 
Galaţi, Aiud. A decedat în penitenciarul Aiud, la 24 iunie 
1961. Informaţii din fişele matricole penale din Arhiva 
Administraţiei Naţionale a Penitenciarelor și din prezentul 
articol. (n. red.) 

* Alexis Carrel (1873-1944), chirurg și biolog francez, 
laureat al Premiului Nobel pentru Fiziologie sau Medicină 
în 1912. https:/Awww.nobelprize.org/prizes/medicine/1912/car- 
relfacts/ (accesat la 18.06.2020). (n. red.) 

* Victor Ciobanu, ministru al Sănătăţii între 29.03.1985 - 
22.12.1989). http'//old.ms.ro/?pag=160&ab=28im=45&pg=28in=9 
(accesat la 18.06.2020). (n.red.) 

* Alina Bica, fost procuror-șef al DIICOT. 

artă, cinematografie și teatru din 
București. A fost secretar literar 
și regizor la Teatrul de Stat din 
Brăila, Galaţi, apoi la Teatrul 
Evreiesc din București și lași. A 
înființat Teatrul de copii și 

roluri de seamă în Hasie orfana, 

Membru al Uniunii Scriitorilor din 
România - Filiala lași. 


PAUL LEIBOVICI 


Neuitând trecutul, 
să ne-ngrijim de 
viitorul tinerilor 


Eu sunt de origine din Bacău. Eroina mea, Dana, este una din 
copilele înfiate de o familie israeliană. Aici, în Israel, s-a dezvoltat 
ajungând Campioană într-o echipă. Am cunoscut și familia moșie- 
rilor care au fugit în momentul când tancurile rusești s-au apropiat 
de Bacău, și pe Ticu... au fost numeroși oameni săraci, lipiti 
pământului în orașul Bacău. Casa copiilor ceaușiști a fost o mare 
și adâncă tragedie. Până în zilele acestea am în faţă Casa- 
Cămin!! Am trimis acest articol la Memoria, căci este revista în 
care am publicat cu încredere despre numeroase evenimente din 
perioada lui Ceaușescu. 


Palatul părea o ruină. Pereţii exteriori jupuiți, ferestrele 
sparte sau căzute. Clădirea se ținea pe cei câțiva stâlpi 
susținători, dar jerpeliți de amarul de vreme care a trecut 
de când unul din moșierii orașului, Capri, îl ridicase. Ușa de 
la intrarea în holul cel mare atârna pe o coastă lăsând să i 
se zărească pe ici-colo ceea ce au fost cândva încrustări în 
care se mai puteau citi literele care formau emblema fami- 
liei boierilor de altă dată. Nici gardul, care cândva înconjura 
„Palatul”, dacă n-ar fi priponit pe ici-colo ar fi fost măcinat 
de intemperiile vremii. 

In zadar cei care cândva și-au petrecut zilele negre prin 
camerele celor două etaje sau la subsol și-au dorit să 
restabilească, fie și parţial, arhitectura. 

De altfel chiar numele „Palat” nu i s-a potrivit nicicând. 
Era Într-adevăr una din cele mai ochioase clădiri din cartier, 
dar „Palat”...?! Rămase aproape golit de mobilierul 
Capriilor. Doar șemineurile rămăseseră în colţurile camere- 
lor. Familia moșierului l-a părăsit sub bubuitul obuzelor 

rușilor care au ocupat orașul și l-au devastat. Din acele zile 
îndepărtate și până la transformarea lui în Cămin pentru 
orfani a fost lăsat în paragină. Pereţii scorojiti, dușumelele 
din parchet putrezite, lipseau portițele sobelor și nici plăcile 
de ceramică albăstrie nu mai erau pe locul lor. Noii locatari, 
Comitetul pentru protecţia copilului înființat de îndată cu 
proclamarea „decrețeilor”, nu s-au străduit să refacă came- 
rele. Droaia de copii şi tineri, cam vreo 200 la număr, au 
fost puși încă din primele zile să tencuiască pereţii, unele 
ferestre au fost astupate cu cartoane, iar altora li s-au pus 
geamuri de sticlă. Droaia se încălzea - vorba vine 
„Încălzire” — cu sobițe din tuci unde înghesuiau fel de fel de 
lemne adunate de pe unde le găseau. E drept, doar o parte 
din această adunătură de copii și tineri nu cunoșteau cine 
le sunt părinţii. Cei mai mărișori răspundeau, cu ezitare, la 
numele mamei. Cât despre partea bărbătească a „familiei” 
cunoștiințele le erau reduse. Unii reținuseră chiar două 
nume de bărbaţi, dar nu știau care e tatăl adevărat. 

Dana, după ce traversase strada principală, bătând 
zeci de metri prin străduțe nepietruite, pline de gunoaie, se 
opri în apropierea unei portițe de unde ieșea un locatar mai 
în vârstă. O îndrumă pe tânăra sveltă, cu fraze într-o limbă 
română cam stricată, cu sonor de prin alte meleaguri... li 
urmări figura care îi părea străină, pașii grăbiţi, până ce-i 
pierdu umbra. 

Privirea Danei fugea dintr-o parte în cealaltă a clădirii 
roasă de vreme. Dădea târcoale clădirii, căutând să 
întrevadă prin geamurile sparte sau intrările lipsite de uși 
interiorul „Palatului”. In acest timp, atrăsese atenţia câte 
unui vecin, de pe strada a cărei nume se coborâse în negu- 
ra vremii. Strada Parohiei își schimbase nu numai numele, 
ci și concetățenii. Pe când „Palatul” devenise colonia copii- 
lor „ceaușiști”, cu alte cuvinte a celor fără căpătăi, condus 
de niște cadre „necalificate”, dar membri ai clicii de dețină- 
tori ai Carnetului roșu. Așa ziși „pedagogi” aveau menirea 
de a educa „decrețeii” încă de la primii pași: a fi devotați cu 
trup și suflet unicului și bunului părinte „PARTIDUL”. 
Acesta i-a adus pe lume. Acesta îi creștea — după legile — 
și conform Decretului 770. 

Cât despre ființele care alcătuiau „hoarda”, acestea 
duceau o viață după placul și calitatea conducerii. Copiii de 


În Israel este membru al 
AS..R.L și ICOM (Comitetul 
internaţional al Muzeelor); 
Director și muzeograf principal 
al galeriei „Beit Eli” - Așkelon; 
Muzeograf principal. și 
Președinte al Muzeului Bibliei 
din Tel Aviv. Redactor: Viata 
Noastră, Facla, Ultima oră, 
Revista familiei, Revista Sionistă 
- lb. ebraică și lb. română (red. 
principal). A editat cărţi în limbile 
ebraică și română: Rănile care 
nu s-au vindecat, Așkelon - 
Prima zi de după eliberare, 
Așkelon - 4000 și 40 de ani, 
Limanul apelor învolburate, 
Sărbătorile noastre - povestiri și 
tradiții, Valea piersicilor, Martiri 
anonimi din spatele frontului, 
Sarcofagul dragostei, Secret de 
familie, Baronul din Daba. 


vârsta grădiniței au ocupat camerele de la 
parter, celalți subsolul, iar conducerea se 
lăfăia la etaj. 

Când totul părea că nu se va schimba 
pentru vecie, iar soarta celor 22 de milioa- 
ne de cetățeni va forma „corul veșniciei”, 
dirijat de mai marii și mai puternicii vremii — 
ceaușești — o rază luminoasă apăruse pe 
cerul României. 

Corpul svelt al tinerei părea o apariţie 
unică a zorilor unei epoci căreia i se des- 
chiseseră portile viitorului. Faţa îi rămăsese 
întunecată, palidă. Cu privirea căuta ne- 
contenit să străpungă orizontul, nu prea 
luminos. Dana făcu câţiva pași către uli- 
cioara cu hălci de pământ unde zăceau 
mormane de gunoaie. La numai câtiva 
metri se întrevedeau mușuroaie de unde 
parveneau mirosuri neplăcute precum și o 
palmă de pământ pe care tinerii mai băteau 
mingea. Cele câteva bordeie care de abia 
se mai țineau, unele sprijinite de pari 
aproape putrezi, erau locuite de oameni 
necăjiți, care s-au mulțumit cu un acoperiș. 
De-a lungul trotuarului, cam la vreo sută de 
metri, se mai zărea Biserica „Buna Vestire” 
a cărei clopotniță ruginită se bălăngănea 
numai când vâjâitul furtunilor străbătea prin 
ceea ce erau cândva „ochiurile lumine!”. 
Cât despre zidurile gârbovite ale Bisericii, 
abia de se mai țineau, iar zugrăvelile erau 
aproape șterse. Privirea vioaie a Danei a 
putut distinge cele câteva clădiri părăsite 
de propietari, fie de transferarea acestora 
în lumea veșniciei, fie că n-au mai rezistat 
mizeriei din cartierul cocioabelor. Ce mai 
tura-vura, era „marginea lumii”. De altfel, 
după colțul din dreapta al străzii, se puteau 
observa niște drugi, de care era atârnat un 
indicator: Spre CIMITIR. 

Dana, tânăra cu părul vâlvoi și privirea 


ascuțită, nici nu-și dăduse seama când 
unul din vecinii gârboviţi se apropiase. 

- Domnișoara caută pe careva din car- 
tier? Ştiţi... am rămas doar noi, bătrânii... 
în rest totul e paragină... 

— Și eu am locuit... am fost cândva... 

- Una dintre fiicele din Casa lrecupe- 
rabililor! 

Bătrânul îşi potrivi ochelarii, întinse 
gâtul căruia i se vedea albăstreala vinelor și 
pronunță: 

- Domnișoara arată foarte bine! Cum ai 
scăpat? 

Restul cuvintelor sale nu le prea puteai 
desluși, căci i se înecaseră în lacrimi. Apoi 
cu cele două mâini slăbănoage o mângâie 
și o trase lângă el. Ședeau unul lângă altul. 
Apoi întinse mâna în direcţia orfelinatului: 

- Familia Capri... ei au fost propietarii 
vilei... într-un colţ al zidului se putea obser- 
va locul unei pancarde. 

- Ehel... i-au gonit. Domnul avocat... 
cine știe pe unde mai e?... Și coana Zeica, 
Dumnezeu s-o odihnească... Și eu am 
mâncat o bucată de pâine, până ce... Vezi 
dumneata... alte vremuri, alţi... 

Dana, privindu-l de-aproape pe bătrâ- 
nel, încercă să-i vorbească... Apoi, la auzul 
unor strigăte, își îndreptă privirea spre mai- 
danul cu cele două porți... 

-  Golănimea, domnişoară... copiii 
nimănui... 

— Cum adică?! 

Dana era înaltă, destul de voinică și-l 
privea pe bătrânul de lângă ea cu mare res- 
pect. Apoi, cu glasul stins îl întrebă: 

- l-ai cunoscut și pe cei care au locuit în 
Căminul... 

— Cunoscut? l-am slujit pentru o leafă 
de nimic și nici pensie ca lumea nu am... 
Ştii dumneata ce s-o fi ales din droaia de 

tineri care au locuit aici? Fetele, mai știi... 
poate s-au măritat, dar băieții neștiutori de 
carte, nu aveau nici-un rost... Unii mai în 
puteri s-au angajat la fel de fel, nu aveau 
meserii. 

Bătrânul o privi pe Dana de-aproape, își 
trase sufletul și parcă cu teamă, spuse ca 
pentru sine: „au fost unele care au avut 
noroc, le-au luat de suflet familii din 
America, Germania...” E și ăsta un noroc!? 

Dana s-a ridicat, parcă fără voia ei... Şi 
ea a fost una din fetele care de la vârsta 
de 12 ani a fost înfiată de... Apoi, 
îndreptându-și privirea spre bătrân, spuse: 

— Ştiţi ceva... cei care au rămas în 
cămin pe unde sunt? 

— Cu lumea, domnişoară, cu lumea...! O 
peliculă plină de imagini îi reveni în memo- 
rie. Voia să-i povestească... apoi se opri. 
Numai că bătrânelul îi sesiză intenţia. 

-  Povestește domnişoară, aşa-ti 
ușurezi sufletul...! 

Dana se așezase pe banca de lângă 
gardul casei din apropiere. Mai întâi gândul 
i se îndreptă spre Grupul de sportive din 
care făcea parte, și de unde plecase mai 
acu un ceas, poate chiar mai mult... 
Cunoscând programul antrenamentului din 
acea zi, lăsă la portar un bilet pentru a-l 
preda responsabilei: „Doamna Cohen, 
acesta e orașul meu natal. Am plecat să-mi 
caut unele cunoștințe mai vechi. Voi reveni 
la hotel cu cel puţin o oră înainte de antre- 
nament. Dana”. f 

Privirea i se întunecase. Iși amintise ca 
într-un film ce se derula în fata ochilor. 
Camera cu paturile de fier negru, suprapu- 
se, cu rogojinile de paie pătate și rău miro- 
sitoare. Dormeau câte două, ba chiar trei 
copilite pe aceeași rogojină. Și mâncarea... 
zeama aceea lungă, acră, turnată în castro- 

nașe de tablă, pe care o înghiteau la 
repezeală, ca nu cumva să le-o fure din 
față băieții. 

— Servește, domnişoară, cafeluța cât 
mai e caldă! 

Dana duse paharul cu cafea caldă spre 
buzele întretăiate, în timp ce privirea-i 
rămase spre înfățișarea gârbovitului. 

— Te numești cumva, nea Ticu? Era un 
om cu suflet bun. Era poate singurul care, 
uneori, ne mai vorbea omenește, ne poves- 
tea, și la câte o sărbătoare ne aducea ori 
bomboane, ori niște copturi, ori... Suflet 
mare, era nea Ticu... Cu toate că Zara... 
striga cât o ținea gura la cele două slujbe: 
nea Ticu și Leana cocoșata. Ce mă privești 


Poate știi ceva despre cei doi?... acum, 
după cum vezi am crescut... e drept depar- 
te de casă... peste munți și mări... am și 
părinți! 

— Părinţi... mamă și tată... frățiori?! 

— „.Dar n-am liniște sufletească, cu 
toate că nu-mi lipsește nimic. Dumitale, nea 
Ticu, pot să-ți mărturisesc. Privirea Danei îi 
aduse bătrânului, un zâmbet care-i acope- 
rea pomeții scorojiţi, iar mustata stufoasă, 
neîngrijită prinse și ea viaţă. 

— Vrei să spui... că dumneata ești chiar 
nea Ticu?! Ochii i se umplură cu lacrimi 
care străluceau ca niște steluțe vii. Nici nu 
apucă bătrânul să confirme spusele fetei, 
când aceasta duse mâna peste umerii lui 
aplecaţi. Lipiti unul de altul, cu paharele de 
cafea aproape nesorbite, se priveau. Dana 
revăzuse în acele momente fetele cu care 
împărțea patul, joaca, și chiar mâncarea 
rece din castronul de tablă din care mâinile 
se grăbeau să scoată câte ceva: uneori 
cartofii, varza și sfecla roșie... Cât despre 
carne, nici nu era vorbă... 


Din depărtare se putea observa cum 
mingea se răstogolea pe câmpul dintre cele 
două porti. 

- Nu le da, domnişoară, atenție... sunt 
băieți fără căpătăi... am căutat să-i îndrum 
spre o meserie... dar ei au rămas, așa cum 
au crescut... fără carte, ca nişte buruieni cu 
miros de ființe omenești. Dacă nu fură, n-au 
ce mânca. Dacă fură... sunt băgati la zdup 
și acolo se întâlnesc cu alţii care au crescut 
la fel ca ei... „aurolaci din abatoarele de 
suflete”. Dumneata... 

— Spune-mi Dana! 

- Dana, ai avut noroc... la fel ca și 
Dragoviște, pe care l-au înfiat niște oameni 
cu suflet, și acum e student la Cluj. Vine din 
când în când pe aici... O să fie doctor... și 
mi-a spus că... Bătrânul începu să se 
scotocească prin buzunare până ce găsi 
cartonașul cu numele, adresa și telefonul. 
Mi-a spus: 

- Taică, dacă te îmbolnăvești să mă 
suni la telefon și o să te internez la noi... la 
spital... Dragoviște Nae, așa îi e numele... 
Doctor... a ieșit ceva din el... 

Dana căuta să-și amintească de Nae... 
dar printre atâţia... 

Pe Dana o luase de la internat o familie 
venită din străinătate. Au ales-o din cele 
peste 25 de fete pe care le-a prezentat 
învăţătoarea Luci, care o schimbase pe 
Marta — Directoarea Orfelinatului. Luci era 
mai blândă, mai omenoasă și mâncarea 
acum era mai de Doamne-ajută... Acum nu 
mai era Orfelinat, ci Cămin. Când au ales-o 
pe Dana, cei doi „părinți erau tineri și 
frumoși. Dana a urcat cu ei într-un taxi care 
i-a dus la hotelul „Castro”. Doamne, câte 
rochite şi pantofi i-au pregătit, și bomboa- 
ne, iar după aceea au pornit spre Ulita cu 
magazine. 


Dana privea la nea Ticu în timp ce în 
memoria ei se derula „filmul”. Bătrânul, în 
timp ce împăturea biletul doctorului 
Dragoviște, o scruta cu privirea. 

- Şi eu am terminat studiile. Acum fac 
parte din Echipa Naţională și mâine avem 
un meci cu echipa de aici, de la Bacău, 
reprezentanta României. 

- Bravo!... Bravo! Cu alte cuvinte ești 
sportivă! Dana îi înmână bătrânului un bilet 
de intrare la Stadion și cartea de vizită pe 
care scria: DANA HERTZ - Sportivă. 
Telefon (...). lar pe rândul de jos, era 
înșirată adresa: Colegiul Sportiv „MACABI. 

Dana făcea acum parte dintr-o 
delegaţie de tineri sportivi din străinătate. In 
țara aceea numeroase orașe au legat prie- 
tenii cu școlile din România. In timp ce-și 
privea minutarele ceasului și-și făcea soco- 
teala timpului pentru a ajunge la hotelul 
unde erau cazaţi, banda care bătea mingea 
au observat-o și s-au apropiat. 

Nea Ticu, își îndreptă privirea către 
băieții care s-au apropiat. 

- Cine iești? 

— Dar voi? 

S-au privit unii pe alții... 

Acum „minorii aurolaci” erau ditamai 
băieți-bărbaţi! Dana... părea o fată dezvol- 
tată, o sportivă. 

- Veniţi cu toții mâine la Stadionul 
„Progresul”. Vă aştept... Dar luați-l și pe 
nea Ticu. 

IN MEMORIAM 


Corneliu Coposu (1914-1995) 


În 11 noiembrie 2020 s-au împlinit 25 de ani de când Seniorul Corneliu Coposu a părăsit 
această lume. Fundaţia care îi poartă numele a strâns o serie de opinii și mărturii ale unor 
personalităţi pentru care viaţa și activitatea acestuia au însemnat un exemplu și un reper. 
Ele pot fi găsite de cei interesați într-o secţiune specială pe site-ul www.corneliu-coposu.ro. 

In semn de omagiu pentru cel ce a însemnat atât de mult pentru istoria recentă a 
României publicăm patru texte despre Corneliu Coposu, ale d-lor Dr. Nicolae M. 
Constantinescu, președintele Fundaţiei Culturale Memoria, Cosmin Budeancă, redactor- 
coordonator Memoria - revista gândirii arestate, Mircea Carp, jurnalist, și lon-Anarei 
Gherasim, președinte executiv al Fundaţiei Corneliu Coposu. 


Seniorul Coposu 
și România normală 


La cei 85 de ani în care am intrat am 
amintiri și din perioada de dinaintea 
comunizării țării. Am cunoscut atunci 
oameni asemănători cu tatăl meu, demni, 
serioși, extrem de buni profesioniști, având 
deci cultul muncii bine făcute. Dintre fraţii 
tatălui meu, unul a făcut politică țărănistă, 
ajungând președintele organizației PNȚ 
București. Este vorba despre profesorul 
Gh. K. Constantinescu, cel care a introdus 
zootehnia modernă în România și a murit 
în 1950 după aproape 2 ani de claustrare 
într-un pod, fiind urmărit de securitate și 
declarat dușman al poporului (promova în 
facultate genetica lui Mendel și a lui 
Morgan). La începutul anilor '90, când l-am 
cunoscut pe Corneliu Coposu, am avut 
revelația descoperirii lumii pe care o admi- 
rasem în copilăria mea. Oameni pentru 
care „cine își pierde onoarea, nu mai are 

ce să-și piardă”, oameni pentru care 
cuvântul dat rămâne cuvânt dat, oameni 
pentru care strânsul mâinii echivala cu un 
jurământ nescris, că ceea ce a promis va 
duce la bun sfârșit. Când Seniorul a lansat 
apelul către lumea politică a țărăniștilor, 
dar și pentru alţii, că orice se poate nego- 
cia, în afară de principii, lumea tânără sau 
mai puțin tânără nu i-a înțeles pe deplin 
sensurile. Şi asta fiindcă urgia comunistă a 
golit de conținut noțiunea de „principiu”, 
fiindcă ea se suprapunea, de fapt, cu 
noțiunile de regulă, de normă, de 
rânduială, noţiuni indezirabile pentru un 
regim totalitar. „Principiul” este un element 
fundamental pe care se întemeiază un sis- 
tem politic, un sistem juridic, fiindcă el 
impune o serie de norme de conduită. 
Orice țară care tine la stabilitatea ei, la 
suveranitatea ei, își apără cu strășnicie 
codul de principii, iar pentru România 
garantul a fost Instituția Regală și acesta a 
fost principalul motiv pentru care Corneliu 


Coposu a pledat, a susținut reîntoarcerea 
la Monarhie. Corneliu Coposu a reprezen- 
tat, deci, pentru mine, România normală și 
orice amintire legată de el, fie din biroul lui 
din Rosetti, fie din cămăruța din Mămulari, 
mă duce cu gândul la oamenii pe care i-am 
admirat în copilăria mea, în primul și în pri- 
mul rând pentru ținuta lor morală, pentru că 
revedeam pe viu relația de seriozitate dintre 
oameni ca fiind firească, neforțată, de la 
sine înțeleasă. Acești oameni nu se 
formaseră prin generaţie spontanee, ci 
avuseseră niște modele, care-i învățaseră 
regulile, normele unei vieți normale. 
Corneliu Coposu l-a avut pe luliu Maniu, noi 
îl avem pe Corneliu Coposu. Fie ca fiinta lui, 
memoria vieții lui, îndârjirea cu care și-a 
apărat principiile să rodească la tânăra 
generație, spre folosul unei țări care se cere 
și iubită, nu numai locuită. 
Dr. Nicolae M. Constantinescu 
Președinte Fundaţia Culturală Memoria 


Corneliu Coposu 
și nevoia de modele 


Am fost prea tânăr și prea departe ca să 
am șansa de a-l cunoaște personal pe 
Corneliu Coposu. Dar l-am cunoscut indi- 
rect, ulterior, prin natura profesiei, prin lec- 
turarea unor lucrări care i-au fost dedicate, 
prin intermediul articolelor de presă și a 
filmărilor din anii '90, din discuțiile cu cei 
care i-au fost aproape, înainte de 1989 și 
mai ales după. Dar, pe lângă toate acestea, 
am simţit că m-am apropiat de Senior, într-o 
oarecare măsură, în trei împrejurări. 

In 2014, când se aniversau 100 de ani 
de la nașterea sa. Atunci am făcut parte 
din echipa IICCMER care, în parteneriat cu 
Fundaţia Română pentru Democraţie și cu 
sprijinul Institutului Cultural Român, a rea- 


lizat expoziția Corneliu Coposu: An 
Uncommon Fighter Against Communism. 
Aceasta a fost prezentată în tară (la 
Ateneul Român, la Fortul 13 Jilava și în 
Cetatea Râșnov), și în străinătate (la ICR 
New York și la Biblioteca Congresului, 
Washington DC). 

Apoi, ca parte din documentarea pen- 
tru procesul lui Alexandru Vișinescu, fostul 
comandant al închisorii din Râmnicu Sărat, 
dar și pentru monografia acestui peniten- 
ciar (în care Corneliu Coposu a fost deținut 
între 1957-1962), am parcurs în Arhiva 
CNSAS toate dosarele sale și ale altor 
membri ai Partidului Naţional Țărănesc, în 
care se făceau referiri la el. 

Din aceeași perioadă și până în prezent 
am urmărit în mod constant și activitățile 
organizate de Fundaţia Corneliu Coposu și, 
prin intermediul lor, am ajuns să îl cunosc și 
să îl apreciez tot mai mult. 

Acum, la mai bine de 30 de ani de la 
căderea comunismului și la 25 de ani de 
când Corneliu Coposu a plecat din această 
lume, realizez, privind la reprezentanţii cla- 
sei politice și la mulţi dintre cei aflați în 
fruntea instituțiilor statului, cât de mult ne 
lipsesc oamenii ca el: cultivați, verticali, 
puternici, consecvenți, dar mai ales cu 
iubire de tară și de semeni. 

Corneliu Coposu a avut un destin tra- 
gic, însă privindu-l cred că lecţia pe care ar 
trebui să o învăţăm este cea a optimismu- 
lui și a dorinței de a merge mai departe în 
pofida greutăților. Prin tot ceea ce a făcut și 
face în continuare, prin exemplul său, 
Seniorul Corneliu Coposu reprezintă ceea 
ce, din păcate, tot mai puțini reușesc să fie: 
un Model. 

Dr. habil. Cosmin Budeancă 
Redactor-coordonator, 
Memoria - revista gândirii arestate 

Cum l-am cunoscut pe 
Corneliu Coposu * 


„Pe Corneliu Coposu l-am întâlnit de 
trei ori în viață, dar de cunoscut nu l-am 
cunoscut decât a treia oară. Prima oară 
eram închis la Ministerul de Interne, eram 
condus, după vreo două zile de așteptare, 
la anchetă, noaptea, când am trecut prin 
fața celulelor în care se găseau 
conducătorii Partidului Naţional Țărănesc 
cu luliu Maniu în frunte. Am auzit o voce în 
surdină, dar o voce cu un glas categoric 
care mi-a spus: Curaj, tinere, curaj!. 
Bineînțeles că n-am știut cine mi-a spus 
aceste cuvinte, n-am avut posibilitatea să 
aflu nici după anchetă, dar am rămas cu 
cuvintele acestea întipărite în viata mea, o 
viață care, într-un fel, de-abia începea. 
Aveam 25-26 de ani. O viată care m-a dus 
prin alte închisori, o viată care m-a dus în 
refugiu, m-a dus în exil, o reîntoarcere în 
tară, într-o tară pe care aș fi dorit-o altfel, 
dar pentru care am continuat, soția mea și 
cu mine, să luptăm. Curaj! Am avut nevoie 
de acel curaj în tot felul de momente, pen- 
tru că viata îţi oferă mereu piedici pe care 
numai dacă ai curaj le poți depăși. Curaj, 
tinere, curaj! Intre timp, tânărul are părul 
alb, dar, totuși, se lasă condus foarte mult 
de aceste cuvinte.” 

Mircea Carp 


“Fragment din discursul susținut la Masa rotundă „Cum 
l-am cunoscut pe Corneliu Coposu”, organizată la 29 mai 
2014, cu ocazia centenarului nașterii marelui om politic în 
cadrul Zilei porților deschise la Memorialul Victimelor 
Comunismului și al Rezistenței de la Sighetu Marmaţiei. 
Versiunea integral a discursului, alături de alte considerații 
făcute de dl. Carp cu ocazia celor 25 de ani de la moartea 
lui Corneliu Coposu, la https://moldova.europalibera.org/a/ 
cum-l-am-cunoscut-pe-corneliu-coposu/30913273.html 
(9.11.2020) 

Un mentor, un maestru, 
un vizionar, o idee 


Citind mesajele emoţionante primite de 
la toate personalităţile care l-au cunoscut, 
au scris, au făcut emisiuni radio-tv, sau nu 
l-au cunoscut, dar, din calitatea lor oficială, 
au răspuns imediat proiectului Fundaţiei 
Corneliu Coposu, „25 de ani fără Senior”, 
am avut satisfacția să constat cât de mult 
ESTE iubit și respectat acest Om, pe bună 
dreptate considerat cel mai important om 
politic român de după 1989. 

La începutul lui 1990, minciuna și mani- 
pularea noului regim la adresa președintelui 
Coposu atinsese cote impresionante, dar, 
totuși, cu o remarcă aflată pe buzele detrac- 
torilor săi, puterea și serviciile o nimeriseră: 
„n-a mâncat salam cu soia alături de noi”. 
Da, așa este, avuseseră dreptate! Corneliu 
Coposu nu mâncase salam cu soia! De ce? 
Pentru că acest produs reprezenta pentru el 
0... delicatesă inaccesibilă. 

Să fii închis 17 ani, să stai izolat într-o 
celulă timp de 8 ani, să înduri cu stoicism 
bătăile și umilința, să fii capabil să-ti ierti 
torționarii, dușmanii, adversarii nu tine decât 
de o credință de nezdruncinat în Dumnezeu. 
Doar El a fost cel care l-a salvat, l-a ajutat, l-a 
călăuzit de la început și până la sfârșit pe 
drumul Golgotei, pentru că în proporție 
covârșitoare asta a fost calea lui, de la care 
nu s-a abătut nici un moment. 

„Mi-am făcut un examen de conştiinţă. 
Am trecut în revistă toate suferințele și 
mizeriile prin care am trecut de-a lungul 
pușcăriilor, a anilor de detenţie, a 
persecuțiilor post penitenciare. și cred că aș 
opta pentru același destin. Cred că destine- 
le noastre sunt scrise dinainte. Eu nu sunt 
fatalist, dar dacă mi s-ar ridica în față ace- 
leași alternative, ceea ce aș alege ar fi tot 


Corneliu Coposu, Banu Rădulescu, Alexandru Paleologu, 10 mai 1994 


trecutul pe care l-am trăit și pe care l-aș 
repeta cu seninătate.”(Corneliu Coposu) 

Oare câţi oameni politici și nu numai știu 
ce înseamnă să-ți faci un examen de 
conștiință? Oare câți politicieni realizează 
că oponentul politic este un adversar și nu 
un dușman? Oare câţi dintre noi știm cât de 
important este să ierti? 

Corneliu Coposu a fost un elev și un stu- 
dent eminent, dar „atingerea” lui luliu Maniu 
l-a desăvârșit, i-a arătat cum și de ce politica 
trebuie să fie o „activitate morală care nu 
poate să fie delimitată de etică și onestitate”. 
In tinerețea sa politică alături de Sfinx, a avut 
și el întrebări, a avut și el nemulțumiri și 
dezamăgiri, dar când marele Maniu i-a spus: 
„Cornele dragă, noi lucrăm cu oameni, nu cu 
îngeri” el a înțeles. A priceput cum trebuie să 
fie un om politic adevărat, cum trebuie să se 
impună într-o lume în care principiile și valo- 
rile — pe care le primise din fragedă pruncie 
și le aprofundase pe băncile renumitului 
liceu „Sfântul Vasile cel Mare” din Blaj iar 
mai apoi a prestigioasei Universităţi din Cluj 
— nu sunt văzute cu ochi prea buni în tumul- 
toasa „politichie” de la București. 

luliu Maniu l-a ales pe Corneliu Coposu 
pentru că a intuit profunzimea gândirii sale, 


pentru că a văzut în el ucenicul cel mai 
capabil să ducă mai departe și să transmită 
o idee, indiferent câte piedici i s-ar ridica în 
față. A te jertfi pentru o cauză, a te sacrifica 
pentru un crez, a duce mai departe flacăra 
credinței și a libertăţii, a nu negocia principii, 
sunt convins că acesta a fost lăsământul lui. 
Acum, la 25 de ani de când Seniorul nu 
mai este fizic printre noi, cred că cea mai 
bună întrebare pe care putem să ne-o 
punem este: în spirit, în viziune, în fapte, în 
viața de zi cu zi, suntem oare capabili, mai 
întâi cu noi înșine, iar apoi în fata Cetăţii, să 
afirmăm cu tărie că: „In fond nu e importan- 
tă persoana mea, importantă e ideea legată 
de viața mea. Dacă această idee va triumfa 
și dacă ea este îmbrățișată de prietenii mei 
și de opinia publică, apariţia sau dispariția 
mea sunt secundare. Totul este să supravie- 
țuiască o atitudine. Dacă aceasta va triumfa, 
dispariția mea nu mai e semnificativă”. 
Pentru mine, Nenea Puiu „a strălucit și 
s-a mistuit luminând, iar din lumina 
meteorilor neamului sunt tesute paginile 
de istorie”. 
lon-Andrei Gherasim 
Președinte executiv, 
Fundaţia Corneliu Coposu 

GHEORGHE PETROV 


Rezultatele cercetărilor arheologice 
desfășurate la Periprava 
(Campania a VIl-a / 2020) 


București, 14 septembrie 2020. Asociaţia Foștilor Deținuți Politici din România 
(AFDPR) în colaborare cu Secţia Parchetelor Militare din cadrul Parchetului General au 
desfășurat în perioada 31 august - 4 septembrie 2020 o nouă campanie de cercetări 
arheologice în localitatea Periprava, com. C.A. Rosetti, jud. Tulcea. Acţiunea a avut ca 
obiectiv căutarea, descoperirea și recuperarea rămășițelor pământești ale deţinuţilor poli- 


tici decedați în fosta colonie penitenciară. 


Începând din acest an, investigaţiile 
arheologice care privesc crimele regimului 
comunist din România se desfășoară sub 
patronajul AFDPR. In cursul anilor 2013 și 
2015-2019, sub egida Institutului de 
Investigare a Crimelor Comunismului și 
Memoria Exilului Românesc (IICCMER), în 
perimetrul cimitirului lipovenesc din 
Periprava s-au organizat și desfășurat șase 
campanii de cercetări arheologice. La 
prima campanie din 2013 nu a fost sesizat 
Parchetul Militar, astfel că instituţiile abilita- 
te (Procuratura, Poliţia, Medicina Legală) 
nu au fost implicate, acţiunea fiind mai 
curând una de sondare și nu de cercetare 
și recuperare efectivă a osemintelor. In 
acest loc, în perioada anilor 1959-1964, au 
fost înhumați un mare număr de detinuti 
politici decedati în colonia de muncă de la 
Periprava. Zona din cadrul cimitirului unde 
se află mormintele deținuților a fost stabilită 
pe baza informațiilor obținute de la localnicii 
mai în vârstă ai satului, precum și de la 
câțiva foști angajaţi ai coloniei penitenciare. 


ILVEI MEMORIA 

La suprafața solului nu au fost puse 
niciodată semne distinctive care să indice 
prezența acestor morminte. 

In campania de cercetări arheologice 
recent încheiată a fost practicată o singură 
unitate de săpătură sau secțiune arhe- 
ologică, notată cu indicativul S.19, care a 
avut o formă dreptunghiulară cu dimensiu- 
nile inițiale de 19,5 x 3 metri, laturile mai 
lungi fiind orientate pe direcţia nord-sud. In 
aceasta au fost identificate și cercetate un 
număr de cinci morminte, dintre care patru 
sunt ale unor deținuți, rămășițele pă- 
mântești ale acestora fiind extrase și recu- 
perate. Unul dintre morminte, nemarcat la 
suprafața solului, aparținea unui localnic, 
iar în acest caz osemintele au fost lăsate 
nederanjate in situ, fiind doar înregistrate în 
lista mormintelor depistate. Datorită faptului 
că gropile de înhumare a patru morminte 
depășeau cadrul de secţiune trasat, intrând 
în profilele verticale, a fost necesară practi- 
carea unor extensii sau nișe în peretii 
secţiunii, care să permită dezvelirea 

integrală a scheletelor defunctilor. Îm- 
preună cu aceste extinderi, suprafata totală 
de teren afectată de sectiunea cercetată a 
însumat 66,64 metri pătraţi. 

In cele șapte campanii de săpături 
derulate până în prezent au fost executate 
și cercetate un număr de 19 secțiuni sau 
suprafețe arheologice, în cadrul cărora au 
fost descoperite 59 de morminte. Dintre 
acestea, un număr de 55 de morminte, prin 
caracteristicile de înhumare, aparţin unor 
detinuti. Patru morminte, care nu erau mar- 
cate la suprafața solului, aparțin însă unor 
localnici decedați în ultimele decenii, des- 
pre unii cunoscându-se că s-au sinucis și 
au fost îngropaţi în zona necropolei 
detinutilor. Dintre mormintele detinutilor au 
fost recuperate rămășițele pământești a 54 
de persoane, la unul din sicriele descoperi- 
te constatându-se că acesta avea capacul 
deranjat și scheletul lipsă. Această situaţie 
se explică prin faptul că familia defunctului 

a avut cândva posibilitatea să afle locul pre- 
cis al mormântului, să-l deshumeze și să-i 
recupereze osemintele. 

Conform informațiilor documentare 
existente precum și din mărturiile unor foști 
detinuti politici care au fost internați în colo- 
nia penitenciară de la Periprava, rezultă că 
decesele din acest lagăr de muncă forțată 
au fost cauzate de înfometare și frig, de 
lipsa apei potabile și a asistenței medicale, 
de accidentele intervenite pe fondul 
condițiilor de muncă istovitoare și de regi- 
mul de detenție pe care mulți l-au îndurat în 
lagărele și închisorile unde au fost 
încarceraţi anterior. Unii dintre detinuti au 
fost uciși și prin împușcare, mai ales în cur- 
sul unor tentative de evadare. Toate aces- 
tea au fost potențate de condiţiile de viață 
existente în Deltă și de comportamentul 
abuziv și violent al personalului coloniei. In 
perioada în care unitatea a funcționat ca 
formaţiune independentă, din documentele 

oficiale rezultă că la Periprava au murit cel 
puțin 124 de detinuti, identificaţi nominal, în 
majoritate politici, dar și de drept comun. 
Conform mărturiilor, nu toti deținuții morti în 
lagăr au fost înhumați în cimitirul lipove- 
nesc din Periprava. De aceea, după termi- 
narea intervenţiei arheologice, o parte din 
echipa de cercetare a mai rămas câteva 
zile în zonă pentru a explora, prin 
periegeză de teren, alte posibile locuri de 
înhumare ale deținuților. 

Majoritatea defuncţilor au fost depuși la 
înmormântare dezbrăcați, în sicrie con- 
fecționate din lemn ori stufit sau, în unele 
cazuri, trupurile au fost înfășurate în rogo- 
jini de stuf și legate cu sârmă. Starea 
generală de conservare a scheletelor recu- 
perate este una precară, asupra celor mai 
multe nefiind descoperite obiecte de inven- 
tar funerar. Există însă și câteva cazuri la 
care au fost descoperite câteva accesorii 

vestimentare, de regulă nasturi, lucru care 
presupune că trupurile acelor defuncti au 
posedat anumite articole sumare de 
îmbrăcăminte la momentul înhumării. 
Pentru cele patru schelete de deținuți 
care au fost descoperite și recuperate în 
cursul ultimei campanii arheologice s-a 
urmat procedura legală, specifică în astfel 
de cazuri. Osemintele defuncţilor, după ce 
au fost analizate şi descrise in situ, au fost 
demontate și extrase în prezența unui 
medic legist, fiind împachetate și apoi 
transportate la Serviciul de Medicină 
Legală din cadrul Spitalului Județean 
Tulcea. După examinarea medico-legală, 
acestea vor fi transferate pentru analize 
specializate la Institutul Naţional de 
Medicină Legală din București, unde se 
realizează testele pentru stabilirea ADN- 
ului persoanelor decedate. Acest demers 
urmărește identificarea morților prin verifi- 
carea comparativă a ADN-ului obținut din 
resturile scheletice ale acestora cu cel al 
rudelor și urmașilor în viaţă ai victimelor. 
investigațiile arheologice s-au des- 
fășurat în prezenta procurorilor însărcinaţi 
cu cercetarea penală a cazului, colonel 
magistrat Gheorghe Stanciu și colonel 
magistrat Octavian Toma, procurori militari 
la Secţia Parchetelor Militare din cadrul 
Parchetului de pe lângă Inalta Curte de 
Casaţie și Justiție, instituție care în anul 
2015 a fost sesizată în legătură cu persoa- 
nele decedate în unitatea penitenciară de 
la Periprava și a locului unde acestea au 
fost înhumate. Aceștia au fost asistați de un 
specialist criminalist din cadrul Inspec- 
toratului Judetean de Poliţie Tulcea (agent 
şef Dan Danilencu) și de un medic legist de 
la Serviciul Judeţean de Medicină Legală 
Tulcea (dr. Vasile Dașanu). La cercetări a 
participat și domnul Octav Bjoza, președin- 


tele Asociaţiei Foștilor Deținuți Politici din 
România și Subsecretar de Stat, care a fost 
el însuși încarcerat la Periprava în timpul 
detenției petrecute prin mai multe închisori 
și lagăre de muncă. 

Cercetările au fost efectuate de către 
același colectiv de arheologi care, înce- 
pând din anul 2015, în cadrul IICCMER și 
sub mandatul președintelui executiv Radu 
Preda, au început verificarea și investiga- 
rea reală și sistematică a acestui sit funerar 
contemporan pentru căutarea și recupera- 
rea efectivă a rămășițelor pământești ale 
deținuților morți în lagărul comunist. 
Colectivul arheologic a fost alcătuit din 
Gheorghe Petrov, coordonator și responsa- 
bil științific al șantierului (Muzeul Naţional 
de Istorie a Transilvaniei din Cluj-Napoca), 
Paul Scrobotă (Muzeul de Istorie și Științele 
Naturii din Aiud), Gabriel Rustoiu (Muzeul 
Naţional al Unirii din Alba lulia), Horaţiu 
Groza (Muzeul de Istorie din Turda) și 
Marius Oprea. Acţiunea s-a desfășurat în 


colaborare cu Televiziunea Română și a 
fost sprijinită pe plan logistic de către 
Primăria comunei C.A. Rosetti. 

Finanțarea campaniei arheologice din 
acest an a fost asigurată integral prin inter- 
mediul Fundaţiei Doina Cornea din Cluj, din 
contribuțiile unor donatori, persoane fizice, 
însă majoritatea fondurilor necesare au fost 
primite de la Asociaţia Ad Caritatis din 
Bistrița. 

AFDPR face și pe această cale un nou 
apel către rudele și urmașii victimelor care 
au decedat în lagărul de la Periprava pre- 
cum și către toti cei care au cunoștință des- 
pre astfel de persoane, pentru a-l contacta 
direct pe responsabilul cercetărilor arheolo- 
gice, d-nul Gheorghe Petrov (tel. 
0721400396), în vederea îndrumării aces- 
tora către autoritățile care au în sarcină 
identificarea osemintelor recuperate. 


Ilustraţie foto: Aspecte din timpul lucrărilor de cercetare 
arheologică de la Periprava (Campania VII / 2020). 

GHEORGHE PETROV 


Rezultatele cercetărilor arheologice 
desfășurate la Târgu Ocna, jud. Bacău 
(Campania a V-a / 2020) 


București, 15 octombrie 2020. Asociaţia Foștilor Deținuți Politici din România 
(AFDPR) în parteneriat cu Muzeul Naţional de Istorie a Transilvaniei din Cluj (MNIT) și în 
colaborare cu Secţia Parchetelor Militare din cadrul Parchetului de pe lângă Inalta Curte 
de Casaţie și Justiție au desfășurat în perioada 5-9 octombrie 2020 o nouă campanie de 
cercetări arheologice în orașul Târgu Ocna, județul Bacău. Acţiunea a avut ca obiectiv 
căutarea, descoperirea și recuperarea rămășițelor pământești ale deținuților politici 


decedati în penitenciarul din localitate. 


Începând din acest an, investigaţiile 
arheologice care privesc crimele regimului 
comunist din România se desfășoară sub 
patronajul AFDPR. Cercetările sunt efec- 
tuate de un colectiv de arheologi specia- 
lizati în arheologia victimelor comunismului 
cu care AFDPR colaborează începând din 
2006, anul când s-au pus oficial bazele 
acestui domeniu nou și inedit de cercetare 
în arheologia românească, care a fost 
inițiat şi dezvoltat de către membrii acestui 
colectiv. Această echipă de specialiști a 
efectuat toate investigaţiile arheologice din 
ultimii 15 ani privitoare la căutarea mormin- 
telor victimelor comunismului, desfășurate 
pe întregul cuprins al țării în directă conlu- 
crare cu unitățile de Parchet Militar. Până în 
acest an, arheologii au lucrat ca și angajaţi 
sau colaboratori la Institutul de Investigare 
a Crimelor Comunismului și Memoria 
Exilului Românesc (IICCMER) de unde au 
fost siliți să plece. 

După campania de săpături arheologice 
de la Periprava, încheiată în urmă cu o lună 
de zile, au fost reluate și continuate 
cercetările de la Târgu Ocna pentru desco- 
perirea și recuperarea  osemintelor 
deţinuţilor politici morți în penitenciarul din 
localitate. Conform unei evidențe bazate pe 
surse documentare, în perioada 1950-1964 
la penitenciarul din Târgu Ocna au fost 
încarcerate, pe diferite termene de timp, un 
număr de 843 de persoane condamnate 
pentru delicte politice, dintre care 73 au 
decedat în timpul detenției. Mortii au fost 
înhumați într-un cimitir parohial situat în 
apropierea penitenciarului, lângă biserica 
ortodoxă cu hramul Sfinţii Impărați 
Constantin și Elena. Inmormântările s-au 
făcut într-o zonă separată a cimitirului, 
folosită în trecut mai mult pentru nevoile 
funerare ale penitenciarului. Trupurile 
defuncţilor au fost depuse fără sicriu, în 
gropi individuale sau comune, nemarcate la 


suprafața solului. Între anii 1977 și 1997, 
timp în care imobilul penitenciarului a 
adăpostit un Sanatoriu pentru bolnavi psi- 
hici, mulţi dintre pacienţii decedați aici au 
fost îngropaţi tot în această zonă a cimitiru- 
lui. În ultimele trei decenii, terenul unde au 
fost îngropați deținuții a fost cedat treptat 
credincioșilor din parohie pentru locuri de 
veci. Ca urmare, gropile de înhumare au 
afectat, parțial sau integral, multe din mor- 
mintele detinutilor și ale bolnavilor psihici. 
Evoluția obiectivă a situaţiei din teren a 
făcut ca în zona cimitirului unde s-au îngro- 
pat deținuții, suprafaţa de teren rămasă 
neocupată să se restrângă treptat. Această 
situație a determinat efectuarea în cursul 
anilor 2011, 2013 și 2018-2019 a unor 
cercetări arheologice pentru verificarea 


acelor porțiuni de teren care urmau să fie 
ocupate de morminte, iar în 2018-2019 
s-au executat sondaje și pe un teren viran 
aflat în vecinătatea cimitirului. In aceste 
patru campanii de săpături s-au executat 
12 secţiuni arheologice, opt în incinta cimi- 
tirului și patru în exterior, fiind identificate și 
cercetate un număr de 59 de morminte din- 
tre care 18 aparțineau unor foști deținuți. 
Pentru verificarea tuturor suprafețelor din 
cimitir rămase încă neocupate și pentru sal- 
varea mormintelor de deținuți rămase încă 
neafectate de înhumările ulterioare, s-a 
impus continuarea intervențiilor arheologi- 
ce care să elibereze respectivele locuri de 
sarcina istorică pe care o pot conține. 
Astfel, în perioada 5-9 octombrie 2020 s-a 
desfășurat o nouă campanie de săpături, 

care a constat în executarea unei secţiuni 
arheologice în spaţiul împrejmuit al cimitiru- 
lui (S.13 = 2,90 m x 2,70 m), fiind verificată 
și cercetată o suprafață de 7,83 mp. 
Totodată, s-a verificat prezența unor posibi- 
le înmormântări de deţinuţi pe terenul viran 
situat în partea de sud-est a cimitirului, aici 
fiind practicate trei secțiuni de control, două 
cu dimensiunile de 15 m x 1 m (S.14 și 
S.15) și una cu dimensiunile de 20 m x 1 m 
(S.16), în care nu au fost depistate gropi de 
morminte. In secțiunea practicată în cimitir, 
S.13, au fost descoperite un număr de 14 
morminte dintre care cinci aparţin unor 
detinuti, înhumați câte doi în gropi comune 
și unul într-o groapă individuală, scheletele 
a trei defuncti fiind însă deranjate parțial de 
morminte ulterioare. 

In cele cinci campanii de cercetări 
arheologice au fost practicate un număr de 
16 unităţi de săpătură sau secțiuni arheolo- 
gice, nouă în interiorul cimitirului și șapte în 
exteriorul acestuia. In secţiunile din cimitir 
au fost descoperite în total 73 de morminte 
dintre care 23 sunt considerate că aparțin 
unor detinuti. Toate rămășițele pământești 
ale deţinuţilor au fost extrase și recuperate, 


fiind introduse în circuitul oficial al experti- 
zelor medico-legale, al analizelor antropo- 
logice și a testelor de genetică umană. 

Acţiunea de la Târgu Ocna are o dimen- 
siune recuperatorie, memoria fiind, așa 
cum se ştie, ultima formă de justiție 
omenească posibilă. 

Cazul detinutilor politici morți în peniten- 
ciarul de la Târgu Ocna și a locului unde 
acestea au fost înhumate face obiectul unui 
dosar de cercetare penală, deschis la 
Secţia Parchetelor Militare ca urmare a unei 
sesizări oficiale înaintate de către IICCMER 
în anul 2018, sub mandatul președintelui 
executiv Radu Preda. Pe lângă răspunde- 
rea penală ce poate să revină unor persoa- 
ne din fosta Securitate și din administraţia 
penitenciarului care se pot face vinovate de 
moartea acestor oameni, un scop important 
al acestui demers este de a se putea iden- 
tifica osemintele ce au fost și care vor mai 
fi recuperate în următoarele campanii de 
săpături arheologice. 

Activităţile de cercetare s-au desfășurat 
în prezența procurorilor militari însărcinaţi 
cu cercetarea penală a cazului, colonel 
magistrat Gheorghe Stanciu de la Secţia 


Parchetelor Militare din cadrul Parchetului 
de pe lângă Inalta Curte de Casaţie și 
Justiție, și colonel magistrat Octavian Toma 
de la Parchetul Militar de pe lângă 
Tribunalul Militar București. Aceștia au fost 
asistați de un specialist criminalist din 
cadrul Inspectoratului Județean de Poliţie 
Bacău - Poliţia Municipiului Onești (subin- 
spector Bogdan Lazăr) și de un medic 
legist de la Serviciul Județean de Medicină 
Legală Bacău (dr. George-Dinu Preda). La 
acțiune a participat și domnul Octav Bjoza, 
președintele Asociaţiei Foștilor Deținuți 
Politici din România și Subsecretar de Stat. 

Cercetările au fost efectuate de către 
același colectiv de arheologi, care a înce- 
put și desăvârșit investigaţiile din toate 
campaniile anterioare desfășurate în acest 
sit memorial. Colectivul arheologic a fost 
alcătuit din Gheorghe Petrov, coordonator 
și responsabil științific al șantierului 
(Muzeul Naţional de Istorie a Transilvaniei 
Cluj), Paul Scrobotă (Muzeul de Istorie și 
Științele Naturii Aiud), Horaţiu Groza 
(Muzeul de Istorie Turda) și Marius Oprea 
(Centrul de Investigare a Crimelor 
Comunismului din România). Aceștia au 
fost ajutaţi la săpături de trei voluntari de la 
Facultatea de Istorie a Universităţii 
Alexandru I. Cuza din lași, reprezentând 
Liga Studenţilor din lași (drd. Silvian- 
Emanuel Man și studenții Toma Tătaru și 
Teodor-Vasile Ungureanu). 

Acţiunea s-a desfășurat cu binecuvânta- 
rea Inalt Preasfinţitului loachim Băcăuanul, 
Arhiepiscopul Romanului și Bacăului, iar în 
plan logistic a fost sprijinită de Primăria 
orașului Târgu Ocna (primar Ştefan 
Șilochi), Protopopiatul Ortodox Onești 
(preot protopop loan Birgăoanu), Parohia 
Ortodoxă Sfinţii Impărați Constantin și 
Elena din Târgu Ocna (preot Andrei Turcu) 


și de unele persoane particulare din locali- 
tate. De asemenea, a continuat colabora- 
rea echipei de arheologi cu Televiziunea 
Română, la cercetările de la Târgu Ocna 
fiind prezent domnul Alexandru Munteanu, 
realizatorul și producătorul serialului docu- 
mentar Arheologia Crimei. 

Acţiunile arheologice au fost completate 
în ziua de 7 octombrie de o conferință 
susținută în biserica Sfinţii Impărați de către 
domnii Octav Bjoza și Marius Oprea, la 
care au participat mai mulți preoți din 
Protopopiatul Onești. Cei doi conferenţiari 
au evocat diferite aspecte ale detenției poli- 
tice în spaţiul concentraționar românesc din 
primele două decenii ale regimului comu- 
nist. După acest eveniment, în faţa bisericii 
s-a ținut un parastas în memoria deținuților 
morti în penitenciarul din Târgu Ocna, care 
au fost îngropaţi în cimitirul de lângă 
lăcașul de cult. 

Finanțarea campaniei arheologice a 
fost asigurată integral prin intermediul 
Fundaţiei Doina Cornea din Cluj, din 
contribuţiile unor donatori, persoane fizice, 
însă majoritatea fondurilor necesare au fost 
primite de la Asociaţia Ad Caritatis din 
Bistrița. 

AFDPR face și pe această cale un nou 
apel către rudele și urmașii victimelor care 
au decedat în Penitenciarul din Târgu Ocna 
precum și către toți cei care au cunoștință 
despre astfel de persoane, pentru a-l con- 
tacta direct pe responsabilul șantierului 
arheologic, d-nul Gheorghe Petrov (tel. 
0721400396), în vederea îndrumării aces- 
tora către autorităţile care au în sarcină 
identificarea osemintelor recuperate. 


Ilustraţie foto: Aspecte din timpul cercetării efectuate în 
secţiunea practicată în cimitir 

Colecţia REVOLUȚIA MODELELOR D— 


Lansarea volumului 
Antidot la zadar 


Vineri, 25 septembrie 2020, Muzeul Naţional al Literaturii Române a găzduit eveni- 
mentul de lansare a volumului Antidot la zadar, primul din Colecţia Revoluţia Modelelor, 
apărută sub auspiciile Fundaţiei Culturale Memoria. 


Nicolae Constantinescu 


Lansat oficial în 2019, Revoluţia 
Modelelor este un proiect cultural și educa- 
tional dedicat în principal tinerilor din socie- 
tatea românească și din diaspora, care au 
nevoie de modele reale și de o scară de 
valori stabile, formatoare de suflete. 

Proiectul se desfășoară pe trei coordo- 
nate: film documentar, carte și conferințe. 
Filmele documentar-eseu au la bază inter- 
viuri realizate cu personalități ale societăţii 
civile românești care reprezintă un model 
prin viata și activitatea lor. 

Cristina Chirvasie 


Primele două filme, intitulate Antidot la 
zadar și In Vivo, au fost realizate în 2017 cu 
participarea doamnei Micaela Ghiţescu, 
președinta Fundaţiei Culturale Memoria și 
a domnului prof. univ. dr. Nicolae 
Constantinescu, președintele de azi al 
Fundației. 

Colecţia Revoluţia Modelelor este un 
„apendice” al acestor filme documentare și 
conţine transcrierile integrale ale convorbi- 
rilor realizate cu ocazia filmărilor. Volumul 
Antidot la Zadar a fost publicat în martie 


Sabina Ispas 


2020 la Editura Fundaţiei Culturale 
Memoria. 

Cele cinci personalități ale căror inter- 
viuri apar în acest volum sunt: acad. Sabina 
Ispas, (etnolog, directorul Institutului de 
Etnografie și Folclor), doamna Micaela 
Ghiţescu (filolog), prof. univ. dr. Nicolae 
Constantinescu (președintele Fundatiei 
Culturale Memoria), teologul Dumitru Horia 
lonescu (nepotul părintelui Dumitru 
Stăniloae) și sculptorița Silvia Radu. 

La evenimentul de lansare au participat 
doamna academician Sabina Ispas, prof. 
univ. dr. Nicolae Constantinescu și Cristina 
Chirvasie, regizor, realizatoarea proiectului 
Revoluţia modelelor. 

Filmele vor putea fi vizionate începând 
din luna noiembrie 2020 pe site-ul proiectu- 
lui www.revolutiamodelelor.ro, iar volumul 
Antidot la zadar poate fi achiziționat prin 
comandă online de pe site-ului revistei 
Memoria (http://www.revistamemoria.ro/cate- 
gory/memoria-shop/). 

LANSARE DE CARTE 


Vertebre românești - Mărturii 
ale rezistenţei anticomuniste 


Joi, 8 octombrie a.c. a avut loc pe terasa restaurantului La Copac, lansarea volumu- 
lui Vertebre românești - Mărturii ale rezistenței anticomuniste, semnat de lulian Cătălui, 


Apollon Cristodulo, Vlad Mitric-Ciupe. 


La eveniment au luat cuvântul alături 
de foștii deținuți politici Niculina Moica, 
Radu Ciuceanu și lon Varlam (prezenți în 
volum cu interviuri), Sorin Lavric (filozof și 
autorul prefeței), Cosmin Budeancă (isto- 
ric, redactor-coordonator Memoria - revista 
gândirii arestate), Silviu Moldovan (istoric, 
Centrul de Istorie și Civilizație Europeană 
al Academiei Române - Filiala lași) și 
Valentin Ajder (Editura Eikon). 

Chiar și în condiţii de pandemie lansa- 


rea a fost un succes, participând fizic peste 
30 de invitaţi, în vreme ce mai mult de 
1600 de persoane au urmărit evenimentul 
online pe pagina de facebook a editurii. 

In cele 702 pagini ale volumului se 
regăsesc atât prezentări ale detenției poli- 
tice în alte state foste comuniste: Albania, 
Bulgaria, Cehoslovacia, Iugoslavia, 
Polonia, Republica Democrată Germană, 
Ungaria, URSS, precum și analize privind 
unele instituții care s-au ocupat de trecutul 


Apollon Cristodulo, lulian Cătălui, Alexandru Puiu, Vlad Mitric-Ciupe 

lulian Cătălui, Apollon Cristodulo, Vlad Mitric- 
Ciupe, Vertebre românești - Mărturii ale rezis- 
tentei anticomuniste, Editura Eikon, București, 
2020, 702 p. 


comunist din România, cum ar fi IICCMER, 
Memorialul Victimelor Rezistentei și al Co- 
munismului de la Sighetu Marmaţiei, dar și 
serialul de televiziune „Memorialul durerii”, 
Memoria - revista gândirii arestate, ori Ra- 
portul Final al Comisiei Prezidenţiale pentru 
Analiza Dictaturii Comuniste în România. 

Un spaţiu aparte este alocat problema- 
ticii foametei și deportărilor din Basarabia 
şi Bucovina de Nord, precum și transfor- 
mărilor din România post-comunistă, 
această din urmă contribuție fiind semnată 
de loan Roșca. 

Dar cea mai mare parte a lucrării este 
compusă din interviuri cu foști deținuți poli- 
tici sau deportaţi. Pe lângă cei trei amintiţi 
anterior îi menționăm pe: Hans Bergel, 
Nicolae Purcărea, Emanoil Mihăilescu, 
Nicolae Bordașiu, Aurora Dumitrescu, lon 
Radu, Cornelia Fetea, Nicolae Ciurică, 
Marcel Petrișor, Mirel Stănescu ș.a. 

Pentru cei interesaţi lucrarea poate fi 
achiziționată din librării și de pe site-ul 
Editurii Eikon (http:/Awww ibrariaeikon.ro/index. 
php?id_product=891&controller=product). 


Cosmin Budeancă 


Niculina Moica, Sorin Lavric 

IN MEMORIAM 


Liviu Tudoraș 


În dimineata de 24 octombrie 2020, 
după o lungă și grea suferință, a părăsit 
această lume Liviu Cezar Tudoraș. 

S-a născut la 5 septembrie 1932 în 
Suceava în familia lui Gavril și Silvia. Mama 
a fost învățătoare, iar tatăl inginer silvic, 
prefect și deputat PNȚ în primele două 
guvernări țărăniste. Pentru trecutul său, 
Gavril Tudoraș a fost arestat în 1952, inter- 
nat administrativ și după eliberare urmărit 
de Securitate până la sfârșitul vieții. Și 
Radu, unul dintre cei patru copii ai familiei, a 
fost arestat și condamnat la 22 de ani mun- 
că silnică pentru „organizație antistatală”. 

Liviu Tudoraș a absolvit Facultatea de 
Bio-Chimie din București în 1955 și a urmat 
Facultatea de Filologie a Universităţii 
București, fiind exmatriculat pe criterii politi- 
ce înainte de examenele finale. 

A fost arestat la 30 mai 1959 și condam- 
nat de Tribunalul Militar al Regiunii a Il-a 
București la 5 ani închisoare corecțională, 3 
ani interdicţie corecțională și confiscarea 
averii pentru „crimă de uneltire contra ordinii 
sociale”. A executat pedeapsa în Inchi- 
soarea „C” MAI, Uranus, Jilava, coloniile 
Luciu-Giurgeni, Ostrov, Stoenești, Salcia, 
Grădina, Periprava-bac. A fost eliberat la 18 
ianuarie 1963. 

Până în 1990, când s-a pensionat, a 
lucrat ca specialist în tehnologia protecției 
anticorozive a construcțiilor industriale. 


i | 


La 7 ianuarie 1990 a devenit membru al 


Partidului Naţional Țărănesc - Creștin 
Democrat și a contribuit la recuperarea și 
valorificarea istoriei acestei formaţiuni politi- 
ce, în principal pe linie medalistică și 
filatelică, dar și prin articole în ziarul 
Dreptatea. 

A fost membru al Uniunii Ziariştilor din 
România și s-a preocupat intens de aduce- 
rea la cunoștința publicului larg a crimelor și 
abuzurilor din anii comunismului. A fost un 
participant fidel la ediţiile Simpozionului 
„PERT - Reeducarea prin tortură”, organizat 
la Pitești de Fundaţia Culturală Memoria - 
Filiala Argeș, la alte evenimente științifice 
(cum ar fi Simpozionul organizat de 
Academia Civică la Sighet din 2002) sau 
comemorative, ale foștilor detinuti politici. A 
publicat articole în Memoria - revista gândi- 
rii arestate, în România Liberă și în supli- 
mentul Aldine. S-a implicat, de asemenea, 
cu mult devotament în demersurile de publi- 
care în România a lucrărilor lui Cicerone 
lonitoiu despre victimele regimului comunist. 

A fost un pasionat de călătorii, de 
lectură și de muzică și a avut un simţ al 
umorului deosebit. A fost, de asemenea, un 
spirit altruist, deschis întotdeauna la a ajuta 
tinerii interesaţi să afle mai multe despre 
istoria recentă a României. 

A fost înmormântat la 26 octombrie, în 
Cimitirul „Tudor Vladimirescu” din București. 


Cosmin Budeancă 


PREMIILE FUNDAȚIEI CULTURALE MEMORIA 


Concurs de publicaţi 
privind comunismul 


La 30 de ani de la apariţia primului număr al Memoria - revista gândirii arestate, 
Fundaţia Culturală Memoria anunță instituirea a cinci premii care se vor acorda unor 
lucrări având ca temă istoria comunismului din România și din celelalte teritorii locuite de 
români. Acestea trebuie să fie publicate în anul 2020, în limba română sau în limbi de 
circulaţie internaţională, în România sau în străinătate. 

Pe lângă promovarea lucrărilor și a autorilor care se apleacă asupra unor asemenea 
teme dorim să onorăm și amintirea celor care au înființat și au contribuit la realizarea 
revistei noastre în aceste trei decenii de existență. 


Premiul Fundaţiei Culturale Memoria 

- pentru cea mai bună lucrare științifică 
Premiul „Banu Rădulescu” 

- pentru cel mai bun volum de ficțiune (roman, nuvelă) 
Premiul „Micaela Ghiţescu” 

- pentru cel mai bun volum de memorialistică 
Premiul Fundaţiei Culturale Memoria 

- pentru cea mai bună culegere de mărturii de istorie orală 
Premiul Fundaţiei Culturale Memoria 

- pentru cea mai bună culegere de documente 


Lucrările propuse pentru concurs pot fi trimise de edituri, de autori sau de alte persoa- 
ne interesate până la data de 1 martie 2021 la adresa Fundaţiei Culturale Memoria, 
Calea Victoriei 133, sector 1 București, cod 010071. 

Pentru fiecare lucrare trimisă se va specifica premiul pentru care concurează. 

Juriul va fi format din istorici și literați cu preocupări recunoscute în domeniul istoriei 
comunismului. Rezultatele vor fi anunţate în numărul 115 al revistei (martie - mai 2021). 

Detalii la email: revistamemoria gmail.com. 

Tel: 021.212.97.72, 0741.08.65.69. 

BIBLIOTECA MEMORIA 


Mihail Mihailide 

Medici în arhivele Securităţii 

Editura Cartea Medicală, București, 2019, 213 p. 

„Cazurile” pe care vă invit să le citiți sunt ale unor 
medici de odinioară care, în opinia noilor conducători și a 
noii ideologii, trebuiau să „plătească”: apartenența la o 
anumită clasă socială; erorile politice și de comportament 
ale părinților; „indispuneau” prin succesele profesionale ori 
prin poziţia în ierarhia universitară obţinută prin competiţie 
cinstită; dobândiseră o cultură generală bogată și, grație 
prestigiului, erau invitaţi la reuniuni/congrese medicale 
peste hotare la care, în situaţii alese pe sprânceană și 
„condiții” li se permitea să participe... (M. Mihailide) 


Adrian Munteanu 

Paingul orb 

Editura Arania, Brașov, 2020, 140 p. 

„O carte de sonete, apreciată și de către Mircea 
Cărtărescu. Am stat să mă întreb care sunt resorturile și 
motivația unui om pentru a scrie sonete în mileniul 3, când 
modernismul a împins lucrurile spre o așa zisă degradare 
a formei de bază a sonetului sau convertirea ei într-o 
expresie mai laică, mai necanonică, mai liberă. Cred, pe de 
o parte, că e vorba despre o viață substituită unei singula- 
rități care l-a făcut mai dârz, mai demn, mai luptător cu 
viața și pentru adevăr, pe de altă parte, există un tragism 
la Adrian Munteanu cauzat conjunctural. Bunăoară, tatăl 
său a petrecut 15 ani în închisorile comuniste. Asta spune 
mult. Adrian Munteanu s-a apucat de proiectul publicării 
mărturiilor acelor ani, în sensul ăsta studiind peste 5000 de 
pagini din dosarele Securităţii la CNSAS. Dar mai sunt 
arhive și la Brașov și la lași, unde tatăl său a făcut facul- 
tatea.” (Maria Prochipiuc, https:/Awmww.poezie.ro/index.php/ 
prose/1758078/index.html) 

BD HISTORIA - Benzi Desenate Istorice 

In septembrie 2019 cunoscutul realizator de benzi 
desenate Mihai Grăjdeanu a lansat un nou proiect: „BD 
HISTORIA - Benzi Desenate Istorice”, care își propune să 
aducă în atenţia publicului de toate vârstele momente 
importante din istoria României. 

Proiectul a demarat printr-un serial de bandă desenată 
intitulat „Momente din istoria comunismului în România”, în 
cadrul ziarului Certitudinea. Ulterior, în noiembrie 2019, a 
fost lansat nr. 1 al revistei (număr pilot) în cadrul evenimen- 
tului „Metode digitale de (reprezentare a istoriei comunis- 
mului în România”, organizat de Facultatea de Istorie a 
Universității din București. 

Numărul 2 (decembrie 2019) a avut ca temă evenimen- 
tele din decembrie 1989; numărul 3 (martie 2020) s-a con- 
stituit într-o ediţie de colecţie și a fost ilustrat de Valentin 
Tănase; iar numărul 4 (iulie 2020) a fost dedicat împlinirii a 
75 de ani de la sfârșitul celui de al II-lea Război Mondial, 
respectiv a 30 de ani de la Declaraţia de la Timișoara din 
12 martie 1990 și de la Mineriada din 13-15 iunie 1990. 

Alături de Mihai Grăjdeanu la aceste numere au contri- 
buit și alți realizatori de bandă desenată, dintre care îi 
amintim pe: Matei Butoi, Anca Georgescu, Daniel Horia, 
Traian Ionescu, Georgiana Șleam, Valentin Tănase ș.a. 

Mihai Grăjdeanu a mai realizat și în trecut lucrări inspi- 
rate din istoria recentă, cum ar fi Brașov 1987. Doi ani prea 
devreme, cu ocazia celor 30 de ani de la revolta muncitori- 
lor de la Brașov din 15 noiembrie 1987. 


Parohia Sf. Grigorie Teologul, Schiedam, Olanda 

Asociaţia „Doamna Maria Brâncoveanu” 

Povestiri despre bunici, vol. || 

Editura Magic Print, Onești, 2020, 170 p. 

„Prezentul volum conţine un evantai de caractere și de 
destine. Este o culegere de istorisiri a vietii acelor români 
care au lucrat tainic și s-au jertfit pe altarul patriei, cre- 
dinței, familiei, culturii, democrației... fără altă răsplată 
decât bucuria de a-și îndeplini datoria față de Dumnezeu și 
de semeni. Avem aici bunici cu suflet plin de comori, cu o 
viață inspirată de idealuri și principii, mustind de o credință 
vie. De fapt, povestirile acestea sunt niște documente 
prețioase și importante care merită nu doar citite ci și stu- 
diate.“ (Prezbiteră Christina Dură) 

O Revista Memoria poate fi procurată în București, direct de la 
sediul redacției noastre, de la librăriile Humanitas, Cărtureşti, 
librăria Bizantină și librăria Sophia, iar în tară de la librăriile 
Humanitas, UBB - Cluj, librăria Corina — Arad, librăria Sabin 
Opreanu SRL - Băile Herculane. 


a" Un abonament în ţară (4 numere consecutive): 80 lei (taxe 
poștale incluse). 

aÐ Un abonament în străinătate (4 numere consecutive): 50 euro 
(taxe poștale incluse). 

O Numerele vechi disponibile ale Revistei Memoria le puteți achi- 


zitiona la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 prețul se află 
afișat pe coperta fiecărui exemplar. 

AÐ Pentru achiziții comandati prin telefon: 0741086569 (Oana 
Ichim), prin e-mail: revistamemoriaOgmail.com, ori direct pe 
site-ul nostru www.revistamemoria.ro 


Nu se primesc articole scrise de mână, dactilografiate 
sau cele în format electronic fără diacritice. 
Responsabilitatea pentru conținutul articolelor 
revine autorilor. 


Îi multumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supravieţui. 


APARIȚIE EDITORIALĂ 

O Banu Rădulescu. Autoportret. Poezii 

Redactori coordonatori: Nicolae Constantinescu, 
Cosmin Budeancă, Editura Fundaţiei Culturale Memoria, 
București, 2020, 172 p., 21,7 lei 


Următoarele titluri pot fi achiziționate prin poștă cu plata ramburs: 
Noutăţi 2020: 
O Antidor la zadar. Colecţia Revoluţia modelelor, vol. 1, coord. Cristina 
Chirvasie, Ed. Fundaţiei Culturale Memoria, București, 2020, 182 p., 20 lei 
O Anastasia Dumitru, Vocaţia mărturisiri. Încolţirea Basarabiei, vol. 2, 
Ed. Fundaţiei Culturale Memoria, București, 2020, 826 p., 40 lei 


O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, Știință, Credinţă, Politică, Ed. Fundaţiei 
Culturale Memoria, București, 2018, 213 p., 20 lei (în format pdf.) 

O Anastasia Dumitru, Vocaţia mărturisirii. Lumina dintre gratii, vol. 1, 
Ed. Fundaţiei Culturale Memoria, București, 2017, 388 p., 20 lei 

O llie Popa, Antologia Liricii de detenţie anticomunistă din spațiul românesc, 
Ed. Fundaţiei Culturale Memoria, București, 2016, 862 p., 50 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiţiei, Ed. Fundaţiei 
Culturale Memoria, București, 2014, 456 p., 20 lei 

O Annie Samuelli, Gratiile despărțitoare, traducere Adina Arsenescu, ediție îngrijită 
de Micaela Ghiţescu, Ed. Fundaţiei Culturale Memoria, 2001, 280 p., 10 lei 

O Cicerone loniţoiu, Nicole Valsry-Grossu. O lumină în bezna exilului, 
Ed. Fundaţiei Culturale Memoria, 1997, 344 p., 10 lei 

O lon Şiugariu, Poeme, Ed. Fundaţiei Culturale Memoria, 2013, 15 lei 

O lon Șiugariu, Ceva despre noi. Eseuri, Ed. Fundaţiei Culturale Memoria, 2013, 
188 p., 15 lei 

O Meșterul Manole, antologie literară alcătuită de Al. Husar, ediție îngrijită de 
Gheorghe Derevencu, Ed. Fundaţiei Culturale Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundaţiei Culturale 
Memoria, 2007, 240 p., 18 lei 

O Victor Alexandrescu, Monografia bisericii Sfânta Vineri — București, 
Ed. Fundaţiei Culturale Memoria, 2006, 70 p., 5 lei 

